
Skiriu Tabei 


Kur eisi, kai jausies vieniša? 

Kur eisi, kai liūdesys tave apniks? 

Kur eisi, kai jausies vieniša? 

Aš seksiu įkandin tavęs, kai sutemos atslinks, 
Ir žydros, liūdnos žvaigždės danguje nušvis. 


Rajanas Adamsas 


mažule 


širdelė 


1 DALIS 
JYGOS PAIEŠKOS 


“Jei būčiau mėnulis, žinočiau, kur nukrisčiau" 


D. H. Lorensas, “Vaivorykštė" 


I. LIZĖ IR AMANDA 
(NIEKAS NESIKEIČIA) 


Plačiajam visuomenės ratui garsių rašytojų sutuoktiniai 
yra praktiškai nematomi, ir niekas to geriau nežinojo už Li- 
zę Lendon. Jos vyras laimėjo Pulicerio ir Nacionalinę kny- 
gos premijas, bet iš pačios Lizės interviu ėmė tik kartą gy- 
venime. Skiltyje “Taip, aš ištekėjau už jo"? pokalbį spausdi- 
no vienas žinomas moterų žurnalas. Maždaug pusę straips- 
nio, sudaryto iš penkių šimtų žodžių, teko aiškinti, kad ma- 
lonybinis jos vardas rimuojasi su “cėcė". Beveik visa likusi 
dalis buvo pašvęsta jos receptui, kaip ant mažos ugnies iš- 
kepti rostbifą. Lizės sesuo Amanda tvirtino, esą prie interviu 
pridėtoje nuotraukoje ji atrodė stora. 

Visos Lizės seserys retsykiais mielai kurstydavo erzelį 
(“tampydavo nervus", kaip mėgdavo sakyti tėvas) arba mal- 
davo liežuviais apie svetimus nešvarius skalbinius, tačiau 
neigiamas emocijas jai kėlė vienintelė Amanda. Vyriausia 
(ir keisčiausia) iš Lisbon Folse užaugusių Debušerų mergi- 
nų. Dabar Mendė gyveno viena nedideliame kotedže. Buvo 
įsikūrusi netoli Kas! Vju, tad kitos trys seserys - Lizė, Dar- 
la ir Kantata - galėjo nepaleisti jos iš akių. Lizė nupirko 
Amandai namelį prieš septynerius metus, penkeriais metais 
anksčiau, nei mirė Skotas. Mirė per jaunas, kaip sakoma. Li- 
zei vis dar nesisekė susitaikyti su mintimi, kad jo nebėra jau 
porą metų. Šis laikotarpis rodės ir ilgas, ir kartu trumpas 
lyg akimirka. 

Galų gale Lizė pasiruošė sutvarkyti vyro studiją - pail- 
gus, maloniai apšviestus, daržinės pastogėje įrengtus kam- 
barius. Amanda išdygo trečią dieną, kai jos sesuo peržiūrėjo 
šimtus verstinių leidinių ir tepradėjo sudarinėti sąrašą baldų, 
žvaigždutėmis pažymėdama tuos, kuriuos nutarė išsaugoti. 
Lizė laukė, kol Mendė pasidomės, kodėl ji nesidarbuoja 
sparčiau, dėl Dievo meilės, tačiau Amanda nuo replikų su- 
silaikė. Numojusi ranka į baldus, Lizė ėmė apatiškai krapš- 
tytis prie laiškų dėžių, sukrautų didžiojoje spintoje, o sesuo 
nesitraukė nuo įspūdingų atmintinų gėrybių šūsnių, dengian- 
čių pietinę studijos sieną. Ji slankiojo palei gyvatės formos 
stirtas beveik nekalbėdama, be paliovos kažką keverzodama 
užrašų knygelėje. 

Lizė savo ruožtu neklausė “Ko tu dairaisi?" arba “Ką ten 
rašai?“ Kaip Skotas ne sykį buvo pastebėjęs, jo antroji pu- 
sė pasižymėjo itin retu talentu: ji nekišdavo nosies į sveti- 
mus reikalus. Jei tik, žinoma, kiti žmonės nesigamindavo 
sprogmenų, kuriais ketindavo ką nors apmėtyti. Amandos at- 
veju ši tikimybė visuomet egzistavo. Ji priklausė tipui mo- 
terų, kurioms smalsavimas buvo įsigėręs iki kaulų smegenų 
ir kurios anksčiau ar vėliau prasižiodavo. 

1985-aisiais Mendės vyras išsikraustė iš Ramfordo, kur 
jiedu gyveno (“kaip porelė kanalizacijos vamzdyje užstrigu- 
sių ermnių“, tarstelėjo Skotas po vienos viešnagės ir pridūrė 
niekuomet pas tuodu nebesilankysiąs), ir patraukė į pietus. 
Vienintelė atžala, vardu Intermedija, arba sutrumpintai - 
Medija, iškeliavo šiaurės kryptimi, į Kanadą (su savo kava- 
lieriumi, vilkiko vairuotoju), 1989-aisiais. “Viena išlėkė 
šiaurėn, kitą pietūs sužavėjo, trečia, kaip visad, neužčiaupda- 
ma tarškėjo“. Taip jų vaikystėje rimuodavo tėvas. Be abejo, 
iš Dendžio Deivo Debušero mergaičių liežuvio už dantų ne- 
nulaikydavo būtent Amanda, kurią iš pradžių pametė vyras, o 
paskui ir duktė. 

Mendė simpatijos nekėlė, tačiau Lizė nenorėjo, kad ji 
liktų Ramforde viena, o svarbiausia, be priežiūros. Darla su 
Kantata, ko gero, jautėsi panašiai, nors savo minčių nė sy- 
kio nebuvo išsakiusios balsu. Taigi Lizė pasitarė su Skotu ir 
už devyniasdešimt septynis tūkstančius grynųjų nupirko se- 
sei namelį. Visai netoliese, kad, esant reikalui, būtų galima 
lengvai patikrinti, kaip jai sekasi. 

Nūnai Skotas atgulęs į kapą, o Lizė pagaliau ėmė kuopti 
jo darbo kambarius. Įpusėjus ketvirtai dienai, verstiniai lei- 
diniai jau tūnojo dėžėse, korespondencija - daugmaž surū- 
šiuota, be to, ji beveik apsisprendė, kuriais baldais atsikra- 
tyti. Tuomet kodėl jautėsi taip mažai atlikusi? Juk žinojo, 
jog plušėti reikės neskubant, numojant ranka į visus įkyrius 
laiškus ir telefonų skambučius (ką jau kalbėti apie gan daž- 
nus svečius), nedavusius ramybės po Skoto mirties. Žmo- 
nės, besidomintys neišspausdintu Skoto palikimu, greičiau- 
siai gaus, ko trokšta, bet tik tada, kai ji bus pasirengusi ati- 
duoti vyro kūrinius. Iš pradžių jie to nesuvokė arba neįsika- 
lė sau į galvas, kaip sakoma. Bet dabar dauguma įsisąmoni- 
no, ko tikėtis. 

Skoto paveldą apibūdino daug įdomių žodžių. Atmintinos 
gėrybės; šią frazę ji suprato kuo puikiausiai. Bet egzistavo 
dar viena, keistai, juokingai skambanti sąvoka, lyg ir inkun- 
kabula. Štai ko geidė nekantrūs žmonės, meilikautojai bei 
pikčiumos - Skoto inkunkabulos. Lizė praminė juos inkun- 
kais. 


Ž 


Ji pasijuto prislėgta (ypač kai pasirodė Amanda), tary- 
tum būtų neįvertinusi užduoties arba pervertinusi (neapsako- 
mai) savo gebėjimą įgyvendinti užsibrėžtus tikslus - išsau- 

gotus baldus nukelti žemyn, į daržinę, kilimus susukti į riti- 
nius, geltonąjį “Raiderio" furgoną išstumti laukan, kur jis 
stovės tvoros, skiriančios Lendonų kiemą nuo kaimynų Ge- 
lovėjų valdų, šešėlyje. 

Beje, nederėtų užmiršti ir liūdesį keliančios studijos 
šerdies, trijų stalinių kompiuterių (ketvirtasis, dunksojęs at- 
siminimų kertelėje, išgaravo pačios Lizės pastangomis). 
Vienas už kitą naujesni ir lengvesni jie vis dėlto buvo sta- 
cionarūs. Nors visi ligi šiol veikė. Nelaimei, kiekvienas at- 
gydavo tik suvedus slaptažodžius, kurių ji nežinojo. Šia te- 
ma su vyru niekada nesišnekėjo, todėl neturėjo nė menkiau- 
sio supratimo, kokios elektroninės šiukšlės slypi standžiuo- 
siuose kompiuterių diskuose. Maisto prekių sąrašai? Eilės? 
Erotika? Skotas, aišku, buvo prisijungęs prie pasaulinio tin- 
klo, tačiau Lizė neįsivaizdavo, kokias internetines platybes 
jis naršydavo. Kiurksodavo “Amazon" prekybos tinkle? Do- 
mėjosi Dradžo naujienomis?* Svetainėmis, skelbiančiomis 
neva Henkas Viljamsas gyvas, o gal pornografinėmis madam 
Kruelos iš “101 dalmatino" nuotraukomis? Pastarojo tipo 
svetainėse vyras turbūt nesilankydavo, antraip ji būtų aptiku- 
si sąskaitas (ar bent pastebėjusi, kad išaugo mėnesinės išlai- 
dos). Et, neverta riesti sau pasakėlių. Užsimanęs jis lengvai 
galėjo kas mėnesį nuslėpti po tūkstantį dolerių. O slaptažo- 
džiai? Juokingiausia, kad Skotas greičiausiai juos sakė. To- 
kios smulkmenos tiesiog iškrisdavo jai iš galvos. Galbūt vė- 
liau reikėtų pamėginti įvesti savo vardą. Po to, kai Amanda 
iškeliaus namo. Iš visko sprendžiant, ne artimiausiu metų. 

Lizė atsisėdo ir nuo savo kaktos nupūtė plaukų sruogą. 
Jei ir toliau vilksiuos vėžlio žingsniu, iki rankraščių pri- 
sikasiu tiktai liepą, pagalvojo. Pamatę, kaip krapštausi, 
inkunkai pasiustų. Ypač paskutinis. 

Paskutinis, atklydęs prieš penkis mėnesius, gan ilgai 
*Dradžo naujienos (“Drudgereport") - internetinė naujienų svetainė, labiausiai iš- 


garsėjusi tuo, kad pirmoji pranešė apie skandalą, susijusį su Monika Levinski. 

sugebėjo neužsiplieksti pykčiu ir išsaugoti malonaus indivi- 
do įvaizdį. Ji netgi nusprendė, kad svečias skiriasi nuo kitų. 
Lizė jam prisipažino, jog prie Skoto studijos neprisilietė 
beveik pusantrų metų, bet dabar beveik pasiryžo sutvarkyti 
kambarius ir pasirūpinti vyro užrašais. 

Ją aplankė profesorius Džozefas Vudbedis iš anglų kal- 
bos katedros, priklausančios Pitsburgo universitetui. Šis bu- 
vo Skoto a/ma mater, o Vudbedžio paskaitų ciklas, pavadin- 
tas “Skotas Lendonas ir Amerikos mitas“, pritraukdavo itin 
gausią auditoriją. Profesorius globojo keturis magistrantus, 
kurie šiuometiniuose darbuose ketino nagrinėti Lendono 
kūrybą, todėl nenuostabu, kad, Lizei prašnekus tokiomis 
miglotomis frazėmis kaip jau greitai ir beveik garantuotai 
vasarą, jis nebepajėgė nuslėpti inkunko kario esybės. Tie- 
sa, toji atsiskleidė visu gražumu, kai Lizė užtikrino paskam- 
binsianti jam “vos tik nusės dulkės". 

Vudbedis pareiškė, esą ji neturinti teisės spręsti, kaip 
elgtis su vyro kūriniais vien todėl, kad su žymiu Amerikos 
rašytoju miegojo vienoje lovoje. Tai specialistų darbas, o 
ponia Lendon, kaip jis suprato, aukštosios mokyklos nebai- 
gė. Tuomet pridūrė, jog nuo Skoto Lendono mirties praėjo 
nemažai laiko. Nepamiršo paminėti ir sklandančių paskalų 
apie krūvas nespausdintų grožinės literatūros veikalų - apsa- 
kymų, netgi romanų. Galbūt ponia Lendon leistų jam pasi- 
žvalgyti po studiją? Peržiūrėjęs dokumentų spinteles ir 
stalčius, jis mažų mažiausiai išsklaidytų kvailiausius gandus. 
Be abejo, dairytųsi tiktai jos prižiūrimas. 

- Ne, - atsakė Lizė ir išprašė Vudbedį pro duris, - aš dar 
nepasiruošusi. - Į atėjūno smūgius žemiau juostos ji žiūrėjo 
pro pirštus - bent jau mėgino nekreipti į juos dėmesio, nes 
profesoriui trūko vieno šulo, kaip ir kitiems, tik savo būse- 
ną jis slėpė geriau bei ilgiau. - O kai jausiuos pasirengusi, 
norėsiu peržvelgti visus užrašus, ne vien rankraščius. 

- Bet... 

Ji rimtai linktelėjo. 

- Niekas nesikeičia. 

- Aš nesuprantu, ką jūs turite omenyje. 

Nenuostabu. Tie žodžiai priklausė savitai sutuoktinių kal- 
bai. Kiek sykių Skotas įlėkęs pro lauko duris sušukdavo: 
“Ei, Lize, aš grįžau - niekas nesikeičia?" Kitaip tariant, vis- 
kas gerai, tvarkelė? Kaip didžiuma taiklių posakių (kartą 
Skotas apie juos pasakojo, bet Lizė jau buvo tai girdėjusi), 
šis turėjo užslėptą reikšmę. Toks tipas kaip Vudbedis nė už 
ką nebūtų jos perkandęs. Lizė galėjo aiškinti kiaurą dieną, 
bet profesorius vis tiek nieko nesuvoktų. Kodėl? Todėl, kad 
jis - iš inkunkų padermės, kuriai terūpėdavo vienas dalykas, 
jei tik pokalbis pakrypdavo apie Skotą Lendoną. 

- Nesvarbu, - tą dieną, prieš penkis mėnesius, pasakė ji 
profesoriui Vudbedžiui. - Skotas būtų supratęs. 


Amandai pasiteiravus, kur sudėti daiktai iš Skoto “atsi- 
minimų kertelės" - apdovanojimai, garbės ženkleliai ir pana- 
šios smulkmenos, Lizė būtų sumelavusi (kaip žmogus, retai 
sakantis netiesą, ji gan neblogai gebėdavo dumti akis) ir at- 
šovusi, jog viską nugabeno į Mikenik Folso “Justorit" krau- 
tuvėlę. Bet Mendė nepratarė nė žodžio ir demonstratyviai 
vartė užrašų knygelės puslapius, matyt, siekdama, kad jau- 
nesnioji sesuo paklaustų, ką ji veikia. Tačiau Lizė taip pat ty- 
lėjo. Ji mąstė, koks tuščias ir neįdomus atrodė tas kampas, 
iš kurio pranyko didžiuma vyro suvenyrų. Vieni sunaikinti 
(kaip kompiuterio monitorius), kiti pernelyg subraižyti ir 
aplankstyti, kad juos būtų galima rodyti svečiams. Tokie 

eksponatai keltų per daug klausimų, į kuriuos neįmanoma 
atsakyti. 

Galop Amanda pasidavė ir atvertė savo užrašus. 

- Pažvelk, - tarė. - Tu pažiūrėk. 

Mendė atkišo pirmąjį puslapį. Virš mėlynų linijų, jun- 
giančių dešiniąją paraštę ir užraitais išmargintą kairiąją (/yg 
užkoduotos žinutės, kurias rašo pamišėliai, slankiojantys 
Niujorko gatvėse, nes valstybės išlaikomiems beprotna- 
miams stinga finansinių injekcijų, šmėkštelėjo mintis Li- 
zės galvoje), puikavosi skaitmenys. Beveik visus sesuo api- 
brėžė rateliu, keletą įkalino kvadratuose. Mendė parodė kitą 
puslapį, užpildytą lygiai taip pat, kaip ir pirmasis, bet tik iki 
pusės. Paskutinis skaičius buvo “846"* 

Amanda paraudusiais skruostais apdovanojo seserį šnai- 
ru, truputį komišku, išdidumą spinduliuojančiu žvilgsniu, 
kuris bylodavo (kai jai buvo dvylika, o mažajai Lizei - viso 
labo dveji), jog Mendė užsivertė ant pečių Sunkią Naštą, ir 
dabar kažkam lemta apsiašaroti. Dažniausiai pačiai Amandai. 
Lizė nejučia ėmė spėlioti (su šiokia tokia baime), ką šįsyk 
reiškė tas žvilgsnis. Vyresnioji sesuo elgėsi kaip kuoktelė- 
jusi nuo to momento, kai čia atsibeldė. Galbūt viskuo kaltas 
apsiniaukęs dangus ir tvankus oras. Bet labiau tikėtina, kad 
ją paveikė netikėtas mylimojo dingimas. Jeigu Mendė pra- 
trūks emocijų audra, nes Čarlis Korivo ją pametė, tokiam 
įvykiui reikėtų pasirengti, nusprendė Lizė. Korivo jai nieka- 
da nekėlė pasitikėjimo, nors ir dirbo banke. Kaip galima pa- 
sikliauti žmogumi, kurį vyrukai iš “Švelniojo tigro" vadino 
Balbatūnu? Bent ji taip nugirdo per pavasarinę, bibliotekoje 
rengiamą kepinių šventę. Argi bankininkui dera tokia pravar- 
dė? Ką tas žodis išvis reiškė? Beje, jis nežinojo, jog praei- 
tyje Mendei teko gydytis psichikos sutrikimus... 

- Lize? - išsižiojo Amanda. Jos kaktą išvagojo gilios 
raukšlės. 

- Atleisk. Tiesiog... trumpam užsigalvojau. 

- Tau dažnai taip nutinka, - pastebėjo vyresnioji sesuo. - 
Turbūt perėmei įprotį iš Skoto. Būk atidesnė. Aš sunumera- 
vau visus jo žurnalus ir aplankus su moksliniais darbais. 
Tuos, sukrautus prie sienos. 

Lizė linktelėjo tarsi suvokdama, kurlink krypsta pokal- 
bis. 

- Skaičius brūkštelėjau pieštuku, - tęsė Amanda. - Sten- 
giaus rašyti nepastebimai, kai nusisukdavai arba kur nors iš- 
eidavai. Baiminausi, kad pamačiusi, ką darau, būtum mane 
sustabdžiusi. 

- Ką tu, nė už ką. - Lizė paėmė užrašų knygelę, lipnią nuo 
sesers prakaito. - Aštuoni šimtai keturiasdešimt šeši! Na, ir 
gausybė! - ji žinojo, jog prie sienos sudėtų leidinių pati nė 
nelaikytų namuose, nes mieliau vartydavo į “O", “Good 
Housekeeping"' arba “Ms." panašius skaitalus. O čia riogsojo 
šūsnys literatūros žurnalų: “Little Sewanee Review“, “Glim- 
mer Train“, “Open City" arba su visiškai nesuprantamais pa- 
vadinimais, pavyzdžiui, “Piskya" 

- Jų gerokai daugiau. - Amanda pakreipė nykštį į stirtas. 
Šias nužvelgusi, Lizė suprato, kad sesuo teisi. Akivaizdžiai 
daugiau nei aštuoni šimtai keturiasdešimt su viršum. - Be- 
veik trys tūkstančiai. Neįsivaizduoju, kur tu padėsi tuos po- 
pierius ir kas jų norės. Ne, esmė ta, kad aštuoniuose šim- 
tuose keturiasdešimt šešiuose leidiniuose yra tavo nuotrau- 
kos. 

Sakinys nuskambėjo taip keistai, jog iš pradžių Lizė ne- 
pajėgė įsisąmoninti jo prasmės. Pagaliau suvirškinusi infor- 
maciją, ji apsidžiaugė. Mintis, kad studijoje galėtų slypėti 
nuotraukų lobynas - kadrai iš Lendonų poros gyvenimo, nė 
karto nešovė jai į galvą. Nors, geriau pamąsčius, tuo stebėtis 
nederėtų. Kai vyras mirė, jiedu buvo susituokę ilgiau nei 

dvidešimt penkerius metus, per kuriuos Skotas nepailstamai 
keliavo, skaitė ištraukas iš savo knygų, dėstė paskaitas, sker- 
sai išilgai važinėjo po šalį, jei tik nerašydavo, per metus ap- 
lankydavo devynias dešimtis universitetinių miestelių ir iš 
pažiūros begalinį apsakymų srautą pildė naujomis, ne pra- 
stesnėmis istorijomis. Ji palaikydavo vyrui draugiją didžiu- 
moje išvykų. Nė neprisiminė, keliuose moteliuose tekdavo 
laidyti jo kostiumus mažuoju švedišku lygintuvu ir klausy- 
tis, kaip iš vienos kambario pusės burba pokalbių laidą ro- 
dantis televizorius, o iš kitos sklinda rašomosios mašinėlės 
tarškesys (santuokos pradžioje) arba nešiojamo kompiute- 
rio (vėliau) spragsėjimas, kuris pasigirsdavo, kai Skotas 
barbendavo į klaviatūrą, įdėmiai spoksodamas į ekraną iš po 
plaukų sruogų, kybančių virš kaktos ties smilkiniais. 

Gaižiai į ją dėbsanti Mendė aiškiai neapsidžiaugė tokia 
sesers reakcija. 

- Apvedžioti ratuku, iš viso šeši šimtai, žymi nuotraukas, 
kuriose su tavimi nepagarbiai elgiasi. 

- Nejaugi? - suglumo Lizė. 

- Aš tau parodysiu. - Amanda patyrinėjo užrašų knygelę, 
žengė prie šūsnių, dengiančių visą sieną, vėl nukreipė akis į 
skaičiais išmargintą puslapį ir iš vienos krūvos iškrapštė po- 
rą pavyzdžių - Kentukio universitete porą kartų per metus 
spausdinamą, prabangios išvaizdos leidinį kietais viršeliais 
ir sąsiuvinio apimties žurnalą, matyt, studentų nuosavybę, 
pavadintą “Pliekstumda" - vienu iš tų universiteto anglistų 
sukurtu žodžiu, kuris skambėjo kerinčiai, bet visiškai nieko 
nereiškė. 

- Atversk juos, atversk! - pareikalavo Amanda ir įbruko 
leidinius jai į rankas. Lizė užuodė aitrų, šnerves erzinantį 
sesers prakaito tvaiką. - Puslapiai sužymėti popieriaus skve- 
tais. 

Skvetai. Taip jųdviejų motina vadindavo skiauteles. Iš 
pradžių Lizė praskleidė žurnalą kietais viršeliais ir susirado 
paženklintą puslapį. Išvydo puikią, glotnią savo ir Skoto 
nuotrauką. Vyras artėjo link pakylos, o ji stypsojo užnugary- 
je ir plojo. Dar toliau stovintys žiūrovai taip pat pliaukšėjo 
delnais. Kadras iš “Pliekstumdos" kokybe nepasižymėjo. Ją 
nusėję grūdeliai atrodė stambūs kaip pieštuko minkštu gra- 
fitu palikti taškai, popieriuje nestigo medienos atplaišėlių, 
bet pamačius tą atvaizdą, jai vos neištryško ašaros. Skotas 
žengė į kažkokį tamsų, klegesiu užtvindytą rūsį. Jo veide 
spindėjo platus, jam būdingas vypsnis, kuris bylojo: o taip, 
čia tai bent vietelė. Aiškiai buvo matyti, kad per du žings- 
nius atsilikusi Lizė irgi šypsosi - veikiausiai, fotografas nau- 
dojosi galinga blykste. Ji netgi įžiūrėjo tąkart vilkėtą palai- 
dinukę iš Anos Klain salono - mėlyną, su juokinga raudona 
juostele, nudrikusia kairiuoju šonu. Nors kojas slėpė šešė- 
lis, o Lizė neatminė tos konkrečios išvykos, ji neabejojo, 
jog mūvėjo džinsus. Jei tekdavo kur nors keliauti vėlai vaka- 
re, juos užsitempdavo visada. Antraštė skelbė: Gyvoji Ie- 
genda Skotas Lendonas (kartu su savo gyvenimo drauge) 
pasirodė Vermonto universitete, “Stalago 17" klube, kur 
skaitė savo darbus, šoko ir šventė iki paryčių. Žmogus 
moka dirbti ir ilsėtis. 

Taip, ji galėjo paliudyti, kad paskutinis sakinys su tiesa 
neprasilenkė. 

Lizė nužvelgė kitus periodinius leidinius, ūmai priblokš- 
ta minties, kokias gėrybes bus įmanoma aptikti tuose pusla- 
piuose, ir suvokė, kad Amanda vis dėlto ją įskaudino, pra- 
draskė ilgą laiką krauju sruvusią žaizdą. Ar jis vienintelis pa- 
žino tamsias vietas? Purvinas ir tamsias, kur esi toks vieni- 
šas ir pasibjaurėtinai bebalsis? Galbūt savo išmanymu Lizė 
nusileido vyrui, bet žinojo užtektinai. Bent jau tiek, kad jis 

jautėsi persekiojamas ir nusileidus saulei niekuomet nežiū- 
rėdavo į veidrodžius arba, jei tik galėdavo, į bet kuriuos ki- 
tus šviesą atspindinčius paviršius. Nepaisant nieko, ji Skotą 
mylėjo. Nes žmogus mokėjo dirbti ir ilsėtis. 

Deja, dabar jis miręs. Iškeliavęs į amžinybę, kaip sako- 
ma, ir jos gyvenime prasidėjo nauja stadija, kurią teks įveik- 
ti vienai. Atgal laiko nepasuksi. 

Ši frazė privertė Lizę sudrebėti ir prisiminti tai, 

(purpurinė spalva, padaras keršu šonu) 

ką derėjo išguiti iš sąmonės. Ji taip ir padarė. 

- Kaip gerai, kad radai nuotraukas, - šiltai kreipėsi į 
Amandą. - Tu esi nuostabi vyresnioji sesuo. 

Kaip Lizė ir vylėsi (bet širdyje nedrįso tikėtis), Mendė 
atsikratė puikybės kupinos išraiškos, neryžtingai pažiūrėjo į 
Lizę tarsi jaunesnės sesers veide mėgindama įžiūrėti ne- 
nuoširdumo užuominą. Kai pastangos nuėjo perniek, ji atsi- 
palaidavo ir tapo nuolankesne, sukalbamesne Amanda. Čiu- 
po savo užrašų knygelę, į kurią dėbtelėjo susiraukusi, lyg 
nesuprasdama, iš kur ji atsirado. Atsižvelgiant į tai, jog Men- 
dę buvo apsėdusi skaičių manija, jos sąmyšis, Lizės nuo- 
mone, prilygo dideliam žingsniui teisinga kryptimi. 

Galop Amanda sulinksėjo kaip žmogus, atsiminęs kaž- 
kokį svarbų dalyką. 

- Neapvedžiotuose ratuku tu bent jau įvardinta - Liza 
Lendon. O skaičiai, kuriuos apibrėžiau kvadratais, žymi 
nuotraukas, kuriose esi viena. - Ji nudelbė jaunesnę seserį 
giliaminčiu, kone rūsčiu žvilgsniu. - Jas tikrai norėsi pa- 
matyti. 

- Žinoma. - Lizė stengėsi pavaizduoti nekantraujančią, 
įsiaudrinusią, nors nenutuokė, kodėl turėtų domėtis asmeni- 
nėmis, per kelis žaibiškai praėjusius vienatvės metus dary- 
tomis, nuotraukomis, kai ji turėjo vyrą - gerą vyrą, ne in- 

kunką, žinojusį, kaip /aikytis, - su kuriuo leisdavo dienas ir 
naktis. Lizė dirstelėjo į netvarkingus, įvairiausių dydžių bei 
formų periodinių leidinių kauburius, mintyse išvydo, kaip ji 
tyrinės vieną šūsnį po kitos, sukryžiavusi kojas sėdės atsi- 
minimų kertelėje (kurgi dar?) ir ieškos savo bei Skoto at- 
vaizdų. Amandą įsiutinusiose nuotraukose ji visada bus ke- 
liais žingsniais atsilikusi nuo vyro, tačiau nenuleis nuo jo 
akių. Jei kiti plos, Lizė seks jų pavyzdžiu, ramiu veidu neiš- 
duodama jokių emocijų, išskyrus mandagų dėmesį, savo iš- 
raiška sakydama jis man neįkyrėjo, bet jis manęs ir ne- 
svaigina arba mudu neliepsnojame vienas kitam karštais 
jausmais (melas, melas, melas). Jos žvilgsnis tvirtins, kad 
niekas nesikeičia. 

Amanda nekentė tų nuotraukų. Žiūrėdama į jas matė, jog 
sesuo vaizduoja druską, kuria įtrinama jautienos nugarinė, 
brangakmenio aptaisą. Matė, kad sesuo kartais įvardinta 
kaip Liza Lendon, ponia Lendon, arba - o, siaube - paže- 
minta iki gyvenimo draugės. Toks nepagarbus apibūdini- 
mas Amandai asocijavosi su žmogžudyste. 

- Mende? 

Vyresnioji sesuo pažvelgė į ją. Kambaryje tvyrojo prie- 
blanda, ir Lizę netikėtai pritrenkė mintis, jog rudenį Men- 
dei sueis šešiasdešimt. Šešiasdešimt! Staiga ji suvokė mąs- 
tanti apie tą margašonį padarą, kuris tiek daug bemiegių 
naktų nedavė ramybės vyrui. Padarą, apie kurį viso pasaulio 
vudbedžiai niekuomet nesužinos, jei tiktai bus jos valia. Pa- 
darą, kurį aiškiausiai regėdavo vėžininkai, įsispiginę į tuš- 
čias nuskausminamųjų stiklinaites, suvokiantys, kad kitą 
vaistų dozę jie gaus tik iš ryto. , 

Jis labai arti, brangute. Kol kas jo nematau, bet...gir- 
džiu, kaip jis ėda. 

Užsičiaupk, Skotai. Aš nesuprantu, ką tu šneki. 

- Lize? - prabilo Amanda. - Kažką sakei? 

- Tiesiog murmėjau panosėje. - Ji pabandė nusišypsoti. 

- Bendravai su Skotu? 

Lizė liovėsi mėginusi išspausti šypseną. 

- Taip, tikriausiai. Iki šiol retsykiais taip elgiuosi. Kvai- 
la, ar ne? 

- Nieko panašaus. Kvaila yra tai, kad nepadeda. Kam ge- 
riau Žinoti, jei ne man? Juk aš turiu patirties, teisingai? 

- Mende... 

Tačiau Amanda nusigręžė į stirtas žurnalų, universitetų 
metraščių ir studentiškų leidinių. Kai vėl atsisuko, jos vei- 
de virpėjo drovi šypsenėlė. 

- Ar aš gerai padariau? Norėjau padėti ir... 

Lizė švelniai spūstelėjo sesers ranką. 

- Labai gerai. Gal nešdinamės iš čia? Leisiu tau pirmai 
pasimėgauti dušu. 

Aš pasiklydau tamsoje, bet tu mane atradai. Man bu- 
vo karšta, labai karšta, ir tu davei Iedo. 

Skoto balsas. 

Lizė praplėšė vokus su mintimi, kad numojo ranka į kaž- 
kokį kasdienį darbą, užsnūdo ir išvydo trumpą, bet stebėtinai 
tikrovišką sapną, kuriame Skotas gulėjo kape, o našlaujanti 
jo žmona pasiryžo atlikti heraklišką užduotį: iškuopti ap- 
šnerkštas rašytojo arklides. Atsimerkusi kaipmat suprato, 
jog Skotas išties miręs. Kai nuvėžė seserį atgal į jos kote- 
džą, Lizė grįžo ir užmigo savo lovoje. 

Ji sapnavo, kad sklendžia mėnesienoje. Užuodžia egzo- 
tiškų gėlių aromatą. Plaukus nuo smilkinių nuginė silpnas 


23: 


vasaros vėjelis, koks paprastai dvelkia gilią naktį labai toli 
nuo namų. Taip, čia išties jos namai, nes priešakyje stūksojo 
daržinė, kurioje Skotas įsirengė studiją, tapusią inkunkų su- 
sidomėjimo objektu. Dabar, Amandos pastangomis, paaiš- 
kėjo, jog tuose kambariuose apstu jos ir velionio vyro nuo- 
traukų. Pilna anksčiau nematytų emocinių gėrybių. 

Bus geriau, jeigu į jas nežiūrėsi, sukuždėjo vėjas. 

O, dėl to nekilo jokių abejonių. Tačiau sužinojusi, kad 
nuotraukos egzistuoja, Lizė būtinai jas peržvelgs. Tiesiog 
nesusivaldys. 

Ji apsidžiaugė, kai pamatė, kad skrenda ant didžiulės, 
mėnesienoje spindinčios drobės atraižos, kurią visą margi- 
no žodžiai AUKŠČIAUSIOS KOKYBĖS PILSBERIO MIL- 
TAI. Sumazgyti kampučiai priminė nosinaites. Lizę pakerė- 
jo keistas plevenimas. Jautėsi taip, lyg plauktų padangėmis 
ant debesies. 

Skotai. Ji bandė ištarti vardą balsu, bet nepajėgė. Nelei- 
do sapnas. Takelis, vedantis į daržinę, pranyko. Kaip ir kie- 
mas, skiriantis namą nuo studijos. Jų vietą užėmė milžiniš- 
kas, grėsmingoje mėnesienoje snaudžiantis, purpurinių gė- 
lių pilnas laukas. Skotai, aš tave mylėjau, tave išgelbėjau, 
daviau... 


Būtent tuo momentu Lizė pakirdo ir išgirdo save, tamso- 
je kartojančią žodžius tarytum mantrą: “Aš tave mylėjau, ta- 
ve išgelbėjau, daviau tau ledo. Aš tave mylėjau, tave išgelbė- 
jau, daviau tau ledo. Aš tave mylėjau, tave išgelbėjau, daviau 
tau ledo". 

Ilgą laiką ji gulėjo žvelgdama į lubas, prisimindama 

karštą rugpjūčio dieną Nešvilyje, mąstydama - ne pirmą kar- 
tą, - kad po ilgų santuokos metų gyventi vienai velnioniškai 
keista. Pora metų našlystės lyg ir turėjo užgniaužti šį pojū- 
tį, bet taip neatsitiko. Laikas viso labo atšipino aštriausias 
sielvarto briaunas, todėl dabar, užuot skrodusios širdį kiau- 
rai, jos tepalikdavo rėžius. Kad ir kaip ten būtų, viskas keis- 
davosi, nieko nelikdavo po senovei. Nei iš išorės, nei vidu- 
je. Tik ne jai. Išsitiesusi ant lovos, kurioje kadaise miegoda- 
vo dviese, Lizė pagalvojo, jog vienatvė labiausiai prislegia 
tuomet, kai atsibundi ir pamatai, kad, be tavęs ir sienose 
krebždančių pelių, namuose nieko nėra. 


II. LIZĖ IR BEPROTIS 
(TAMSA JĮ MYLI) 


Kitą rytą įsitaisiusi ant grindų Skoto atsiminimų kerte- 
lėje, Lizė įsistebeilijo į periodinių leidinių, buvusių studen- 
tų pranešimų, anglų kalbos fakulteto suvestinių, universiteto 
“žurnalų" kupetas, kėpsančias palei pietinę studijos sieną. 
Galbūt, manė ji, žiūrint į tas stirtas pavyks nusikratyti apža- 
vais, kuriais vaizduotę įkalino kol kas nematytos nuotrau- 
kos. Bet dabar suvokė puoselėjusi bergždžias viltis. Jai nė 
nereikėjo sutižusios, skaičiais prikeverzotos Mendės užra- 
šų knygelės. Lizė pakėlė šią nuo grindų ir įsikišo į užpaka- 
linę kelnių kišenę, nes ligoto proto branginamas artefaktas 
kėlė šiurpulį. 2 

Ji dar sykį akimis išmatavo pietinę sieną uždengusias 
knygų bei žurnalų krūvas, dulkėtą keturių pėdų aukščio ir 
mažų mažiausiai trisdešimties pėdų ilgio knygangį. Jei ne 
Amanda, visa tai greičiausiai atsidurtų tuščiose alkoholio 
dėžėse. Pati Lizė tikrai nebūtų nusprendusi vartyti leidinių 
puslapių arba kvaršinusi savo galvą klausimu, kodėl Skotas 
juos rinko. 

Mano protas veikia kitaip, tvirtino ji sau. Iš manęs ne 
kokia mąstytoja. 

Gal ir taip, užtat tavo atmintis fenomenali. 

Taip ją kirkindamas Skotas spinduliuodavo žavesį, ku- 
riam buvo neįmanoma atsispirti. Tačiau tiesa ta, kad Lizei 
geriau sekėsi užsimiršti. Dėl tam tikrų savų priežasčių, ku- 

rių nestokojo ir vyras. Vis dėlto, tarsi patvirtindama jo žo- 
džius, ausyse nuskambėjo vaiduokliška pokalbio nuotrupa. 
Vieną iš pašnekovų (Skotą) ji, aišku, gerai pažinojo. Kito 
balse buvo girdėti pietietiškos tarties gaidelės. Veikiau pre- 
tenzingai pietietiškos tarties. 

Tonis aprašys renginį ir išspausdins straipsnį (tenete, 
tenu-tete ar kažkaip panašiai). Norėsite gauti egzemplio- 
rių, pone Lendonai? 

Mm-hmm? Be abejo! 

Aplink juodu vilnijo murmesiai. Skotas beveik negirdė- 
jo, ką ten Tonis rašys. Su politikui būdingu grakštumu jis su- 
kosi į žmones, atėjusius pamatyti garsų rašytoją, klausėsi 
gausėjančios minios šurmulio, svarstė, kada prie jos “prisi- 
jungti", laukė to malonaus momento, kai nuo jo į žiūrovus 
plūstelės elektros srovė, kuri sugrįš dvigubai ar net trigubai 
sustiprėjusi. Jis dievino kibirkščiavimo sklidiną atmosferą, 
bet, Lizės įsitikinimu, dar labiau mėgavosi “prisijungimo" 
akimirka. Nors dabar ją kažkodėl atidėliojo. 

Siųskite nuotraukas, straipsnius ir apžvalgas iš uni- 
versiteto laikraščio. Mielai viską peržiūrėsiu. Mano ad- 
resas: Studija, RFD 442, Šugahilo kelias, Kas! Rokas, Mei- 
no valstija. Pašto indeksą žino Lizė. Aš nuolat jį užmirš- 
tu. 

Daugiau apie ją - nė žodžio, tik pašto indeksą žino Lizė. 
Och, kaip įnirštų Mendė, jeigu tai išgirstų. Tačiau per išvy- 
kas ji norėdavo likti nuošalyje, virsti šešėliu. Lizei papras- 
čiausiai patikdavo stebėti. 

Lyg vyrukui iš pornofilmų kino teatre, ar ne, kartą pa- 
klausė Skotas, ir jos veide nušvito šalta šypsena, liudijanti, 
kad vyras tuojau peržengs visas leistinas ribas. Kaip pasa- 
kysi, brangusis, atsiliepė ji. 

Kai jiedu pasiekdavo kelionės tikslą, Skotas antrąją pusę 

pristatydavo renginių organizatoriams, vėliau supažindinda- 
vo su kitais, jei tik reikėdavo, bet taip nutikdavo nedažnai. 
Žmonės iš akademinių sluoksnių buvo pasinėrę į savo veik- 
lą ir kitomis sritimis praktiškai nesidomėdavo. Dauguma 
tiesiog džiaugdavosi galimybe susitikti su “Kapitono duk- 
ters" (laimėjo Nacionalinę knygos premiją) ir “Reliktų" 
(Pulicerio premija) autoriumi. Be to, nereikėtų užmiršti ir 
dešimties metų laikotarpio, per kurį Skotas kažkaip sugebė- 
jo tapti tikra legenda - tiek aplinkiniams, tiek retsykiais sau. 
(Bet ne žmonai, nešiojusiai ritinėlius tualetinio popieriaus, 
kai šio pritrūkdavo ant klozeto pritūpusiam vyrui). Scenos, 
ant kurios jis stovėdavo su mikrofonu rankoje, niekas, žino- 
ma, neįkraudavo, tačiau Lizė jautė jį ir žiūrovus jungiančias 
sąsajas. Tuos voltus, nuolatinį elektros srautą, ko gero, ne- 
turintį nieko bendra su jo, kaip rašytojo, darbu. Labiau tikė- 
tina, kad tokią atmosferą kurstydavo skotiškumas. Skamba 
beprotiškai, bet tai tiesa. Dėl savo manierų vyras pernelyg 
nepasikeitė ir nebuvo nukentėjęs, bent jau iki... 

Jos akys smigo į kietą nugarėlę ir užrašą aukso raidė- 
mis: Nešvilio Tenesio universiteto 1988-ųjų apžvalga. 

1988-ieji, romano apie folkroką, kurio jis taip ir nepa- 
rašė, metai. 

1988-ieji, bepročio metai. 

Tonis aprašys renginį 

- Ne, - sumurmėjo Lizė. - Klysti. Jis sakė ne Tonis, o... 

Tuonys 

Taip, teisingai, jis sakė 

Tuonys aprašies rienginį 

- Ir išspausdins straipsnį Tenesio universiteto 688-ųjų 
apžvalgoje, - burbtelėjo Lizė. - Jis sakė... 

Ar galieč jį išsiųst “Ekspreso" paštu? 

Tiesa, ji galėjo prisiekti, jog tas tipas, trokštantis tapti 

antruoju Tenesiu Viljamsu, kone ištarė: sprieso paštu. Taip, 
šis balsas tikrai priklausė pietiečiui seiliui. Kokia jo pavar- 
dė? Dešmoras? Dešmanas? Tipelis, sprukdama sprinterio 
greičiu, išties drebėjo kaip brudina dešrelė. Vis dėlto pa- 
vardė skambėjo kitaip. Kokia gi... 

- Dešmilas, - suniurzgė Lizė tuštiems kambariams ir su- 
gniaužė kumščius. Ji dėbsojo į nugarėlę, papuoštą aukso 
raidėmis, tarytum šioji galėtų pradingti tą pačią akimirką, 
kai akys nukryptų kitur. - Pietietis mulkis prisistatė Dešmi- 
lu, ir JIS DRIUOKĖ KAIP KIŠKIS! 

Skotas atmetė pasiūlymą dėl “Ekspreso" arba “FedEkso", 
nes manė, kad neverta taip išlaidauti. Jis niekada neskubėda- 
vo, jei reikalas būdavo susijęs su korespondencija - kai šioji 
plaukdavo pasroviui, Lizės vyras paprasčiausiai ją išgrieb- 
davo. Į savo romanų recenzijas jis rėaguodavo su užsidegi- 
mu, be to abejingumo, su kokiu skaitė “Grįžk ant plausto, 
Hakai"*, tačiau, kalbant apie viešų pasirodymų apžvalgas, 
Skotas teikdavo pirmenybę įprastam paštui. Studija turėjo 
savo adresą, todėl visiškai natūralu, jog didžiumos siuntinių 
Lizė nematė. Kai jie čia atsidurdavo... na, tie erdvūs, gerai 
apšviesti kambariai priklausė Skotui, o ne jai, įkūnijo kūry- 
binę žaidimo aikštelę, berniukų klubą, kurio vienintelis na- 
rys rašydavo savo istorijas ir garsui nepralaidžioje kabino- 
je, jo vadinamoje “Manoji veltiniu išmušta palata“, klausy- 
davosi griausmingos muzikos. Ant durų nekabėjo ženklas 
ĮEITI DRAUDŽIAMA, ir ji dažnai ten lankydavosi, o Skotas 
visuomet apsidžiaugdavo išvydęs žmoną, tačiau kas slypi 
knygangies, miegančios prie pietinės sienos, pilve, paste- 
bėjo Amanda. Įžeidžioji Amanda, įtarioji Amanda, manijų 
apsėsta Amanda, kuri sau įsiteigė, kad jos namas supleškės 


*Leslės Fidler (kritikės) esė, kurioje teigiama, pavyzdžiu imant “Heklberio Fino 
nuotykius", kad Amerikos literatūroje pasikartoja tema apie numanomus homo- 
seksualius santykius. 

iki pamatų, jeigu į virtuvės krosnelę vienu metu nebus įkiša- 
mos trys (ne daugiau ir ne mažiau) klevo pliauskos. Amanda, 
kuri visuomet tris kartus apsisukdavo savo prieangyje, jei ką 
nors užmiršdavo pasiimti ir turėdavo sugrįžti namo. Paste- 
bėjus tokias smulkmenas (arba išgirdus, kaip ji, valydama 
dantis, skaičiuoja brūkšėjimus šepetėliu), galima susidaryti 
įspūdį, kad Mendė tėra eilinė kvanktelėjusi senmergė - ei, 
kas nors, išrašykite jai “Zolaft"" ar “Prozak" tablečių. Bet, jei 
ne vyresnioji sesuo, ar Lizė būtų supratusi, kad studijoje jos 
laukia šimtai nematytų mirusio vyro nuotraukų? Šimtai atsi- 
minimų? Ir dauguma jų neabejotinai malonesni nei akimir- 
kos, praleistos Dešmilo, skystaklynio pietiečio seiliaus, 
draugijoje... 

- Liaukis, - suniurnėjo ji. - Užteks. Liza Debušer-Len- 
don, išmesk šias mintis iš galvos. 

Bet Lizė aiškiai nebuvo tam pasiruošusi, nes atsistojo, 
nudrožė į kitą kambario pusę ir priklupo prie knygų. Deši- 
nioji ranka pakibo ore it fokusininko lazdelė, pirštai sugrie- 
bė tomą, pažymėtą užrašu Nešvilio Tenesio universiteto 
1988-ųjų apžvaga. Jos krūtinėje įnirtingai daužėsi širdis, 
bet ne iš susijaudinimo, o baimės. Blaivus protas tikino, esą 
tiems įvykiams jau aštuoniolika metų, tačiau emocijų srity- 
je širdis turėjo savitą, nepakartojamą žodyną. Pamišėlio 
plaukai buvo tokie šviesūs, kad atrodė mažne balti. Jis mo- 
kėsi magistrantūroje. Lemtinguoju momentu vapaliojo kaž- 
ką tokio, kas ne visai panėšėjo į beprasmybes. Praėjus die- 
nai nuo šūvio (kai kritiška Skoto būklė pagerėjo iki patenki- 
namos), ji paklausė vyro, ar beprotis sugebėjo laikytis, ir 
Skotas kuždėdamas atsakė, jog tai - ne nukvakėlių jėgoms, 
nes pastangoms laikytis reikia išskirtinių valios jėgų, kurių 
psichiniai ligoniai neturi... o gal ji manė kitaip? 

Nežinau, Skotai. Aš pagalvosiu. 

Bet iš tiesų jai nė kiek nemagėjo mintyti apie nelemtus 
įvykius. Lizė labiau norėjo, kad brudinas apdvokėlis su ma- 
žuoju pistoletu prisijungtų prie kitų dalykų, kuriuos ji sėk- 
mingai užmiršo nuo tada, kai susipažino su Skotu. 

Buvo karšta, ar ne? 

Paklausė gulėdamas lovoje, pernelyg išblyškęs, bet pa- 
mažu atgaunantis sau įprastą veido spalvą. Tarstelėjo atsai- 
niai, nenutaisė jokios konkrečios išraiškos, tiesiog bandė 
užmegzti pokalbį. Dabartinė Lizė, Vienišoji Lizė, našlė Len- 
don, sudrebėjo. 

- Skotas nieko neprisiminė, - murmtelėjo. 

Beveik neabejotinai užmiršo, kaip griuvo ant šaligatvio ir 
kaip jie abu manė, kad jis nebeatsistos. Užmiršo merdėjęs. 
Užmiršo paskutinius žodžius, kuriais jiedu persimetė, radę 
tiek daug ką pasakyti vienas kitam. Neurologas, į kurį Lizė 
kreipėsi sukaupusi visą drąsą, teigė, esą trauminių įvykių au- 
koms būdinga iš minčių išstumti pačias kraupiausias aki- 
mirkas. Sveikdami tokie žmonės suvokia, jog tam tikra at- 
karpa iš atsiminimų juostelės virto juoda dėme. Gali išsi- 
trinti penkios minutės, penkios valandos arba penkios die- 
nos. Kartais padrikos nuotrupos ir vaizdai išnyra į sąmonės 
paviršių po metų ar net dešimtmečių. Anot neurologo, už 
tokius pokyčius atsakingas apsauginis mechanizmas. 

Lizė nusprendė, jog būtent taip ir atsitiko. 

Iš ligoninės ji patraukė atgal į motelį. Nors išsinuomo- 
jo ne itin gėrą kambarį - žvelgdama pro galinį langą tematė 
medinę tvorą ir girdėjo ne mažiau kaip šimto šunų skalijimą, 
- šioji smulkmena jai neberūpėjo. Apie universitetinį mies- 
telį, kur pašovė jos vyrą, suprantama, nenorėjo nė pagalvoti. 
Nusispyrus batus, išsitiesus ant kietos dvigubos lovos, Lizei 
dingtelėjo: tamsa jį myli. 

Ar tikrai? 

Kas žino. Juk ji nenutuokė, ką tai išvis reiškė. 

Tu žinai. Tėtis dovanojo bučinį. 

Lizė pakreipė galvą-ant pagalvės, žaibiškai tarsi po antau- 
sio, kurį užtvojo nematomas delnas. Užsičiaupk, nedrįsk 
apie tai kalbėti! 

Jokio atsakymo... jokio atsakymo... ir staiga pasigirdo 
vylingas kuždesys: Tamsa jį mylį. Jis šoka su tamsa kaip 
įsimylėjėlis. Virš purpurinės kalvos pakyla mėnulis, ir 
malonūs kvapai ima atsiduoti dvoku. Smirda nuodais. 

Ji pasisuko į kitą pusę. Už motelio lango į saulę, kuri pa- 
dūmavusiose rugpjūčio dausose nusidažė oranžiniu atspal- 
viu, ir po truputį užleido vietą nakties sutemoms, lojo šunys 
- turbūt kiekvienas brudinas Nešvilio šuo. Vaikystėje Lizė 
iš motinos girdėjo, jog tamsos bijoti nereikia, ir tuo tikėjo. 
Pajuodusiame kambaryje, net jeigu šį pro langą nutvieksda- 
vo žaibas ir tolumoje sudundėdavo griaustinis, jausdavosi 
kuo puikiausiai. Kol gerokai vyresnė sesuo Mendė gūždavo- 
si po apklotais, mažoji Lizė sėdėdavo ant lovos, čiulpdavo 
nykštį, balsingai reikalaudavo, kad kas nors atsineštų žibin- 
tuvėlį ir paskaitytų jai pasaką. Kartą išklojo tai Skotui, o jis 
suėmė žmoną už rankų ir tarė: “Tu būk mano šviesa. Būk 
mano šviesa" Ji stengėsi, bet... 

- Aš buvau tamsioje vietoje, - sumurmėjo Lizė sėdėdama 
apleistoje studijoje, rankose laikydamas Tenesio universi- 
teto 88-ųjų apžvalgą. - Argi ne taip sakei, Skotai? Argi ne 
taip? 

Aš buvau tamsioje vietoje, o tu mane suradai ir išgel- 
bėjai. 

Galbūt Nešvilyje. Bet tik ne pačioje pabaigoje. 

Tu visada mane gelbėdavai, Lize. Pameni tą dieną, 
kai pirmą kartą nakvojau tavo bute? 

Pasidėjusi tomą ant kelių, ji nusišypsojo. Tie atsimini- 

mai, žinoma, neišblėso. Lizė geriausiai prisiminė tai, kad 
per daug išgėrė mėtų šnapso, nuo kurio skrandį sutraukė 
rūgštys. Skotui sunkiai sekėsi susijaudinti ir išlaikyti erek- 
ciją, nors galų gale viskas susiklostė neblogai. Anuomet ji 
galvojo, jog Skotas tiesiog padaugino alkoholio. Tik gero- 
kai vėliau vyras prisipažino, kad iki Lizės jis niekuomet ne- 
sugebėdavo atlikti lytinio akto. Ji tapo pirmuoju ir vieninte- 
liu žmogumi, su kuriuo Skotas mylėjosi. Visos jai ir ki- 
tiems riestos istorijos apie nežabotą seksą (tiek sų moteri- 
mis, tiek su vyrais), kurio jam neva netrūko jaunystėje, te- 
buvo melas. O Lizė? Na, Lizei jis asocijavosi su darbu, kurį 
reikėtų užbaigti prieš einant miegoti. Sulaukti, kol baigs 
triukšmauti veikianti indaplovė; į vandenį pamerkti dengtus 
“Paireks" indus; pačiulpti jaunam karštagalviui rašytojui, kol 
jam normaliai pasistos. 

Kai mes pasimylėjome ir tu užmigai, aš ilgą laiką būd- 
ravau, klausiausi laikrodžio, stovinčio ant tavo naktinio 
staliuko, tiksėjimo, ir lauke ošiančio vėjo. Štai tada suvo- 
kiau, kad būdamas vienoje lovoje su tavimi jaučiuosi 
namuose. Ir tai, kas tamsoje sėlino artyn, staiga pradin- 
go. Paprasčiausiai nepajėgė likti. Aišku, kaip sugrįžti, ži- 
nojo, bet tuo momentu turėjo išgaruoti. O aš galėjau ra- 
miai užmigti. Iš dėkingumo man beveik plyšo širdis. Šis 
pojūtis mane turbūt užvaldė pirmą kartą gyvenime. Gu- 
lėjau greta tavęs, ir mano skruostais tekėjo ašaros, ku- 
rios tiško ant pagalvės. Mylėjau tave anuomet, mylėjau 
tave kiekvieną mūsų pragyventą sekundę, myliu ir dabar. 
Koks skirtumas, supranti tu mane ar ne. Supratimas 
siaubingai pervertinamas, o saugumo niekada nebus per 
mažai. Aš visada prisiminsiu, koks saugus buvau, kai iš 
tamsos prapuolė tas padaras. 

- Tėtis dovanojo bučinį. 

Šįsyk ji ištarė žodžius balsu ir sudrebėjo, nors studijoje 
buvo šilta. Lizė iki šiol nežinojo, ką jie reiškė, bet aiškiai 
prisiminė, kaip Skotas sakė, jog tėtis dovanojo bučinį. Be 
to, užtikrino, kad ji esanti pirmoji moteris, su kuria jis mie- 
gojo, ir pridūrė, esą saugumo niekada nebus per mažai: 
prieš pat santuoką. Lizė iš visų jėgų mėgino jį apsaugoti, ta- 
čiau tų pastangų neužteko. Galų gale padaras, kurį jos vyras 
protarpiais regėdavo veidrodžiuose arba stiklinaitėse, sugrį- 
žo Skoto. Keršas padaras. Ilgšis. 

Lizė apsidairė po kambarį akimirkai apimta baimės, ir 
paklausė savęs, ar toji esybė dabar ją stebi. 

Ji atvertė “Nešvilio Tenesio universiteto 1988-ųjų ap- 
žvalgą" Nugarėlė pokštelėjo it pistoletas. Lizė suriko iš 
nuostabos ir numetė knygą ant grindų. Paskui nusijuokė 
(truputį virpančiu balsu). 

- Lize, tu vėpla. 

Šįkart iš tomo išslydo sulenkta, pageltonavusi laikraš- 
čio iškarpa. Paaiškėjo, jog tai grūdėta, antrašte papildyta 
nuotrauka, kurioje fotografas įamžino maždaug dvidešimt 
trejų metų vaikiną, dėl savo apstulbusios išraiškos atrodantį 
gerokai jaunesnį. Dešinėje rankoje jis laikė kastuvą su 
trumpu kotu ir sidabrine mente. Pastarąją puošė išgraviruoti 
žodžiai, pernelyg smulkūs, kad juos pavyktų įskaityti nuo- 
traukoje. Vis dėlto Lizė puikiai atsiminė, kas ten buvo užra- 
šyta: PRADŽIA, ŠIPMENO BIBLIOTEKA. 

Jaunuolis lyg ir... hmm... na, kastuvą jis gręžė žvilgsniu 
ir, sprendžiant tiek iš veido, tiek iš visos ištįsusio, kerėpliš- 
kai pasvirusio kūno povyzos, neįsivaizdavo, ką prieš save 

matė. Galbūt artilerijos sviedinį, bonsą, radiacijos indikato- 
rių arba porcelianinę kiaulę-taupyklę. O gal nežinomos rū- 
šies gyvį, amuletą, bylojantį apie didžios meilės egzistavi- 
mą, moterišką, iš kojoto kailio pasiūtą skrybėlaitę arba 
graikų poeto Pindaro penį. Vyrukas buvo per daug pritrenk- 
tas, kad suvoktų, ką regi. Ir, žinoma, nejautė (Lizė nė kiek 
tuo neabejojo), jog kairiąją jo ranką spaudė žmogus, taip pat 
sustingęs juodų fotogrūdelių spiečiuose. Vyriškis, kurio ap- 
ranga panėšėjo į karnavalinę kelių patrulio uniformą: jokio 
ginklo, tik krūtinę juosiantis Semo Brauno* diržas ir tai, ką 
Skotas kvatodamas, išpūtęs akis pavadintų “klaikiai didžiū- 
ū-ūliu valdžios šiknamboliu" Negana to, uniformuotojo fi- 
zionomijoje tvieskė klaikiai plati šypsena, išduodanti pa- 
lengvėjimą, tarytum sakanti: sūneli, kol mano kišenėje bus 
šlamančiųjų, tuose baruose, kur paprastai lankausi, tau 
niekada nebereikės mokėti už gėrimus. Fone Lizė įžiūrėjo 
Dešmilą, kulnus paraičiusį pietietį mulkį. Rodžerį S. Deš- 
milą, staiga prisiminė ji, įsitikinusi, kad “S" reiškė Seilių. 

Ar ji, mažoji Lizė Lendon, matė, kaip laimingas univer- 
siteto apsaugininkas kratė jaunuolio ranką? Ne, bet... ei... 

Ee-e-ei, žolelės mėgėjai... nagi, nagi... ar jūs norėtumėte 
išvysti realybės vaizdelį, kuris atsvertų tokias pasakiškas vi- 
zijas kaip Alisos kelionę į triušio olą arba rupūžės, užsi- 
maukšlinusios cilindrą, pasivažinėjimą automobiliu? Tuo- 
met pažiūrėkite štai /en, į dešiniąją iškarpos pusę. 

Lizė taip susilenkė, kad nosimi kone palietė nuotrauką 
iš Nešvilio “American". Viduriniame Skoto stalo stalčiuje 
gulėjo didinamasis stiklas. Ne kartą teko jį pastebėti, 
įspraustą tarp seniausio pasaulyje neatplėšto “Herbert Tare- 
yton“ cigarečių pakelio ir seniausios pasaulyje knygelės su 
žaliaisiais lipdukais, taip ir neišmainytais į prekes kokiame 


*Platus odinis diržas su perpete, kurį nešioja kariškiai arba policininkai. 

nors prekybos centre. Ji galėjo pasiimti lęšį, bet nutarė ne- 
sivarginti. Ir be jo žinojo, į ką žvelgė: į dalį rado mokasino. 
Minkštos odos mokasino su nedideliu kulniuku. Lizė gerai 
prisiminė tuos patogius batus. Tądien juos ir avėjo, ar ne? 
Kai įsišėlo velniava, ji nematė nei išsišiepusio apsauginin- 
ko, nei priblokšto jaunuolio (Tonio, apie kurį mulkis pietie- 
tis sakė “Tuonys aprašies rienginį") ar seiliaus Dešmilo. Vi- 
sa brudina jų gauja iškrito iš galvos, nes tą akimirką jai te- 
rūpėjo Skotas. Nuo vyro buvo nutolusi vos per dešimt pėdų, 
bet žinojo, kad jei tučtuojau prie jo nepripuls, minia apsups 
Skotą ir jį pražudys. Numarins savo pavojinga meile bei go- 
džių nerimu. Aišku, jis galėjo numirti ir be papildomos pa- 
galbos. Tokiu atveju, Lizė privalėjo būti šalia ir išlydėti vyrą 
į amžinybę, kaip pasakytų jos tėvo ir motinos kartos žmo- 
nės. 

- Aš neabejojau, kad jis mirs, - ištarė Lizė tyliam, sau- 
lės nutviekstam kambariui ir dulkėtai, vinguriuojančiai kny- 
gangei. 

Taigi ji pribėgo prie Skoto, o fotoreporteris, kuriam te- 
reikėjo užfiksuoti, kaip būsimos bibliotekos vietoje garsus 
rašytojas, stovintis universitetų šulų apsuptyje, iškas tradi- 
cinį Pirmąjį Žemės Žiupsnį, nufotografavo kur kas dinamiš- 
kesnį vaizdelį. Tokia nuotrauka galėtų atsidurti pirmuosiuo- 
se laikraščių puslapiuose ar net šlovės salėje. Jeigu ją iš- 
vystumėte prie pusryčių stalo, nuo javainių dubenėlio kylan- 
tis šaukštas taip ir nepasiektų jūsų burnos. Laikytumėte jį 
suakmenėjęs, nematydamas, kaip ant reklaminių skelbimų 
tikšta pienas. Sustingęs tikrovės vaizdas padarytų ne men- 
kesnį įspūdį negu pašauto, už pilvo susiėmusio, išsižiojusio 
Osvaldo, Kenedžio žudiko, kadras. Vienintelė Lizė žinotų, 
kad fotoaparatas įamžino ir rašytojo žmoną. Tiksliau, vieno 
jos bato kulniuką. 

Apatinėje iškarpos dalyje ji perskaitė paaiškinimą: 


Kapitonas S. Hefernanas iš Tenesio universiteto 
apsaugos sveikina Tonį Edingtoną, kuris išgel- 
bėjo svečio, žymaus rašytojo Skoto Lendono, 
gyvybę keliomis sekundėmis anksčiau, nei buvo 
nufotografuotas šis vaizdas. “Jis - tikras didvyris, 
- sako kapitonas Hefernanas. - Arčiau nebuvo 
nė vieno žmogaus, kuris galėjo ištiesti pagalbos 
ranką". (tęsinys p. 4 ir p. 9) 


Kairėje skiautės pusėje ji pamatė gan ilgą, nepažįstamu 
braižu parašytą žinutę. Dešinėje - dvi plačia Skoto rašysena 
pakeverzotas eilutes (pirmoji atrodė truputį stambesnė už 
antrąją) ir... strėlytę, o Dieve, nukreiptą į jos batą. Lizė kaip- 
mat susigaudė, ką tai reiškė. Skotas atpažino mokasiną. Ir 
išgirdęs žmonos pasakojimą - jaudinančią, nuotykingą “Li- 
zės ir bepročio“ istoriją, - jis viską suprato. Ar tuo metu 
įniršo? Ne. Nes žinojo, kad ji nejautė jokio pykčio. Žinojo, 
jog nesusipratimas žmonai pasirodys kurioziškas. Nuotrauka 
išties turėjo kelti juoką, tad kodėl ji panūdo apsižliumbti? 
Tokį pokštą emocijos krėtė pirmą kartą gyvenime. 

Lizė numetė laikraščio iškarpą staiga išsigandusi, kad 
ašarų srautas ją ištirpdys, kaip seilės - cukraus vatą. Delnus 
prispaudė prie akių, sutramdė norą pravirkti, nuleidusi ran- 
kas kilstelėjo nuotrauką ir perskaitė, ką parašė Skotas: 


Reikia pavodydi“ Kzei! V, Kaip jį KATOS 
Let on) (Mūsų Kvolgyda p Tedgiamai) e 


Didžiulio šauktuko tašką jis pavertė besišypsančiu vei- 
duku, koks buvo madingas aštuntajame dešimtmetyje, tary- 
tum linkėdamas žmonai geros dienos. Ir Lizė iš tiesų supra- 

to. Pavėlavusi aštuoniolika metų, bet... na, ir kas? Atsimini- 
mai visuomet susiję su sąlygiškumu. 

Kaip dzenbudistiška, žiogeli, pasakytų Skotas. 

- Dzenbudistiška, šmenbudistiška. Man įdomu, kaip da- 
bar sekasi Toniui. Garsiojo Skoto Lendono gelbėtojui. - Ji 
prunkštelėjo, ir akyse susikaupusios ašaros vis dėlto nuvar- 
vėjo skruostais. 

Lizė nukreipė žvilgsnį į kitą nuotraukos pusę, įsispigino 
į ilgesnę žinutę. 


88-8-18 

Mielas Skotai (tikiuosi, nepykstate, kad į jus kreipiuosi vardu): 

Manau, jums bus malonu gauti šią S. Entonio (“Tonio") 

Edingtono III-iojo, jaunojo magistranto, kuris išgelbėjo jūsų gyvybę, 
nuotrauką. Tenesio universitetas, žinoma, jam išreikš deramą pagarbą; 
mes pagalvojome, kad jūs turbūt irgi pageidausite su juo susisiekti. 

Štai jo adresas: 748 Koldvju aveniu, Šiaurės Nešvilis, Nešvilis, Tenesis 37235. 
Ponaitis Edingtonas, “Vargšas bet išdidus" 

kilęs iš garbingos Pietų Tenesio šeimos, 

garsėja kaip puikus poetas. Jūs, aišku, norėsite jam savaip padėkoti 
(galbūt kažkaip atsilyginti). 

Nuoširdžiai jūsų, profesorius asistentas Rodžeris S. Dešmilas- 

anglų kalbos fakultetas, Tenesio universitetas, Nešvilis 


Lizė perskaitė raštelį antrą sykį (“tris sykius kartoju, tu - 
mano dama", šią akimirką uždainuotų Skotas), vis dar išsišie- 
pusi, bet dabar jos veidą perkreipė gaiži išraiška, kurioje su- 
mišo nuostaba ir suvokimas. Kaip ir universiteto apsauginin- 
kas, Rodžeris Dešmilas akivaizdžiai nenumanė, kas iš tikrųjų 
tądien įvyko. Kitaip tariant, visame pasaulyje tiesą žinojo tik- 
tai du žmonės: Lizė Lendon ir Tonis Edingtonas, vyrukas, 
kuris aprašies rienginį kasmetinėje universiteto gyvenimo 
apžvalgoje. Visai įmanoma, jog net pats “Tuonys" nesupaisė, 
kas atsitiko, kai garsus rašytojas kastuvėliu išvertė pirmąją 

ceremonialinę žemių saują. Galbūt iš siaubo jam aptemo są- 
monė. Gal net: jis tikrai tikėjo išgelbėjęs Skotą Lendoną. 

Ne. Vargu bau. Ji manė, kad šia iškarpa ir šleikščiai ma- 
loniu rašteliu apgailėtinas Dešmilas siekė Skotui atkeršy- 
ti... už ką? 

Už mandagų elgesį? 

Už tai, kad Skotas žvelgė į Monsieur de Litėrature Deš- 
milą, bet jo nematė? 

Už tai, kad Lizės vyras buvo turtingas, kūrybingas aki- 
plėša, kuris gaus penkiolika tūkstančių dolerių taręs porą 
pakilių žodžių ir išvertęs vieną kastuvėlį žemių? Negana to, 
specialiai išpurentų žemių? 

Už viską. Ir ne vien. Lizės manymu, Dešmilas tikėjo, 
Jei jis, Rodžeris Dešmilas, taptų intelektualų domėjimosi ir 
studentų susižavėjimo objektu, o Skotas Lendonas - jau ne- 
kalbant apie baikščią, tylią jo pačiutę, kuri nedrįstų nusi- 
persti, net jei nuo to priklausytų jos gyvybė - plūktųsi uni- 
versitete, iš kolegų nuolat kaulytų paslaugų, mėgintų nuspė- 
ti, kokia kryptimi tvoskia fakultetų politikos vėjai, verstųsi 
per galvą, kad tik pakiltų akademinio sluoksnio hierarchijo- 
je.. 

- Vienaip ar kitaip, Skotas pietiečiui seiliui nepatiko, ir 
čia - jo kerštas, - suglumusi pareiškė Lizė tuštiems saulė- 
tiems, virš ilgosios daržinės iškilusiems kambariams. - Ši... 
pagieža apdrabstyta iškarpa. 

Ji susimąstė ir po sekundės kitos prapliupo kvatoti, del- 
nais pliaukšėdama sau per raktikaulį. 

Šiek tiek aprimusi, Lizė įniko versti tomo puslapius, kol 
rado straipsnį, kurio ieškojo: ŽYMIAUSIAS AMERIKOS 
ROMANISTAS IŠKILMINGAI PRADEDA NAUJOS, IŠ- 
SVAJOTOS BIBLIOTEKOS STATYBAS. Autorius: Ento- 

nis Edingtonas, dar žinomas, kaip Tuonys. Ji permetė aki- 
mis pastraipas ir pajuto vis dėlto galinti supykti. Net įniršti. 
Nes Tonis nė žodžiu neužsiminė, kaip baigėsi šventiniai tos 
popietės renginiai. Beje, neaprašė ir savo tariamo didvyriš- 
ko poelgio. Vienintelę užuominą, jog atsitiko kažkas nege- 
ro, pateikė baigiamosios pastabos: “Pono Lendono kalbą, 
kuri turėjo nuskambėti, jam iškasus pirmąją žemių saują, ir 
vakarui numatytą ištraukų skaitymą teko atšaukti dėl nenu- 
matytų aplinkybių. Bet mes viliamės, jog Amerikos literatū- 
ros milžinas netrukus sugrįš į mūsų universitetą. Gal net 
perkirps kaspiną, kai 1991-aisiais atsivers Šipmeno biblio- 
tekos durys!“ 

Mintis, kad ji skaito studentišką rašinį, dėl Dievo mei- 
lės, atspausdintą blizgančioje, brangioje knygoje kietais vir- 
šeliais, kuri veikiausiai siunčiama daugybei buvusių auklėti- 
nių, mažumėlę atšaldė Lizės pyktį. Negi ji tikrai galvojo, 
jog “Tenesio universiteto apžvalgos" redaktorius leistų savo 
nusamdytiems rašeivoms atpasakoti kruviną tos dienos far- 
są? Keliais buvusių, praturtėjusių studentų doleriais tokia 
istorija papildytų universiteto iždą? Priminus sau, kad Skotą 
prajuokintų ir straipsnis, jai truputį palengvėjo. Bet ne itin 
daug. Galų gale vyras šalia nesėdėjo, nebučiavo jos į 
skruostą, nežnybčiojo spenelio blaškydamas dėmesį, ir ne- 
aiškino, esą viskam yra.savas metas - metas sėti, nuimti der- 
lių, laikytis arba, atvirkščiai, graužtis. 

Skoto, velniai jį rautų, nebėra. 

- Dėl jūsų, žmonės, jis sruvo krauju, - sumurmėjo Lizė 
apmaudžiu balsu, kuris šiurpiai priminė Mendės toną. - Dėl 
jūsų, žmonės, jis vos nemirė. Tikras stebuklas, kad išgyve- 
no. 

Skotas vėl į ją kreipėsi, sau įprastu būdu. Lizė suvokė, 
jog prašneko jos viduje tūnantis pilvakalbis (kas geriau ga- 

lėtų žinoti arba prisiminti jo balsą?), bet jautėsi taip, lyg iš- 
ties girdėtų savo vyrą. 

Tu buvai mano stebuklas, sukuždėjo Skotas. Tikras ste- 
buklas. Ne vien tądien, bet visada. Būtent tu nugynei 
tamsą, Lize. Savo švytėjimu. 

- Manau, kartais tu išties taip galvodavai, - murmtelėjo 
ji. 

Buvo karšta, ar ne? 

Taip, karšta. Ir... 

- Drėgna, - pasakė Lizė. - Tvanku. Mane nuo pat pradžių 
kankino bloga nuojauta. 

Sėdėdama priešais knygangį, ant kelių pasidėjusi “Ne- 
švilio Tenesio universiteto 1988-ųjų apžvalgą“, ji staiga 
aiškiai prisiminė, kaip prieš daugelį metų namo, kuriame 
Lizė užaugo, kieme senolė Debušer lesino vištas. 

- Prastai pasijutau vonios kambaryje. Nes sudaužiau 


Mintimis ji vis grįžta prie stiklinaitės, tos brudinos su- 
daužytos stiklinaitės. Bent jau tuomet, kai negalvoja, kaip 
jai knieti pasislėpti nuo kaitrių saulės spindulių. 

Lizė stovi Skotui už nugaros, mažumėlę į dešinę nuo 
vyro, kukliai sunėrusi rankas, stebėdama, kaip jis svyruoja 
ant vienos kojos, o kitą laiko ant idiotiško kastuvo men- 
tės, per pusę įbestos į žemę, kurią iš anksto kažkas papure- 
no. Įsidienojus ore tvyro siutinantis tvankus karštis. Re- 
gint gana gausią minią, nepasitenkinimas tik sustiprėja. 
Priešingai nuo aukštus postus užimančių universiteto at- 
stovų, žiūrovai atėjo apsirengę įprastais drabužiais. Drėgno- 
je kaitroje vilkėdami džinsus, šortus arba bridžius, tie žmo- 

nės nesijautė labai patogiai, tačiau Lizė, stypsanti priešais 
minią, prakaituojanti Tenesio popietės šutykloje, vis vien 
jiems pavydi. Ją slegia mintis, kad šviesiai rudo lininio 
švarkelio, pridengiančio mėlyną dirbtinio šilko palaidinu- 
kę, pažastys nusidažys tamsiais prakaito ratilais. Lizė užsi- 
segusi karštoms dienoms puikiai tinkančią liemenėlę, bet 
ji vis vien erzinamai rėžiasi į krūtų apačią. Nuostabu, šir- 
dele. 

Tuo tarpu jos vyras tebesiūbuoja ant vienos kojos; kart- 
kartėmis, kai padvelkia karštas vėjelis, suplazdena ilgi, be- 
veik pečius siekiantys jo plaukai. Skotui būtina apsikirpti - 
aišku, pažvelgęs į veidrodį jis išvysdavo roko žvaigždę, ta- 
čiau ji, kai pažiūrėdavo į savo antrąją pusę, tematydavo val- 
katą iš Vudžio Gatrio dainos. Kol fotografas suka ratus, jis 
mielai pozuoja. Elgiasi ve/niškai šauniai. Skotui iš kairės 
stovi vyrukas, vardu Tonis Edingtonas, šitas mėšlinas iškil- 
mes aprašysiantis kokiame nors universiteto leidinyje. Iš 
dešinės prie svečio šliejasi renginio šeimininkas, anglų kal- 
bos fakulteto senbuvis Rodžeris Dešmilas - vienas iš tų in- 
dividų, kurie atrodo vyresni ne dėl praretėjusios šukuosenos 
ar atsikišusio pilvo, o todėl, kad įsisupa į kone pasibjaurėti- 
no orumo skraistę. Netgi jų sąmojai Lizei skambėdavo kaip 
balsu skaitomi draudimo poliso punktai. Dar blogiau tai, kad 
Dešmilui jos vyras nepatinka. Lizė iš karto pajuto neigiamą 
požiūrį (gana lengvai, nes daugumai žmonių jis kelia sim- 
patiją) ir nusprendė, jog ne kas kitas, o profesorius pakurstė 
nerimą, kuris užgulė ją kaip sunki našta. Ji bandė save įtikin- 
ti, kad viskuo kalta troški drėgmė ir vakaruose tirštėjantis, 
ko gero, audrą ar net tornadą pranašaujantis debesų sluoks- 
nis. Tačiau Meine, kai be penkiolikos septynios ryto - pasa- 
kiško vasaros ryto - Lizė pakilo iš lovos, barometro rodyk- 
lė nukritusi žemyn nebuvo. Tarp namo ir Skoto studijos ve- 
šančioje pievoje patekėjusi saulė nutvieskė trilijonus rasos 

lašų. Danguje - nė debesėlio. Kaip būtų pasakęs senasis 
Dendis Deivas Debušeras: “Mūsų laukia pragariškai svili- 
nanti dienelė“. Bet vos nuleidus kojas ant medinių miega- 
mojo grindų ir pagalvojus apie išvyką į Nešvilį (į Portlendo 
oro uostą reikės išvažiuoti aštuntą, “Delta" pakils į orą be 
dvidešimties dešimtą), jos širdį persmelkė siaubas, tuščią 
ir rytais paprastai rūgščių nekamuojamą skrandį be jokios 
akivaizdžios priežasties sutraukė baimė. Į keistus pojūčius 
Lizė reagavo su nuostaba ir nusivylimu, nes keliauti, ypač su 
Skotu, jai patikdavo. Lėktuvo salone jiedu bičiuliškai įsi- 
taisydavo vienas šalia kito, jis atsiversdavo knygą, ji įbesda- 
vo akis į savąją. Retsykiais vyras paskaitydavo jai ištrauką iš 
savo tomelio, kartais atvirkščiai. Pasitaikydavo akimirkų, kai 
Lizė pajusdavo, kad Skotas į ją žiūri ir pakėlusi akis susi- 
durdavo su rimtu žvilgsniu, lyg ir sakančiu, jog žmona jam 
iki šiol išliko paslaptinga. Kada ne kada lėktuvą supurtydavo 
oro sūkuriai, bet jai patikdavo ir drebėjimas, kuris priminda- 
vo vaikystės atrakcionus iš Topšemo mugės, “Beprotiškus 
puodelius“ ir “Pasiutusią pelę". Skotas taip pat nekreipdavo 
dėmesio į turbulencijos protrūkius. Ji atminė vieną itin aud- 
ringą skrydį į Denverį - blykčiojo žaibai, griaudėjo perkū- 
nija, tvoskė nuožmūs vėjai, grasinantys ištaškyti propelerinį 
lėktuvėlį po visą brudiną dangų, - mintyse matė, kaip pami- 
šėliškai išsišiepęs vyras strykčiojo sėdynėje tarsi berniu- 
kas, kuriam siaubingai norisi į tualetą. Ne, Skotą daug labiau 
gąsdindavo ramesnės, slegiančios vidurnakčio iškylos. Pro- 
tarpiais jis pasakodavo - sveiko proto žmogui įprastu balsu, 
netgi šypsodamasis, - ką galima pastebėti išjungto televizo- 
riaus ekrane. Arba stikliuke, jei tik šį pakreipdavai atitinka- 
mu kampu. Štai kas ją šiurpindavo. Nes tokios kalbos skam- 
bėdavo beprotiškai, be to, nors sau nenorėjo prisipažinti, 
Lizė jį suprato. 

Taigi ramybę drumstė ne nukritusi barometro rodyklė ir 
ne eilinė kelionė lėktuvu. Tačiau vonioje, tiesiant ranką virš 
prausyklės ir mėginant įjungti šviesą, jai nutiko nelaimė - 
pirmą sykį per aštuonerius metus, išgyventus ant Šugahilo 
kalvos arba daugmaž tris tūkstančius dienų, pridėjus ir tas, 
kurias teko praleisti kelyje. Lizė plaštaka užkliudė dantų še- 
petėlių stiklinę, ir toji, nulėkusi ant grindų, sudužo ne ma- 
žiau, kaip į tris tūkstančius prakeiktų šukelių. 

- Kad mane tryda suriestų! - riktelėjo išsigandusi ir drau- 
ge suirzusi dėl netikėtos baimės dilgsnio... nes ji netikėjo 
pranašingais ženklais, tik ne Lizė Lendon, rašytojo žmona, 
tik ne mažoji Lizė Debušer, gyvenusi Lisbon Folse, Sabato 
kelyje. Panašiais prietarais tegul tiki apskurėliai airiai, 

Skotas, grįžęs į miegamąjį su dviem kavos puodeliais ir 
sviestu apteptų skrebučių lėkšte, sustojo kaip įkaltas. 

- Ką sudaužei, širdele? 

- Nieko tokio, ko neiššiko šunėkas, - niauriai atrėžė Li- 
zė ir pati nustėro išgirdusi tokius žodžius. Taip sakydavo se- 
nolė Debušer, kuri pranašingus ženklus įžiūrėdavo visur. 
Betgi ji atgulė po žeme, kai Lizei tebuvo ketveri. Ar įmano- 
ma, kad senelė išliko prisiminimuose? Atrodo, taip, nes da- 
bar, spoksant į stiklinės šukes, sąmonėje nuskambėjo frazė, 
ištarta gergždančiu senolės Debušer balsu... frazė, kurią ji 
girdi stebėdama, kaip vyras, dėvintis lengvą vasarinį švarką 
(šio pažastys vis vien netrukus pajuoduos), nepriekaištingai 
atlieka savo vaidmenį. 

Jei rytą dūžta stiklas, vakare duš širdys. 

Štai senolės Debušer citata, kuri įstrigo bent jau vienai 
mergaitei, truputį anksčiau nei močiutė, pasirišusi prijuostę 
su kišene, pilna vištų lesalo, ant peties pasikabinusi maišelį 
atliekų, užkriokė ir prieš mirtį susmuko kieme. 

Taigi... 

Nerimą kėlė ne karštis, ne kelionė ir ne Dešmilas, turė- 
jęs pasitikti svečią, nes anglų fakulteto galva gulėjo ligoni- 
nėje - vakar jam operavo tulžies pūslę. Kaltinti derėtų dužu- 
sią... brudiną... stiklinaitę ir seniai mirusios airių kilmės 
senelės posakį. Kaip vėliau pastebės Skotas, būtent šios 
smulkmenos privertė ją įsitempti. Bent iš dalies laikytis ir 
neprarasti budrumo. 

Kartais, pratars jis tysodamas palatos lovoje (nors galė- 
jo lengvai atsidurti morgo šaldiklyje, ir tuomet su visomis 
bemiegėmis, apmąstymams paskirtomis naktimis būtų baig- 
ta), prabilęs nauju, kuždančiu, pastangų reikalaujančiu balsu, 
to užtenka. Kaip sakoma. 

Ir ji kuo puikiausiai suvoks, ką reiškia Skoto žodžiai. 

Lizė žino, jog tądien Rodžeriui Dešmilui irgi nestigo rū- 
pesčių, bet dėl to pietietis seilius jai netapo simpatiškesnis. 
Profesorius Hegstromas, besigaivelėjantis po tulžies pūslės 
operacijos, buvo per daug silpnas, kad praneštų kitiems, kur 
padėtas ceremonijos scenarijus, jei šis išvis egzistavo. To- 
dėl Dešmilas turėjo per dieną pasiruošti šventei ir pasirū- 
pinti jos dalyviais, įskaitant rašytoją, kuriam akimoju pajuto 
priešiškumą. Kai negausus akademinio sluoksnio atstovų 
būrelis pasišalino iš Inman Holo ir nukulniavo link būsimos 
Šipmeno bibliotekos statybvietės (per žygį, nors ir trumpą, 
visi spėjo sukaisti), Dešmilas paaiškino Skotui, kad jiems 
reikės elgtis pagal aplinkybes. Lizės vyras nerūpestingai pa- 
traukė pečiais. Jis nė kiek nesijaudino. Skotui Lendonui 
improvizacija įkūnijo gyvenimo būdą. 

- Aš-š-š jus pristatysiu, - pasakė vyriškis, kurį po dauge- 

lio metų Lizė įvardins pietiečiu seiliumi. Jie žingsniavo 
link saulės kepinamo, tviskančio žemės ploto, kur stovės 
naujoji biblioteka (dešmiliškai žodis tariamas, kaip BLIOO- 
tieka). Fotografas, atsakingas už iškilmių įamžinimą, it ma- 
šalas zujo aplinkui ir nepaliaujamai spragčiojo savo aparatu. 
Priešakyje Lizė išvydo rusvos dirvos - sprendžiant iš pama- 
žu blunkančio atspalvio, atvežtos šįryt - stačiakampį, kokių 
devynių metrų ilgio ir penkių pločio. Niekas nesusiprotėjo 
iškelti tento, todėl žemių paviršius spėjo įgauti pilkšvą 
blizgesį. 

- Aha, kam nors tikrai reikėtų tai padaryti, - atsiliepė 
Skotas. 

Jis šnekėjo linksmai, bet Dešmilas susiraukė, lyg išgir- 
dęs nepelnytą įžeidimą. Paskui giliai atsiduso ir pratęsė: 

- Įžangą lydės plojimai... 

- Kaip dieną palydi naktis, - sumurmėjo Skotas. 

- Ir jūs tarsit vy-yeną, ky-ytą žuodį, - užbaigė Dešmilas. 
Už perdžiūvusios statybvietės saulėje mirguliavo glotni, ką 
tik išasfaltuota, geltonomis linijomis išraižyta mašinų sto- 
vėjimo aikštelė. Tolimajame jos gale Lizė pastebėjo užbu- 
riančius, žavingus neegzistuojančio vandens raibulius. 

- Su malonumu, - patikino Skotas. 

Gera pašnekovo nuotaika, regis, sudirgino Dešmilą. 

- Tikiuos, kol kasit žiemę, nešnekiesyt per i/gia-ai? - 
paklausė jis, kai grupelė priartėjo prie aptvertos teritorijos. 
Už virvės jau spietėsi gausi minia, nudrikusi kone iki auto- 
mobilių aikštelės. Dar daugiau žmonių atsekė Dešmilą bei 
Lendonus iš Inman Holo. Netrukus jie įsilies į žiūrovų ratą, 
ir Lizei, kuri į minias reaguodavo lygiai taip pat atsainiai, 
kaip ir į turbulencijas, tai nepatiko. Jai dingtelėjo, jog tvan- 
kią dieną nedideliame plote susispietę žmonės gali į save 
sugerti visą orą. Kvaila mintis, bet... 

- Tokie siaubingi karščiai neįprasti ni-ietgi Nešviliui, 
rugpjūčio mėnesį, ar ne, Tuony? 

Tonis Edingtonas mandagiai linktelėjo, bet neištarė nė 
žodžio. Kol kas tebuvo prabilęs kartą, kai svečius supažin- 
dino su nenuilstamai strikinėjančiu fotografu, Stefanu 
Kvinslendu iš Nešvilio “American", taip pat ir Tenesio uni- 
versiteto, 85-ųjų laidos auklėtiniu. “Papozuokit jam, jei ga- 
lit", - paprašė Edingtonas, kai jie išėjo iš Inman Holo. 

- Baigsy-yt kalbiet, - tęsė Dešmilas, - ir jums viel pa- 
pluos. O paskui, puone Lendonai... 

- Skotai. 

Profesoriaus veide ir vėl šmėkštelėjo grimasa. 

- Paskui, Skotai, mūsų laukia svarbiausias momentas: 
jūs išreusy-yt p-y-ymąjį kastuvėlį žye-emyes. - Išreusy-yt? 
Py-ymąjį? Žye-emyes? Po trumpos apmąstymų akimirkos 
Lizė susigaudė, jog Dešmilas, vograujantis tęsiama luizia- 
niška tartimi, pasakė: jūs išrausit pirmąjį kastuvėlį žemės. 

- Žinoma, - atsiliepė Skotas, bet nebespėjo nieko pridur- 
ti, nes jie nusigavo iki savo tikslo. 


Negera nuojauta, kurią sukėlė dužusi stiklinė, matyt, 
neišsisklaidė, kadangi suverstų žemių lopinys Lizei prime- 
na kapą: XL dydžio, skirtą milžinui. Abiejų minių viduryje, 
regis, susiformuoja kvapą atimanti šutykla. Kiekviename 
stačiakampio aptvaro kampe stovi po universiteto apsaugi- 
ninką. Dešmilas, Skotas ir “Tuonys" Edingtonas neria po ak- 
somine užkardos virvele. Kvinslendas, kaip ir anksčiau, šo- 
kinėja aplink žymųjį svečią prie akies prispaudęs “Nikon" 

aparatą. Vydžio patarnautojas*, pagalvoja Lizė ir ūmai su- 
vokia, kad vaikinukui pavydi. Jis atrodo toks laisvas, šmaižo 
kaitroje nelyginant mašalas. Jaunuoliui tėra dvidešimt treji, 
ir tos mėšlinos iškilmės tebedaro jam įspūdį. Užtat Dešmi- 
las dėbso į fotografą nebeslėpdamas nekantravimo, kurio 
Kvinslendas, ieškantis geriausio kampo, apsimeta nepaste- 
bis. Lizė nujaučia, kad jam maga įamžinti Skotą vieną, vėje- 
lio plaikstomais plaukais, nuleidusį koją ant absurdiško si- 
dabrinio kastuvo. Galiausiai jaunėlis Vydžis nuleidžia masy- 
vųjį fotoaparatą ir žengia atatupstas link minios. Ilgesingo- 
mis akimis palydėjusi atsitraukiantį Kvinslendą, ji pirmą 
kartą pamato beprotį, kuris panašus į (kaip vėliau parašys 
vietinis žurnalistas) “nuo avantiūros su heroinu pervargusį 
Džoną Lenoną - įdubusios, budrios akys įkūnija keistą ir 
bauginančią vaikiškai liūdno veido priešingybę" 

Tuo metu Lizė teišvysta šviesius, susitaršiusius vyruko 
plaukus. Dabar nejaučia jokio noro dairytis į žiūrovus. Jai 
tiesiog knieti perbėgti mašinų stovėjimo aikštelę, smukti į 
Anglų kalbos fakulteto pastatą, užsidaryti tualete ir iš sėdi- 
mosios plyšio iškrapštyti apatines kelnaites. Neatsisakytų ir 
nusišlapinti, bet šis reikalas gali palaukti. 

- Ponai ir ponios, - skambiu balsu prataria Dešmilas. - 
Man nie-epaprastai maluon pristatyti poną Skotą Lendoną, 
Pulicerio premijos, gautos už “Reliktus" ir Nacionalinės 
knygos premijos, laimėtos už “Kapy-ytuono dukterį", laure- 
atą. Jis atvyko iš paties Meino su nuostabiąją žmona Liza, 
kad iškilmingai paskelbtų apie Šipmeno BLIOO-tiekos sta- 
tybų pradžią - teisingai, pagaliau mes to sulaukėme. Sutikite 
Skotą Lendoną ir parodykite, kaip Nešvilio gyventojai moka 
priimti garbius svečius! 

*“Vydžis" Arturas Felingas (1899-1968) - Niujorko fotografas, išgarsėjęs gaisrų, 


smurto scenų nuotraukomis. 

Minia pratrūksta griausmingais aplodismentais. Nuosta- 
bioji žmona taip pat pliaukši delnais ir žvelgdama į Dešmilą 
galvoja: Jis laimėjo NKP už “Kapitono dukterį", o ne “Ka- 
py-ytuono" Ir tu žinai, kaip teisingai ištarti pavadinimą. 
Sudarkei jį tyčia, brudinas niektauza. Kodėl mano vyras 
tau nepatinka? 

Ji dirsteli žiūrovų pusėn ir galų gale pamato visą Gerdą 
Aleną Koulą. Vaikiną neįtikėtinai šviesiais plaukais, užkritu- 
siais ant kaktos ir baltų, per didelių marškinėlių, kurių ran- 
kovės atraitotos iki neįspūdingos apimties bicepsų. Skver- 
nai kadaruoja nutįsę kone iki išblukusių džinsų kelių. Jis avi 
masyvius aulinius su sagtimis. Lizės manymu, sunkiame 
apave įkalintos jaunuolio kojos turėtų šusti. Blondinas stovi 
manieringai sukryžiavęs rankas ant krūtinės, šiurpiai meiliai 
šiepiasi ir krutina lūpas tarsi nebyliai melsdamasis. Jis nė 
sekundei nenukreipia akių nuo Skoto. Lizė iš karto įsidėmi 
Blondiną. Tokio tipo jaunuolius, - beveik visada vaikinus, - ji 
praminė kosmoso kaubojais. Paprastai šie pliurpia nesusto- 
dami. Bando sugriebti Skotą už rankos ir pasakyti supran- 
tantys užslėptas jo knygų prasmes. Suvokiantys, kad jo kūri- 
nius įkvėpė Viešpats, Šėtonas arba, pavyzdžiui, gnostikų 
evangelija. Kosmoso kaubojai gali priklausyti scientolo- 
gams, numerologams ar net gilintis (kaip vienas jų atstovas) 
į Brigemo Jango* paistalus apie kosmosą. Kartais jiems 
knieti papostringauti apie kitus pasaulius. Prieš dvejus me- 
tus vienas kosmoso kaubojus iš Teksaso pakeleivingais au- 
tomobiliais atsibeldė į Meiną, idant su Skotu pakalbėtų apie 
tai, ką jis vadino liekanomis. Jos gan dažnai aptinkamos ne- 
gyvenamose pietinio pusrutulio salose, tvirtino vaikinas įsi- 
tikinęs, jog tas liekanas Skotas aprašė “Reliktuose" Netgi 
atvertė knygą ir parodė pabrėžtus žodžius. Atvykėlis suerzi- 
*Brigemas Jangas (1801-1877) - mormonų pamokslininkas, pirmasis Jutos valdy- 


tojas. 

no Lizę - jo akyse atsispindėjo nirtulingas, klaidžiojantis 
žvilgsnis, - tačiau Skotas šnektelėjo su svečiu, pavaišino alu- 
mi, aptarė Velykų salų monolitus, sutiko perskaityti keletą jo 
lankstinukų, pasirašė naujame “Reliktų" egzemplioriuje ir 
patenkintą vaikį išlydėjo pro duris. Patenkintą? Straksintį iš 
džiaugsmo. Kai jos vyras demonstruodavo savo gebėjimą /ai- 
kytis, jis keldavo pasigėrėjimą. Kitoks žodis čia netiktų. 

Mintis, kad Blondinas geidžia smurto ir ruošiasi įsijaus- 
ti į Džono Lenono budelio, Marko Deivido Čepmeno, kailį, 
nė nešauna Lizei į galvą. Mano protas veikia kitaip, būtų 
pasakiusi ji. Man tik nepatiko, kaip virpėjo jo lūpos. 

Jos vyras pasitinka plojimus - ir kelis maištingus, gargž- 
dančiais balsais išrėktus šūksnius - skotiška šypsena, žiūro- 
vų matyta ant milijonų knygų viršelių, vieną koją tebelaiky- 
damas ant kastuvo mentės, kuri lėtai sminga į atvežtų žemių 
kauburį. Jis lukteli dešimt, penkiolika sekundžių paklusda- 
mas retai kada apviliančiai intuicijai ir galiausiai iškelia ran- 
ką. Ovacijos kaipmat nuslopsta. Per vieną akies mirksnį. 
Uūžt. Poveikis - žavus ir truputį bauginantis. 

Skotas prabyla gerokai tyliau negu Dešmilas, bet Lizė 
žino, jog netgi be mikrofono arba garsiakalbio (kažkas aki- 
vaizdžiai užmiršo jais pasirūpinti) jo balsas nuvilnys per vi- 
są minią, kuri sulaikiusi kvapą klausysis kiekvieno žodžio. 
Juk čia atvyko Įžymybė. Mąstytojas ir Rašytojas, pasidaly- 
siantis savo išminties perlais. 

Nebarstykite savo perlų kiaulėms, dingteli Lizei. Ne- 
gana to, prakaituotoms. Minutėlę, argi tėvas jai nesakė, 
kad kiaulės neprakaituoja? 

Priešais sustingęs Blondinas nuo lygios baltos kaktos nu- 
braukia susivėlusių plaukų sruogą. Jo rankos išblyškusios, 
kaip ir kakta. Štai paršelis, kiauras dienas kiurksantis na- 
muose, pamano Lizė. Namisėda kuilys. Kodėl gi ne? Jo 
smegeninėje pilna keistų minčių, kurias reikia perkratyti. 

Ji pamindžikuoja vietoje, ir apatinių kelnaičių šilkas su- 
čeža tarp sėdmenų. O siaube! Lizė išmeta Blondiną iš gal- 
vos ir ima svarstyti, ar kaip nors pavyktų... vogčia, be abejo... 
kol Skotas šnekės... 

Mintyse nuskamba rūstus gerosios mamulės balsas. Trys 
žodžiai. Ne, Lize. Palauk. 

- Aš neketinu jums pamokslauti, - sako Skotas, ir ji atpa- 
žįsta Galio Foilo, pagrindinio veikėjo iš Alfredo Besterio 
“Žvaigždės - mano tikslas", mėgstamo jo romano, kalbėji- 
mo manierą. - Tam per karšta. 

- Pamėtėk mus greituoju spinduliu, Skoti! kažkas 
linksmai surinka iš penktos ar šeštos eilės. Žiūrovai juokia- 
si ir negaili pritarimo šūkčiojimų. 

- Negaliu, brol, - atsiliepia Skotas. - Transporteriai sulū- 
žo, be to, ištuštėjo mūsų ličio kristalų atsargos. 

Minia, atsakomąjį dūrį išgirdusi pirmą kartą, kaip ir 
šmaikštautojas (ir vieną, ir kitą repliką Lizė girdėjo mažiau- 
siai penkiasdešimt kartų) džiaugsmingai užriaumoja, pra- 
pliumpa aplodismentais. Blondinas šykščiai vypteli ir kairįjį 
riešą suspaudžia ilgais dešiniosios rankos pirštais. Skotas 
nuo kastuvo nuleidžia koją tarytum nusprendęs, kad jai gali- 
ma rasti vietą kitur. Lizė stebi vyrą ne be pasigėrėjimo, nes 
nūnai, ekspromtu rėždamas kalbą, jis pasirodys visu gražu- 
mu. 

- Dabar tūkstantis devyni šimtai aštuoniasdešimt aštun- 
tieji, ir pasaulis skendi tamsoje, - tęsia Skotas ir trumpam 
ceremonialinio kastuvo kotui leidžia nuslysti pro šiek tiek 
atgniaužtą savo kumštį. Mentė sublizga saulėje ir pasislepia 
už jo švarko rankovės. Vardindamas negandas bei tragedijas, 
laibu mediniu koteliu Lizės vyras mataruoja ore lyg rodo- 
mąja lazdele. 

- Kovo mėnesį Oliveris Nortas ir viceadmirolas Džonas 

Pointdeksteris apkaltinti sąmokslu - koks nuostabus “Iran- 
kontra“ pasaulis, kur politiką valdo ginklai, o visą kitą - pi- 
nigai. 

- Gibraltare Britanijos specialiųjų oro pajėgų atstovai 
užmušė tris neginkluotus IRA narius. Galbūt SOP šūkį “Per- 
galę švenčia drąsieji" reikėtų pakeisti į “Pirmiausia šauk ir 
tik tada klausinėk"'? 

Per žiūrovų gretas nubanguoja juoko vilnis. Pasaulinių 
einamųjų įvykių aptarimas suerzina Rodžerį Dešmilą. Užtat 
Tonis Edingtonas atsiverčia savo bloknotą ir kažką užsirašo. 

- Nepamirškime ir savo krašto. Liepą mes per kvailą 
klaidą nupylėme Irano orlaivį, kuriuo skrido du šimtai devy- 
niasdešimt civilių. Iš jų - šešiasdešimt šeši vaikai. 

- AIDS epidemija pražudo tūkstančius. Šia liga suserga... 
na, mes netgi tiksliai nežinome kiek, ar ne? Šimtai tūkstan- 
čių? Milijonai? 

- Pasaulis skendi tamsoje. Pono Jeitso minėtoji kraujo 
banga virsta nenumaldomai stiprėjančiu potvyniu. 

Jis nuleidžia akis į šviežią, bet jau pilkėjančią, žemių 
krūvą, ir Lizę staiga apima siaubas, kad jos mylimasis regi 
tą padarą begaliniu lopiniuotu, keršu šonu. O jeigu Skotas 
apalps ar net praras amą, ko jis labiausiai bijo (ne mažiau 
negu žmona)? Lizės širdis nespėja suspurdėti krūtinėje, nes 
jos vyras pakelia galvą, išsišiepia kaip vaikas apygardos mu- 
gėje, mesteli kastuvą aukštyn ir suima jį per vidurį koto. 
Įspūdingas, tarytum biliardo eksperto pademonstruotas ju- 
desys priverčia suaikčioti pirmose eilėse stovinčius žiūro- 
vus. Bet Skotas įsilinksmino. Ištiesęs ranką jis suka kastuvą 
tarp pirštų lyg lazdelę, vis sparčiau ir sparčiau. Saulėje 
tvyksčiojanti sidabrinė mentė spigina akis, o pats manevras 
atrodo žavingai netikėtas. Jiedu susituokė 1979-aisiais, bet 
Lizė iki šiol nenumanė, kad į savo repertuarą vyras įtraukęs 
tokį stulbinamai šaunų ėjimą. (Kiek metų turi praeiti, pa- 

klaus ji savęs po kelių parų, viena gulėdama lovoje prasto 
motelio kambaryje, klausydamasi, kaip į oranžinį mėnulį 
loja šunys, kol prakeikta susikaupusių dienų našta išsklaidys 
santuokos kerus? Kokiu laimės kūdikiu reikia būti, kad tavo 
meilė aplenktų laiko tėkmę?) Sidabriniai sukamo kastuvo 
ašmenys savo blyksniais tarsi ragina nuo kaitros apkvaitusią, 
prakaituotą minią: afsimerkite, atsimerkite! Garsusis rašy- 
tojas ūmai tampa prekeiviu Skotu, ir Lizė pirmą kartą gyve- 
nime jaučia palengvėjimą, jo veide matydama jokio pasitikė- 
jimo nekeliantį verteivos vypsnį. Jis atkreipė į save klausy- 
tojų dėmesį ir dabar visiems įbruks abejotinos kokybės, ne- 
va gerą savijautą užtikrinančius vaistus, kuriuos gavę jie pa- 
tenkinti žygiuos namo. Žiūrovai, nors ir nuvarginti rugpjū- 
čio kaitros, prarys masalą nė nemirktelėję. Kai Skotas pa- 
junta azartą, jis gali įpiršti šaldytuvą eskimams, kaip sako- 
ma... ir telaimina Viešpats kalbos telkinį, iš kurio mes visi 
geriame, kaip būtų pridūręs pats Lizės vyras (beje, ne pirmą 
kartą). 

- Bet jei kiekviena knyga yra šviesos taškelis, spindintis 
tamsoje, kuo aš tikiu - privalau tikėti, kad ir kaip banaliai tai 
skambėtų, nes pats, po velnių, jas rašau, - tuomet kiekviena 
biblioteka prilygsta didingam, niekada negęstančiam laužui, 
prie kurio ištisomis paromis gali šildytis dešimtys tūkstan- 
čių žmonių. Čia jums ne 451 laipsnis pagal Farenheitą. Jai 
veikiau tūkstantis*, bičiuliai. Juk kalbame ne apie virtuvės 
orkaites, o milžiniškas, senas smegenų aukštakrosnes, iki 
raudonumo įkaitusias intelekto lydyklas. Šiandieną susirin- 
kome įpūsti tą ugnį, ir aš jaučiuosi pagerbtas, galėdamas da- 
lyvauti procese. Čia ir dabar spjausime užmarščiai į akis ir 
spirsime į sudžiūvusius, raukšlėtus neišmanymo pautus. Ei, 
fotografe! 

*Maždaug 233 ir 538 pagal Celsijų. 

Nusišypsojęs Stefanas Kvinslendas atsiliepia. 

Skotas, taip pat išsišiepęs, ragina: 

- Spragtelėk savo aparatu. Nuotrauka gal ir netiks me- 
morialinei lentai, bet guldau galvą, kad į savo aplanką mielai 
ją įsidėsi. 

Lizės vyras ištiesia dekoratyvinį įrankį lyg ketindamas 
vėl jį pasukti. Minia viltingai suaikčioja, bet šįkart Skotas 
paprasčiausiai erzina žiūrovus. Kairiąja ranka jis tvirtai su- 
ima kastuvą prie pat mentės, smeigia žvilgančius ašmenis gi- 
lyn į saulės kepinamą kauburį, išverčia žemių krūvelę ir su- 
šunka: 

- Skelbiu, kad Šipmeno bibliotekos statybos PRASI- 
DEDA! 

Palyginti su dabartinėmis ovacijomis, ankstesnis aplo- 
dismentų protrūkis teprilygo mandagiems delnų pliaukšėji- 
mams, kokius galima išgirsti per teniso varžybas, surengtas 
parengiamojoje mokykloje. Lizė nežino, ar ponaitis Kvin- 
slendas įamžino Pirmąjį Žemių Žiupsnį, bet kai Skotas iške- 
lia aukštyn sidabrinį kastuvą tarytum Olimpinių žaidynių 
didvyris, krizenančio fotografo aparatas garantuotai užfik- 
suoja šį vaizdą. Skotas kelias sekundes pozuoja (atsitiktinai 
žvilgtelėjusi į šoną Lizė mato, kaip Dešmilas pasižiūri į po- 
ną “Tuony" Edingtoną ir užverčia akis), tuomet nuleidžia 
įrankį priešais save. Jo veide tebespindi šypsena, ant kaktos 
ir skruostų ištryško prakaito lašeliai. Plojimai pamažu nu- 
tyksta. Minia įsitikinusi, kad savo pasirodymą jis baigė. Li- 
zė galvoja, jog Skotas viso labo įjungė antrą pavarą. 

Palaukęs, kol susirinkusieji galutinai aprims, jis dar sykį 
suvaro kastuvą į gūbrį. 

- Šitą žemių saują skiriu pakvaišėliui Bilui Jeitsui! - rik- 
teli. - Pasiučiausiam iš visų! Šitą - Edgarui Alanui Po, dar 
žinomam kaip Baltimorės Edis! Šitą - Alfiui Besteriui, ir 

jeigu neskaitėte jo kūrinių, jums turėtų būti gėda! - Skotas 
sunkiai gaudo kvapą, ir Lizė šiek tiek sunerimsta. Čia taip 
karšta. Ji stengiasi prisiminti, ką vyras užkando prieš iškil- 
mes - kažką lengvo ar sunkiai virškinamo? 

- O šitą... - jis beda kastuvo mentes į duobelę, kurią pats 
išrausė, ir iškelia paskutinę žemių porciją. - Žinot, siūlau 
prisiminti, kas parašė pirmąją jums patikusią knygą. Tokią, 
kuri pakylėjo jus aukštyn tarsi stebuklingas skraidantis kili- 
mas. Ar jūs suprantate, apie ką kalbu? 

Sprendžiant iš veidų, jie suprato. 

- Tokią, kurią Šipmeno bibliotekoje, vos tik ji atvers du- 
ris, aptiktumėte pačią pirmą. Aišku, jei pasaulis būtų tobu- 
las. Taigi šitą skiriu jūsų mylimo kūrinio autoriui. - Atsi- 
sveikindamas Skotas paskutinį kartą kresteli kastuvą ir at- 
sigręžia į Dešmilą. Profesorius lyg ir turėtų džiaugtis im- 
provizaciniais svečio gebėjimais - paprašytas elgtis eks- 
promtu, Skotas puikiai susidorojo su užduotimi, - tačiau at- 
rodo perkaitęs ir įsiutęs. - Manau, mes baigėme, - pareiškia 
Lizės vyras ir tiesia kastuvą Dešmilui. 

- Ne, jis atiteks jū-ū-ūms, - atsiliepia profesorius. - Tai 
atminimo dovana. M-ū-ūsų padėkos ženklas. Kartu su čekiu, 
be abejo. - Veidą iškreipusią grimasą sudrebina spazmai. - 
Gal dabar kele-eujam ten, kur įrengtas oro kodicionierius? 

- Žinoma. - Suglumęs Skotas įteikia įrankį žmonai, kaip 
didžiumą nepageidaujamų suvenyrų, gautų per pastaruosius 
dvylika metų: pradedant nuo ceremonialinių irklų ir Bosto- 
no “Red Socks“ kepurėlių, įspraustų į perregimus kubus, 
baigiant Komedijos bei Tragedijos kaukėmis... bet dažniau- 
siai rašiklių rinkinius. Visą jų galybę. “Waterman", “Scrip- 
to“, “Schaeffer", “Mont Blanc“ ir įvairiausių kitų firmų. Li- 
Zė įsispigina į blizgančią sidabrinę mentę ne mažiau sumi- 
šusi negu jos mylimasis (kuriuo jis išliko iki šiol). Išgravi- 

ruotus žodžius - PRADŽIĄ ŠIPMENO BIBLJOTEKA - vietomis 
apšnerkštė žemių trupiniai. Lizė juos nupučia. Ir kur reikės 
nukišti tokį keistą artefaktą? Šią 1988-ųjų vasarą Skoto stu- 
dija vis dar renčiama, nors adresas jau oficialiai užregist- 
ruotas, o jis pats pradėjo krauti daiktus į stelažus ir sandėliu- 
kus apatinėje daržinės dalyje. Juodu plunksnakočiu ant dau- 
gybės kartono dėžių pakeverzojo: SKOTAS! ANKSTYVIEJI 
LAIKAI! Labiausiai tikėtina, jog sidabrinis kastuvas atsidurs 
būtent ten, ir jo blizgesį nuslopins prieblanda. Galbūt ji pati 
nugrūs suvenyrą į kokią dėžę, kurią pokštaudama pažymės 
užrašu SKOTAS! VIDURAMŽIS! Panašias kvailas dovanė- 
les vyras vadina... 

Dešmilas nelaukia atsakymo. Nepratardamas nė žodžio - 
tarsi pasibjaurėjęs renginiu ir užsigeidęs kuo greičiau iš jo 
pasprukti, - profesorius nukėblina per išverstą velėną, ku- 
rioje Skotas iškasė nemenką duobelę. Sulig kiekvienu sun- 
kiu žingsniu juodų tviskančių Dešmilo batų (siūlytume ne- 
užmiršti, kad mūsų savininkas yra profesorius asistentas, ro- 
dės, tvirtina jie) kulnai smenga į žemę. Jis priverstas su- 
kaupti visas jėgas, kad išlaikytų pusiausvyrą, ir tai, be abejo, 
nuotaikos nepakelia. Tonis Edingtonas susimąstęs seka iš 
paskos. Skotas porą sekundžių pastovi vietoje lyg nesuvok- 
damas, kas čia vyksta, galiausiai pajuda į priekį ir įsisprau- 
džia tarp šventės organizatoriaus bei laikino savo biografo. 
Lizė seka įkandin. Besiklausant vyro kalbos, negera nuojau- 
ta 

(jei ryte dūžta stiklas) 

priblėso, bet nūnai 

(vakare duš širdys) 

ji vėl prislegia. Matyt, todėl visos smulkmenos Lizei at- 
rodo perdėm ryškios. Jos neabejotinai atgaus sau įprastas 
spalvas, vos tik visi sueis į kambarį, kur veikia oro kondicio- 

nierius. Ir kai iš pasturgalio pasiseks iškrapštyti erzinančią 
šilkinės medžiagos juostelę. 

Iškilmės beveik užsibaigė, primena ji sau, ir kaip tik 
tuo momentu - kartais gyvenimas esti nepaprastai keistas - 
pasaulis apsiverčia aukštyn kojomis. 

Tolimajame aptvaro gale už kitus savo kolegas vyresnis 
universiteto apsaugininkas kilsteli virvę (po aštuoniolikos 
metų iš Kvinslendo nuotraukos paaiškės, kad jis - kapitonas 
S. Hefernanas). Bet Lizė, žvelgdama į paslaugų vyriškį, te- 
mato chaki spalvos marškinėlius ir tai, ką jos vyras pavadin- 
tų “klaikiai didžiz-ūliu valdžios šiknamboliu". Skotas su sa- 
vo palyda neria pro apačią taip sutartinai, lyg judesį būtų su- 
repetavę. 

Link mašinų stovėjimo aikštelės pajuda ir minia... ne- 
skaitant vienos išimties. B/ondinas lieka stypsoti vietoje, 
greta stačiakampio aptverto žemės lopinio. Keletas žmonių 
į vaikiną atsitrenkia, ir jis priverstas žengti atgal - ten, kur 
1991-aisiais (jei tikėtume rangovo pažadais) stovės Šipme- 
no biblioteka. Galop ima slinkti prieš srautą, išneria rankas, 
idant pastumtų kelią užstojusius merginą (iš kairės pusės) ir 
vyruką (iš dešinės). Jo lūpos tebekruta. Iš pradžių Lizė gal- 
voja, kad Blondinas nebyliai meldžiasi, bet netrukus ji iš- 
girsta neaiškias vapaliones, kokias parašytų prastas Džeim- 
so Džoiso mėgdžiotojas, ir pirmą kartą rimtai sunerimsta. 
Jaunuolis keistai žydromis akimis tebevarsto jos vyrą, ir Li- 
zė sumoja, kad jam visiškai nesinori aptarinėti /iekanų arba 
religinių poteksčių, užslėptų Skoto romanuose. Tai ne įpras- 
tas kosmoso kaubojus. 

- Bažnyčios varpai aidi Angelų gatvėje, - sako Blondinas, 
arba Gerdas Alenas Koulas, kaip vėliau paaiškės, didžią dalį 
iš septyniolikmečio gyvenimo praleidęs prabangioje Virdži- 
nijos psichiatrinėje ligoninėje, iš kurios jį paleido neva iš- 

gydytą. Lizė girdi kiekvieną žodį. Jie perveria minios klege- 
sį, pokalbių ūžesį, kaip į pyragaitį smingantys peilio ašme- 
nys. - Tas gaudesys - lyg lietaus barbenimas į skardinį stogą! 
Purvinos gėlės, purvinos ir mielos, štai kaip bažnyčios var- 
pai skamba mano rūsyje, jeigu nežinojai! 

Ranka prakauliais, blyškiais pirštais nusvyra iki baltų 
marškinėlių skvernų, ir Lizė kaipmat suvokia, kam lemta 
įvykti. Jos sąmonėje šmėkšteli televizijos kadrai, 

(Džordžas Volisas Arturas Bremeris) 

regėti vaikystėje. Jis pažvelgia į Skotą, bet tas šnekasi 
su Dešmilu. Pastarasis dėbčioja į Stefaną Kvinslendą, suir- 
zusia fizionomija tarsi šaukdamas: Vienai dienai! Aš! Už- 
tektinai! Prisifotografavau! Kvinslendas savo ruožtu regu- 
liuoja fotoaparatą, o Entonis “Tuonys" Edingtonas rašo pa- 
stabas į bloknotą. Lizė pastebi vyriausiąjį universiteto apsau- 
gininką su chaki spalvos uniforma ir klaikiai didžiū-ūliu 
valdžios šiknamboliu, nukreipusį žvilgsnį į minią. Kažkas 
čia ne taip. Iš tiesų ji negali akimis aprėpti tų žmonių bei 
Blondino, bet kažkodėl visus mato ir netgi įžiūri Skoto lū- 
pas, kurios taria: iškilmės praėjo gan neblogai. Jis visuo- 
met taip komentuoja panašius renginius, tarytum tirdamas 
šeimininkų reakciją. Bet dabar... o Dieve, o Jėzau, Marija ir 
staliau Juozapai... Lizė bando išrėkti vyro vardą, perspėti 
apie pavojų, bet jos gerklėje, virtusioje išdžiūvusia kiaury- 
me, rodos, įstringa kamšalas. Ji nepajėgia išspausti nė žo- 
džio. Tuo tarpu Blondinas trūkteli aukštyn dukslių baltų 
marškinių apačią, ir už tuščių diržo kilpų, prie plokščio, bal- 
to upėtakio pilvo Lizė išvysta pistoleto rankeną, kurią su- 
ėmęs Gerdas Alenas Koulas artėja Skotui iš dešinės ir bur- 
buliuoja: 

- Svarbiausia, kad tai užčiauptų varpus. Atleisk, tėveli. 

Lizė mėgina bėgti pirmyn, bet jos kojas prie žemės, re- 

gis, prilipdo didžiū-ūlis klijų gumulas, o priešais išdygsta 
stambi studentė, pasirišusi plaukus šilkiniu kaspinu, ant ku- 
rio puikuojasi užrašas mėlynomis raidėmis, apvedžiotomis 
raudonais kontūrais (štai kokias smulkmenas ji įžvelgia!): 
NEŠVILIS. Ranka, gniaužiančia kastuvą, Lizė pastumia mer- 
giną, ir toji kvarkteli: “Ei!"* Tačiau šūksnis skamba tęsiamai, 
lyg būtų įrašytas į plokštelę 45 apisukimų per minutę grei- 
čiu ir sulėtintas iki 33 '/, arba 16. Pasaulis tarsi įklimpsta į 
karštą dervą, augalotoji studentė visai amžinybei užstoja 
Skotą. Nūnai Lizė temato Dešmilo petį. Ir Tonį Edingtoną, 
vartantį savo prakeikto bloknoto puslapius. 

Galiausiai mergina pasišalina iš akiračio, ir šiame vėl 
pasirodo profesorius su jos vyru. Anglų kalbos dėstytojas 
netikėtai pakelia galvą ir įsitempia. Lizė išvysta vaizdą jo 
akimis. Regi, kaip Blondinas išsitraukia ginklą (Korėjoje 
pagamintą, Pietų Nešvilyje per sendaikčių išpardavimą už 
trisdešimt septynis dolerius įsigytą 22 kalibro “Leidismi- 
tą") ir nukreipia vamzdį į Skotą, kuris, pagaliau pajutęs pa- 
vojų, sustingsta. Lizės laiku visa tai vyksta siaubingai lėtai. 
Ji, žinoma, nemato, kaip pistoleto vamzdis išspjauna kulką, 
tačiau išgirsta švelnius Skoto žodžius, rodos, išdrikusius 
dešimties - penkiolikos sekundžių atkarpoje: “Sūneli, ver- 
čiau pašnekėkime“. Būtent tada iš nikeliuoto vamzdžio išsi- 
veržia gelsvai baltas ugnies pliūpsnis. Jos ausis pasiekia 
pokštelėjimas - elementarus, niekuo neišsiskiriantis garsas, 
panašus į traškesius, kurie išgaunami, atplėšiant vyniojamo- 
jo popieriaus skiautę. Dešmilas, tas pietietis seilius, aki- 
moju neria į kairę. Skotas susiūbuoja ant kulnų, pasvyra at- 
gal ir į priekį atkiša smakrą. Keistas, savotiškai grakštus de- 
rinys primena judesį šokių aikštelėje. Dešinėje vasarinio 
švarko pusėje atsiveria juoda skylutė. “Sūneli, tu tikrai ne- 
nori krėsti kvailysčių“, - sako jis tęsiamu tonu. Nors įvykiai 

rutuliojasi kaip sulėtintamė filme, Lizei akivaizdu, jog sulig 
kiekvienu žodžiu jo balsas silpnėja, ir galų gale susidaro 
įspūdis, kad į Blondiną kreipiasi lakūnas bandytojas, uždary- 
tas specialioje kameroje, kurioje imituojamas aukštybinis 
skrydis. Vis dėlto jis nesupranta esąs pašautas. Lizė beveik 
tuo neabejoja. Kai vyras valdingai ištiesia ranką ragindamas 
šviesiaplaukį jaunuolį sustoti, vasarinio švarkelio skvernas 
atsilapoja it vartai, ir ji suvokia du dalykus. Pirma, Skoto 
marškiniai nusidažę raudoniu. Antra, jai kažkaip pavyko at- 
plėšti kojas nuo žemės ir nudribnoti į priekį. 

- Aš privalau nutraukti nelemtą bim bam, - gąsdinamai 
aiškiai pareiškia Gerdas Alenas Koulas. - Privalau nutraukti 
nelemtą bim bam dėl frezijų. - Lizę nusmelkia įsitikinimas, 
kad, Skotui išleidus paskutinį kvapą, Blondinas nusižudys ar 
bent jau apsimes pakeliąs prieš save ranką. Bet dabar jis 
ruošiasi užbaigti pradėtą darbą ir sudoroti rašytoją. Jaunuo- 
lis pasuka riešą taip, kad rūkstantis 22 kalibro “Leidismito" 
vamzdis pakrypsta į kairiąją Skoto krūtinės pusę. Lizės laiku 
procesas vyksta lėtai, bet sklandžiai. Jis peršovė plautį, nū- 
nai ketina paleisti kulką į širdį. Lizė žino turinti kažkaip už- 
kirsti tam kelią. Jeigu jos vyrą dar įmanoma išgelbėti, neva- 
lia leisti, kad šis pusprotis prifarširuotų jį švinu. 

- Kol būsi gyvas, tai niekada neužsibaigs, - paskelbia 
Gerdas Alenas Koulas lyg perskaitęs jos mintis. - Tu atsa- 
kingas dėl visų pasikartojimų. Tu esi pragaro išpera, tu esi 
beždžionė, ir dabar, beždžione, aš tavimi pasirūpinsiu. 

Nukvankėliui kalbant, pirmą sykį daugmaž prasmingai, 
Lizė spėja užsimoti sidabriniu kastuvu - paklusdami instink- 
tams, pirštai griebia už koto (keturiasdešimties colių ilgio) 
galo - ir jį sviedžia. Kaip įvykiai užsibaigs, dar neaišku. Jei- 
gu čia būtų hipodromas, kur žiūrovai stebėtų finišo liniją 
kertančius žirgus, skelbimų lentoje veikiausiai užsižiebtų 


62 


pranešimas: NEIŠMESKITE BILIETĖLIŲ, PALAUKITE 
FOTOFINIŠO REZULTATŲ. Bet kai tarpusavyje rungtyniau- 
ja pistoletą spaudžiantis vyrukas ir moteris su kastuvu, nuo- 
traukos nereikia. Sulėtintuose Lizės laiko kadruose sidab- 
rinė mentė tėškias į ginklą ir į viršų nubloškia vamzdį, iš ku- 
rio pliūpteli antras ugnies žybsnis (šįkart tematyti jo dalis, 
nes angą uždengia kastuvo ašmenys). Kol antroji, nieko ne- 
kliudžiusi kulka drasko kaitrias rugpjūčio padanges, mentė 
iš inercijos tebekyla aukštyn. Pastebėjusi, kaip pistoletas 
išlekia iš Blondino gniaužtų, ji spėja pagalvoti: Och tu, su- 
skretėli! Tai bent metimas! Ir tada ceremonialinio kastuvo 
galas susiduria su bepročio veidu. Jis tebelaiko ranką išties- 
tą, nors lūžo trys laibi pirštai. Sidabrinė mentė ploja per 
Koulo fizionomiją, įtrėkšdama jo nosį, suskaldydama deši- 
nįjį skruostikaulį ir akiduobės pakraščius, išdauždama devy- 
nis dantis. Geriau pasidarbavęs nebūtų netgi kastetu ginkluo- 
tas mafijos smogikas. 

Štai tuomet į savo vietas pamažu (Lizės laiku) stoja ele- 
mentai iš apdovanojimą pelniusios Stefano Kvinslendo nuo- 
traukos. 

Kapitonas S. Hefernanas pamato beprotį vos pora se- 
kundžių vėliau negu Lizė, bet priešais jį stypso spuoguotas 
dručkis ryškiaspalviais, apsmukusiais šortais ir trumparan- 
koviais marškinėliais, ant kurių šypsosi Skoto Lendono at- 
vaizdas. Jaunuolį kapitonas nustumia savo galingu pečiu. 

Blondinas jau smunka ant žemės, bet į fotoaparato akira- 
tį nepatenka. Vienoje jo akyje atsispindi sąmyšis, iš kitos 
srūva kraujas. Pastarasis veržiasi ir iš skylės, kuri ateityje 
galbūt vėl pajėgs atlikti burnos funkcijas. Paties smūgio 
Hefernanas nepastebi. 

Rodžeris Dešmilas, matyt, atsiminęs, kad jis yra iškilmių 
šeimininkas, o ne bailus kiškis, atsigręžia į Edingtoną, savo 

protežė, ir Lendoną, erzinantį garbės svečią - būsimos nuo- 
traukos fone matysis šiek tiek išskydęs jo veidas suapvalė- 
jusiomis akimis. 

Pats Skotas Lendonas, apimtas šoko, pasitraukia iš sce- 
nos, kuri liks įamžinta premiją laimėjusioje nuotraukoje. 
Nepaisydamas karščio, jis žengia link automobilių aikštelės 
ir už jos iškilusio Nelson Holo, gimtųjų Anglų kalbos fa- 
kulteto namų, kur veikia palaimingasis oro kondicionierius. 
Kulniuoja energingai, bent jau iš pradžių, ir gan didelė mi- 
nios dalis, nenutuokianti apie nelaimę, juda ta pačia krypti- 
mi. Lizė niršta, tačiau nesistebi. Galų gale kiek iš jų matė, 
kaip Blondinas spaudė suknistą mažąjį pistoletą? Kiek iš jų 
suvokė, kad nuaidėjo šūviai, o ne popierinių maišelių pokšė- 
jimai? Skylutė Skoto švarke priminė žemių dėmelę, skver- 
nai kol kas nuslėpė krauju permirkusius marškinius nuo ap- 
linkinių. Įkvėpdamas orą jis keistai švilpčioja, bet kas iš su- 
sirinkusiųjų tai girdi? Ne, žmonės žiūri į ją - tiksliau, kai 
kurie, - į apdujėlę mergužėlę, neaišku kodėl šveitusią cere- 
monialinį sidabrinį kastuvą į kažkokį vaikiną. Dauguma net- 
gi šypsosi lyg manydami, jog netikėtas puolimas įtrauktas į 
gastrolinį Skoto Lendono spektaklį. Velniop juos, velniop 
Dešmilą ir velniop į pagalbą nespėjusį universiteto apsaugi- 
ninką klaikiai didžiū-ūliu valdžios šiknamboliu. Jai terūpi 
Skotas. Lizė atkiša kastuvą Edingtonui, ir jų proginių įvykių 
įamžintojas stveria kotą. Laimei, kad spėja sureaguoti, ant- 
raip mente būtų gavęs per nosį. Vis dar sulėtintai ji leidžiasi 
tekina link savo vyro, kurio energija išgaruoja, vos tik jis 
nusigauna iki mašinų aikštelės šutyklos. Už nugaros likęs 
Tonis Edingtonas žiopso į sidabrinį kastuvą taip, tarsi prieš 
save regėtų artilerijos sviedinį, radiacijos indikatorių arba 
kokias nors didingos rasės /iekanas. Prie jaunuolio pripuo- 
la kapitonas S. Hefernanas, klaidingai palaikęs jį dienos 
didvyriu. Visa tai Lizė supras, kai po aštuoniolikos metų iš- 

vys Kvinslendo nuotrauką. Net jeigu anuomet būtų žinojusi, 
kad sėkmingas jos pastangas nukenksminti Blondiną prisky- 
rė kitam žmogui, į tokias smulkmenas tiesiog būtų nusispjo- 
vusi. Lizės žvilgsnis įbestas į vyrą, automobilių aikštelėje 
sukniubusį ant kelių bei rankų. Ji mėgina išsivaduoti iš sulė- 
tintos Lizės laiko tėkmės ir bėgti greičiau. Tuo momentu 
Kvinslendas spragteli fotoaparatu, ir dešiniojoje akiračio 
pusėje užfiksuoja pusę jos bato, į kurį neatkreipė dėmesio 
nei tada, nei kada nors vėliau. 


Pulicerio premijos laureatas, enfant terrible*, išleidęs 
pirmąjį romaną vos dvidešimt dvejų, susmunka. Skotas Len- 
donas griūna it pakirstas, kaip sakoma. 

Lizė iš paskutiniųjų stengiasi nusipurtyti iš proto varan- 
čiais laiko klijais suvokdama, kad minia bet kurią akimirką 
gali ją atkirsti nuo Skoto ir pražudyti jį savo globa. Savo du- 
sinančia meile. 

- Jis su-u-u-žeistas! - kažkas užstaugia. 

Ji rikteli sau mintyse, 

(laikykis, TIKTAI LAIKYKIS) 

ir to užtenka. Judesius varžę klijai išnyksta. Lizė ūmai 
skrodžia žiūrovus, panyra į klegesį ir tvankų karštį, besi- 
verždama pro grūstį užuodžia žmonių prakaitą. Ji dėkoja 
aukščiausioms jėgoms už įprastą realybės. spartą, griebia už 
kairiojo sėdmens pusrutulio, trūkteli nelemtas apatines kel- 
naites ir iškrapšto jas iš prakeikto pasturgalio plyšio. Nors 
diena ir tragiška, jai bent jau pavyksta atsikratyti vienu gal- 
vos skausmu. 

*Nutrūktgalvis (pranc.). 

Siaurėjantį, link Skoto vedantį takelį ketina užstoti stu- 
dentė berankove palaidinuke, kurios petnešėlės surištos virš 
pečių į nuleipusius kaspinus, bet Lizė neria jai po kojomis ir 
nusileidžia ant asfalto. Ji pamatys, kad nusibrozdino kelius, 
gerokai vėliau - tiesą sakant, tiktai ligoninėje, kur žaizdas 
pastebėjusi maloni medicinos sesuo pateps jas tokiu švelniu 
ir vėsiu tepalu, kad iš palengvėjimo Lizė apsiverks. Bet tai 
įvyks vėliau. Dabar ji jaučiasi taip, lyg įkaitusios mašinų 
aikštelės pakraštyje, ant siaubingų juodų, geltonais dryžiais 
išmargintų pokylių salės grindų, nuo kurių tvoskia mažiau- 
siai šimto trisdešimties ar net šimto penkiasdešimties* 
laipsnių karštis, be jųdviejų, nieko nėra. Mintyse baudžiasi 
nušvisti kiaušinio, čirškiančio metalinėje gerosios mamu- 
lės keptuvėje, vaizdas, bet Lizė jį išveja iš galvos. 

Skotas įsmeigia į ją savo šviesiai rudas akis. 

Jo veidas įgauna vaško atspalvį, paakiai truputį pajuo- 
duoja, pro dešinįjį lūpų kampą žandikauliu nuteka stora 
kraujo gija. 

- Lize! - prabyla dusliu piloto bandytojo, įkalinto imita- 
toriaus įrenginyje, balsu. - Tas vaikinas tikrai į mane šovė? 

- Nekalbėk. - Ji prispaudžia delnus prie vyro marškinių, 
o Dieve, kiaurai peršlapusių krauju. Po medžiaga karštli- 
giškai tarsi paukščio krūtinėje plaka širdis. Balandžio pul- 
sas, dingteli jai mintis. Būtent tą akimirką ant Lizės užvirsta 
studentė su surišamomis palaidinukės petnešėlėmis. Jau- 
nuolė būtų nugriuvusi ant Skoto, bet Lizė instinktyviai jį pri- 
dengia, savo nugara atlaikydama merginos svorį (“Po vel- 
nių! ŠŪDAS!" - aikteli išsigandusi studentė). Po sekundės 
netikėta našta nusirita, nes parpuolusioji ištiesia rankas ir 
įsiremia į mašinų aikštelės paviršių - tebūnie palaiminti 
jauniklių refleksai, mąsto Lizė, lyg pati būtų senolė, o ne 
*Maždaug 54 C ir 65,5 C laipsnių. |||] 

trisdešimt vienerių metų moteris - ir nusideginusi delnus į 
karštą asfaltą vėl susipinga: “Oi, oi, OJ!" 

- Lize, - kužda Skotas. Viešpatie, jis švokščia kaip vėjas 
kamine. 

- Kas mane pastūmė! - šaukia mergina. Pritūpusi, išsi- 
pešiojusiais, ant veido užkritusiais plaukais ašaroja iš skaus- 
mo, sukrėtimo ir gėdos. 

Lizė pasvyra arčiau-savo vyro. Nuo jo trenkianti kaitra 
pakursto siaubą ir tokią širdperšą, kurios ji neįsivaizdavo 
egzistuojant. Nors ir įkaitęs, Skotas dreba. Lizė nerangiai, 
viena ranka nusitraukia švarkelį. 

- Taip, tave pašovė. Todėl tylėk ir nebandyk... 

- Man taip karšta, - atsiliepia jis ir ima dar labiau tirtėti. 
Kas toliau? Priešmirtinės konvulsijos? Jis įsmeigia žvilgsnį 
į žydras žmonos akis. Pro lūpų kampą srūva kraujas. Lizė jį 
užuodžia. Raudona virto netgi marškinių apykaklė. Dabar 
gydančioji arbata nepadėtų, pamano ji, nors pati nesuvo- 
kia, apie ką galvoja. Šįkart per daug kraujo. Per daug 
brudino kraujo. - Man taip karšta. Meldžiu, duok ledo. 

- Duosiu, - ųžtikrina ji ir pakiša švarkelį Skotui po galva. 
Dėkui Dievui, kad jis dėvi savąjį švarką, galvoje sukirba 
mintis, iš šią staiga pakeičia kita. Lizė čiumpa verkiančiai 
merginai už rankos. - Kuo tu vardu? 

Studentė išpučia akis į Skoto Lendono žmoną, tarytum 
toji būtų išprotėjusi, bet atsiliepia: 

- Liza Lemkė. 

Dar viena Liza, koks mažas pasaulis. Užuot ištarusi 
pastebėjimą balsu, ji sako: 

- Klausyk, mano vyrą pašovė. Ar galėtum nubėgti į... - 
Lizė užmiršo, kaip vadinamas tas pastatas, atsimena tiktai jo 
paskirtį, - ...Anglų kalbos fakultetą ir iškviesti greitąją pa- 
galbą? Surink 911... 

- Mem? Ponia Lendon? - balsas priklauso universiteto 
apsaugininkui su klaikiai didžiū-ūliu valdžios šiknamboliu, 
besibraunančiam pro minią, stumdančiam žioplius savo ma- 
syviomis alkūnėmis. Kai vyriškis pritūpia šalia, sutreška jo 
kelių girnelės. Garsiau nei Blondino pistoletas, pamano 
Lizė. Rankoje jis gniaužia raciją. Šneka lėtai, kruopščiai 
renka žodžius, lyg kalbėtų su sielvarto prislėgtu vaiku. - Po- 
nia Lendon, aš susisiekiau su universiteto medikais. Netru- 
kus privažiuos jų greitoji, kuri nugabens jūsų vyrą į Nešvilio 
Memorialinę ligoninę. Ar jūs suprantate, ką sakau? 

Lizė supranta, ir ją užvaldo dėkingumas (apsaugininkas 
ne tik ištaisė savo klaidą, bet ir padarė daugiau, nei buvo ga- 
lima iš jo tikėtis), ne ką menkesnis nei širdgėla dėl vyro, 
gulinčio ant asfalto, virpančio nelyginant maru užsikrėtęs 
šuo. Ji linkteli išspausdama pirmąją ašarą iš gausaus jų srau- 
to, kuris liesis ligi kol Skotas grįš į Meiną - skris ne “Del- 
ta", o privačiu lėktuvu, seselės priežiūroje, nusileis Port- 
lento reaktyvinių lėktuvų oro uoste, Civilinės aviacijos ter- 
minale, kur jo lauks greitosios pagalbos automobilis ir kita 
seselė. Lizė nukreipia žvilgsnį į studentę ir klausia: 

- Ar čia įmanoma rasti ledo, brangute? Jis dega. Ar nu- 
manai, kur būtų galima paieškoti ledukų? 

Ji nepuoselėja vilties išgirsti teigiamą atsakymą, todėl 
nustemba, kai Lemkė sukinkuoja galva. 

- Iš kolos automato. Ana ten stovi užkandinė. - Mergina 
pamojo Nelson Holo kryptimi, kurio Lizė nemato. Regėji- 
mo lauką temdo miškas plikų kojų - plaukuotų ir glotnių, 
įdegusių ir nusvilusių saulėje. Staiga ji susiprotėja atsidūru- 
si minios apsuptyje, tupinti greta savo vyro ankštame erdvės 
plotelyje, kuris savo forma primena vitaminų piliulę arba 
vaistų kapsulę, ir pajunta atsėlinančią paniką. Ar tokia agora- 
fobijos forma kažkaip vadinama? Skotas žinotų. 

- Būk gera, atnešk ledo, jei gali, - prašo Lizė. - Tik pas- 
kubėk, - priduria ir atsigręžia į apsaugininką, atrodo, tikri- 
nantį Skoto pulsą - jos manymu, užsiimantį beprasmiška 
veikla. Arba Skotas išgyvens, arba mirs. Visa kita neturi jo- 
kios reikšmės. - Ar galite priversti juos atsitraukti? - klau- 
sia. Kone meldžia. - Čia taip karšta... 

Nespėjus jai užbaigti, apsaugininkas strykteli kaip spy- 
ruoklinė, iš atidaromos dėžutės išnyranti, lėlytė ir užstaugia: 

- Ei, sklaidykitės! Leiskit mergaitei praeiti! Sklaidyki- 
tės ir leiskite mergaitei praeiti. Šalin, šalin! Nejau nematot, 
kad žmogui sunku kvėpuoti? 

Minia atšlyja... bet, Lizės manymu, labai nenoriai. Žiū- 
rovai geidžia pasigėrėti kraujo vaizdu, bent ji taip galvoja. 

Nuo šaligatvio tvoskia kaitra. Lizė kone tikėjosi, kad 
prie jos įpras kaip, pavyzdžiui, prie deginančių dušo čiurkš- 
lių, bet nieko panašaus nenutinka. Ji įsitempusi klausosi, ta- 
čiau artėjančios greitosios pagalbos žvygavimo neišgirsta, 
užtat ausis pasiekia Skoto balsas, tariantis jos vardą. 
Krenkščiantis vardą. Tuo pat metu jis trūkteli už žmonos pa- 
laidinukės, permirkusios nuo prakaito (nūnai jos liemenėlė, 
kuo puikiausiai įžiūrima pro šilką, panaši į išbrinkusią tatui- 
ruotę). Lizė nuleidžia akis ir pamato tai, kas jai visiškai ne- 
patinka. Skotas šiepiasi. Kraujas aplipo lūpas lyg raudoni da- 
žai, o vypsnis, tiesą sakant, primena klouno šypseną. Vidur- 
naktį klounai niekam nepatinka, pamano ji ir nustebusi sa- 
vęs paklausia, iš kur ai išniro. Tik vėliau, per vieną iš ilgų, 
bemiegių naktų, klausydamasi, kaip visi Nešvilio šunys loja 
į karštą rugpjūčio mėnulį, Lizė atsimins, kad šią frazę Sko- 
tas pavartojo kaip epigramą savo trečiajam romanui, į kurį 
kreivai žiūrėjo tiek ji pati, tiek kritikai, ir kuris sukrovė 
jiems turtus. “Pabėgusiems iš pragaro". 

Skotas tebetimpčioja už mėlyno šilko spoksodamas į 

žmoną karštligiškai žibančiomis akimis. Jam maga kažką pa- 
sakyti, ir Lizė pasvyra (nenoriai) artyn. Vyras į plaučius 
traukia orą trumpais žioptelėjimais. Procesas triukšmingas 
ir. gąsdinantis. Sustiprėja kraujo kvapas. Koktus. Panašus į 
rūdos dvoką. 

Mirtis. Mirties tvaikas. 

Lyg patvirtindamas jos mintis, Skotas kriokuoja: 

- Jis labai arti, brangute. Kol kas jo nematau, bet... - dar 
vienas trūkuojantis kvėptelėjimas, - ...girdžiu, kaip jis ėda. Ir 
niurna. - Vyro veide tebešvyti toji kruvina klouniška šypse- 
na. 

- Skotai, aš nesuprantu, ką tu... 

"Rankoje, kuri tampė palaidinukės šilką, dar buvo likę jė- 
gų. Pirštai stipriai sužnybia jos šoną - vėliau, nusirengusi 
motelio kambaryje, ji pamatys mėlynę, mylimojo paliktą 
žymę. 

- Tu... - jis garsiai įkvepia, - žinai... - Dar sykį įtraukia 
oro. Vis dar šiepiasi, tarsi būtų su ja pasidalijęs kažkokia 
siaubinga paslaptimi. Purpurine paslaptimi. Mėlynių spal- 
vos. Tam tikrų gėlių, augančių ant tam tikrų 

(ša, Lizė, ša) 

pašlaičių, spalvos. - Tu... žinai... tad... nenuvertink... ma- 
no protinių gebėjimų. - Eilinis švilpiantis kvėptelėjimas. - 
Arba savo. 

Na, gali būti, kad ji išties kažką žino. Skotas jį vadina ilg- 
šiu. Arba padaru begaliniu keršu šonu. Kartą Lizė ketino žo- 
dyne pažiūrėti, ką reiškia “keršas", bet šis noras kažkuriuo 
momentu iškrito iš galvos - per visus su Skotu pragyventus 
metus ji ne be priežasties puoselėjo užsimiršimo įgūdį. Bet 
nūnai suvokia, apie ką vyras kalba. 

Jis atgniaužia pirštus arba tiesiog praranda jėgų likučius. 
Lizė atšlyja, bet netoli. Iš gilių, pajuodavusių akiduobių į ją 

žvelgia šviesiai rudos akys. Nuostabios kaip visada, kupinos 
siaubo ir (štai, kas labiausiai gąsdina) šiurpinančio, nepaaiš- 
kinamo smagumo. Skotas tyliai ištaria (tikriausiai nori, kad 
jo žodžius girdėtų tik žmona, o gal nebeturi stiprybės šne- 
kėti): 

- Klausyk, mažoji Lize. Aš tau parodysiu, kokį garsą jis 
išspaus, kai atsigręš. 

- Skotai, ne... liaukis. 

Jis nekreipia dėmesio. Vėl trūkuojančiai įkvėpia, papu- 
čia lūpas taip, kad jos įgauna “O" raidės formą, ir siaubingai 
šleikščiai, vos girdimai supūškuoja. Iš suspaustos gerklės į 
tvankų orą ištrykšta plona kraujo srovelė. Pastebėjusi ją, su- 
klykia kažkokia mergina. Šįsyk universiteto apsaugininkui 
nereikia raginti minios atsitraukti. Žiūrovai patys žengia ata- 
tupsti. Kai sustoja, nuo Lizės, Skoto bei kapitono Heferna- 
no juos skiria ne mažiau kaip keturios pėdos. 

Laimei, garsas - Viešpatie, jis primena krioksmą - ilgai 
nesitęsia. Skotas užsikosėja (iš žaizdos, atsivėrusios sun- 
kiai besikilnojančioje krūtinėje, ritmiškais impulsais liejasi 
kraujas) ir pirštu pamoja žmonai. Ji palinksta arčiau, įsirem- 
dama į asfaltą nusvilusiais delnais. Lizę prikausto tiek jo 
akys, tiek priešmirtinis vypsnis. 

Skotas pakreipia galvą į šoną, išspjauna kreštančio krau- 
jo gumulą ir vėl į ją atsisuka. 

- Aš galėčiau... pakviesti, - sukužda. - Jis ateitų. Ir tu... 
nebegirdėtum... nuolatinio mano... kvarksėjimo. 

Lizė supranta, kad vyras kalba rimtai, ir sekundei kitai 
netgi tuo patiki (turbūt paveikta įtaigaus jo žvilgsnio). Sko- 
tas vėl išgaus tą garsą, tik ne taip tyliai, ir kitame pasaulyje 
galvą pasuks neapsakomai išbadėjęs ilgšis, bemiegių naktų 
valdovas. Po akimirkos šiame pasaulyje žymus rašytojas 
Lendonas suvirpės ant šaligatvio ir išleis paskutinį kvapą. 

Mirties liudijime bus įrašyta kokia nors protinga frazė, bet 
Lizė žinos tiesą: tamsos padaras galų gale išvydo savo auką 
ir prarijo ją gyvą. 

Taigi dabar jie kalba apie tokius dalykus, kurių vėliau 
niekada neminės - nei aplinkiniams, nei vienas kitam. Nes 
jie pernelyg siaubingi. Kiekvienoje santuokoje pulsuoja dvi 
širdys. Šviesi ir tamsi. Į pastarosios gelmes, kurioje slypi 
beprotiška paslaptis, jiedu nūnai panyra. Ji pasvyra arčiau 
deginančio asfalto suvokdama, kad Skotas merdėja, bet pa- 
siryžusi visais įmanomais būdais palaikyti jo gyvybę. Jeigu 
prisireiktų, pultų ilgšį vien tik nagais. 

- Na... Lize? - jo veide tebešvyti atgrasi, supratinga, klai- 
ki šypsena. - Ką... pasakysi? 

Ji dar labiau palinksta. Užuodžia nuo vyro trenkiančią 
prakaito ir kraujo smarvę. Taip priartėja prie Skoto, kad 
šnerves pakutena blausūs “Prel"" šampūno, kuriuo šįryt jis 
plovėsi galvą, ir skutimosi putų pėdsakai. Jos lūpos mažne 
liečia Skoto ausį. Lizė sušnibžda: 

- Patylėk. Užsičiaupk nors kartą gyvenime. 

Kai ji vėl pažvelgia į vyrą, šio akys atrodo pasikeitusios. 
Jose nebespindi nuožmi energija. Skotas silpsta, bet gal 
taip ir geriau, nes dabar, bent jau iš pažiūros, atgauna sveiką 
protą. 

- Lize?.. 

Tebešnibždėdama, spoksodama tiesiai vyrui į akis, ji iš- 
taria: 

- Palik tą brudiną padarą ramybėje, ir jis pasišalins. 
- Bemaž priduria: šiuo jovalu galėsi pasirūpinti vėliau, 
tačiau mintis jai pasirodo kvaila, nes šiuo momentu Skotui 
svarbiausia - neprarasti gyvybės. Todėl Lizė sako: - Tik ne- 
bandyk kartoti to garso. 

Jis apsilaižo lūpas. Liežuvis raudonuoja nuo kraujo. Nuo 

vaizdo Lizei sutraukia skrandį, bet ji nė nekrusteli. Ketina 
likti su vyru, kol jį išgabens greitoji pagalba arba kol jis nu- 
stos alsuoti, tysodamas čia, ant įkaitusio asfalto, vos už šim- 
to jardo nuo tos vietos, kur visus pakerėjo savo kalba. Jeigu 
pavyks išbūti su Skotu iki pat jo mirties, tuomet bus įmano- 
ma ištverti bet ką. 

- Man taip karšta, - sumurma jis. - Viską atiduočiau už 
ledo gabalėlį... 

- Tuojau gausi. - Lizė pati nežino, ar sugebės įgyvendinti 
pažadą, tačiau jai tai nerūpi. Bent tiek gerai, kad netoliese 
pasigirsta greitosios pagalbos sirena. 

Ir staiga - stebuklas! Pro žiūrovų grūstį prasibrauna mer- 
gina surišamomis petnešėlėmis ir nubrozdintais delnais. Ji 
šnopuoja, lyg būtų ką tik dalyvavusi lenktynėse. Studentės 
skruostais ir kaklu žliaugia prakaitas, bet rankose ji laiko du 
didžiulius plastikinius puodelius. 

- Kol čia atbėgau, išliejau pusę sumautos kolos, - iško- 
šia mergina pagiežingai dėbtelėdama į minią, - bet ledo at- 
nešiau... - ji užverčia akis taip, kad akiduobėse praktiškai te- 
matyti baltymai, ir susiūbuoja atbula. Universitetinio mies- 
telio apsaugininkas - tebūnie jis palaimintas, ir nusispjaut, 
kad nešioja tą didžiū-ūlį valdžios šiknambolį, - sugriebia stu- 
dentę, prilaiko ją, paima vieną puodelį, kurį įteikia mirštan- 
čio rašytojo žmonai, ir paragina kitą Lizą atsigerti šaltos 
kolos. Vėliau, mintyse atgamindama įvykius, ji stebėsis tuo, 
kaip sugebėjo visa savo esybe atsiduoti vienam tikslui. Šią 
akimirką tiesiog pagalvoja: jeigu mergaitė apalps, parei- 
gūne Bičiuli, neleisk jai vėl ant manęs užvirsti, ir atsigrę- 
žia į savo vyrą. 

Jis dreba dar stipriau. Akys apsiblausia ir, rodos, jos ne- 
bemato. Vis dėlto Skotas nepasiduoda. 

- Lize... taip karšta... ledo... 

- Tuojau gausi. Gal dabar pagaliau užsičiauptum? 

- Viena išlėkė šiaurėn, kitą pietūs sužavėjo, - iškriokuoja 
jis ir galiausiai užtyla. Ko gero, nebeturi ką pasakyti - pirmą 
kartą gyvenime. 

Lizė įkiša ranka į puodelį, ir kola išsilieja per kraštus. 
Šaltis, nors ir stingdantis, sukelia palaimą. Išgriebiant saują 
ledukų, jai dingteli, jog dabartinė padėtis - siaubingai iro- 
niška. Kiekvieną kartą, kai jiedu su Skotu sustodavo poilsia- 
vietėje prie greitkelio ir pirkdavo gėrimus iš automato, ku- 
ris išduodavo plastikinius puodelius, o ne skardines arba 
butelius, ji visuomet tvodavo per mygtuką su užrašu “LEDO 
NEREIKIA", ir manydavo, jog elgiasi teisingai. Kitiems gal 
ir nusispjaut, kad nedorosios gaiviųjų gėrimų kompanijos iš 
jų pelnosi, pusę puodelio pripildydamos ledukais. Užtat 
Deivo Debušero dukrelė, mažoji Lizė, į tokius pokštus žiū- 
rėti pro pirštus nesiruošė. Kaip ten Dendis sakydavo? Aš gi- 
męs ne vakar! Bet dabar jai norisi mažiau kolos ir daugiau... 
tik vargu ar jis padės. Tiesą sakant, Lizės laukia staigmena 

- Štai, Skotai. Ledukas. 

Jis guli pusiau primerktomis akimis, tačiau į žmonos 
balsą sureaguoja ir prasižioja. Kai ji šaltu kumščiu patrina 
vyro lūpas, ir vieną iš tirpstančių ledo gabalėlių nuleidžia 
ant kruvino liežuvio, Skotas netikėtai nustoja drebėti. O 
Dieve, tikras stebuklas. Lizė padrąsėja, sugrubusia, šlapia 
ranka brūkšteli per dešinįjį ir kairįjį skruostus, paskui palie- 
čia kaktą. Nuo antakių palei nosį nuteka kolos spalvos laše- 
liai. 

- Ak, Lize, kaip gera. - Nors Skotas tebekrenkščia, jo 
balsas skamba ramiau... įprasčiau. Kairėje minios pusėje 
sustoja greitosios pagalbos automobilis, sirenos kauksmas 
nuščiūva, ir po kelių sekundžių pasigirsta raginantys šūks- 
niai: 

- Praleiskite! Atvyko medikai! Nagi, žmonės, praleis- 
kite ir leiskite mums užsiimti savo darbu! 

Pasinaudojęs momentu, jai į ausį sukužda Dešmilas. At- 
sižvelgiant į tai, kokiu greičiu sumautas pietietis seilius bu- 
vo papustęs padus, jo tone nuskambančios susirūpinimo gai- 
dos kone priverčia Lizę sugriežti dantimis. 

- Kaip jis laikosi, brangioji? 

Ji atsako neatsigręždama: 

- Bando išgyventi. 


- Bando išgyventi, - sumurmėjo ji, delnu paglosčiusi 
blizgantį “Tenesio universiteto apžvalgos“ puslapį ir Skoto, 
pozuojančio su kvailoku sidabriniu kastuvu, nuotrauką. Lizė 
su trenksmu užvertė knygą ir nušveitė ją ant dulkėtos kny- 
gangies. Vienai dienai praeities vaizdų - atsiminimų - už- 
teks su kaupu. Dešinysis jos smilkinys ėmė nemaloniai 
tvilkčioti. Reikės išgerti kokių nors vaistų, tik, žinoma, ne 
to skystalo tailenolio, o kažko rimtesnio, ką vyras vadino 
smegeninės slopintoju. Pavyzdžiui, porą eksedrino tablečių, 
jei tik šių galiojimas nepasibaigęs. Tuomet pagulėsiu mūsų 
miegamajame, nusprendė ji, kol beprasidedantis galvos 
skausmas atlėgs. 

Aš iki šiol galvoju apie miegamąjį kaip apie "mūsų", 
pamanė Lizė, laiptais leisdamasi į daržinę, kuri, nors seniai 
nebenaudojama pagal paskirtį - didžiąją patalpos dalį užėmė 
sandėliukai - vis dar atsidavė šienu, virvėmis, traktorių aly- 
va, į sienas įsigėrusiais fermos kvapais. Netgi po dvejų me- 
tų. 

Na, ir kas? Kas iš to? 

Ji patraukė pečiais. 

- Turbūt nieko. 

Iš gerklės išsprūdęs vangus lemenimas pribloškė Lizę. 
Matyt, ją išvargino pernelyg ryškūs praeities vaizdai. Iš nau- 
jo išgyventas stresas. Paguodą teikė vienintelis dalykas: jo- 
kia kita Skoto nuotrauka, išgriebta iš knygangies pilvo, ne- 
įstengs pakurstyti tokių audringų prisiminimų. Į jį šovė tik 
kartą, todėl nė vienas iš likusių koledžų nebus atsiuntęs pa- 
našių nuo... 

(išmesk visa tai iš galvos, ša) 

- Teisingai, - sutiko ji, kai nuleido koją nuo paskutinio 
laiptelio, nors nenutuokė, 

(pranyk, Skuteri) 

kam pritarianti. Lizė sustingo nukorusi galvą, suprakaita- 
vusi kaip Žmogus, kuriam pasisekė išvengti avarijos. 
Spjauk. Užteks save kankinti. 

Iš dešinės, už medinių durų, tarsi sureagavęs į balsą, 
ėmė zirzti telefonas. Ji sustojo daržinės koridoriuje. Kadai- 
se tos durys vedė į tvartą, kuriame išsitelkdavo trys arkliai. 
Šiuo metu ant jų kabėjo ženklas su užrašu: AU KŠTA 
ĮTAMPA! Lizė jį užkabino pokštaudama. Čia ketino įsi- 
rengti savo kabinetą, kur galėtų laikyti apskaitos knygas ir 
pildyti mėnesinių mokesčių blankus (Lendonai buvo nu- 
samdę buhalterį, kuris, deja, gyveno Niujorke ir, žinoma, 
neužsiimdavo tokiomis smulkmenomis kaip mėnesinių są- 
skaitų, gaunamų iš “Kalvos keteros" bakalėjos, tvarkymas). 
Ji netgi pasistatė rašomąjį stalą, telefoną, fakso aparatą ir 
keletą dokumentų spintelių... bet darbą netikėtai nutraukė 
Skoto mirtis. Ar palaidojusi vyrą bent sykį buvo atidariusi tas 
duris? Taip, kartą. Ankstyvą pavasarį. Kovo pabaigoje, kai že- 
mę tebedengė purvinos sniego šerpės. Ji tenorėjo iš autoat- 
sakiklio ištrinti pranešimus. Aparato langelyje švytėjo skai- 

čius 21. Beveik visas žinutes paliko prekeiviai, kuriuos 
Skotas praminė “telefoniniais parazitais". Bet viena, aštuo- 
nioliktoji, buvo nuo Amandos (Lizė nė kiek tuo nesistebė- 
jo): “Tik norėjau sužinoti, ar įjungei prakeiktą atsakiklį, - 
sakė sesuo. - Numerį davei man, Darlai ir Kantai prieš Sko- 
to mirtį. - Pauzė. - Akivaizdu, kad įjungei. - Dar viena pauzė, 
kurią palydėjo žodžių srautas: - Bet po žinutės reikia labai 
ilgai laukti pyptelėjimo. Jė-ė-ėzau, Lize, tavo aparate tik- 
riausiai yra krūva pranešimų. Tau derėtų dažniau juos patik- 
rinti. O jei kas nors skambins norėdamas parduoti porcelia- 
ninių indų ar kažko panašaus? - trečia pauzė. - Na... sudie". 

Dabar, stovėdama priešais uždarytas kabineto duris, 
jausdama skausmo tvilksnius, pulsuojančius dešiniajame 
smilkinyje sutartinai su širdies plakimu, Lizė klausėsi, kaip 
birbia telefonas. Įpusėjus penktajam skambučiui, pasigirdo 
trakštelėjimas ir jos pačios balsas, skelbiantis, kad žmogus, 
esantis kitame laido gale, surinko numerį 727-5932. Nei 
daugiau, nei mažiau. Jokio veidmainiško pažado susisiekti 
su skambinusiuoju, jokio prašymo po signalo, kurį Amanda 
pavadino pyptelėjimu, palikti žinutę. Ir kam to reikėjo? Kas 
skambintų čia norėdamas pasišnekėti su ja? Juk šių valdų 
varomąja jėga buvo Skotas. Po jo mirties erdviajame name 
(vienam žmogui pernelyg dideliame) liko gyventi mažoji 
Lizė Debušer iš Lisbon Folso, kuri, užuot rašiusi romanus, 
viso labo pildė maisto prekių sąrašus. 

Pauzė tarp jos pranešimo ir signalo tęsėsi keistai ilgai. 
Lizė netgi nusprendė, kad prisipildė autoatsakiklio kasetė. 
Net jeigu ji ir klydo, skambinančiajam greičiausiai nusibos 
laukti, ir jis padės ragelį. Arba už uždarytų dutų netrukus nu- 
skambės erzinantis įrašytas moteriškas balsas, kuris pareikš 
(veikiau užriaumos): “Jeigu norėsite atsiliepti... prašom su- 
rinkti savo operatoriaus numerį!" Ji nepridės brudgalve 

arba subingalve, bet Lizė visuomet suprasdavo tai, ką Sko- 
tas vadindavo “potekste". 

Tačiau po akimirkos vyriškas balsas ištarė du žodžius, 
nuo kurių kūnas kažkodėl nuėjo pagaugais. 

- Pabandysiu vėliau. 

Spragtelėjimas. 

Tyla. 

Ši dabartis kur kas mielesnė, mąsto ji, nors ir žino, jog 
tai - ne praeitis ir ne dabartis, o tiesiog sapnas. Lizė įsitai- 
siusi ant dvigubos lovos, 

(jų jų jų jų jų) 

miegamajame, po lėtai besisukančiomis ventiliatoriaus 
mentėmis. Ji išgėrė šimtą trisdešimt gramų kofeino ir dvi 
eksedrino tabletes (galiojimo data iki 07. 10), kurias rado 
vonios kambario spintelėje tarp sparčiai senkančių Skoto 
vaistų atsargų, bet vis tiek užmigo. Jei dėl to ir kyla abejo- 
nių, jas išsklaido vieta - trečias Nešvilio Memorialinės ligo- 
ninės aukštas, intensyvios terapijos skyrius, - ir neįprasta 
transporto priemonė: ji vėl skrenda ant drobės atraižos, iš- 
margintos žodžiais AUKŠČIAUSIOS KOKYBĖS PILSBE- 
RIO MILTAI. Kaip ir anąsyk, Lizė apsidžiaugia pamačiusi, 
kad prastos išvaizdos stebuklingo kilimo, ant kurio ji sėdi 
karališkai sunėrusi rankas, kampučiai primena sumazgytas 
nosinaites. PILSBERIO MILTAI sklendžia taip arti lubų, kad 
Lizei tenka atsigulti, idant jos neperšniotų medinės, bliz- 
gančios ventiliatoriaus (lygiai tokio pat kaip jų miegamaja- 
me) mentės, kurios lėtai ir savotiškai didingai sukasi nuolat 
kartodamos: šiugžd, šiugžd, šiugžd. Apačioje zuja sesutės, 

į grindis cypčioja jų batelių padai. Kelios dėvi ryškiaspal- 
vius, galiausiai išpopuliarėsiančius chalatus, bet dauguma 
vis dar apsirengusios baltai ir užsimaukšlinusios tuos juo- 
kingus kykus, dėl kurių Lizei jos primindavo balandžių iš- 
kamšas. Prie geriamo vandens fontanėlio šnekučiuojasi du 
gydytojai - bent ji mano, kad gydytojai, nors vienam jų, ro- 
dos, pienas nuo lūpų nenudžiūvo. Nuo žalių sienų plytelių 
sklinda vėsa. Dienos karštis į koridorius neprasismelkia. 
Turbūt čia sumontuoti ne vien ventiliatoriai, bet ir oro kon- 
dicionieriai, nors pastarųjų ūžesio ji negirdi. 

Natūralu, sako sau Lizė. Juk tu sapnuoji. Pastaba 
skamba logiškai. Priešakyje ji regi 319-ąją palatą, kur po 
operacijos sveiksta Skotas. Drobės atraiža be vargo pasie- 
kia duris, bet pro jas prasmukti nepajėgia, nes skrenda per 
aukštai. O jai maga patekti į kambarį. Lizė taip ir nepasakė 
savo vyrui: šiuo jovalu galėsi pasirūpinti vėliau, bet ar to 
išvis reikėjo? Galų gale Skotas Lendonas ne vakar gimęs. 
Dabar svarbiausia, kokį burtažodį derėtų ištarti, kad skraidan- 
tis PILSBERIO MILTŲ kilimas nusileistų? 

Staiga ji susiprotėja. Nė kiek netrokšta išgirsti, kaip tas 
žodis (Blondino žodis) išsprūsta pro jos lūpas, bet, kaip sa- 
kydavo Dendis, prieš vėją nepapūsi... 

- Frezijos, - sumurma Lizė, ir išblukusi drobės atraiža 
užmazgintais kampais paklusniai nuplevena per tris pėdas 
žemyn. Ji pažvelgia pro atvirą tarpdurį ir išvysta Skotą, iš- 
operuotą maždaug prieš penkias valandas, tysantį ant siau- 
ros, bet stebėtinai žavios lovos su grakščiai išriestais galvū- 
galiu bei kojūgaliu. Greta jos kaip autoatsakiklis pypsi mo- 
nitoriai. Ant strypo, styrančio tarp Skoto ir sienos, kabo du 
maišeliai su skaidriu skysčiu. Atrodo, jis miega. Šalia gulto, 
ant kėdės tiesia atkalte, sėdi ir vyro delną gniaužia 1988-ųjų 
Lizė. Kitoje rankoje ji laiko romaną plonais viršeliais, kurį 

atsivežė į Tenesį - nė nesitikėjo, kad įveiks tiek daug knygos 
puslapių. Skotą domina tokie autoriai kaip Borgesas, Pin- 
čonas, Ana Tailer, Margareta Etvud. Lizė skaito Meivės Bin- 
či, Kolinos Makalou, Džinos Ouel (nors ponia Ouel, apra- 
šydama gašlius urvinius žmones, ima truputį erzinti), Džoi- 
sės Kerolos Outs ir, pastaruoju metu, Širlės Konran knygas. 
319-oje palatoje ji turi “Laukinius", naujausią pastarosios 
rašytojos romaną, kuris Lizei labai patinka. Ji jau nusigavo 
iki tos vietos, kur džiunglėse įstrigusios moterys sumąsto 
panaudoti liemenėles vietoj timpų. Na, žinoma, gaminiai su 
elastanu tam kuo puikiausiai tinka. Neaiškų, ar Amerikos 
skaitytojai-romantikos gerbėjai pasiruošę tokiam ponios 
Konran kūriniui, bet ji asmeniškai mano, kad knyga savotiš- 
kai drąsi ir graži. Juk narsa visuomet teikia tam tikrą pasige- 
rėjimą, ar ne? 

Pro langą į palatą veržiasi blėstančios dienos šviesa. 
Raudoni bei oranžiniai atspalviai atrodo grėsmingi, bet ža- 
vūs. 1988-ųjų Lizė neapsakomai nusikamavusi: tiek emociš- 
kai ir fiziškai, tiek dėl būtinybės kiurksoti pietuose. Jei dar 
kas nors man šūktelės ey-y jū-4-s, galvoja ji, aš pradėsiu 
rėkti. Kas geresnio? Na, 88-ųjų Lizė mano, kad iš čia išvyks 
anksčiau nei tikėjosi, nes... nes Skotas visada pasižymėjo 
gebėjimu sparčiai išsilaižyti žaizdas. 

Netrukus ji grįš į motelį ir pabandys išsinuomoti tą patį 
kambarį, kuriame jiedu šiandieną buvo apsistoję (net ir per 
trumpas, “vienadienes"', anot Skoto, išvykas, vyras dažniau- 
siai pasirūpindavo ramiu kampeliu). Vargu ar šis sumanymas 
išdegs (žmonės paprastai į moteris žiūri kitaip, kai jas lydi 
vyras, ir visiškai nesvarbu - žymus jis ar ne), bet svarbiau- 
sia, kad nakvynės namai įsikūrę netoli ligoninės bei univer- 
siteto, ir ji, tiesą sakant, pasitenkins bet kokiu kambariu. 
Daktaras Saterveitas, prižiūrintis Skotą, pažadėjo, jog šį va- 
karą ir kitas porą dienų ponia Lendon galės pasislėpti nuo 


80 


žurnalistų išsmukdama pro tarnybinį įėjimą. Ir pridūrė, esą 
ponia Makini iš registratūros pasirūpins, kad prie galinių 
kavinės durų, prie kurių pristatomi produktai, lauktų taksi, 
“vos tik ji duos ženklą" Lizė jau būtų išėjusi, bet Skotas 
prieš valandą ėmė bruzdėti. Pasak Saterveito, sužeistasis tu- 
rėtų būti “atsijungęs" bent jau iki vidurnakčio, tačiau gydy- 
tojas nepažįsta Skoto taip gerai kaip ji, todėl Lizė nė kiek 
nesistebi, kai artėjant saulėlydžiui vyras protarpiais atgauna 
sąmonę. Porą sykių suvokė, ką prieš save regis, ir paklausė, 
kas atsitiko. Abu kartus išgirdo atsakymą, kad jį pašovė psi- 
chiškai nesveikas individas. Po pakartotinio paaiškinimo 
Skotas prieš užsimerkdamas suniurnėjo: “Labutis, brudinas 
Silveri, vienišas bastūne“, ir ši frazė ją prajuokino. Dabar 
1988-ųjų Lizė tenori sulaukti, kol vyras vėl trumpam atsi- 
peikės, pranešti, jog keliaus ne į Meiną, o į motelį, ir į ligo- 
ninę grįš iš ryto. 

Visa tai 2006-ųjų Lizė žino. Prisimena. Nujaučia. Kaip 
pavadinsi, taip nesugadinsi. Sėdėdama ant stebuklingojo 
PILSBERIO MILTŲ kilimo, ji mąsto: Skotas atsimerkia. 
Pažvelgia į mane. Ir sako: Aš pasiklydau tamsoje, bet tu 
mane atradai. Man buvo karšta - labai karšta, - ir tu da- 
vei Iedo. 

Ar jis tikrai taip kalbėjo? Ar taip iš tiesų įvyko? O gal 
tuos žodžius išgirdo vėliau? Bet jeigu ji kažką slepia - sle- 
pia nuo savęs, - tuomet kodėl! taip elgiasi? 

Ant lovos tysantis, raudonos šviesos nutviekstas Skotas 
praplėšia vokus. Pažiūri į žmoną, skaitančią knygą. Įkvėpęs 
oro mažne numykia jos vardą. Jau nekrenkščia, bet alsavime 
vis vien girdėti švykštesys. 1988-ųjų Lizė nuleidžia romaną 
ir pakelia akis. 

- Ei, tu vėl atsipeikėjai, - prataria. - Štai viktorinos klau- 
simas. Ar pameni, kas tau nutiko? 


81 


- Šūvis, - sukužda jis. - Vaikis. Vamzdis. Asfaltas. Skauda. 

- Netrukus galėsi gauti nuskausminamųjų. Šiuo metu, jei 
nofi... 

Skotas suspaudžia žmonos ranką lyg prašydamas jos pa- 
tylėti. Dabar pareikš, kad buvo pasiklydęs tamsoje, o aš 
daviau jam ledo, galvoja 2006-ųjų Lizė. 

Bet savo žmonai, kuri tądien išgelbėjo jam gyvybę sidab- 
riniu kastuvu suknežindama bepročiui galvą, Skotas tepasa- 
ko: 

- Buvo karšta, ar ne? 

Taria žodžius atsainiu balsu, lyg paprasčiausiai mėginda- 
mas užmegzti pokalbį. Vien tam, kad praleistų laiką, kol, 
cypsint gyvybines funkcijas stebintiems monitoriams, sau- 
lėlydis nudažys palatą sodriu raudoniu. Tarpduryje, iš savo 
taško, 2006-ųjų Lizė pastebi, kaip jaunesnioji jos antrininkė 
sudreba - vos pastebimai, bet virpteli; mato, kaip 1988-ųjų 
Lizės pirštas nuslysta nuo tos “Laukinių" puslapio eilutės, 
kurią ji skaitė. 

Aš mąstau: “Arba jis nieko neprisimena, arba apsi- 
meta nepamenąs, ką šnekėjo, kai buvo pašautas. Kaip 
tvirtino, neva užsimanęs galėtų iškviesti ilgšį, jei tik, ži- 
noma, aš to norėčiau. Ir kaip atšoviau, kad jam reikėtų 
užsičiaupti... jeigu Skotas patylės, brudinas padaras pa- 
liks jį ramybėje. Įdomu, ar mūsų pokalbis tikrai iškrito 
jam iš galvos, kaip ir pats šūvis? O gal Skotas pasirinko 
ypatingąjį mūsų užsimiršimą - nugrūdo visą mėšlą į dėžę 
ir ją užrakino. Beje, koks skirtumas? Svarbiausia, kad 
prisimintų, kaip sveikti." 

Gulėdama lovoje (sėdėdama ant skraidančio kilimo am- 
žinojoje sapno dabartyje) Lizė pasimuisto ir pabando surik- 
ti: Didelis skirtumas! Didelis! Neleisk jam taip lengvai 
išsisukti! Visiems laikams neužsimirši! Staiga iš praeities 

išnyra dar vienas posakis, girdėtas prie Sabato Dienos eže- 
ro, kur ji nuolat pliekdavo “Širdis" arba “Vistą", nuskambė- 
davęs tuomet, kai vienas iš lošėjų panūsdavo atversti dau- 
giau nei vieną išmestą kirtį: Apsiramink! Palik numirėlius 
kapo duobėje! 

Palik numirėlius kapo duobėje. 

Vis dėlto ji nepasiduoda. Sutelkusi valią, nukreipusi 
mintis į jaunesnę savo antrininkę, 2006-ųjų Lizė siunčia ži- 
nią: Jis apsimetinėja! SKOTAS VISKĄ ATSIMENA! 

Vienai stingdančiai akimirkai netgi mano, kad pastangos 
nenuėjo perniek... ne, veikiau žino. 1988-ųjų Lizė krūpteli 
krėsle, knyga išsprūsta iš pirštų ir tėškias į grindis. Nespė- 
jus jaunesniajai Lizės kopijai apsidairyti, Skotas Lendonas 
įsistebeilija tiesiai į tarpduryje pakibusią moterį, į vyresni- 
ąją žmoną, kuriai teks tapti našle. Jis vėl sudeda lūpas į “O" 
raidės formą, bet užuot pasibjaurėtinai supūškavęs, tiesiog 
papučia. Nestipriai, nes po operacijos turi nedaug jėgų, ta- 
čiau to pakanka, kad stebuklingąjį PILSBERIO MILTŲ kili- 
mą nublokštų atgal besiblaškantį, tarsi uragano talžomą kar- 
pažolę. Ligoninės sienoms švilpiant pro šalį, Lizė kabinasi į 
savo brangią gyvybę, bet prakeikta drobės atraiža pasvyra, ir 
ji krenta... 


Lizė pabudo ir atsisėdo lovoje išsitiesdama it styga. Ant 
kaktos ir pažastyse džiūvo prakaito lašai. Dėl ventiliatoriaus 
kambaryje sąlygiškai vėsu, bet ji vis vien sukaitusi. 

Na, čia karšta kaip šutykloje. 

- Kad ir ką fai reikštų, - ištarė ir nusijuokė virpančiu bal- 
sų. 

Sapnas jau beveik nugrimzdęs į užmaršties gilumą - pri- 
siminimuose teišliko nežemiškas saulėlydžio raudonis, ta- 
čiau Lizė pakirdo užvaldyta beprotiško poreikio: jai būtina 
surasti brudiną kastuvą sidabrine mente. 

- Kodėl? - paklausė tuščio kambario. Nuo naktinio sta- 
liuko stvėrė laikrodį, pakėlė jį prie akių neabejodama, kad 
užsnūdo prieš valandą, gal net dvi. Ji apstulbo, kai pamatė, 
kad miegojo lygiai dvylika minučių. Po sekundės nuleido 
laikroduką į vietą ir į palaidinukę pasitrynė rankas, tarytum 
būtų čiupinėjusi purviną, mikrobais apkrėstą daiktą. - Kodėl 
Jį? 

Užteks kvailai klausinėti, galvoje nuskambėjo Skoto 
balsas. Vaje, kaip aiškiai. Tai ne tavo reikalas. Tiesiog su- 
rask jį ir padėk ten, kur... na, tu pati žinai kur. 

O taip, ji žinojo. 

- Ten, kur, esant reikalui, jis galėtų man padėti laikytis, - 
sumurmėjo Lizė, delnais pasitrynė veidą ir prunkštelėjo. 

Teisingai, širdele, sutiko velionis vyras. Laikykis bet 
kokiomis aplinkybėmis. 

III. LIZĖ IR SIDABRINIS KASTUVAS 
(PALAUK, KOL PASIKEIS VEJAS) 


Ryškus sapnas neužgniaužė atgrasių prisiminimų apie 
Nešvilį ir konkrečiai to, kaip Gerdas Alenas Koulas, šūviu 
perskrodęs Skoto plautį, kitą kulką ketino suvaryti į širdį - 
tuomet jos vyras garantuotai būtų kritęs negyvas. Visas pa- 
saulis, rodės, sulėtėjo, o Lizės galvoje tebekirbėjo mintis - 
it liežuvio galas, kuriam maga paknebinėti nuskelto danties 
paviršių, - kaip sklandžiai beprotis pasuko pistoletą, tarsi 
tas būtų pritvirtintas ant rutulinio guolio. 

Ji įjungė dulkių siurblį ir išvalė svetainę, nors grindų nė 
nereikėjo siurbti. Sumetė nešvarius drabužius į skalbimo 
mašiną, bet šios neužpildė nė per pusę. Name likus gyventi 
vienai, purvinų skalbinių daugėdavo /abai lėtai. Praėjo dveji 
metai, bet ji vis tiek prie to neįprato. Galų gale Lizė apsi- 
tempė maudymosi kostiumėlį ir nėrė į lauko baseiną: įvei- 
kė penkis ratus, dešimt, penkiolika, septyniolika... Vos pra- 
šnopuodama, vandenyje ištiesusi kojas, ji įsikibo į sekliojo 
galo kraštą. Tamsūs plaukai aplipo skruostus, kaktą, kaklą 
nelyginant blizgantis šalmas. Tačiau nuovargis iš sąmonės 
neištrynė blyškių laibų pirštų, kurie pasuko “Leidismitą" 
(žinant suknistą pistoleto pavadinimą, sunku apie jį galvoti 
kaip apie ginklą), juodą vamzdžio skylutę, žadančią Skotui 
mirtį, po truputį krypstančią į kairę. Tą akimirką sidabtinis 
kastuvas rankoje siaubingai apsunko. Atrodė, kad ji nieku 
gyvu nespės nutraukti beprotiškų Koulo užmačių. 

Lizė lėtai supliuškeno kojomis. Skotas dievino baseiną, 
bet pats retai kada plaukiodavo. Labiau mėgo knygas, alų ir 
apmąstymus. Aišku, kai nekeliaudavo. Ir netūnodavo studi- 
joje, kur rašydavo visu garsu įjungęs muzikos grotuvą. Arba 
nekiurksodavo supamajame krėsle, svečių kambaryje, sle- 
giančią šaltą žiemos naktį, tiksliau, pora valandų po vidur- 
nakčio, iki smakro įsimuturiavęs į vieną iš vilnonių gero- 
sios mamulės Debušer apklotų, išsproginęs akis, klausyda- 
masis, kaip už lango šiurpiai kaukia vėjas, tvoskiantis nuo 
pat Jelounaifo - tai buvo kitas Skotas. Vienas išlėkė šiaurėn, 
kitą pietūs sužavėjo... o Dieve, Lizė juos abu mylėjo vieno- 
dai. 

- Užteks, - irzliai sau paliepė. - Aš spėjau, todėl apsira- 
mink. Pakvaišėlis berniūkštis sužeidė tiktai plautį. - Tačiau 
mintyse (kur praeitis niekuo nesiskyrė nuo dabarties) ji vėl 
pamatė, kaip krypo “Leidismito" žiotys. Lizė išniro iš ba- 
seino lyg fiziškai mėgindama nusipurtyti prakeiktu vaizdu. 
Tikslą pasiekė, bent jau kuriam laikui. Apie Blondiną pagal- 
vojo tiktai persirengimo kambaryje, po dušo trindama kūną 
rankšluosčiu. Gerdas Alenas Koulas grįžo... ne, jis grįžta ir 
paskelbia: Privalau nutraukti nelemtą bim bam dėl frezijų, 
o 1988-ųjų Lizė užsimoja sidabriniu kastuvu, bet šįkart bru- 
dinas oras pernelyg tirštas bei klampus. Ji žino pavėluo- 
sianti sekunde, išvysiantį visą antrojo šūvio blyksnį, o ne 
vien jo dalį, pamatysianti, kaip juoda skylutė atsiveria kai- 
riajame vasarinio Skoto švarko, kuris taps mirties apsiaus- 
tu, atlape... 

- Liaukis! - suurzgė Lizė ir nutėškė rankšluostį į krepšį. 
- Nekvaršink sau galvos niekais! 

Ji nudrožė į namą nuoga, pasikišusi drabužius po pažas- 
timi - štai, kam reikalinga aukšta medinė, užpakalinį kiemą 
supanti tvora. 

Po maudynių Lizė išalko - netgi išbadėjo - ir, nors laik- 
rodis dar nerodė penktos valandos, ji nutarė sočiai užkąsti. 
Išsikepti patiekalą, kuris, anot Darlos, vienos iš vyriausių 
Debušerų mergaičių, apmalšintų širdies sopulius arba, kaip 
pasakytų Skotas (su pasimėgavimu), prikimštų pilvą. Šaldy- 
tuve riogsojo svaras maltos jautienos, o sandėliuke, ant to- 
limiausios lentynos, slypėjo žavingas mitalo rinkinys: sū- 
rainio pyragas “Hamburger Helper" pakelyje. Visa tai Lizė 
suvertė į troškintuvę. Kol patiekalas šilo ant lėtos ugnies, į 
ąsotį ji pripylė citrininio “Kūl-Eid" gėrimo miltelių - dvigu- 
bai saldesnių nei įprasti - ir užliejo juos vandeniu. Be de- 
šimties minučių pusę šešių, virtuvę užtvindė kepamos mė- 
sos aromatas, ir iš galvos kuriam laikui išrūko visos mintys 
apie Gerdą Aleną Koulą. Dabar Lizė tegalėjo galvoti apie 
maistą. Ji sudorojo dvi troškinio porcijas, išmaukė dvi di- 
džiules “Kūl-Eid" stiklines (ant dugno beliko balti cukraus 
trupinėliai) garsiai atsirūgo ir ištarė: 

- Et, kaip būtų gera sutraukti brudiną cigaretę. 

Jai dar niekada taip nesinorėjo supešti dūmo. Prisidegti 
lengvo “Salem" cigariuko. Skotas rūkė, kai jiedu susipažino 
Meino universitete, kur jis mokėsi magistrantūroje ir buvo 
vadinamas jauniausiu vietiniu rašytoju. Lizė studijavo ne- 
akivaizdiniame skyriuje (bet nei/gai) ir visu etatu dirbo “Pe- 
to“ kavinėje, kur klientams nešiojo picas bei mėsainius. 
Blogą įprotį perėmė iš Skoto, pirkusio vien tik “Herbert Ta- 
reyton" pakelius. Rūkyti metė abu, nutarę palaikyti vienas 
kitą. 1987-aisiais, metais anksčiau nei Gerdas Alenas Kou- 
las vaizdžiai pademonstravo, jog mirtinai sudarkyti žmogaus 

plaučius gali ne vien nikotinas. Nuo to laiko Lizė dažniau- 
siai negalvodavo apie rūkalus, bet pasitaikydavo momentų, 
kai dėl dūmo eidavo iš proto. Tačiau dabar jai rodės, kad 
geriau mąstyti apie cigaretes negu apie 

(Privalau nutraukti nelemtą bim bam dėl frezijų, gąsdi- 
namai aiškiai pareiškia Gerdas Alenas Koulas ir pasuka 
riešą taip) 

Blondiną 

(sklandžiai) 

ir Nešvilį. 

(kad rūkstantis 22 kalibro “Leidismito" vamzdis pa- 
krypsta į kairiąją Skoto krūtinės pusę) 

Ot brudas, ir vėl ji galvojo apie tą patį. 

Desertui laukė parduotuvėje pirktas torčiukas ir “Kūl 
Vip" plakta grietinėlė, galutinai prikimšiantys pilvą, bet nū- 
nai Lizė jautėsi pernelyg soti, kad nukreiptų mintis į maistą. 
Ją prislėgė tai, kad bjaurūs seni atsiminimai grįžo, net ir su- 
kirtus karštą, kaloringą patiekalą. Matyt, taip kankindavosi 
ir karo veteranai. Ji išgyveno tik šį vienintelį mūšį, bet... 

(ne, Lize) 

- Tvardykis, - sukuždėjo nuožmiai nustumdama lėkštę. 

(ne, širdele) 

O Jėzau, kaip jai norėjosi 

(tu gerai žinai) 

cigaretės. Bet dar labiau knietėjo, kad tie seni atsimini- 
mai išgaruo... 

Lize! 

Sąmonėje taip aiškiai nuskambėjo Skoto balsas, kad ji, 
pasvirusi virš virtuvės stalo, nejučia atsiliepė: 

- Ką, brangusis? 

Surask sidabrinį kastuvą, ir tas mėšlas savaime pra- 
nyks kaip fabriko dvokas, kai šiaurį pakeisdavo iš pietų 

dvelkiantis vėjas. Pameni? 

Be abejo. Ji turėjo butą Klyvs Milse, į rytus nuo Orono. 
Kai Lizė ten gyveno, mieste gamyklos nestovėjo, tačiau jų 
netrūko Oltaune ir, jei gūsiai tvokstelėdavo iš šiaurės - ypač 
apniukusią, drėgną dieną - nuo atplūstančios smarvės su- 
traukdavo skrandį. Bet jeigu vėjas pasikeisdavo... Dieve! 
Tuomet galėdavai užuosti vandenyną ir jausdavaisi lyg naujai 
gimęs. Frazė “palauk, kol pasikeis vėjas" kurį laiką priklau- 
sė jų šeimos kalbai, kaip “laikykis", “LBKA"", arba “brudas" 
vietoj “šūdo" Bet ilgainiui ji išėjo iš mados, ir Lizė jau 
daug metų nebuvo tarusi šių žodžių: “palauk, kol pasikeis 
vėjas“, tai yra pakentėk, mažuli, nepasiduok. Galbūt tokį 
mielą optimistišką požiūrį pajėgi puoselėti tiktai jauna, ką 
tik susituokusi pora? Kas žino. Skotas, aišku, nedvejodamas 
išsakytų kompetentingą nuomonę; anuomet, 

(ANKSTYVIEJI LAIKAI!) 

gan vargingais laikais, netgi pildė žurnalą - kiekvieną va- 
karą, kol žmona žiūrėdavo. komedinius serialus arba rūpin- 
davosi sąskaitomis, jis penkiolika minučių rašydavo pasta- 
bas. Kartais, užuot spoksojusi į televizoriaus ekraną ar pasi- 
rašinėjusi čekius, Lizė stebėdavo vyrą. Ji mėgo žvelgti į sta- 
linės lempos nutviekstą Skoto ševeliūrą, trikampius, ant 
skruostų juoduojančius šešėlius, virš bloknoto nuplėšia- 
mais lapais pasvirusią galvą. Tomis dienomis jo plaukai bu- 
vo ilgesni ir tamsesni, be jokių žilų sruogelių, pradėjusių 
boluoti į gyvenimo pabaigą. Lizei patiko lemputės nušviestų 
jo gaurų vaizdas ne mažiau negu vyro istorijos - spindintys 
plaukai taip pat galėtų papasakoti įdomių dalykų, mąstė ji, 
tik Skotas to nežinojo. Patiko ir glostyti jo odą. Tiek kaktos, 
tiek apyvarpės. Vieno nė už ką nebūtų iškeitusi į kitą. Jai 
reikėjo viso komplekto. 

Lize! Surask kastuvą! 

Ji sutvarkė stalą, sūrainio pyrago likučius sudėjo į plas- 
tiko indą. Žinojo, kad, praėjus pasiutimo akimirkai, prie šito 
patiekalo nebeprisilies, antra vertus, tiek daug liekanų į 
kriauklės smulkintuvą versti negalima. O, kaip tokį švaisty- 
mą iškoneveiktų geroji mamulė Debušer, kuri jos galvoje 
tebevaldė namus. Ką gi, teks įgrūsti indą į šaldytuvo gilumą, 
už šparagų ir jogurto, kur maistui lemta ramiai susenti. Už- 
siėmusi elementariais, nuobodžiais darbais, Lizė paklausė 
savęs, kaip, dėl Jėzaus, Marijos ir staliaus Juozapo meilės, 
sėkmingos kvailo ceremonialinio kastuvo paieškos galėtų 
grąžinti dvasios pusiausvyrą? Gal tai kažkaip susiję su ste- 
buklingomis sidabro savybėmis? Ji prisiminė drauge su Dar- 
la ir Kantata žiūrėjusi “Naktinio seanso“ filmą apie vilkola- 
kį... tik Lizė nė trupučio jo neišsigando. Vilkolakis atrodė 
labiau liūdnas negu baisus - be to, aiškiai buvo matyti, kad 
kūrėjai keitė aktoriaus veidą išjungdami kamerą, papildyda- 
mi bruožus nauju grimo sluoksniu ir nufilmuodami naują 
kadrą. Už pastangas juos derėjo pagirti, bet galutinis pro- 
duktas baimės nekurstė, bent jau kuklia jos nuomone. Tačiau 
siužetas Lizę įtraukė. Pirmojoje dalyje veiksmas vyko an- 
gliškoje aludėje, ir vienas iš ten geriančių keistų tipelių pa- 
skelbė, neva vilkatą įmanoma nužudyti tiktai sidabrine kul- 
ka. Argi Gerdas Alenas Koulas nepriminė savotiško vilkola- 
kio? 

- Susimildama, vaikeli, - tarė ji ir praskalautą lėkštę įki- 
šo į beveik tuščią indų plovyklę, - savo knygoje panašius da- 
lykus galėtų aprašyti Skotas, bet tavo galva fantastinėms is- 
torijoms niekuomet pramušta nebuvo. Ar ne? - Lizė užtren- 
kė plovyklę. Jeigu šią pildys dabartiniu greičiu, mašina ims 
veikti ne anksčiau kaip liepos 4-ąją. - Jei užsimanei paieško- 
ti kastuvo, ko lauki? Imkis darbo! 

Nespėjus jai sureaguoti į savo pačios raginimą, vėl aiš- 
kiai pasigirdo Skoto balsas. 

Širdele, aš tau palikau žinutę. 

Pašluostės siekianti Lizė suakmenėjo. Ji, suprantama, 
pažinojo tą balsą. Iki šiol girdėdavo jį tris keturis sykius per 
savaitę, nes pati garsiai mėgdžiodavo vyro toną, idant pasi- 
justų jaukiau dideliame, tuščiame name. Tik keista, kad žo- 
džiai nuskambėjo praėjus tiek mažai laiko nuo pastabos apie 
kastuvą... 

Kokią žinutę? 

Kokią žinutę. 

Lizė nusivalė rankas, pakabino pašluostę ant kabliuko ir 
nusigręžė nuo kriauklės atsisukdama į virtuvę, sklidiną nuo- 
stabios vasaros šviesos (ir troškinio aromato, kuris dabar, 
jai numalšinus grobo mėšlungius, nebekvepėjo taip apetitiš- 
kai). Ji užsimerkė. Praplėšė vokus tik tuomet, kai suskaičia- 
vo iki dešimties. Aplinkui išsiliejo ir, rodės, į kūną gėrėsi 
vėlyvos dienos švytėjimas. 

- Skotai? - tardama vyro vardą, jautėsi absurdiškai. Lyg 
būtų vyresnioji sesuo Amanda. Suminkštėjusiomis smege- 
nėlėmis, kitaip sakant. - Ei, gal nusprendei man vaidentis? 

Atsakymo ji nesitikėjo - tik ne mažoji Lizė Debušer, ku- 
ri, griaudėjant perkūnui, džiaugsmingai šūkčiodavo ir 
prunkštė iš “Naktinio seanso“ vilkolakio, žiūrėdama į pabai- 
są kaip į prastų kadrų rinkinį. Bet pro atvirą langą virš 
kriauklės netikėtai padvelkęs vėjo šuoras, kuris išpūtė užuo- 
laidas, kilstelėjo vis dar drėgnų plaukų galiukus, atnešė širdį 
veriančius gėlių kvapus, kone prilygo atsakymui. Ji dar sykį 
užsimerkė ir, regis, išgirdo tykią melodiją, ne šmėklų dejo- 
nes, o seną Henko Viljamso kantri dainą: Aš išeinu, sudie 
Džo, hei ho, hei ho... 

Lizė pajuto, kaip rankų oda nuėjo pagaugais. 

Staiga vėjelis nuščiūvo, ir ji vėl tapo savimi. Ne Mendė, 
ne Kanta, ne Darla ir, žinoma, ne 

(kitą pietūs sužavėjo) 

Majamin pabėgusia Džode. Tiesiog nūdienos, 2006-ųjų 
Lize, našle Lendon. Vaiduoklių nebuvo. Ji visiškai viena. 

Vis dėlto jai knietėjo surasti sidabrinį kastuvą, suteikusį 
vyrui šansą pagyventi dar šešiolika metų ir parašyti septynis 
romanus. Jau nekalbant apie 92-ųjų “Newsweek" viršelį su 
psichodeliškos išvaizdos Skoto nuotrauka bei straipsniu, 
kurio pavadinimas buvo užrašytas Piterio Makso* maniera: 
MAGIŠKAS REALIZMAS IR LENDONO KULTAS. Įdomu, 
kaip į žurnalą reagavo Rodžeris “Seilius" Dešmilas? 

Lizė nutarė tučtuojau paieškoti kastuvo, kol ankstyvos 
vasaros vakaras nenugrimzdo į prieblandą. Gal pamėklės ir 
neegzistavo, tačiau naktį klaidžioti po daržinę arba studiją ji 
nenorėjo. 


Tamsiuose, pelėsiais atsiduodančiuose garduose, prie- 
šais ne visai įrengtą jos kabinetą, netrūkdavo įrankių, ėde- 
sio, atsarginių ūkio technikos dalių, bent jau tais laikais, kai 
Lendonų namai vadinosi Šugahilo ferma. Erdviausiame ap- 
tvare buvo veisiamos vištos. Nors jį iškuopė profesionali 
valymo kompanija, o vėliau nubalino Skotas, kuris atliko 
darbą žarstydamas užuominas į “Tomą Sojerį", čia vis vien 
tvyrojo silpnas, amoniaku atsiduodantis paukščių tvaikas. 
Šitą kvapą Lizė atsiminė iš vaikystės ir jo nekentė... turbūt 
todėl, kad lesindama vištas netikėtai susmuko ir pasimirė 
senolė Debušer. 

Dviejose ankštose patalpose riogsojo aukštos krūvos 
*Piteris Maksas (g. 1937) - popmenininkas, kuris buvo įsitraukęs į psichodelinio 


meno judėjimą. 

dėžių, daugiausiai nuo alkoholio, tačiau kasimo įnagių ji ne- 
išvydo. Nei sidabrinių, nei nulietų iš kitų metalų. Buvusiame 
vištų garde stovėjo dviguba, apklotu užtiesta lova - vieninte- 
lis suvenyras, užsilikęs po trumpos, devynis mėnesius tru- 
kusios Lendonų viešnagės Vokietijoje. Lovą jie nusipirko 
Brėmene ir, Skotui užsispyrus, parsisiuntė į Valstijas, nors 
toks vyro įgeidis pareikalavo siaubingai daug išlaidų. Baldas 
iš Vokietijos visiškai buvo iškritęs jai iš galvos. 

Štai, ką iššiko šunėkas, su savotišku liūdnu džiaugsmu 
pagalvojo Lizė ir balsu pratarė: 

- Skotai, jei manai, kad miegočiau lovoje, kuri dvidešimt 
su viršum metų stovėjo vištų aptvare... 

„tuomet tu išprotėjęs, norėjo užbaigti ji, bet nepajėgė, 
nes prapliupo kvatoti. Jėzau, tas pinigų prakeiksmas! Brudi- 
nas prakeiksmas. Kiekgi ši lova kainavo? Tūkstantį “žalių"*? 
Na, tarkim. O kiek reikėjo pakloti už atgabenimą? Dar vieną 
tūkstantuką? Tikriausiai. Ir dabar ji kėpso čy-ya-a, kaip pa- 
sakytų Skotas, sumauto vištų aptvaro šešėliuose. Dėl Lizės, 
tai Čy-ya-a ji dvoks, kol pragaras užšals. Kelionę į Vokietiją 
kivirčus su išsinuomoto buto savininku, kuris vos nepaleido 
į darbą kumščių. Susidomėjimo nesulaukė netgi vyro pa- 
skaitos. Arba auditorija stokojo humoro jausmo, arba pa- 
prasčiausiai nesuprato jo sąmojų... 

Kitoje daržinės pusėje, už durų su ženklu AUKŠTA 
ĮTAMPA! vėl sužvigo telefonas. Lizė šiurpdama suakme- 
nėjo. Širdyje išsikerojo neišvengiamybės pojūtis, tarsi ji iš 
tiesų būtų ketinusi atsiliepti į skambutį, o ne ieškoti sidab- 
rinio kastuvo. 

Kai telefono garsas nuaidėjo antrą kartą, Lizė apsisuko, 
perėjo blausų centrinį daržinės tarpueilį. Sulig trečiuoju 
skambtelėjimu nykščiu atlaužė senamadišką skląstį, ir durys 

lengvai atsidarė, cypčiodamos retai naudojamais vyriais: 
sveika atvykusi į požemius, mažoji Lize; mirštu, kaip noriu 
su tavimi susitikti, che che che. Į strėnas suplekšėjo skers- 
vėjo plaikstoma palaidinukės medžiaga. Ji apčiuopomis at- 
rado jungiklį, kurį nuspaudė nežinodama, ko tikėtis. Bet 
šviesa virš galvos užsižiebė. Na, tuo stebėtis nederėtų. Cen- 
trinė Meino elektrinė tiekė energiją objektui, kurio adre- 
sas: Studija, RFD 22, Šugahilo kelias, ir jai visiškai nerūpė- 
jo, kiek aukštų buvo adresato pastate. 

Telefonas ant rašomojo stalo suzvimbė ketvirtą sykį. 
Kol skambutis Nr. 5 neprižadino autoatsakiklio, Lizė stvėrė 
ragelį. 

- Alio? 

Sekundei įsivyravo tyla. Ji ruošėsi pakartoti “alio", kai tą 
padarė balsas kitame laido gale. Nors žmogaus tonas išdavė 
sąmyšį, Lizė kaipmat suprato, kam jis priklauso. Vieno žo- 
džio užteko. Kiekvienas gali atpažinti saviškius. 

- Darla? 

- Lize, čia tu! 

- Aišku, kad aš. 

- Kur esi? 

- Senojoje Skoto studijoje. 

- Meluoji. Ten jau skambinau. 

Lizė neturėjo daug laiko apmąstymams. Kai Skotas įsi- 
jungdavo grotuvą, muzika trenkdavo taip griausmingai, kad 
dauguma žmonių būtų užsikimšę ausis, o telefonas stovėjo 
garsui nepralaidžioje zonoje, kurią vyras pokštaudamas va- 
dino “Manoji veltiniu išmušta palata". Nenuostabu, jog ten 
tūnodama ji nieko negirdėjo. Bet vargu ar visa tai vertėjo 
aiškinti seseriai. 

- Darla, iš kur gavai šitą numerį? Ir kodėl man skambini? 

Stojo dar viena pauzė. . 


94 


- Aš pas Amandą, - galiausiai atsiliepė Darla. - Numerį, 
vieną iš keturių, radau jos užrašų knygelėje. Išbandžiau vi- 
sus. 

Lizė pajuto, kaip jos krūtinę prislegia sunkumas. Vai- 
kystėje Amanda su Darla nuožmiai tarpusavyje konkuruoda- 
vo. Jos draskydavosi dėl lėlių, bibliotekos knygų, drabužių. 
Paskutinis, nemaloniausias, susirėmimas įvyko dėl vaikino, 
vardu Ričis Stenčfildas, ir buvo pakankamai rimtas, kad 
Darla atsidurtų Centrinės Meino ligoninės priimamajame - 
gilų pjūvį po kairiąja akimi gydytojas susiuvo šešiais dygs- 
niais. Ji tebeturėjo randą, nūnai virtusį plonu baltu brūkšne- 
liu. Užaugusios seserys nebesipešdavo ir kraujo neliedavo, 
tačiau vaidytis nesiliovė. Jos stengdavosi laikytis viena nuo 
kitos kiek įmanoma atokiau. Kartą ar du sykius per mėnesį 
rengiama bendra vakarienė (su antrosiomis pusėmis) arba 
seserų pietūs “Alyvų sode" didelio malonumo nesuteikdavo, 
net jei tarp Mendės su Darla įsitaisydavo Lizė ir Kanta, ku- 
rios atlikdavo tarpininkių vaidmenį. Tai, kad Darla skambino 
iš Amandos namų, nieko gero nežadėjo. 

- Jai kažkas atsitiko? - kvailas klausimas. Aišku, kad at- 
sitiko. Kur kas svarbiau sužinoti, ar padėtis /abai rimta. 

- Ponia Džouns išgirdo ją rėkiančią ir daužančią daiktus. 
Mendę apėmė vienas iš jos SĮP. 

Vienas iš staigaus įniršio priepuolių. 

- Iš pradžių pabandė susisiekti su Kanta, bet toji su Ričiu 
vieši Bostone. Išklausiusi žinią, įrašytą į jos atsakiklį, ponia 
Džouns paskambino man. 

Logiškas sprendimas. Kanta ir Ričis gyveno maždaug už 
mylios į šiaurę nuo Amandos, prie 19-ojo plento. Darlos na- 
mas stovėjo už dviejų mylių į pietus. Tam tikra prasme išsi- 
pildė senas rimuotas jų tėvo posakis: viena išlėkė šiaurėn, 
kitą pietūs sužavėjo, trečia kaip visad neužsičiaupdama tarš- 

kėjo. Pati Lizė buvo įsikūrusi už penkių mylių. Ponia 
Džouns, kurios būstą nuo mažojo Mendės kotedžo teskyrė 
kelias, gerai žinojo, kad pirmiausia reikėtų paskambinti 
Kantai, ir ne vien todėl, kad šios namai - arčiausiai. 

Rėkiančią ir daužančią daiktus? 

- Kokia jos būklė šįkart? - pasidomėjo Lizė keistai šal- 
tu, dalykišku balsu. - Ar man atvykti? - kitaip tariant, ar man 
atvažiuoti tučtuojau? 

- Ji... na, dabar ji aprimusi, - atsakė Darla. - Vėl save 
pjaustė. Rankas, keliose vietose ir šlaunis. Tu supranti, apie 
ką kalbu. 

O taip, Lizė suprato. Pirmus tris sykius Amandą buvo 
užvaldžiusi, anot Džeinės Vitlou, jos psichiatrės, “pasyvi da- 
linė katatonija“. Mendės ligos atvejai skyrėsi nuo to, kas 
1996-aisiai nutiko 

(ša) 

(aš ne...) 

Skotui, bet vis vien gąsdino. Į šią būseną ji nugrimzdavo 
po jaudrumo protrūkių - panašaus jaudrumo, kokį Mendė 
demonstravo Skoto studijoje, pamanė Lizė, - kuriuos lydė- 
davo isterija ir savęs luošinimas. Kartą Amanda, iš visko 
sprendžiant, mėgino išsipjauti bambą. Ant jos pilvo liko 
balzganas žiedo formos randas. Sykį Lizė prabilo apie kos- 
metinę operaciją nė neįsivaizduodama, ar ją išvis galima at- 
likti, bet norėdama užuominomis pasakyti, kad ji mielai su- 
mokėtų gydytojoms, jei tik sesuo teiktųsi apsvarstyti šią 
galimybę. Mendė šaižiai sugageno ir atmetė pasiūlymą. 
“Man patinka tas žiedelis, - paaiškino. - Jei kada susigundy- 
siu vėl pakelti prieš save ranką, galbūt išvydusi jį aprimsiu". 

Reikšminį žodį, regis, atstojo “galbūt" 

- Darla, jai labai prastai? 

- Lize... brangu... 

Staiga Lizė su siaubu (ir stiprėjančiu silpnumo jausmu) 
suvokė, kad vyresnioji sesuo vos tvardo ašaras. 

- Darla! Giliai įkvėpk ir rėžk. 

- Viskas gerai. Aš tik... diena buvo ilga. 

- Kada Metas grįš iš Monrealio? 

- Dar kitą savaitę. Nė nebandyk prašyti jam skambinti - 
Metas uždarbiauja, kad žiemą galėtume sau leisti kelionę į 
Sent Bartą. Todėl jam trukdyti negalima. Mes pačios susi- 
tvarkysime. 

- Ar tikrai? 

- Žinoma. 

- Ką gi mums reikėtų sutvarkyti? 

- Na... - Lizė išgirdo, kaip Darla įkvėpė. - Rankas Mendė 
susibjaurojo paviršutiniais pjūviais. Juos užlipdysime 
pleistru. Užtat ant šlaunų žaizdos gilesnės. Jos virs randais. 
Dėkui Dievui, kraujas nebeteka. Arterijos nepažeistos. Lize, 
klausaisi? 

- Ką? Tiesiog laiky... pasakok toliau. 

Ji bemaž pasiūlė laikytis, bet šiame kontekste ragini- 
mas sesei ničnieko nebūtų reiškęs. Kad ir ką Darla rengėsi 
iškloti, naujienos akivaizdžiai bus bjaurios. Tą liudijo se- 
sers balsas, kuris trūkinėjo ragelyje. Lizė įsitempė pasi- 
ruošdama išklausyti žinią. Atsirėmė į stalą, nukreipė 
žvilgsnį... Motina Švenčiausia, štai, kur jis, greta eilinės 
krūvos alkoholio dėžių (pažymėtų užrašu SKOTAS! 
ANKSTYVIEJI LAIKAI!) Šiaurinės ir rytinės sienų kampe 
rymojo prakeiktas sidabrinis kastuvas iš Nešvilio. Tikras 
stebuklas, kad ji nepastebėjo įrankio žengusi per slenkstį. 
Greičiausiai iš karto būtų atkreipusi į jį dėmesį, jeigu ne- 
būtų skubėjusi nukelti telefono ragelio, kol neįsijungė au- 
toatsakiklis. Iš savo vietos Lizė įskaitė ant sidabrinės men- 

Mažne girdėjo, kaip pietietis seilius vograuja jos vyrui, 
esą Tuonys aprašies rienginį kasmetinėje apžvalgoje, ir 
klausia, ar jis norės gauti egzemplio-o-orių. O Skotas at- 
sako... 

- Lize? - Darla tokia susikrimtusi, kad jaunesnioji jos 
sesuo akimoju grįžo į tikrovę. Aišku, jog Darla sielojasi. 
Kanta savaitei ar ilgiau išlėkusi į Bostoną, kur vaikštinėja po 
parduotuves, kol jos vyras pasinėręs į didmeninę automobi- 
lių prekybą Maldene ir Line (Linas, Linas, nuodėmių raiz- 
gynas) - perka nukainotas mašinas, parduodamas aukcionuo- 
se - tokias, kuriomis atsikrato automobilių nuomos kompa; 
nijos. O Darlos Metas niuskridęs į Kanadą, kur dėsto paskai- 
tas apie įvairių Šiaurės Amerikos indėnų genčių migraciją. 
Šita avantiūra, kaip kartą Darla sakė Lizei, stebėtinai pelnin- 
ga. Bet dabar, aišku, pinigai joms nepadės. Beliko pasikliau- 
ti seseris vienijančia stiprybe. - Lize, tu klausaisi? Ar...? 

- Taip, taip. Porai sekundžių tavo balsas buvo nutrūkęs, 
Turbūt kaltas telefonas - juo ilgą laiką niekas nesinaudojo. 
Turiu omenyje aparatą, padėtą pirmajame daržinės aukšte. 
Ten, kur prieš Skoto mirtį ketinau įrengti savo kabinetą. 

- Ooo, - atsiliepė Darla visiškai suglumusi. Ji nenutuo- 
kia, apie ką aš kalbu, dingtelėjo Lizei. - Dabar mane gir- 
di? 

- Kuo puikiausiai, - patvirtino ji, įbedusi akis į sidabrinį 
kastuvą. Mąstydama apie Gerdą Aleną Koulą. Mintyse karto- 
dama: privalau nutraukti nelemtą bim bam dėl frezijų. 

Darla vėl giliai įkvėpė. Telefono linija tarsi sušniokštė 
vėjas. 

- Mendė neprisipažįsta, bet šįsyk, Lize... na, ji veikiau- 
siai gėrė savo kraują - lūpos ir skruostai buvo kruvini, ta- 
čiau burnoje neaptikau jokių žaizdelių. Ji atrodė panašiai 
kaip mes, kai geroji mamulė leisdavo pažaisti su lūpų dažais. 

Lizės mintyse blykstelėjo ne tų senų persirenginėjimo 
dienų, kai sesutės kvailiodavo su gerosios mamulės kosme- 
tika ir aukštakulniais bateliais, vaizdas, o karšta popietė Ne- 
švilyje ir Skotas, drebantis ant šaligatvio, saldainių spalvos 
krauju ištepliotomis lūpomis. Vidurnaktį klounai niekam 
nepatinka. 

Klausyk, mažoji Lize. Aš tau parodysiu, kokį garsą jis 
išspaus, kai atsigręš. 

Bet kampe žvilgėjo sidabrinis kastuvas. Ar jo mentė 
įlenkta? Atrodo, taip. Jeigu ji kada nors ir manė, jog ne- 
spės... jei kada nors ir buvo pakirdusi tamsoje, šlapia nuo 
prakaito, neabejodama, kad sekundę pavėlavo, ir visi šūvius 
lydėję santuokinio gyvenimo metai pranyko... 

- Tu atvažiuosi? Kai ji atsipeikėja, kviečiasi tavęs. 

Lizės galvą pervėrė pavojaus signalai. 

- Ką reiškia “atsipeikėja"'. Pati minėjai, jog dabar Men- 
dė jaučiasi normaliai 

- Na, taip... man atrodo. - Pauzė. - Ji teiravosi tavęs ir 
prašė arbatos. Aš užplikiau puodelį. Gerai padariau? 

- Be abejo. Darla, ar žinai, dėl ko ji pasiuto? 

- Suprantama. Jei neklystu, mieste visi apie tai tik ir 
šneka. Nors man naujieną perdavė ponia Džouns, kai mes 
kalbėjomės telefonu. 

- Kokią? - Lizė nujautė, ką išgirsianti. 

- Grįžo Čarlis Korivo, - atsakė vyresnioji sesuo ir tyliau 
pridūrė: - Senasis gerasis Balbatūnas. Visų mylimas banki- 
ninkas. Parsibeldė ne vienas. Su mergina. Prancūziška lėlyte 
iš Sent Džono slėnio. - Dėl meiniškos tarties pavadinimas 
lyriškai susiliejo ir nuskambėjo beveik kaip senžen. 

Lizė tebespoksojo į sidabrinį kastuvą laukdama, kol 
driokstelės dar viena bomba. Kad ji sprogs, nekilo nė men- 
kiausių abejonių. 

- Jie susituokę. - Iš ragelio atsklido duslus gargaliavi- 
mas, kurį Lizė iš pradžių palaikė prislopintu kūkčiojimų. 
Tik po kelių sekundžių susigaudė, jog sesuo prunkščia į 
kumštį ir stengiasi, kad jos juoko nenugirstų Amanda. 

- Netrukus pas jūs atlėksiu, - prižadėjo Lizė. - Beje, Dar- 
la. 

Jokio atsakymo. Tebuvo girdėti tie patys dusulingi purš- 
kavimai - chrm chrm chrmrnm. 

- Jeigu ji išgirs, kaip juokiesi, kitą kartą peiliu suraižys 
tave. 

Ragelyje trumpam įsitvyrojo tyla. Galop Lizė išgirdo, 
kaip vyresnioji sesuo atsidūsėjo. 

- Juk žinai, kad jos psichiatrė išsikraustė iš mūsų kraštų, 
- sumurmėjo Darla. - Toji Vitlou? Su karoliukais? Manau, ji 
apistojo Aliaskoje. 

Veikiau Montanoje, pagalvojo Lizė, bet nutylėjo, neke- 
tindama ginčytis. 

- Mes pažiūrėsime, kokia jos būklė. Pamenu, Skotas bu- 
vo nužiūrėjęs vieną įstaigą... “Žaliąją veją" iš Dvimiesčio... 

- Ak, Lize! - gerosios mamulės tonas, tas pats balsas. 

- Ką Lize? - dygiai atrėžė ji. - Ką Lize? Gal tu įsikursi 
pas Mendę ir neleisi išsipjaustyti Čarlio Korivo inicialų ant 
savo papų, kai jai dar sykį nuvažiuos stogas? Gal perimti 
darbą įkalbėsi Kantą? 

- Lize, aš nenorėjau... 

- O gal iš Taftso grįš Bilis? Vienu studentu pirmūnu dau- 
giau ar mažiau - baisus čia daiktas. 

- Lize... 

- Ką gi tu siūlai? - Lizė nė kiek neapsidžiaugė savo bal- 
se išgirdusi valdingas gaidas. Štai dar viena pinigų savybė - 
jei turi jų su kaupu penkiolika-dvidešimt metų, pradedi įsi- 
vaizduoti, kad gali išsikapstyti iš nemaloniausios padėties. 

Anot Skoto, žmonės neturėtų gyventi namuose, kuriuose yra 
daugiau nei dvi tupyklos, antraip juos apima didybės manija. 
Akys vėl nukrypo į kastuvą. Mentė tviskėjo. Savotiškai rami- 
no. Tu jį išgelbėjai, tarytum kuždėjo. Bet ne per savo budė- 
jimą. Ar tai tiesa? Ji neprisiminė. Turbūt specialiai užmiršo, 
kaip ir daugelį kitų dalykų. Sunku pasakyti. Na, ir juokdarė. 

- Lize, atleisk... aš tik... 

- Žinau. - Tiesą sakant, ji buvo nusikamavusi, sumišusi ir 
apimta gėdos dėl savo išpuolio. - Mes ką nors sugalvosime. 
Tuojau atvažiuosiu, gerai? 

- Gerai. - Darlai aiškiai palengvėjo. 

- Tas prancūzpalaikis, - sugriežė dantimis Lizė. - Pašvin- 
kęs mulkis. Puiku, kad jo galutinai atsikratėme. 

- Atlėk kuo greičiau. 

- Būtinai. Iki. 

Lizė pakabino ragelį, žengė į šiaurės rytų kampą ir čiu- 
po už sidabrinio kastuvo koto. Rodės, lyg būtų tai dariusi 
pirmą kartą. Negi ir anuomet jautėsi taip keistai? Skotui ati- 
davus įrankį, ją tesudomino blizganti sidabrinė mentė ir iš- 
graviruoti žodžiai. Kai teko užsimoti prakeiktu daiktu, ranka 
judėjo automatiškai. Matyt, dėl tokios reakcijos atsakinga 
kažkokia primityvi, išlikimu besirūpinanti smegenų dalis, 
užgožusi šiuolaikinės iki kaulų smegenų Lizės mąstyseną. 

Ji leido delnui nuslysti kotu, su pasitenkinimu glostyda- 
ma lygų paviršių. Pasilenkusi dar kartelį dirstelėjo į tris 
viena ant kitos sukrautas dėžes, ant kurių šonų juodu žy- 
mekliu buvo iškeverzotas paaiškinimas: SKOTAS! ANKS- 
TYVIEJI LAIKAI! Viršutinėje kadaise skambčiojo “Gil- 
bey“ džino buteliai, jos kraštai buvo neužklijuoti lipnia 
juosta, o paprasčiausiai sunerti. Lizė nubraukė neįtikėtinai 
storą dulkių sluoksnį mintydama, kad paskutinės šitą dėžę 
lietusios rankos dabar pačios gulėjo sunertos. Po žeme. 

Atlanksčiusi kraštus, ji pamatė šūsnį popierių. Spėjo, 
kad rankraščių. Mažumėlę pageltonavusio titulinio puslapio 
viduryje išvydo Skoto pavardę ir linija pabrauktą pavadini- 
mą. Rašymo manierą Lizė atpažino lygiai taip pat lengvai, 
kaip būtų atpažinusi vyro šypseną - taip jis prisistatydavo 
nuo jaunų dienų. Bet antraštė pasirodė nematyta: 


Skotas Lendonas 
AIKAS GRĮŽTA NAMO 


Čia romanas? Apsakymas? Kas žino. Iš pradžių reikėtų 
išversti dėžę. Bet puslapių ne mažiau kaip tūkstantis, ir jie 
sudėti į vieną šūsnį, iš abiejų pusių apkaišytą popierių 
pluoštais. Jeigu visi prirašyti, tuomet knyga turėtų būti sto- 
resnė nei “Vėjo nublokšti". Ar tai įmanoma? Kodėl gi ne? 
Skotas mielai demonstruodavo savo kūrinį, kai jį užbaigda- 
vo, su džiaugsmu rodydavo ir įpusėtą darbą, jei tik žmona 
paprašydavo (šios privilegijos nesuteikė niekam kitam, net- 
gi redaktoriui Karsonu Forėjui, su kuriuo daug metų ben- 
dradarbiavo). Bet jeigu Lizė nesmalsaudavo, paskaityti savo 
istorijų vyras primygtinai nesiūlydavo. Beje, plušėjo pro- 
duktyviai iki pat mirties. Tiek kelionėse, tiek namuose Sko- 
tas Lendonas rašė. 

Tačiau tūkstantį puslapių? Jis tikrai būtų užsiminęs. 
Guldau galvą, jog čia tėra apsakymas, kuris jam, maža 
to, nepatiko. O pluoštai, įgrūsti šonuose? Veikiausiai pir- 
mų jo kelių romanų kopijos. Arba sumaketuoti juodraš- 
čiai. Tai, ką Skotas vadino "rašliava" 

Bet argi jis neišsiuntė visos “rašliavos" į Pitsburgo uni- 
versiteto biblioteką, taip papildydamas vietinę Skoto Len- 
dono kolekciją? Kitaip tariant, leisdamas inkunkams iš 
džiaugsmo apsiseilioti? Jeigu'į šitas dėžes sukrauti seni 

rankraščiai, kodėl pastarųjų pilna ir antro aukšto spintelėse, 
kurios pažymėtos etiketėmis su užrašu SAUGYKLA? Ge- 
riau pagalvojus, kas slypėjo sandėliukuose abipus vištų gar- 
do? 

Lizė įsistebeilijo aukštyn, lyg būtų kiaurai sienas geban- 
ti matyti supermergaitė iš animacinio filmuko. Tą pačią aki- 
mirką vėl suskambėjo telefonas. 

Ji nudrožė prie stalo ir su baime, kurią beveik užgožė 
susierzinimas, stvėrė ragelį. Galbūt Amanda nusprendė pa- 
mėgdžioti Van Gogą ir nusipjauti ausį arba, atsibodus peiliu 
rakinėti dilbius bei šlaunis, persirėžti gerklę. Bet Liza labai 
tuo abejojo. Darla nuo neatmenamų laikų buvo įpratusi po 
pašnekesio telefonu vėl surinkti numerį ir pradėti pokalbį 
nuo “kai ką prisiminiau" arba “užmiršau tau pasakyti" 

- Ko reikia, Darla? 

Pauzė tęsėsi porą sekundžių. Galiausiai atsiliepė vyriš- 
kas balsas, kuris pasirodė girdėtas: 

- Ponia Lendon? 

Šįkart atėjo eilė patylėti Lizei. Mintyse ji perkratė vy- 
riškų vardų sąrašą. Pastaruoju metu gerokai sutrumpėjusį. 
Tiesiog nuostabu, kaip vyro mirtis sugebėdavo praretinti 
pažinčių ratą. Skambinti galėjo Džeikobas Montanas, jų tei- 
sininkas iš Portlendo; finansininkas iš Niujorko, Arturas 
Viljamsas iš kurio kiekvieną dolerį tekdavo krapštyti kone 
jėga; Dykas Viljamsas - su Arturu nesusijęs giminystės ry- 
šiais - rangovas iš Bridžtono, tuščią daržinės stoginę paver- 
tęs Skoto studija, perdaręs visą antrą jų namo aukštą, blan- 
kius kambarius transformavęs į stebuklingas šviesos oazes; 

Smailis Flandersas, santechnikas iš Motono, neišsekantis 
padorių ir nešvankių juokelių šaltinis; Čarlis Hadonfildas, 
Skoto agentas, protarpiais su ja susisiekiantis dėl verslo 
reikalų (dažniausiai dėl teisių užsienio leidykloms arba ap- 
sakymų antologijų sudarytojams), ir saujelė Skoto draugų, 
vis dar palaikančių ryšį. Bet niekas iš tų žmonių nebūtų rin- 
kęs šito telefono numerio, nes jis neįtrauktas į abonentų 
knygą. O gal įtrauktas? Ji neįstengė atsiminti. Vienaip ar 
kitaip, balsas (Lizės manymu, keistai pažįstamas) nė vie- 
nam jų nepriklausė. Vis dėlto, po velnių... 

- Ponia Lendon? 

- Kas čia? 

- Poniut, kuo aš vardu, neturi jokios reikšmės, - pasigir- 
do atsakymas, ir Lizės sąmonėje aiškiai nušvito lūpas kruti- 
nančio Gerdo Aleno Koulo vaizdas. Jei ne laibų poeto pirš- 
tų suspaustas ginklas, atrodytų, kad jis meldžiasi. Viešpatie, 
tik ne dar vienas Blondinas, pagalvojo ji ir ūmai suprato 
laikanti sidabrinį kastuvą - keldama ragelį nesąmoningai įsi- 
kibo į kotą, - kuris tarsi tikino, jog Dievas maldos neišgir- 
do. 

- Man turi, - atšovė Lizė ir nustebo išgirdusi dalykišką 
savo toną. Kaip toks įžūlus, prieštaravimų nepripažįstantis 
sakinys galėjo ištrūkti iš netikėtai perdžiūvusios gerklės? 
Dzingt, staiga ji prisiminė, kur girdėjo šį balsą: autoatsa- 
kiklyje, šiandieną po pietų. Nieko nuostabaus, kad susigaudė 
ne iš karto, nes anąsyk žmogus teištarė: “Pabandysiu vė- 
liau". - Nedelsdamas prisistatykite, jei nenorite, kad padė- 
čiau ragelį. 

Iš kito laido galo atvilnijo atodūsis, pailsęs, bet kartu 
geranoriškas. 

- Nebūkit tokia užsispyrus, poniut. Aš bandau jums pa- 
dėt. Garbės žodis. 

Lizė atsiminė kimius balsus iš mėgstamo Skoto filmo 
“Paskutinis seansas", Henko Viljamso dainą “Džambalaja": 
apsitaisiusią prašmatniai, hei ho, hei ho. 

- Viso gero. Malonaus jums vakaro. - Vis dėlto rankos, 
suspaudusios ragelį, ji nė nepakrutino. Kol kas. 

- Tebūnie Zakas. Šis vardas ne blogesnis už kitus. Tinka, 
poniut? 

- Pavardę turite? 

- Zakas Makulas. 

- Aha, o aš esu Liza Teilor. 

- Jūs norėjote, kad prisistatyčiau. Aš taip ir padariau. 

Jam pavyko prikaustyti Lizės dėmesį. 

- Iš kur gavot šitą numerį? 

- Iš telefonų knygos. - Vadinas, jis įtrauktas į sąrašą. Tai 
daug ką paaiškina. Galbūt. - Na, ar išklausysite mane? 

- Aš klausausi. - Gniauždama sidabrinį kastuvą... ir lauk- 
dama, kol pasikeis vėjas. Nes pokyčiai artėjo, kaip tvirtino 
kiekvienas kūno nervas. 

- Poniut, neseniai pas jus lankės vienas žmogus. Norėjo 
peržiūrėt jūsų vyro popierius. Beje, užjaučiu dėl netekties. 

Paskutinę pastabą Lizė praleido pro ausis. 

- Po Skoto mirties daug kas prašė leidimo pasižvalgyti 
po jo užrašus. - Beliko tikėtis, kad vyras kitame laido gale 
neatspės arba nenujaus, kaip jos krūtinėje spurda širdis. - 
Visiems atsakiau tą patį: galų gale pati juos perversiu... 

- Tas vyrukas atvyko iš senojo jūsų velionio vyro kole- 
džo. Sako, kad būtų logiška, jeigu jis gautų popierius, nes tie 
vis vien kažkur išplauks. 

Akimirka Lizė tylėjo. Mintyse girdėjo, kaip žmogus tarė 
“vyras" - kone “vyrs", tarsi Skotas būtų kažkoks egzotiškas, 
jau sučiaumotas pusryčių gardėsis, - kaip ją vadino “poniut". 
Akivaizdu, kad kilęs ne iš Meino, ne jankis ir neišsilavinęs, 

bent jau ne ta prasme, kokią žodis “išsilavinimas" turėjo 
Skotui. Regis, “Zakui Makului"“ mokytis aukštojoje mokyk- 
loje neteko. Aišku ir tai, jog vėjas iš tiesų pasikeitė. Dabar 
ji nebebijojo. Veikiau jautėsi supykusi. Iš ne šiaip supykusi, 
o velniškai įniršusi. 

Pridususiu, kimiu, sau negirdėtu balsu ji iškošė: 

- Vudbedis. Štai, apie ką šnekate, ar ne? Džozefą Vudbe- 
dį? Kalės vaiką inkunką? 

Naujasis bičiulis atsiliepė po pauzės. 

- Aš nesuprantu, poniut, ką jūs sakot. 

Lizę užliejo palaimingo įtūžio banga. 

- Kuo puikiausiai suprantat. Profesorius Džozefas Vud- 
bedis, inkunkų karalius, jus nusamdė pabandyti mane išgąs- 
dinti ir priversti... ką padaryti? Atiduoti raktus nuo mano vy- 
ro studijos, kad jis galėtų išnaršyti Skoto rankraščius ir pa- 
siimti, ką užsimanęs? Ar to... negi jis tikrai tikisi... - ji pasi- 
stengė susitvardyti. Lengva nebuvo. Įsiūtis, nors ir graužian- 
tis, teikė pasitenkinimą. - Sakykit, Zakai. Taip arba ne. Jūs 
dirbate profesoriui Džozefui Vudbedžiui? 

- Poniut, tai ne jūsų reikalas. 

Akiplėšiška arba, kaip Skotas pasakytų, klaikiai abs-- 
ūrdiška replika Lizei laikinai atėmė žadą. 

(ne jūsų reikalas) 

- Ir niekas manęs nenusamdė bandyti. - Pauzė. - Kažką 
daryti. Taigi, poniut, gal dabar užsičiaupsit ir paklausysit? 
Klausotės? 

Lizė mintyse gromuliavo klausimą (Klausotės?), spaus- 
dama ragelį prie ausies. Nepratarė nė žodžio. 

- Girdžiu, kaip kvėpuojat, vadinas, niekur nepradingot. 
Puiku. Kai mane nusamdo, poniut, šitas velnio vaikas ne 
bando, o daro. Jūs manęs nepažįstate, bet tai - jūsų bėdos, 
ne mano. Nenoriu girtis, bet pakartosiu: aš nebandau, o da- 
rau. Tam žmogui duosite, ko jis prašo, aišku? Jis paskam- 

bins man telefonu arba pasiųs elektroninę žinutę ir perduos: 
“Viskas gerai, gavau, ką norėjau". Jeigu nesutiksit... jeigu 
per tam tikrą laiką nenusileisit, pažadu atvažiuoti ir jus suža- 
loti. Pajusite skausmą ten, kur berniukams per mokyklos 
šokius neleisdavote prisiliesti. 

Per ilgąją, iš visko sprendžiant, gerai surepetuotą tiradą 
Lizė kažkuriuo momentu užsimerkė. Iš akių ištryško ir 
skruostais nutekėjo ašaros, tik nežinia, pykčio ar... 

Gėdos? Negi ji apsiverkė iš gėdos? Na, iš nepažįstamo 
asmens išgirdęs grasinimų srautą, greičiausiai susigėstų 
kiekvienas. Jausmas toks, tarytum pirmąją dieną naujoje 
mokykloje tave būtų subarusi mokytoja. 

Širdele, spjauk į tą brudiną šmikį, sukuždėjo Skotas. 
Tu žinai, kaip derėtų reaguoti. 

Be abejo. Tokiomis aplinkybėmis belieka laikytis arba 
palūžti. Jai niekada neteko atsidurti tokioje padėtyje, tačiau 
išeitis buvo akivaizdi. 

- Poniut, ar jumis aišku, ką pasakiau? 

Lizei magėjo atsikirsti iškalbingai, bet vargu ar nepažįs- 
tamasis būtų ką nors supratęs. Todėl ji nutarė apsiriboti ele- 
mentaresnėmis frazėmis. 

- Zakai? - tylutėliai prabilo. 

- Taip, poniut? - jis taip pat šnekėjo prislopintu balsu. 
Ko gero, nusprendė, jog tykios intonacijos geriausiai at- 
spindi sąmokslo atmosferą. 

- Ar mane girdite? 

- Silpnokai, bet... taip, poniut. 

Ji kiek išgalėdama į plaučius įtraukė oro. Luktelėjo aki- 
mirką, mintyse regėdama įžūlų tipą, kuris sako “poniut" 
“vyrs" ir “jumis"". Regėdama, kaip vyrukas priploja ragelį 
prie ausies ir stengiasi ją išgirsti. Kai vaizdas galutinai susi- 
formavo sąmonėje, Lizė iš visų jėgų sustūgo į tą ausį: 

- UŽSIKRUŠK! 
Tuomet taip tvojo rageliu per aparatą, kad nuo šio pakilo 
dulkės. 


Telefonas beveik iš karto suzvimbė, tačiau Lizės nebe- 
domino tolimesnis pokalbis su “Zaku Makulu“. Ji įtarė pra- 
radusi bet kokią galimybę tęsti, kaip pasakytų kalbančios 
televizijos galvos, dialogą. Na, ir gerai. Klausytis atsakik- 
lio, aiškintis, ar nepažįstamas neteko gero ūpo ir užsigeidė 
apšaukti ją kale, kekše arba plačiaskyle šliundra, taip pat ne- 
sinorėjo. Sugraibiusi aparato laidą, kuris palei sieną driekė- 
si iki skydelio - prie pat krūvos alkoholio dėžių, - išplėšė 
kištuką. Telefonas nutilo per trečio skambučio vidurį. Sudie, 
“Zakai Makulai“, bent jau kuriam laikui. Ateityje su juo vei- 
kiausiai susidurs (arba mėgins išvengti akistatos), bet dabar 
jai reikėjo pasirūpinti Mende. Jau neminint laukiančios, į 
jaunesnę seserį viltis dedančios Darlos. Ji grįš į virtuvę, nuo 
kabliuko paims mašinos raktus... ir užtrenks laukujes duris, 
kurias šviesiu paros metu ne visada vargindavosi rakinti. 

Uždarys namus, daržinę ir studiją. J 

Taip, ypač pastarąją. Nors jei reikėtų pasižymėti užduo- 
tis punktais, Lizė nerašytų jų didžiosiomis raidėmis, kaip tą 
darydavo Skotas, ketindamas imtis kokio nors svarbaus dar- 
bo. Kalbant apie svarbius darbus... 

Ji suvokė vėl spoksanti į viršutinės dėžės turinį. Kraštų 
neužlenkė, todėl dabar be vargo įžiūrėjo pavadinimą. 


Skotas Lendonas 
AIKAS GRĮŽTA NAMO 

Užvaldyta smalsumo - galų gale ji tesugaiš sekundę, - 
Lizė atrėmė sidabrinį kastuvą į sieną ir pakėlė titulinį pusla- 
pi. Štai, ką po juo išvydo: 


Aikas numygo namo, ir viskas susiklostė puikiai. 
JYGA! PABAIGA! 


Daugiau nieko. 

Lizė žiopsojo į žodžius mažne minutę, nors Dievas 
mato, veiklos jai nestigo. Oda ir vėl pašiurpo, bet šįsyk 
pojūtis buvo beveik malonus... po velnių, kam reikia to 
“beveik" Jos lūpų kampučius perkreipė mąsli šypsenėlė. 
Nuo tada, kai įniko kuopti vyro studiją - nuo tada, kai su- 
jaukė, anot Skoto, “atsiminimų kertelę“, - Lizė visą laiką 
jautė, kad jis šalia... bet niekada taip stipriai. Ji kyštelėjo 
ranką į dėžę, pervertė popierių stirtą. Nuojauta neapgavo. 
Visi puslapiai tušti, kaip ir pluoštai tų, kurie kyšojo iš šo- 
nų. Vaikiškame Skoto žodyne “numygti" reiškė “greitai nu- 
keliauti", o “jyga"'... na, pastarojo žodžio prasmę truputį su- 
dėtingiau paaiškinti, bet šiame kontekste jis asocijavosi su 
juokeliu arba nekalta išdaiga. Neapsakomai storas, tariamas 
romanas atspindėjo Skoto Lendono supratimą apie iš kojų 
verčiantį pokštą. 

Ar kitose dviejose dėžėse taip pat slypi jygos? Ir ankš- 
tuose sandėliukuose? Nejau fokusas toks įmantrus? Jei taip, 
kam jis skirtas? Jai? Vudbedžio tipo inkunkams? Na, tai 
nuostabos nekeltų, nes Skotas mėgo šaipytis iš individų, ku- 
riuos jis vadino “nukvakusiais tekstų knebinėtojais“, tačiau 
spėjimas kurstė baimę savo užuominomis: gali būti, kad vy- 
ras numatė 

(mirė per jaunas) 

savo paskutiniąją, bet nieko jai nesakė. Antra vertus, ar ji 
būtų patikėjusi, jeigu Skotas būtų pasidalijęs nuojauta? Ins- 
tinktai ragino atsakyti neigiamai, bent jau sau pareikšti: mū- 
sų šeimoje ne kas kitas, o aš rūpinausi praktiniais daly- 
kais, tikrindavau bagažą, žiūrėdavau, ar jis pasiėmė už- 
tektinai apatinių, skambindavau į oro uostą ir klausda- 
vau, ar lėktuvas išskris laiku. Bet Lizė prisiminė, kaip 
kraujas ant lūpų pavertė jo šypseną į klouno vypsnį; prisi- 
minė, kaip jis kartą aiškino - visiškai blaiviu protu, - kad po 
saulėlydžio valgyti šviežius vaisius nesaugu, o tarp vidurnak- 
čio ir šešių ryto derėtų vengti bet kokio maisto. Pasak Sko- 
to, “naktinis maistas" dažniausiai nuodingas, ir šie žodžiai, 
ištarti jo lūpomis, skambėjo logiškai, nes... 

(ša) 

- Aš būčiau juo patikėjusi, ir baigta, - sušnibždėjo ji, nu- 
korė galvą ir užsimerkė slopindama ašaras, kurios taip ir ne- 
ištryško. Akys, patvinusios, per paruoštą “Zako Makulo“ 
kalbą, nūnai išsausėjo. Prakeiktos brudinos akys! 

Lizė žinojo, jog dauguma į antro aukšto spintelę sugrūs- 
tų rankraščių neturėjo nieko bendra su jyga. Ten gulėjo 
spausdintų apsakymų kopijos arba alternatyvios jų versijos. 
Rašomojo stalo, Skoto praminto “Drambliuko Dambo bly- 
nu“, stalčiuje ji aptiko bent tris iki galo neapdorotus roma- 
nus, vieną užbaigtą apysaką - ją pamačius, Vudbedžiui nutįs- 
tų seilė - pustuzinį apsakymų, kurių vyras nė nesiruošė siųs- 
ti į leidyklą. Rašomosios mašinėlės šriftas bylojo, jog di- 
džiuma jų parašyta prieš daugelį metų. Lizė stokojo išsilavi- 
nimo, kad atskirtų pelus nuo grūdų, tačiau Lendono darbų 
tyrinėtojus, be abejo, domintų viskas. O šita... šita jyga, 
Skoto žodžiais tariant... 

Ji stipriai suspaudė sidabrinio kastuvo kotą, atrodo, vie- 
nintelį tikrą, natūralų daiktą painiavos sklidiname pasaulyje. 
Atsimerkė ir balsu paklausė: 

- Skotai, čia pokštas, ar tu iki šiol su manimi kvailioji? 

Atsakymo, žinoma, neišgirdo. Dabar privalėjo pasirūpin- 
ti pora seserų. Tad Skotas nesupyks, jeigu šiuos klausimus 
ji apsvarstys vėliau. 

Bet kokiu atveju, Lizė nusprendė kastuvą pasiimti. 

Jai patiko jausmas, kurį sukėlė prie delno prilipęs medi- 
nis kotas. 


Lizė prijungė telefoną ir išrūko pro duris nelaukdama, 
kol prakeiktas aparatas vėl pradės zirzti. Lauke leidosi saulė 
ir tvoskė stiprus vakaris, dėl kurio, jai žygiavus atsiliepti į 
pirmąjį iš dviejų nemalonių skambučių, tarpdurį peršniojo 
skersvėjis: čia nėra jokių vaiduoklių, širdele. Diena, rodės, 
ištįso iki mėnesio, bet tas vėjas, mielas ir nešuoringas kaip 
sapne, ramino bei teikė žvalumo. Iš daržinės ji nusigavo į 
virtuvę nesibaimindama, jog kur nors šešėliuose tykos “Za- 
kas Makulas". Žinojo, kaip skamba žmogaus, kalbančio mo- 
biliuoju, balsas: persmelktas traškesių. Anot Skoto, dėl to 
kalti elektros stulpai (paprastai juos vadindavo “NSO dega- 
linėmis"'). Tačiau bičiulį “Zaką" ji girdėjo kuo puikiausiai. 
Šis konkretus kosmoso kaubojus šnekėjo stacionariu tele- 
fonu, bet vargu ar kaimynai būtų įsileidę į savo namus nepa- 
žįstamą vyruką, idant tas galėtų paskambinti poniai Lendon 
ir jai pagrasinti. 

Lizė čiupo mašinos raktus, įkišo juos į šoninę džinsų ki- 
šenę (užmiršusi, kad užpakalinėje tebesinešioja Amandos 
Manijų knygelę - su laiku prisimins). Pasiėmė ir masyvesnį 
žiedą su raktais nuo visos Lendonų karalystės. Kiekvienas 
turėjo po etiketę, išdailintą tvarkinga Skoto Lendono rašy- 

sena. Ji užrakino namą, tuomet patraukė uždaryti vyro studi- 
ją ir stumiamąsias daržinės duris. Kai atliko tuos darbus, ant 
peties užsimetė kastuvą ir nudrožė prie automobilio. Blės- 
tant birželio vakaro raudoniui, ją palydėjo ant kiemo žemių 
juoduojantis SR UE 

IV. LIZĖ IR KRUVINOJI JYGA 
(VIEN TIK GRASUS KREKULAS) 


Kelionė iki Amandos namų neseniai praplatintu ir peras- 
faltuotu 17-uoju plentu užtruko penkiolika minučių, net ir 
pristabdžius mašiną prie šviesoforo, įrengto 17-ojo ir Gi- 
liojo kanalo kelio, vedančio į Harlou, sankryžoje. Lizė 
praleido daugiau laiko, nei norėjo, mintydama apie jygas, 
tiksliau sakant - apie pačią pirmąją, kuri visai neatrodė juo- 
kinga. 

- Bet paikšelė iš Lisbon Folso nusispjovė ir vis tiek už 
jo ištekėjo, - nusijuokė Lizė ir kilstelėjo koją nuo akcelera- 
toriaus pedalo. Kairėje pusėje pastebėjus “Patelio" krautu- 
vėlę, stovinčią šalia “Texaco" savitarnos kolonėlių, ją užval- 
dė stebėtinai stiprus noras įsigyti pakelį rūkalų. Senųjų, ge- 
rųjų lengvų “Salem" cigarečių. Beje, drauge galėtų prigrieb- 
ti Mendės mėgstamas “Nisen" spurgas, o sau galbūt nusi- 
pirktų “HoHo" keksiuką. 

- Tu, mažule, labiausiai pakvaišusi iš visų, - išsišiepė ir 
vėl numygo akceleratorių. “Patelio" parduotuvė nutolo už- 
nugaryje. Lizė važiavo įjungusi artimąsias šviesas, nors sau- 
lėlydžio spindulių užteko, kad būtų matyti plentas. Pro užpa- 
kalinio vaizdo veidrodėlį ji pažvelgė į sidabrinį kastuvą, gu- 
lintį ant keleivio sėdynės, ir šįkart prabilo nusikvatodama: - 
Tu, mažule, labiausiai pakvaišusi iš visų, o taip! 

Gal jai išties pasimaišė? Et, na, ir kas? 

Lizė sustojo už Darlos “Priuso" ir išlipo iš automobi- 
lio. Jai įveikus pusę kelio iki mažojo Amandos kotedžo, pro 
duris mažne bėgte išlėkė ašaras tramdanti Darla. 

- Ačiū Dievui, tu atvažiavai, - sušuko. Išvydusi krauju ap- 
taškytas sesers rankas, Lizė pagalvojo apie jygą, prisiminė, 
kaip vyras (anuomet dar būsimas) išniro iš tamsos tiesda- 
mas jai savo ranką, kuri, tiesą sakant, nė nebuvo panaši į 
žmogaus galūnę. 

- Darla, kas... 

- Toji išprotėjusi kalė vėl ėmė save pjaustyti! Aš tik nu- 
ėjau į tualetą... Palikau ją virtuvėje geriančią arbatą... “Men- 
de, kaip tu jautiesi", paklausiau... ir... 

- Tvardykis. - Lizė prisivertė kalbėti kuo ramiau. Būtent 
ji visuomet pasižymėjo šaltakraujiškumu ar bent vaizduoda- 
vo turinti tokių savybių. Sakydavo “tvardykis" arba “padėtis 
ne tokia jau bloga". Argi šita pareiga nepriklauso vyriausiam 
vaikui šeimoje? Gal ir ne, jei vyriausias vaikas šeimoje pa- 
sirodo besąs brudinas psichinis ligonis. 

- Ak, ji nemirs. Bet ten viskas apsivertė aukštyn kojo- 
mis. - Vis dėlto Darla pravirko. Na, žinoma, dabar, kai aš 
atsibeldžiau, tu leidai sau išsilieti, pamanė Lizė. Ir nė vie- 
nai iš jūsų nešovė į galvą, kad mažoji Lizė gali turėti savų 
problemų. 

Darla ant pievelės paeiliui iššnypštė šnerves, nutvilky- 
dama sesers ausis nemoterišku blerbimu. 

- Koks siaubingas jovalas. Gal tu teisi, ir mums tikrai 
derėtų Mendę perkelti į tokią įstaigą kaip “Žalioji veja" 
jei tik ji privati... diskretiška... nežinau... galbūt tau pavyks 

ją atvesti į protą. Amanda visuomet tavęs klausosi... aš visai 
nenumanau, ką daryti... 

- Eime, Darla, - švelniai pratarė Lizė ir netikėtai suvokė 
vieną dalyką: jai nė trupučio nesinorėjo rūkyti. Cigaretės - 
tai vakarykštis blogas įprotis. Su jomis atsisveikinta, kaip ir 
su velioniu vyru, kuris prieš dvejus metus auditorijos aki- 
vaizdoje skaitydamas savo romano ištrauką staiga susmuko 
ir netrukus pasimirė Kentukio ligoninėje. Jai knietėjo ne 
užsitraukti lengvą “Salem" cigariuką, o suspausti sidabrinio 
kastuvo kotą. 

Paguodą teikiančio daikto nė nereikėjo pridegti. 


Lize, čia jyga! 

Ji išgirdo žodžius, įjungusi šviesą Amandos virtuvėje. Ir 
vėl pamatė jį, žygiuojantį per šešėliuose skendinčią pievą, 
artėjantį link buto Klyvs Milse, kur Lizė gyveno. Skotą, ku- 
ris galėjo būti nukvošęs. Skotą, kuris galėjo būti narsus. Ar- 
ba, atitinkamomis aplinkybėmis tuo pat metu ir vienoks, ir 
kitoks. 

Ir ne šiaip jyga, o kruvinoji jyga! 

Prie pat butuko, kur Lizė išmokė savo būsimą vyrą dul- 
kintis, kur Skotas įpratino ją sakyti žodį “brudinas", vietoj 
“šūdinas" arba “sumautas", kur jiedu abu laukė... laukė... lau- 
kė, kol pasikeis vėjas, jis brido per tirštą svaiginančių, nuo 
įvairiausių gėlių sklindančių aromatų jūrą. Vasara buvo ne už 
kalnų, netoliese stovėjo parko oranžerija, ir malonūs kvapai 
pleveno pro atvertus langus. Tą vėlyvo pavasario naktį Sko- 
tas išniro į šviesos juostą, plūstančią pro tarpdurį, kur ji lū- 
kuriavo supykusi, tačiau neįsiutusi, tiesą sakant, pasirengu- 

si susitaikyti. Galų gale jos lūkesčius vyrai ir anksčiau buvo 
apvylę (tik ne jis), tokių atvejų, kai vaikinai užsukdavo į sve- 
čius prisigėrę (įskaitant Skotą), taip pat pasitaikydavo. Vos 
tik jis pasirodė akiratyje... 

Jos pirmoji kruvinoji jyga. 

O dabar kita. Amandos virtuvę nutaškė ir išterliojo tai, 
ką Skotas retsykiais su pasitenkinimu vadindavo - dažniau- 
siai prastai mėgdžiodamas Hovardą Koselį - “klaretu". Rau- 
doni lašai nusėjo ryškiai geltoną spintelių klijuotę, dryžiai 
išgleizojo stiklines mikrobangų krosnelės dureles, ant lino- 
leumo nestigo dėmelių ir netgi buvo matyti pėdsakas. 
Kriauklėje kėpsojo krauju permirkusi pašluostė. 

Lizė pajuto, kaip krūtinėje ėmė sparčiau plakti širdis. 
Nenuostabu, pareiškė sau. Kraujo vaizdas taip veikdavo dau- 
gumą žmonių. Be to, diena buvo ilga ir įtempta. Neužmiršk, 
kad padėtis ne tokia prasta, kaip atrodo. Ji tyčia taip nu- 
tepliojo virtuvę - Amanda visuomet linko į teatrališkus 
poelgius. O tau, Lize, teko regėti ir bjauresnių dalykų. 
Pameni, kaip ji bandė išsipjauti bambą? Pameni Skotą 
Klyvs Milse? O taip. 

- Ką? - paklausė Darla. 

- Aš nieko nesakiau. - Lizė papurtė galvą. Jos abi stovė- 
jo tarpduryje ir žvelgė į nelaimėlę vyresnę seserį, kuri sėdė- 
jo prie virtuvės stalo - taip pat užtiesto ryškiai geltona kli- 
juote, - nulenkusi galvą, paslėpusi veidą po nukarusiais plau- 
kais. 

- Sakei “o taip" 

- Tebūnie, - piktai atšovė Lizė. - Anot mūsų gerosios 
mamulės, su savimi kalbantys žmonės banke turi pinigų. - Ir 
ji išties turėjo. Skoto paliktus dvidešimt milijonų. Suma 
kartais išaugdavo arba sumažėdavo, žiūrint, kaip konkrečio- 
mis dienomis rinka įkainuodavo trumpalaikius iždo vekse- 
lius arba akcijas. 

Bet mąstyti apie pinigus, stovint kruvinoje virtuvėje, ne- 
buvo jokio noro. Įdomu, paklausė savęs Lizė, ar Mendė ne- 
sišvaistė išmatomis vien todėl, kad nesusiprotėjo? Jei taip, 
telaimina Viešpats lakios vaizduotės stoką! 

- Peilius paslėpei? - pasiteiravo ji sotto voce*. 

- Be abejo, - pasipiktinusi, bet irgi tyliai, atkirto Darla. - 
Ji susiraižė puodelio šukėmis. Kol sėdėjau tualete, 

Jau spėjusi susiprasti, kaip Mendė save žalojo, Lizė nu- 
sprendė artimiausiu metu apsilankyti “Vol-Mart" parduotu- 
vėje ir nupirkti naujus puodelius. Skaisčiai geltonus, idant 
derėtų prie virtuvės spalvų. Bet svarbiausia, kad jie būtų 
plastikiniai ir pažymėti etiketėmis su užrašu NEDŪŽTA. 

Ji priklupo greta Amandos, ištiesė pirštus. 

- Matai? - tarė Darla. - Apdoroti abu delnai. 

Lizė labai švelniai pakėlė sesers rankas nuo kelių, atver- 
tė jas ir krūptelėjo. Pjūviai apkrešo, tačiau nuo vaizdo jai vis 
vien sutraukė skrandį. Be to, mintyse ji išvydo Skotą, vasa- 
ros nakties tamsoje tiesiantį krauju aptekusią ranką tarytum 
meilės auką, siekiantį atsiprašyti už tai, kad siaubingai nu- 
sidėjo - pasigėrė ir užmiršo apie jų pasimatymą. Jėzau, ir dar 
Koulą vadino bepročiu? 

Amanda perskrodė delnus įstrižais rėžiais, nuo nykščių 
iki mažųjų pirštelių, pakeliui kirsdama širdies, meilės ir ki- 
tas linijas. Lizė įsivaizdavo, kaip sesuo išraikė pirmąjį, bet 
antrąjį? Matyt, turėjo kaip reikiant paprakaituoti. Tačiau su 
darbu susidorojo, o tada įniko blaškytis po virtuvę it glajų 
tepliojanti psichopatė - Ei, pažiūrėk į mane! Žiūrėk, sa- 
kau! Ne tu, o aš esu labiausiai iš visų pakvaišusi mažulė! 
Mendė, labiausiai iš visų pakvaišusi mažulė, taip, taip! 
Spėjo išsidūkti, kol Darla tualete čiurškė išgerto limonado 
lašelius. Šaunuolė, Amanda. Tu ne tik labiausiai kuoktelėjusi 
mažė, bet ir mitriausias vijurkas! 


*Tyliu, vos girdimu balsu (ital.). 

Darla, šitų žaizdų mes neišgydysime peroksidu ir 
pleistrais. Teks ją vežti į ligoninės priimamąjį. 

- Ot šūdas, - niūriai suniumnėjo sesuo ir vėl pravirko. 

Lizė pažiūrėjo į Amandos veidą, vos matomą po plaukų 
skraiste. 

- Amanda? 

Nieko. Jokio judesio. 

- Mende? 

Nieko. Vyresnė sesuo sėdėjo nukabinusi galvą it lėlė. 
Prakeiktas Čarlis Korivo, pagalvojo Lizė. Brudinas pran- 
cūzpalaikis Korivo! Na, žinoma, jei ne “Balbatūnas", atsi- 
rastų kažkas kitas. Nes tokios yra visos pasaulio amandos. 
Vis lauki, kol jos palūš, ir neabejoji, jog taip neįvyksta tik 
per stebuklą. Bet galiausiai pastarasis netenka gyvybinių jė- 
gų ir apimtas mėšlungių nusigaluoja. 

- Triušele Mende? 

Prasibrauti iki jos sąmonės pavyko tiktai malonybiniam 
vardui iš vaikystės laikų. Bet, priešingai nei Lizė tikėjosi, 
jos veide atsispindėjo ne krauju paryškintas nutolimas (taip, 
Amandos lūpos buvo raudonos ir, aišku, ne nuo “MaxFac- 
tor"' lūpdažio), o žaižaruojanti šelmiška, vaikiško išdidumo 
išraiška, kuri bylojo, jog Mendė užsivertė ant pečių Sunkią 
Naštą, ir dabar kažkam lemta apsiašaroti. 

- Jyga, - sušnibždėjo ji, ir Lizės Lendon kūno tempera- 
tūra akimoju nukrito trimis dešimtimis laipsnių.* 

Seserys nuvedė ją į svetainę. Paklusniai nusiūbavusi 
Amanda pritūpė ant kušetės. Lizė ir Darla grįžo prie virtu- 


*Maždaug nuo 36,6 C iki 20 C laipsnių. N 

vės tarpdurio - Mendė išliko akiratyje, tačiau jų pokalbio nu- 
girsti negalėjo. 

- Lize, ką ji tau sakė? Tu balta kaip vaiduoklis. 

Gaila, kad nepasakė “lyg paklodė" Lizė nė trupučio 
neapsidžiaugė išgirdusi žodį “vaiduoklis", ypač dabar, kai 
nusileido saulė. Kvaila, bet tai tiesa. 

- Nieko. Na, kažką panašaus į “jėga". Atseit, “Jėga, Lize, 
aš visa kruvina, ar tau patinka, kaip atrodau?" Klausyk, Dar- 
la, ne tu viena jautiesi prislėgta. 

- Jeigu mes nuvešime Mendę į ligoninės priimamąjį, ją 
turbūt paguldys į palatą ir stebės, kad nenusižudytų? 

- Taip, tikriausiai, - sutiko Lizė. Jos galva praskaidrėjo. 
Tas žodelis jyga paveikė kaip antausis arba uostomosios 
druskos kvėptelėjimas. Aišku, jis velniškai išgąsdino, bet... 
jei Amanda turėjo ką pasakyti, Lizė norėjo išgirsti, ką bū- 
tent. Ją kankino nuojauta, kad visus išgyventus įvykius, 
įskaitant net ir “Zako Makulo" skambutį, kažkas tarpusavyje 
sieja. Tačiau kas? Skoto šmėkla? Absurdas. Skoto kruvinoji 
jyga? Kas žino. 

O gal jo ilgšis? Padaras begaliniu keršu šonu? 

Lize, jis egzistavo tiktai tavo vyro vaizduotėje, kuri 
retsykiais savo lakumu ir įtaigumu užgoždavo sveiką jam 
artimų žmonių protą. Buvo pakankamai galinga, kad, pa- 
vyzdžiui, jausdavaisi nejaukiai, jei sutemus valgydavai 
vaisių, nors širdyje žinojai, jog Skotas paprasčiausiai 
neatsikratė vaikiškų prietarų. Šiems priklausė ir ilgšis. 
Pati tai gerai žinai, tiesa? 

Ar tikrai? Tuomet kodėl, mėginant apsvarstyti tokias 
mintis, jas išdarkydavo galvoje įsivyravusi ūkana? Kodėl vi- 
dinis balsas liepdavo užsičiaupti? 

Darla nudelbė ją keistu žvilgsniu. Lizė susitvardė ir grįžo 
į tikrovę, kur laukė realūs žmonės ir realios problemos. 

Pirmą kartą pastebėjo, kokia sesuo nusikamavusi: aplink 
lūpas įsirėžė gilios raukšlelės, paakiuose juodavo ratilai. Ji 
suėmė Darlą už pečių, nors nejautė jokio noro liesti išsišo- 
vusį raktikaulį arba palaidus, tarp pirštų slysčiojančius lie- 
menėlės dirželius. Lizė prisiminė, kaip pavydėjo vyresnė- 
lėm, kai šios išvažiuodavo į vidurinę mokyklą ir namo grįž- 
davo “Greihaund" autobusu. Dabar Amanda buvo beveik še- 
šiasdešimties, o Darla netoli nuo jos atsiliko. Abidvi paste- 
bimai suseno. 

- Brangute, - kreipėsi ji į Darlą, - Gydytojai tiesiog ste- 
bi pacientus. Savižudybės paprastai nemini. - Lizė negalėjo 
to garantuoti, bet neabejojo esanti teisi. - Ligoninėje ją pa- 
laikys parą. Gal dvi. 

- Laikytų be leidimo? 

- Ne, nebent sužeistą nusikaltėlį, kurį į priimamąjį pri- 
statytų farai. 

- Verčiau paskambink savo teisininkui, tam vyrukui iš 
Montanos, ir pasitikslink. 

- Jo pavardė yra Montanas. Šiaip ar taip, jis veikiausiai 
grįžęs namo. Numeris į telefonų knygą neįtrauktas. Turiu jį 
užsirašiusi adresų knygelėje, bet jos nepasiėmiau. Manau, 
viskas bus gerai, jeigu nuvešime Mendę į Stivenso Memo- 
rialinę ligoninę No-Piepoje. 

No-Piepa vietiniai praminė Norvegijos ir Pietų Pary- 
žiaus apylinkes gretimoje Oksfordo apygardoje - mieste- 
lius, kuriuos nuo kaimyninių užkampių su tokiais egzotiš- 
kais pavadinimais kaip Meksika, Madridas, Kinija ir Korin- 
tas skyrė vos dienos kelias. Kitaip nei Portlendo arba Liuis- 
tono gydymo įstaigos, Stivenso Memorialinėje ligoninėje 
vyravo mieguista atmosfera. 

- Mendei greičiausiai subintuos rankas ir be jokių prieš- 
taravimų išleis namo. - Po pauzės Lizė pridūrė: - Jei tik... 

- Jei?.. 

- Jei tik mes norėsime ją pasiimti. Ir jeigu ji sutiks va- 
žiuoti. Mes nemeluosime, neriesime jokių pasakėlių. Jeigu 
gydytojai paklaus, kas atsitiko, - o jie būtinai pasidomės, - 
pasakysime tiesą. Taip, apimta depresijos Amanda pjausty- 
davosi ir anksčiau, bet to nedarė jau ilgą laiką. 

- Penkeri metai - ne tiek jau daug... 

- Kaip pažiūrėsi, - atšovė Lizė. - Mendė pati galės pa- 
aiškinti, kad į miestą atsibeldė buvęs mylimas vyriškis su 
nauja žmona, dėl ko ji pasiuto. 

- O jeigu ji nekalbės? 

- Jei nekalbės, Darla, tuomet ligoninės palatoje pagulės 
mažiausiai dvidešimt keturias valandas. Mums abiem lei- 
dus. Nejau sutiktum vežtis Mendę namo, kol ji klaidžioja po 
kitas planetas? 

Vyresnioji sesuo trumpam susimąstė, atsiduso ir papur- 
tė galvą. 

- Daug kas priklauso ir nuo Amandos, - tęsė Lizė. - Pir- 
miausia būtina apsiprausti. Jei prisireiks, po dušu atsistosiu 
kartu su ja. 

- Aha. - Darla pirštais perbraukė trumpai kirptus savo 
plaukus. - Taip ir padarysime. - Ji taip plačiai nusižiovavo, 
kad akiratyje būtų pasirodžiusios glandos, jei tik šios nebūtų 
išoperuotos. Lizė dar sykį nužvelgė juoduojančius sesers 
paakius ir sumojo tai, į ką neatkreipė dėmesio dėl “Zako" 
skambučio. 

Švelniai, bet atkakliai krestelėjusi Darlą už pečių, pasi- 
teiravo: 

- Ponia Džouns tau skambino ne šiandieną? 

Nustebusi, išpūtusi akis kaip pelėda, Darla sumirksėjo. 

- Ne, brangute, - atsakė. - Vakar. Tiksliau, vakar dienos 
popietę. Atlėkiau pas Amandą, subintavau ją, kaip mokėjau, 

ir mudvi prasėdėjome kartu beveik visą naktį. Argi to nemi- 
nėjau? 

- Ne. Aš maniau, kad ji paklaiko šiandieną. 

- Kvailutė Lizė. - Darla blausiai šyptelėjo. 

- Kodėl nepaskambinai anksčiau? 

- Nenorėjau tau trukdyti. Tu ir taip be galo daug dėl mūsų 
darai. 

- Netiesa. - Lizei visada perverdavo širdį, kai Darla, 
Kanta (ar net Džodota, kai su šia tekdavo kalbėtis telefonu) 
skiesdavo tokias mėšlinas nesąmones. Ji žinojo, kad piktin- 
tis kvaila, bet savęs pakeisti negalėjo. - Aš tik naudojuos 
Skoto pinigais. 

- Ne. Pagalbą suteiki /u. Visada tu. - Darla sekundę paty- 
lėjo ir vėl krestelėjo galva. - Tiek to. Svarbiausia - aš galvo- 
jau, kad mes susidorosime dviese. Bet, deja, klydau. 

Lizė pabučiavo seserį į skruostą, stipriai ją apkabino ir 
nudrožusi pas Amandą pritūpė ant kušetės. 

- Mende? 

Jokios reakcijos. 

- Triušele Mende? - po velnių, kartą tai padėjo. 

O taip, Amanda ir šįsyk pakėlė galvą. 

- Ko. Reikia? 

- Mes nuvešime tave į ligoninę. 

- Aš. Nenoriu. 

Vyresniajai seseriai bekošiant žodžius, Lizė pasilenkė ir 
atsegė kruviną jos palaidinukę. 

- Žinau, bet mudvi su Darla nepajėgsime aplopyti tavo 
nukankintų rankelių. Dabar svarbiau kas kita: tu norėsi grįžti 
ar praleisti naktį No-Piepos ligoninėje. Jei atsisakysi nak- 

voti palatoje, parsibelsime namo, ir aš pabūsiu tavo kamba- 
rioke. - Tada mes galbūt paplepėsime apie jygas ir kon- 
krečiai apie kruvinąją jygą. - Na, ką pasakysi, Mende? 
Grįši čia ar trumpam pasisvečiuosi Sent Stive? 

- Noriu. Grįžti. Čia. - Paraginta atsistoti, idant Lizė galė- 
tų nutraukti jos kelnes, Amanda pakluso be jokių prieštara- 
vimų, tačiau savo žvilgsniu, rodės, tyrinėjo kambario ap- 
švietimą. Gal ir nenugrimzdo į, anot psichiatrės, “dalinės ka- 
tatonijos"' būseną, bet nedaug trūko, kad į ją panirtų. Todėl 
Lizę užliejo palengvėjimas, kai kitus žodžius sesuo ištarė 
daugmaž žmogiškai, o ne kaip robotas: 

- Jeigu mes kažkur... vykstame... kodėl mane nurenginė- 
ji? 

- Nes tu privalai nusiprausti, - paaiškino Lizė, vesdama 
ją į vonios kambarį. - Ir pasikeisti drabužius. Šitie... purvini. 
- Dirstelėjusi atgal pamatė, kaip Darla nuo grindų čiupo kel- 
nes ir palaidinukę. Amanda romiai nutapeno link dušinės, ta- 
čiau žiūrint į ją Lizei suspaudė širdį. Liūdesį pakurstė ne 
tiek šašuotas, randuotas sesers kūnas, kiek balti šortukai. 
Mendė beveik visuomet dėvėdavo vyriškus apatinius, kurie 
tiko prakauliam jos kūnui ir net suteikė seksualumo. Bet šį 
vakarą dešinįjį šortų sėdmenį bjaurojo kaštono spalvos šla- 
kai. 

O varge, Mende. 

Po akimirkos ji dingo už vonios kambario durų, vieno- 
mis apatinėmis, liemenėle ir baltomis kojinėmis, kaip ap- 
skretusi, į rentgeno kabinetą šlitiniuojanti benamė. Lizė pa- 
žiūrėjo į Darlą. Tos akyse irgi sustingo skausmas. Kelioms 
sekundėms ausyse nuskambėjo daugelį metų girdėti rėks- 
mingi Debušerų balsai. Galop Lizė nusisuko ir žengė per 
slenkstį įkandin moters, kurią kitados vadino dičke sese 
triušele Mende, kuri nūnai stypsojo ant kilimėlio nukorusi 

galvą bei rankas, laukdama, kol ją išvaduos nuo likusių dra- 
bužių. 

Ji siekė liemenėlės užsegimo, kai Amanda netikėtai at- 
sigręžė ir siaubingai šaltais pirštais sugriebė už jaunesnio- 
sios sesers rankos. Lizė kone įtikėjo, jog dabar triušelė 
Mendė įniks malti liežuviu apie kruvinąsias jygas, bet tesu- 
laukė visiškai normalaus žvilgsnio. 

- Mano Čarlis vedė kitą, - ištarė Amanda, prispaudė iš- 
blyškusią, vėsią kaktą prie Lizės peties ir paplūdo ašaromis.. 

Likusi vakaro dalis priminė tai, ką Skotas vadino Blogo: 
oro dėsniu: jei rytą nusprendi ilgiau pamiegoti su viltimi, 
kad uraganas nuslinks į jūrą, jis pakeis kryptį ir nuplėš tavo: 
namo stogą. Jei atsikelsi anksti pasiruošęs pūgai, pro langą, 
teišvysi sniego šuorelius. | 

Ką nori tuo pasakyti, paklausė Lizė. Jiedu gulėjo lovo-: 
jė - vienoje iš turėtų santuokos pradžioje, patenkinti ir iš- 
sekę po sekso. Jis traukė “Herbert Tareyton“ cigaretę, ant 
krūtinės pasidėjęs peleninę. Už lango staugė vėjas. Kokioje 
lovoje, koks vėjas, kokia audra ar kokiais metais, ji nebe-. 
prisiminė. 

Ogi tai, kad būtina LBKA, paaiškino Skotas. Štai, ką Li- 
zė atgamino, nors anuomet manė prastai nugirdusi arba kaž- 
ko nesupratusi. 

Ką reiškia elbėka? 

Jis sumaigė nuorūką, perkėlė peleninę ant staliuko. 
Abiem delnais suėmė jos veidą, minutei uždengdamas ausis 
ir pabučiavo į lūpas. Tada nuleido rankas, idant antroji pusė 
galėtų išgirsti atsakymą. Skotas Lendonas mėgo, kai žmo- 
nės jo klausydavosi. 

LBKA, širdele - laikykis bet kokiomis aplinkybėmis. 

Lizė pamąstė - savo proto mitrumu neprilygo vyrui, bet 
išvadas daryti mokėjo - ir galiausiai suvokė, jog LBKA yra, 
pasak jo, akronimas. Laikykis bet kokiomis aplinkybėmis. 
Raginimas skambėjo šauniai, nors ir kvailokai. Ji pakartojo 
žodžius mintyse ir prajuko. Vyras taip pat ėmė kikenti, ir ne- 
trukus vėl įsiskverbė į Lizę. Kol jie mylėjosi, už lango siau- 
tėjo vėtra. 

Skoto draugijoje ji dažnai juokdavosi. 


Per kelionę į ligoninės priimamąjį, prieš sugrįžtant į 
mažąjį Amandos kotedžą, iškilusį tarp Kals Vju ir Harlou 
giliojo kanalo, galvoje ne kartą nuskambėjo jo tvirtinimas, 
esą pūga, kuriai pasirengdavai, tave aplenkdavo šonu. Visų 
pirma nudžiugino tai, kad Mendės būklė akivaizdžiai page- 
rėjo. Tačiau Lizė nepajėgė nusikratyti šiurpių minčių apie 
blėstančias lemputes, kurios, prieš galutinai užgesdamos, 
porai valandų skaisčiai nušvinta. Malonūs pokyčiai prasidėjo 
jau duše. Lizė nusirengė ir įsirangė į kabiną, kartu su seseri- 
mi, kuri iš pradžių stovėjo nukorusi pečius, it bedžionė ma- 
taruodama rankomis. Paskui, nors stengėsi darbuotis kuo 
atsargiau, paleido čiurkšlę tiesiai į pjūviais išvagotą kairįjį 
Mendės delną. 

- Oi! Oi! - suriko Amanda ir trūktelėjo ranką. - Man 
skauda! Žiūrėk, kur taškaisi! 

Lizė atsiliepė tokiu pačiu tonu - Mendė nieko kito tikė- 
tis negalėjo, net jeigu jos abi stovėjo viena šalia kitos nuo- 
gais pasturgaliais, - bet sesers pyktis ją pradžiugino. Tūž- 
mingos gaidos liudijo, kad Amanda atsipeikėjo. 

- Ak, atleiskite man, maloningoji, bet šuke ne aš susirai- 
žiau ranką. 

- Juk negalėjau pjūviais išgražinti jo, - atkirto Mendė ir 
Čarlį Korivo su jo žmona užliejo keiksmų srautu - su vai- 
kišku burnojimu sumišusias nešvankybes, - kuris jaunesnią- 
ją seserį pritrenkė, prajuokino ir sužavėjo. 

Kai ji nutilo, kad atgautų kvapą, Lizė tarė: 

- Oho, tavo srėbtuvė - kaip šiukšlių dėžė. 

Amanda niauriai pasiūlė: 

- Užsikrušk, Lize. 

- Jei tau maga grįžti namo, patarčiau prikąsti liežuvį, kai 
gydytojas tvarstys tavo rankas. 

- Galvoji, aš kvaiša? 

- Ne... bet užteks paminėti, kad ant jo siutai. 

- Mano rankos vėl kraujuoja. 

- Smarkiai? 

- Truputį. Gal patepk jas vazelinu. 

- Tikrai? Tau neskaudės? 

- Skausmą kelia meilė, - rimtai pastebėjo Amanda... ir 
prunkštelėjo, dėl ko Lizei palengvėjo. 

Kai drauge su Darla ji įgrūdo seserį į savo "BMW", ir vi- 
sos trys patraukė keliu, vedančiu į Norvegijos miestelį, 
Mendė lyg niekur nieko pasiteiravo, kaip sekasi tvarkyti 
studiją. Lizė nutylėjo apie “Zako Makulo" skambutį, bet pa- 
pasakojo apie tariamą romaną “Aikas grįžta namo" ir pacita- 
vo vienintelę knygos eilutę: “Aikas numygo namo, ir viskas 
susiklostė puikiai. JYGA! PABAIGA!" Jai norėjosi pažiūrė- 
ti, kaip į žodį jyga sureaguos Mendė. 

Pirmoji atsiliepė Darla. 

- Liza, tu buvai ištekėjusi už labai keisto vyro. 

- Tarsi pati nežinočiau. - Pro veidrodėlį Lizė pažvelgė į 
Amandą, kiūtinčią ant užpakalinės sėdynės. Įsigobusi į di- 

dingos vienatvės skraistę, kaip pasakytų geroji mamulė. - 
Mende, ką tu manai? 

Toji gūžtelėjo, ir Lizė pagalvojo jokio kito atsakymo ne- 
sulauksianti. Bet staiga žodžiai plūstelėjo iš sesers lūpų 
sraunia tėkme. 

- Toks jis buvo. Kartą paprašiau, kad mane nuvežtų į 
miestą, nes man reikėjo naujo apavo, na, žinai, gerų batų, 
kuriais galėčiau vaikščioti po miškus. Kai važiavome palei 
Oberno “Niekučių" krautuvėlę, jis išsprogino akis, nes nie- 
ko panašaus anksčiau nematė. Todėl užsimanė sustoti ir pa- 
sidairyti po parduotuvę. Atrodė kaip dešimtmetis vaikiščias! 
Man tereikėjo “Edžio Bauerio" purvabraidžių, kuriuos apsi- 
avusi slankiočiau girioje ir nesibaiminčiau, kad mane nudil- 
gins nuodingoji gebenė. O jis užsigeidė supirkti visą sumautą 
krautuvėlę. Niežulio miltelius, elektrinius mygtukus, pipirinę 
kramtomąją gumą, plastikinius vėmalus, naktinio matymo 
akinius - žodžiu, viską. Tuos daiktus sukrovė ant prekystalio, 
šalia ledinukų, kuriuos sučiulpus ant lazdelės pasirodo nuoga 
moteris. Prisipirko to velnioniško, Taivanyje gaminto mėš- 
lo ne mažiau kaip už šimtą dolerių. Pameni, Lize? 

Taip, ji prisiminė. Niekada neužmiršo, kaip tądien jis 
parsigavo namo nešinas maišais, apklijuotais kvatojančiais 
veidukais ir užrašu PASIUTJUOKIS. Koks įraudęs Skotas 
buvo ir kaip tauškė, savo pirkinius vadindamas velnioniškais 
žaisliukais. Ne velniškais, o velnioniškais - sunku patikėti, 
bet šitą žodį, vienintelį, perėmė iš jos. Na, kiekvienas tai su- 
gebėtų padaryti, kaip mėgdavo tvirtinti geroji mamulė. Tiesą 
pasakius, žodeliu “velnioniškas" dažniausiai švaistydavosi 
tėvas. Ir būtent Dendis Deivas pažįstamiems retsykiais iš- 
rėždavo: aš jį nublenkiau, jei šnekėdavo apie kokį niekam 
tikusį daiktą. Ak, kaip Skotui patiko ši frazė, kuriai, pasak 
jo, nė iš tolo neprilygo pasakymas “išmečiau" ar net “nu- 
trenkiau". 

Skotas ir jo laimikiai, sužvejoti žodžių telkinyje, istorijų 
telkinyje, mitų telkinyje. 

Skotas Lendonas, kad jį kur brudini velniai nujotų. 

Kartais Lizė nepagalvodavo apie jį visą dieną. Ir kas čia 
keisto? Jos gyvenimas buvo pilnavertis, juolab kad velionis 
vyras turėjo nelengvą charakterį ir ne visada leisdavosi su- 
kalbamas. Seniai jankiai kaip, pavyzdžiui, jos tėvas, Skoto 
tipo žmones pramindavo pamaivomis. Bet pasitaikydavo 
dienų (tiek apniukusių, tiek saulėtų), kai Lizė beprotiškai jo 
drevėje ūžaudavo lapkričio vėjas. Dabar ją aplankė panašūs 
pojūčiai, užvaldė noras surikti Skoto vardą, šūksniu pa- 
kviesti jį namo. Nuo minties apie būsimus vienatvės metus 
nudiegė širdį. Ar meilė verta bent dešimties sekundžių to- 
kių kančių, paklausė savęs Lizė. 


Puiku, kad Amanda pamažu atsigaivelėjo. Dar geriau, jog 
Mansingeris, budintis gydytojas, pasirodė besąs ne iškaršęs 
veteranas. Jis atrodė vyresnis už Džanseną, daktarą, su ku- 
riuo Lizė susipažino, kai prieš mirtį Skotą pakirto liga, bet 
vargu ar bent buvo persiritęs į antrą ketvirtos dešimties pu- 
sę. Trečias pliusas - avarijos, įvykusios Švedijos kelyje, da- 
lyvių atvykimas, nors ji niekada nebūtų patikėjusi, kad sveti- 
ma nelaimė galėtų išeiti į naudą. 

Lizei su Darla nuvedus Amandą į Stivenso Memoriali- 
nės ligoninės priimamąjį, kol kas tuščiame laukiamajame 
viso labo sėdėjo moteris su dešimtmečiu sūnumi. Pastara- 
sis buvo išbertas, ir motina vis pliaukšėjo vaikiui per delnus, 
idant jis nesikasytų. Ji tebeplekšnojo ir tuomet, kai jiems 

pasiūlė užeiti į gydytojo kabinetą. Po penkių minučių ber- 
niukas išniro pro tarpdurį sutvarstytomis rankomis ir gaižia 
veido išraiška. Mama spaudė tepalų pavyzdėlius, bet savo 
atžalos ujusi nesiliovė. 

Seselė pakvietė Amandą. 

- Brangioji, prašom eiti pas daktarą Mansingerį. - Krei- 
pinį moteris ištarė meiniška maniera, nutęsdama galūnę 
taip, kad ji virto “-e-e-eji" 

Mendė nuraudo ir įbedė į seseris išdidų karalienės Elž- 
bietos žvilgsnį. 

- Aš mieliau pasimatyčiau su juo viena, - pareiškė. 

- Na, žinoma, jūsų Paslaptingoji Didybe, - atšovė Lizė ir 
kyštelėjo liežuvį. Šiuo momentu jai nerūpėjo, kokiam. laikui 
gydytojas nuspręs paguldyti į ligoninę tą kaulėtą, erzinančią 
kalę: nakčiai, savaitei.ar visiems metams. Koks skirtumas, 
ką Amanda sukuždėjo prie stalo, kai Lizė šalia jos suklupo? 
Gal išties tepasakė: jėga. Net jei pratarė kažką kitą, ar jai 
tikrai norėjosi iškeisti savo lovą į Mendės kotedžą, nakvoti 
tame pačiame kambaryje ir alsuoti beprotystės garais? Kas 
per brudini juokai, pasakytų Skotas. 

- Nepamiršk, ką sutarėme, - priminė Darla. - Tu įtūžai įr 
susipjaustei, nes jis tave įskaudino. Dabar jautiesi geriau. Ir 
kvailysčių nekrėsi. 

Amanda įsmeigė į Darlą visiškai neperprantamą žvilgsnį. 

- Taip, - patvirtino. - Nebekrėsiu. 


Gan veik į priimamąjį įgriuvo jaunuoliai, pakliuvę į ava- 
riją prie nedidelio Švedijos miestelio. Vargu ar Lizė manytų, 
kad jai pasisekė, jei kas nors iš grupelės būtų susižalojęs, 

bet, laimei, niekas rimtai nenukentėjo. Visi sugebėjo pasto- 
vėti ant kojų, o pora vyrukų netgi krizeno plepėdami. 
Šniurkščiojo tik viena maždaug septyniolikos metų mergi- 
na. Jos plaukai buvo išteplioti krauju, po nosimi kabėjo liū- 
lys. Iš viso į avariją pateko šeši žmonės. Nuo porelės besi- 
juokiančių vyrų, vienas kurių, rodės, išsinarino ranką, trenkė 
stiprus alaus tvaikas. Šešetuką atlydėjo du medikai, ant civi- 
lių drabužių užsimetę Rytų Stounhemo gelbėtojų striukes ir 
du tvarkos sergėtojai: valstijos policininkas bei kelių patru- 
lis. Seselė, kuri kreipėsi į Amandą “brangioji"", iškišo galvą 
pažiūrėti, kas kelia šurmulį, po akimirkos jos pavyzdžiu pa- 
sekė ir jaunasis daktaras Mansingeris. Neilgai trukus paaug- 
lė isteriškai suspigo ir visiems be išimties apskelbė, esą pa- 
motė ją nunovys. Dar po kelių sekundžių prie mergaitės pri- 
ėjo seselė (bet jos “brangiąja" nevadino, pastebėjo Lizė), ir 
tuomet iš KABINETO NR. 2 nerangiai išslinko Amanda, 
delne gniaužianti savuosius tepaliukų pavyzdžius. Iš kairio- 
sios apsmukusių džinsų kišenės styrojo keli perpus sulenkti 
receptai. 

- Galime keliauti, - tarė Mendė, vis dar spinduliuodama 
išdidų karališką žvilgsnį. 

Nors budintis gydytojas buvo jaunas ir, ko gero, ne itin 
patyręs, Lizė negalėjo patikėti, kas viskas susiklostys štai 
taip sėkmingai. Nuojauta neapgavo. Iš KABINETO NR. 1 
išniro seselė, tarsi mašinistė - iš garvežio kabinos. 

- Ar jūs, ponios, esate panelės Debušer seserys? - pa- 
klausė ji. 

Lizė su Darla linktelėjo. Taip, kaltos. Jei norite, galite 
mus nuteisti. 

- Daktaras norėtų su jumis trumpam pašnekėti, kol dar 
neišėjote. - Sulig paskutiniu žodžiu ji pradingo kabinete, kur 
tebekūkčiojo mergina. 

Kitoje laukiamojo pusėje vėl ėmė prunkšti alumi atsi- 
duodantys vyrai. Lizė pagalvojo: kad ir kas porelei nutiko, 
dėl avarijos atsakingi ne jie. Ir išties, farai nenuleido akių 
tik nuo išblyškusio vaikinuko, tokio pat amžiaus kaip mer- 
gaitė iškruvintais plaukais. Dar vienas berniokas rekvizavo 
mokamą telefoną. Jo skruostą bjaurojo rėžis, kurį, kaip Lizė 
manė, prisireiks užsiūti. Trečiasis laukė, kol galės paskam- 
binti. Sprendžiant iš išvaizdos, jis susižeidęs nebuvo. 

Amandos delnai žvilgėjo nuo balzgano kremo. 

- Jis sakė, jog dygsniai viso labo ištemptų odą, - kone di- 
džiuodamasi pareiškė ji. - O tvarsčiai tik trukdytų. Šituo te- 
palu - fu, kaip dvokia, ar ne, - teks terliotis ir mirkyti delnus 
tris kartus per dieną artimiausias tris paras. Turiu receptus 
kremui ir tirpalui. Daktaras prašė, kad stengčiaus nelanksty- 
ti pirštų ir kelčiau daiktus štai taip: - Mendė suspaudė prie- 
šistorinį “People" egzempliorių dešiniosios rankos smiliu- 
mi bei didžiuoju, kilstelėjo žurnalą ir leido jam nukristi ant 
staliuko. 

Laukiamajame vėl išdygo seselė. 

- Daktaras Mansingeris jau gali su jumis susitikti. Viena 
arba abiem. - Jos tonas liudijo, kad laiko gaišti nederėtų. 
Lizė ir Darla, sėdinčios abipus sesers, susižvalgė, bet 
Amanda to nepastebėjo, nes nuoširdžiai susidomėjusi spigi- 
nosi į žmones kitoje kambario pusėje. 

- Eik tu, Lize, - tarė Darla. - Aš pabūsiu su ja. 

Seselė įleido jaunesniąją panelės Debušer seserį į KA- 
BINETĄ NR. 2, o pati grįžo pas virkaujančią paauglę taip 
kietai sučiaupusi lūpas, kad šios virto plonyte, beveik ne- 

įžiūrima linija. Lizė įsitaisė ant vienintelės kambaryje sto- 
vinčios kėdės ir nukreipė akis į vienintėlį paveikslą: pūkūo- 
tą kokerspanielį, lakstantį gelsvų narcizų lauke. Po sekun- 
dės kitos (nors ji neabejojo turėsianti laukti ilgiau, jei tik 
gydytojas nenorės kuo skubiau atsikratyti papildomais rū- 
pesčiais), pro tarpdurį įžengė daktaras Mansingeris. Jis už- 
trenkė duris, dėl ko rėksmingas mergaitės gokčiojimas pri- 
tilo, ir nuleido vieną prakaulios sėdimosios pusrutulį ant ap- 
žiūros stalo. 

- Aš esu Halas Mansingeris, - prisistatė. 

- Liza Lendon. - Ji ištiesė ranką, kurią gydytojas manda- 
giai paspaudė. 

- Man norėtųsi gauti daugiau informacijos apie jūsų se- 
sers būklę - kad turėčiau ką įrašyti į medicininę kortelę, su- 
prantama, - bet, kaip matote, dabar tam ne pats geriausias 
momentas. Teko išsikviesti pagalbą. Naktis žada būti dar- 
binga. 

- Dėkui, kad išsvis radote mums laiko, - atsiliepė Lizė, 
labiau pradžiuginta ne daktaro pastangų, o ramaus iš jos lū- 
pų pasigirdusio balso, kuris tarsi teigė: padėtis kontroliuo- 
jama. - Garantuoju, jog mano sesuo Amanda nebekelia sau 
pavojaus, jei būtent dėl to nerimaujate. 

- Na, taip, truputį nerimauju, bet patikėsiu jūsų žodžiu. Ir 
jos. Panelė Debušer nėra nepilnametė. Be to, akivaizdu, kad 
nusižudyti nebandė. - Mansingeris pakėlė akis nuo užrašų 
lentelės ir apdovanojo ją nemaloniai veriančiu žvilgsniu. - 
Juk nebandė? 

- Ne. 

- Ne. Antra vertus, nereikia būti Šerloku Holmsu, norint 
suprasti, kad jūsų sesuo žalojasi ne pirmą kartą. 

Lizė atsiduso. 

- Panelė Debušer užsiminė, kad gydėsi, bet jos psichiat- 
rė persikėlė į Aidahą. 

Aidahą? Aliaską? Marsą? Kam rūpi, kur išsidangino 
karoliukais apsikarsčiusi kalė? Balsu ji patvirtino: 

- Teisingai. 

- Ponia Lendon, jai būtina psichoterapija. Ir nedelsiant. 
Savęs žalojimas susijęs su mėginimais nusižudyti ne labiau 
negu anoreksija, bet abu nukrypimai yra savižudiški, jei su- 
vokiate, ką turiu omenyje. - Iš balto chalato kišenės daktaras. 
Mansingeris iškrapštė užrašų knygelę, kurioje įniko kažką 
keverzoti. - Jums ir jūsų seseriai norėčiau rekomenduoti 
vieną knygą, “Polinkį pjaustytis", kurią parašė... 

- Piteris Markas Stainas. 

Jaunasis gydytojas nustebęs pakėlė galvą. 

- Mano vyras rado ją po paskutinio Mendės... po to, ką 
ponas Stainas vadina... 

(po jygos, po paskutinės kruvinosios jos jygos) 

Daktaras Mansingeris kantriai lūkuriavo, kol ji užbaigs. 

(nagi, pasakyk, ištark:- po kruvinosios jygos) 

Sutelkusi valios jėgas, Lizė išvijo padrikas mintis iš gal- 
vos. 

- Po to, ką ponas Stainas pavadintų “išsiliejimu" Štai 
kokį žodį autorius vartoja, tiesa? - ji vis dar šnekėjo ramiai, 
tačiau jautė, kaip nuo prakaito lašelių sudrėksta smilkiniai. 
Nes vidinis balsas neklydo. Išsiliejimas ar kruvinoji jyga - 
tai vienas ir tas pats. Niekas nesikeičia. 

- Aha, - patvirtino Mansingeris. - Nors knygos nevarčiau 
jau keletą metų. 

- Kaip minėjau, vyras ją rado, pats perskaitė ir tai pada- 
ryti privertė mane. Aš pasistengsiu “Polinkį pjaustytis" at- 
kapstyti ir perduosiu savo seseriai Darlai. Beje, netoliese 
gyvena dar viena mūsų sesuo. Šiuo metu išvažiavusi į Bosto- 
ną. Kai sugrįš, pasirūpinsiu, kad su knygos turiniu susipažin- 
tu ir ji. 

- Ką gi, puiku. - Kaulėta jo sėdynė nuslydo nuo apžiūros 
stalo. Sučežėjo klijuotė. - Lendon... Jūsų vyras buvo rašyto- 
jas? 

- Taip. 

- Užjaučiau dėl netekties. 

Štai viena iš keistenybių, su kuriomis esi priversta taiks- 
tytis, kai išteki už garsaus vyro. Net ir praėjus dviem me- 
tams po jo mirties, žmonės tebesako užuojautos žodžius. 
Matyt, jų reikės klausysis ir dar po kelių metų. Arba dešim- 
ties. Nuotaika pabjuro vien nuo tokios minties. 

- Ačiū, daktare Mansingeri. 

Gydytojas linktelėjo: ir vėl prabilo apie reikalus, dėl ko 
jai nuo širdies nuslinko akmuo. 

- Tokių atvejų retai kada pasitaiko tarp suaugusių mote- 
rų. Dažniausiai save žaloja... 

Laiko vos užteko, kad Lizė mintyse spėtų užbaigti jo 
sakinį - vaikai, kaip toji snarglė, žliumbianti kitame ka- 
binete, - kai iš laukiamojo atsklido griausmingas trenks- 
mas, kurį palydėjo tarpusavyje sumišę riksmai. KABINE- 
TO NR. 2 durys atsilapojo, ir į kambarį įvirto seselė, nūnai 
atrodanti stambesnė, tarsi nemalonumai ją būtų kažkaip 
išpūtę. 

- Daktare, ateinate? 

Mansingeris nėrė pro duris nė nesivargindamas atsipra- 
šyti pašnekovės, ir už tai Lizė pajuto jam pagarbą: LBKA - 
laikykis bet kokiomis aplinkybėmis. 

Žengusi į laukiamąjį ji pastebėjo, kaip gerasis gydytojas 
vos neįsirėžė į paauglę, kuri kyštelėjo galvą iš KABINETO 
NR. 1, panūdusi sužinoti, kas vyksta, ir susidūrė su žiopsan- 
čia Amanda. Nuo smūgio toji užgriuvo seserį, ir nedaug trū- 
ko, kad jos abi būtų išsidrėbusios. Valstijos policininkas ir 
kelių patrulis stypsojo greta iš pažiūros nesužeisto, prie te- 

lefono laukusio vaikinuko. Dabar šis gulėjo ant grindų apal- 
pęs arba praradęs sąmonę. Berniokas perdrėkstu skruostu 
tebepliurpė į ragelį, tarytum nieko nebūtų nutikę. Lizė neju- 
čia prisiminė Skoto kitados skaitytą eilėraštį - nuostabias 
kraupias eilės, kuriose 

(velnioniškas) 

pasaulis sukosi spjaudamas į tavo skausmą. Kas jas para- 
šė? Eliotas, Odenas? Žmogus, sukūręs ir eilėraštį apie bom- 
bonešio bokštelyje kiūtojusio šaulio mirtį? Visai įmanoma, 
kad Skotas minėjo pavardę. Dabar ji būtų atidavusi kiekvieną 
turimą centą už galimybę paklausti vyro, kam priklauso ei- 
lių apie kančią autorystė. 

- Ar tu tikrai susitvarkysi viena? - maždaug po valandos 
pasiteiravo Darla, stovėdama prie atvirų Amandos namelio 
durų. Jų kulkšnis glostė ir žurnalo, padėto ant koridoriaus 
staliuko, lapus šiugždino naktinis vėjelis. 

Lizės perkreipė lūpas. 

- Jei dar sykį paklausi, nuspirsiu tave nuo slenksčio. 
Nieko mums nenutiks. Pasimėgausime kakava. Kadangi 
Mendės rankos žaizdotos, turėsiu ją pagirdyti... 

- Be abejo, - sulinksėjo Darla. - Juk pameni, kam anąkart 
buvo panaudotas puodelis... 

- O tada griūsime į lovą. Tik dvi senos Debušerų panos. 
Be jokio vibratoriaus. 

- Labai juokinga. 

- Rytoj atsikelsime su pirmais saulės spinduliais. Kava! 
Javainiai! Išvyka į vaistinę! Atgal, namučio, kur pamirkysi- 
me jos rankas! Vėliau, brangute, ateis eilė budėti tau. 

- Kaip matau, tu gerai nusiteikusi. 

- Žinoma. Dabar keliauk namo ir pašerk katę. 

Darla dvejodama nužvelgė jaunesniąją seserį, pakštelėjo 
į skruostą ir šonu, kaip buvo įpratusi, ją apkabino. Galiausiai 
nupėdino vingiuotu takelio link savo vienatūrio automobi- 
lio. Lizė uždarė duris, pasuko raktą spynoje, dirstelėjo į 
Amandą, kuri, užsimetusi medvilninius naktinukus, regis, 
atgavusi dvasios ramybę, sėdėjo ant kušetės. Iš sąmonės gi- 
lumos išniro gotikinio, turbūt paauglystėje skaityto, romano 
pavadinimas - “Madam, ar jūs kalbėsite?"' 

- Mende? - tyliai pratarė. 

Amanda išplėtė žydras akis, kokias turėjo dauguma De- 
bušerų šeimos narių. Žvilgsnis atrodė toks tyras ir patiklus, 
kad Lizė suvokė nepajėgsianti pradėti kalbos jai rūpimais 
klausimais: apie Skotą ir jygas, apie Skotą ir kruvinąsias jy- 
gas. Žinojo negalėsianti tardyti sesers, kuri išgyveno tokią 
sunkią dieną. Na, nebent, kai jos abi gulės tamsoje, ir Aman- 
da pati prašneks šia tema... 

Ei, Lizute, tau irgi išpuolė ne itin maloni diena. 

Gryna tiesa, bet argi tai suteikė teisę išblaškyti giedrą, 
atsispindinčią Mendės akyse? 

- Ką, mažoji? 

- Ar tu norėtum prieš miegą pasivaišinti kakava? 

Amandos veide nušvito šypsena, dėl kurios ji gerokai at- 
jaunėjo. 

- Kakava prieš miegą? Mielai. 

Taigi Lizė užvirė karšto gėrimo. Mendei sunkiai sekėsi 
nulaikyti puoduką, todėl iš virtuvės spintelės teko išgriebti 
kreivą šleivą plastikinį šiaudelį - ko gero, ilgą laiką gulėjusi 
Oberno “Niekučių" parduotuvės lentynoje. Prieš įbesdama 
vieną galą į kakavą, Amanda jį iškėlė (suspaudė dviem pirš- 
tais, kaip prisakė gydytojas) ir burbtelėjo: 

- Žiūrėk, čia mano smegenys. 
Lizė išsižiojo negalėdama patikėti, kad sesuo pokštauja. 
Po akimirkos prajuko. Amanda prie jos prisijungė. 

Jos ištuštino kakavos puodelius, paeiliui išsivalė dantis 
- kaip vaikystėje, kai abidvi gyveno fermoje, ir susirangė 10- 
voje. Kai stalinė lemputė užgeso ir kambarys aptemo, 
Amanda ištarė sesers vardą. 

O varge, prasideda, pagalvojo Lizė. Vėl į šuns dienas 
išdės senąjį gerąjį Čarlį. O gal kalbės apie... jygą? Jei 
taip, ar aš tikrai noriu jos klausytis? Ė 

- Ką, Mende? 

- Ačiū, kad man padėjai. Nuo to tepalo, kuriuo daktaras 
išterliojo delnus, man daug geriau. 

Lizė ir vėl apstulbo. Ir tai viskas? Atrodo, nes po minu- 
tės kitos sulėtėjęs Amandos alsavimas išdavė, kad ji užsnū- 
do. Naktį veikiausiai atsibus ir paprašys tailenolio, bet dabar 
sesuo miegojo. 

Sunku patikėti, jog taip pasisekė. Lizė negulėjo vienoje 
lovoje su kitu žmogumi nuo tų laikų, kai vyras išsiruošė į 
paskutinę kelionę, todėl jautėsi truputį nejaukiai. Be to, 
mintys be paliovos sukosi apie “Zaką Makulą" jau neminint 
grasintoją nusamdžiusio inkunko, kalės vaiko Vudbedžio. Su 
pastaruoju ji pašnekės artimiausiu metu. Tiksliau sakant, ry- 
toj. Nūnai reikės susitaikyti su tuo, kad kelias valandas - gal 
net visą naktį - praleis būdraudama. O rytą veikiausiai pasi- 
tiks pirmame aukšte, įsitaisiusi supamajame krėsle... jei tik 
suras ką paskaityti Amandos knygų lentynoje... 

“Madam, ar jūs kalbėsite?" - dingtelėjo jai. Šitą tik- 

riausiai parašė Helena Makines. Tikrai ne žmogus, sukū- 
ręs eilėraštį apie bombonešio šaulio mirtį... 

Lizė nė nepajuto, kaip užsimerkė ir kietai įmigo. Skrai- 
dančio PILSBERIO MILTŲ kilimo šįsyk nesapnavo. Kirmi- 
jo lyg užmušta. 

Ji pakirdo gūdžią naktį. Mėnulis jau buvo nusileidęs, ir: 
aplinkui viešpatavo aklina tamsa. Iš pradžių Lizė nesuvokė, | 
jog atsibudo ir guli prisispaudusi prie Mendės nugaros, kaip.) 
kadaise prie Skoto, sulenktus kelius įrėmusi į sesers pakin-" 
klius, vėlgi kaip į Skoto - tiek šeimyniniame guolyje, tiek! 
šimtuose motelių lovų. Po velnių, jų, ko gero, buvo penki, 
gal net septyni šimtai (ar aš girdžiu “tūkstantis", nagi, žmo-. 
nės, pasiūlykite tūkstantį). Ji mąstė apie jygas ir kruvinąsias 
jygas. Apie raginimą LBKA, tuos gyvenimo momentus, kai! 
belieka nukabinti galvą ir laukti, kol pasikeis vėjas. Ir jei: 
tamsa išties mylėjo Skotą, galvojo Lizė, vadinas, juodu sie-' 
jo tikra meilė, teisingai? Nes vyras irgi puoselėjo tamsai 
karštus jausmus, šoko su ja būties pokylių salėje, kol paga- 
liau nusivarė nuo kojų. 

Na, štai ir vėl ten nuklydau, pamanė Lizė. 

Sąmonėje pasigirdo Skoto balsas (bent ji manė, kad 
Skoto, nors nebuvo tuo tikra): Kur nuklydai, Lize? Kur, šir- 
dele? 

Atgal į dabartį. 

Filmas vadinosi “Atgal į ateitį", pastebėjo Skotas. 
Mes jį žiūrėjome kartu. 

Aš turiu galvoje ne filmą, o mūsų gyvenimą. 

Skotas paklausė: Mažule, ar tu laikaisi? 

Ji pagalvojo: Ir kodėl aš įsimylėjau tokį... 

Koks jis kvailys, mąsto Lizė. Man taip pat ne visi na- 
mie, jei kvaršinu dėl jo galvą. 

Vis dėlto ji spiginasi į tamsią pievą. Šaukti jo neketina, 
bet jaučia, kaip į širdį pamažu skverbiasi nerimas, nes dabar 
laikrodis rodo po vienuolikos, o Skotas pro virtuvės duris į 
nakties šešėlius išlėkė prieš dešimt minučių. Ką gi ji vei- 
kia? Juk ten nėra nieko, išskyrus gyvatvorę ir... 

Kažkur netoliese sucypia mašinos padangos, dūžta stik- 
las, pradeda amsėti šuo, kuriam pritaria girtų šūkavimai. 
Penktadienio vakarą universitetiniame miestelyje tokie gar- 
sai gan įprasti. Ji nori pakviesti Skotą, tačiau tyli, nes išgir- 
dęs savo vardą jis suprastų, jog Lizė nebepyksta. Bent jau 
neniršta. 

Ji iš tiesų aprimusi. Bėda ta, kad Skotas pasirinko iš- 
maukti šešias ar septynias skardines alaus ir pirmą kartą pa- 
vėluoti į pasimatymą ne patį geriausią penktadienio vakarą. 
Jiedu ruošėsi traukti į kiną, pažiūrėti kažkokio švedų reži- 
sieriaus filmą, dėl kurio jis kraustėsi iš proto, o Lizė tikė- 
josi, kad aktorių balsai bus dubliuoti ir titrų skaityti nerei- 
kės. Ji grįžo namo, skubiai sušlamštė salotų lėkštę, dar pa- 
spėliojo, ar Skotas kalbins užsukti į “Lokio guolį" (jeigu 
nesusiprotės, tuomet pasiūlys ji). Netikėtai subirbė telefo- 
nas, ir Lizė čiupo ragelį su viltimi, kad jis persigalvojęs pa- 
nūdo nusivežti savo merginą į Bengoro prekybos centrą, 
kurio kino teatre rodė filmą su Robertu Redfordu (Viešpa- 
tie, tik ne į “Užuovėjos" šokių klubą. Kam norėtųsi strikinė- 
ti aštuonias darbo valandas praleidus ant kojų?). Bet skam- 
bino Darla. Pareiškusi, jog “užsimanė šnektelėti", netrukus 

vyresnioji sesuo atkleidė tikrąjį savo tikslą, tai yra pradėjo 
Lizę uiti (nežinia, kelintą sykį) už tai, Kad jaunėlė išsineš- 
dino į Niekados Niekados šalį (Darlos posakis), paliko ją, 
Amandą bei Kantatą spręsti problemas (kitaip tariant, pri- 
žiūrėti gerąją mamulę, kuri 1979-aisiais jau buvo tapusi 
storąja mamule, akląja mamule ir, blogiausia, apdujėle 
mamule), o pati leidžia laiką “kvailiodama su koledžo vai- 
kiais* Tarsi kiaurą dieną darbuotis padavėja būtų. grynas 
malonumas. Lizei Niekados šalį atstojo picerija, įsikūrusi 
už trijų mylių nuo Meino universiteto teritorijos, o Ber- 
niukų Pamestinukų gretas daugiausia sudarė vyrukai iš 
“Delta Tau" brolijos, kuriems vis knietėjo čiuptelėti pada- 
vėjoms už sijono. Dievas mato, bet kokios svajonės palan- 
kyti kelis paskaitų kursus išgaravo lyg dūmas. Ji stokojo ne 
proto, o laiko ir jėgų. Lizė klausėsi Darlos svaičiojimų ir 
stengėsi neprarasti savitvardos, bet galiausiai vis tiek užsi- 
plieskė. Gan greitai seserys, kurias skyrė šimtas keturias- 
dešimt mylių, įniko rėkti viena ant kitos, išdėdamos ir įsi- 
senėjusias nuoskaudas. Kaip pasakytų jos vaikinas, pokalbis 
virto brudinuų plūdimusi. Baigiamąjį žodį, kaip įprastai tarė 
Darla: “Daryk, ką nori - šiaip ar taip, tu visada elgiesi savo 
nuožiūra". 

Po barnio Lizė prarado apetitą ir nustūmė į šoną gabalėlį 
sūrio pyrago, kurį atsinešė iš picerijos. Apie Ingmaro Berg- 
mano filmą nė negalėjo pagalvoti... dabar tetroško Skoto. 
Taip. Nes per pastaruosius keletą mėnesių, ypač per pasku- 
tines keturias ar penkias savaites, ji kažkaip keistai ėmė pri- 
klausyti nuo savo mylimo vaikino. Galbūt skambės banaliai, 
bet kai Skotas ją apkabindavo, Lizę užvaldydavo saugumo 
jausmas, kurio kiti vyrai įžiebti nepajėgdavo. Didžiuma jų 
tekurstydavo susierzinimą ir nuovargį (protarpiais geidulį). 
O nuo Skoto sklido gėris, ir kai jis pirmą kartą rimtai susi- 

domėjo paprasta picerijos padavėja, ji negalėjo tuo patikėti, 
nes dėmesį rodantis vaikinas buvo gerokai protingesnis ir 
nepaprastai talentingas (Lizėi gerumas reiškia kur kas dau- 
giau nei visa kita). Užtat dabar tiki. Be to, nuo pat pradžių 
susižavėjo Skoto kalbėjimo maniera - ne tokia kaip Debuše- 
rų, bet vis vien gerai pažįstama - Lizei dingojasi, kad ji pa- 
našiai šneka sapnuose. 

Tačiau kokia nauda iš kalbos, kai nėra žmogaus, su ku- 
riuo galėtum pamiklinti liežuvį? Kai netgi nėra, kam išsi- 
verkti. Štai, ko šįvakar jai reikėjo. Apie savo pakvaišusią su- 
mautą šeimynėlę - ak, atleiskite, pakvaišusią brudiną (anot 
Skoto) šeimynėlę - anksčiau nesipasakojo, bet šiuo metu 
jautė privalanti išlieti širdį, antraip būtų save užgraužusi. 
Tik jis, žinoma, šiandieną nusprendė nepasirodyti. Laukdama 
Lizė vis tvirtino sau, esą Skotas nenutuokė, kad ji siaubingai 
susiriejo su ta kale, vyresniąja seserimi, bet kai šeštą valan- 
dą pakeitė septinta, vėliau ir aštunta (ar aš girdžiu “devinta", 
nagi, žmonės, pasiūlykite devynis), kai, atsainiai knebinėjant 
sūrio pyrago gabaliuką, laikrodžio rodyklės sustingo ties 
devinta valanda (ar aš girdžiu “dešimta", o taip, dešimta va- 
landa!), o Šiaurės Meino gatvės taip ir nenutvieskė mirksin- 
čios priešakinės 73-ųjų “Fordo" šviesos, ją ėmė svilinti vis 
stipresnis pyktis (ar aš girdžiu “įniršis"?) 

Nieko nematančiomis akimis spoksodama į televizorių, 
kuriame rodė laidą apie gamtą, greta pasidėjusi beveik ne- 
paliestą vyno taurę, Lizė pajuto, kad pyktis užleidžia vietą 
įtūžiui. Būtent tuo momentu įtikėjo, jog Skotas vis dėlto at- 
eis. Įžengs į sceną, kaip sakoma, su viltimi, kad pavyks su- 
drėkinti savo galą. Eilinis jo posakis iš žodžių telkinio, į 
kurį mes metame savo tinklus. Ir koks žavingas! Ne mažiau 
nei tokie Niekados Niekados šalies kalbai būdingi pavyz- 
džiai, kaip patikrinti, ar iš pasturgalio nebyra pelenai, 

įmerkti savo kotelį, susiklijuoti į dvigalvę pabaisą, pasi- 
birbinti ir itin elegantiškas - nulaižyti uogelę. Įsitaisiusi 
priešais televizorių, ausimis gaudydama konkrečiam Ber- 
niukui Pamestinukui priklausančio 73-ųjų “Fordo Ferleino" 
garsus - gerklinio automobilio burbuliavimo, kurį veikiau- 
siai išgavo prakiuręs duslintuvas, nesumaišysi su niekuo - ji 
prisiminė, kaip Darla sakė: Daryk, ką nori - šiaip ar taip, 
tu visada elgiesi savo nuožiūra. Prašom susipažinti, štai 
mažoji Lizė, pasaulio valdovė, daranti, ką nori, smaksanti 
savo susmurgusiame butelyje, lūkuriuojanti vaikino, kuris 
įvirs pro duris ne tik pavėlavęs, bet ir prisigėręs - ir vis vien 
negalinti užgniaužti troškimo su juo susitikti. Picerijoje 
netgi sklandė juokelis apie nenumaldomus geidulius: Ei, 
padavėja, atneškite man “Aviganio" patiekalą, tik neuž- 
mirškite kavos su avies pienu ir gabalėlio ėriuko. Taigi ji 
kiurksojo ant kreivos, nukainotų prekių krautuvėlėje įsigy- 
tos kėdutės jausdama, kaip maudžia kojas ir skausmingai 
pulsuoja galva, tuo tarpu televizoriaus ekrane - nusėtame 
sniegeliu, nes “K-mart" parduotuvėje pirkta antena prastai 
gaudė bangas - hiena ėdė pastipusią sterblinę žiurkę. Lizė 
Debušer, pasaulio valdovė, besimėgaujanti kerinčiu gyveni- 
mu. | 

Ir vis dėlto, kai laikrodžio rodyklės nuslinko po dešim- 
tos, ar tik ji nepajuto niurzgios piktdžiugos? Dabar, neramiai 
dirsčiodama į šešėliais aptrauktą pievą, Lizė mano, ne, ne- 
abejoja, kad atsakytų į klausimą teigiamai. Laikant rankoje 
taurę raudono vyno, mėginant nukreipti mintis nuo galvos 
dieglių, stebint, kaip hiena ryja dvėselieną ir besiklausant 
diktoriaus, monotoniškai giedančio: “Grobuonis supranta, 
jog tiek daug ėdesio, ko gero, neras daugelį dienų", Lizę už- 
valdė įsitikinimas, kad ji myli Skotą ir žino, kas jį įskaudin- 

Galbūt tarp tų dalykų atsirastų vietos ir karštiems jaus- 
mams, kuriuos jis puoselėjo Lizei? 

Taip, bet šiuo atžvilgiu svarbiausia ne meilė, o tai, kad ji 
žiūrėjo į Skotą kaip į sau lygų. Aplinkinius akino jaunojo ra- 
šytojo talentas, o jam neretai sunkiai sekdavosi pažvelgti ne- 
pažįstamiems į akis. Ji kuo puikiausiai suvokė, jog užsima- 
niusi galėtų be vargo užgauti mylimąjį, ir nusispjaut į išmin- 
tingus (kartais genialius) jo pastebėjimus ar du išleistus ro- 
manus. Kaip pasakytų Lizės tėtis, jis prašėsi apspardomas. 
Prašėsi visą savo brudiną - ne, minutėlę, sumautą - gyveni- 
mą. Šį vakarą kerai išsisklaidys. Ir kam už tai reikės padėko- 
ti? Jai, aišku. 

Mažajai Lizei. 

Ji išjungė televizorių, nupėdino į virtuvę ir į kriauklę iš- 
pylė apkartusį vyną. Jo skonis sugižo dėl tavęs, toptelėjo 
mintis. Dėl tavo įsiūčio. Be abejo. Ant palangės kėpsantis 
radijo imtuvas įskilusiu korpusu, senasis “Filkas", kitados 
priklausė Dendžiui Deivui, kuris laikė jį daržinėje ir klausy- 
davosi muzikos, kai pats užsiimdavo nuobodžiais ūkio dar- 
bais. Jokių kitų tėčio daiktų Lizė neišsaugojo. Vietines sto- 
tis “Filkas" priimdavo tiktai padėtas prie lango. Džodota 
padovanojo jam imtuvą, jau anuomet padėvėtą, per Kalėdas. 
Nudraskęs vyniojamąjį popierių ir pamatęs, ką gavo, Dendis 
išsišiepė iki ausų. Ak, kaip jai dėkojo! Begalę kartų. Džodė 
visuomet buvo mylimiausia jo dukrelė, bet vieną sekmadie- 
nį prie pietų stalo ne kuri kita, o ji pranešė gimdytojams (po 
velnių, paskelbė visiems), kad pastojo nuo vaikino, kuris iš- 
girdęs naujieną užsiverbavo į karinį jūrų laivyną. Džodė no- 
rėjo sužinoti, ar galėtų pagyventi Vulfbore, Niu Hempšyre, 
pas tetą Sintiją, kol pagimdys kūdikį ir atiduos jį įvaikinti - 
taip ir pasakė, lyg kalbėtų apie spintelę porceliano indams, 
kokią įmanoma įsigyti per sendaikčių išpardavimą. Virš sta- 

lo pakibo neįprasta tyla. Vieną iš nedaugelio sykių - galbūtį 
vienintelį kartą - nutyko tiek peilių ir šakučių tarškesys,' 
tiek septynių alkanų, kepsnius užgriuvusių Debušerų čiau-, 
mojimas. Galiausiai geroji mamulė paklausė: Džodota, ar: 
apie tai šnekėjais su Dievu? Džodė žodžio kišenėje neieš-: 
kojo: Vaikeliu mane aprūpino Donas Klautieras, o ne: 
Viešpats. Tuo momentu tėtis tylėdamas pasitraukė nuo stalo: 
ir mylimiausios savo dukters. Nepraėjo nė minutė, kai iš) 
daržinės atsklido vos girdimi muzikos garsai. Po trijų savais 
čių jis patyrė pirmąjį insultą. Dabar Džodė iškeliavusi (bet: 
ne į Majamį - ten persikels vėliau), o siutinančius Darlos: 
skambučius tenka kęsti mažajai Lizei. Ir kodėl? Todėl, kad: 
Kanta palaiko Darlą, be to, skambinti Džodei jos nemato 
prasmės. Pastaroji skiriasi nuo kitų Debušerų šeimos mer-. 
gaičių. Darla vadina ją šalta, Kanta - egoiste, ir abi aiškina, 
esą ji yra beširdė. Bet, Lizės manymu, jos nutyli vieną 
reikšmingą smulkmeną. Iš penkių Dendžio Deivo dukrų tik 
Džodė visiškai atspari kaltės garams, kylantiems virš senojo 
šeimos vigvamo. Kadaise jie vinguriavo nuo senolės Debu- 
šer, paskui - nuo motinos. Atėjo eilė ir Darlai su Kanta, kų- 
rios jau suprato, jog nuodingus, užkrečiamus dūmus perva- 
dinus “pareiga", niekas neragins užgesinti liepsnų. Lizei sa- 
vo ruožtu visuomet knietėjo būti panašesnei į Džodę, kad 
sulaukusi Darlos skambučio galėtų nusikvatoti ir atrėžti: 
Papūsk man į subinę, brangute. Kaip pasiklosi, taip iš- 
miegosi. 

Ji stovi virtuvės tarpduryje. Stebeilijasi į pailgą, nuožul- 
nų užpakalinį kiemą. Nori pamatyti, kaip jis išnyra iš tam- 

sos, šūksniu paraginti sugrįžti - vos nustygstą vietoje, - bet 
tvardosi ir nepražioja kietai sučiauptų lūpų. Juk laukė visą 
vakarą. Gali dar pakentėti. 

Truputį. 

Į širdį nenumaldomai smelkiasi baimė. 

Dendžio radijo imtuvas veikia tik AM bangų dažniu. Su- 
temus WGUY stotis pranyko iš eterio, tačiau WDER tebet- 
ransliavo senas populiarias dainas - kažkoks šešto dešimt- 
mečio veikėjas traukė meilės giesmę, - kai ji praskalavusi 
vyno taurę grįžo į svetainę ir (oplia!) prie laukujų durų išvy- 
do kreivai besišypsantį, alaus skardinę gniaužiantį Skotą. 
Matyt, “Fordo" blerbimą užgožė muzika. Arba galvos tvink- 
čiojimas. O gal ir viena, ir kita. 

- Ei, Lize, atleisk, kad pavėlavau. Aš nuoširdžiai apgai- 
lestauju: Po Deivido Honorso seminaro mūsų šutvė susi- 
ginčijo dėl Tomo Hardžio, ir... 

Ji be žodžių apsisuko ir nukulniavo atgal į virtuvę. Iš 
“Filko" sklidusią meilės baladę pakeitė grupelė vyrukų, dai- 
nuojančių “Š-bum". Skotas nusekė iš paskos, kaip ji ir tikė- 
josi. Lizė jautė, kad iš gerklės veržte veržiasi dygūs, nuo- 
dingi žodžiai, mintyse girdėjo balselį, baugščiai raginantį ją 
neišlieti pagiežos - tik ne ant šito Žmogaus, - bet pamažu 
priburbuliuojantį akinančio pykčio gelmėje. 

Skotas dūrė nykščiu į imtuvą ir pareiškė idiotiškai di- 
džiuodamasis bevertėmis žiniomis: 

- Čia “The Chords*“ Originalioji juodaodžių versija. 

Lizė atsigręžė. 

- Galvoji, man rūpi, kas dainuoja per radiją, po to, kai 

atidirbau aštuonias valandas ir dar penkias pralaukiau tavęs? 
Galų gale išdygsti be penkiolikos vienuolika, vaipaisi iš ran- 
kos nepaleisdamas alaus skardinės ir aiškini, jog kažkoks 
miręs poetas tau pasirodė svarbesnis už mane? 

Jo veide šypsena ėmė blėsti, kol iš jos beliko užriesti 
lūpų kampučiai ir vos įžiūrima duobutė skruoste. Akys su- 
drėko. Tylus, persigandęs balselis vėl pabandė ją perspėti, 
bet Lizė jo nepaisė. Atėjo metas atsiteisti ir kirsti iš peties. 
Pamažu nykstantis vypsnis bei nuoskaudą spinduliuojantis 
žvilgsnis išdavė, kaip karštai Skotas ją mylėjo, bet šis suvo- 
kimas viso labo pakurstė įtūžį. Kodėl gi Lizė norėjo užkurti 
jam pirtį? Nes galėjo. 

Lūkuriuodama Skoto prie virtuvės durų ji neprisimena 
visko, ką sakė. Tik tiek, kad viena kitą lydėjo vis bjauresnės, 
vis labiau geliančios smulkmenos. Kažkuriuo momentu su 
siaubu suvokė, jog staugia kaip kantrybę praradusi Darla - 
kaip eilinė valdinga Debušerų mergina. Jo šypsena galutinai 
išnyko. Dabar Skotas į ją žiopsojo rimtomis, bauginamai 
suapvalėjusiomis akimis, kurias taip padidino baltymus su- 
vilgiusios ašaros, kad jos, rodės, išsprogo visame veide. Li- 
zė užsičiaupė nustojusi aiškinti, kad jis, skaitydamas kny- 
gas, lyg žiurkė graužia nagus (beje, amžinai purvinus). Tuo 
momentu nuščiuvo priešais “Trilapį'" ir “Malūną" žŽvygavu- 
sios automobilių padangos, nebebuvo girdėti netgi grupės, 
koncertuojančios “Uoloje", melodijos. Įsiviešpatavo spen- 
gianti tyla, ir ji suprato norinti atsiimti žodžius, bet nenu- 
manė, kaip tai padaryti. Mintis, kad užtektų patikinimo: 
Skotai, aš vis tiek tave myliu; eime į lovą, šaus į galvą vė- 
liau. Po jygos. 

- Skotai... aš... 

Lizė nenutuokė, kaip pratęsti, bet nejaukią pauzę nutrau- 
kė pats Skotas, kuris iškėlė kairįjį smilių nelyginant moky- 

tojas, ketinantis paporinti kažką itin svarbaus, ir - tuo sunku 
patikėti - vėl nusišypsojo. Tiksliau, pakreipė lūpų krašte- 
lius. 

- Palauk, - tarė. 

- Palaukti? 

Jis nudžiugo, tarsi Lizė būtų perpratusi sudėtingą sąvoką. 

- Palauk. 

Nespėjus jai atsiliepti, Skotas nėrė į tamsą. Nužygiavo 
išsitiesęs it styga, nesiūbuodamas (aiškiai atsikratęs girtu- 
mo). Į siaurus dubens kaulus sučežėjo džinsai. 

- Skotai?.. - išsižiojo Lizė, bet jis vėl iškėlė smilių - pa- 
lauk, - ir prasmego šešėliuose. 

Šiuo metu ji sunerimusi spokso į pievą. Virtuvėje šviesą 
išjungė manydama, jog taip galės lengviau jį įžvelgti. Vis 
dėlto, nors netoliese tvieskia gatvės žibintas, šešėliai drie- 
kiasi iki šlaito vidurio. Artimiausiame kieme kimiai loja 
šuo. Lizė žino, kad jo vardas Plutas, nes kaimynai retsykiais 
rikteli savo augintiniui. Bet tas nenutyla. Prieš minutę ausis 
pasiekė dūžtančio stiklo žvangesys. Kaip ir skalijimas, kaž- 
kur visai šalia. Arčiau nei kiti garsai, sklandantys gyvybės 
kupinoje, bet liūdesį keliančioje naktyje. 

Ak, kodėl ji ant Skoto taip-niršo? Juk nė nenorėjo žiūrė- 
ti to kvailo švediško filmo! Ir kodėl ją užlieja toks džiuge- 
sys? Tokia šlykšti piktdžiuga? 

Atsakyti Lizė negali. Aplinkui tvyro gaivi vėlyvo pavasa- 
rio naktis - įdomu, kiek /aiko ji čia stovėjo? Dvi minutes? 
Penkias? Atrodo, kad ilgiau. O tas dūžtantis stiklas... ar jis 
kažkaip susijęs su Skotu? 

Ten, parkų teritorijoje, stovi oranžerija. 

Širdis be jokios akivaizdžios priežasties ima plakti grei- 
čiau. Vos spėjusi pajusti, kaip paspartėja pulsas, tamsoje ji 
pastebi judesį. Po sekundės išvysta žmogaus kontūrus. Lizę 
apima palengvėjimas, kuris, deja, baimės neišsklaido. Iš gal- 
vos niekaip neiškrenta stiklo šukių vaizdas. Negana to, jis 
artėja keistai svyruodamas. Tiesi, mitri eisena pradingo. 

Užuot pašaukusi, ji teįstengia sukuždėti: “Skotai?" Ir 
graibo sieną ieškodama prieangyje įsuktos lemputės jungik- 
lio. 

Ji kviečia tyliai, bet miglota figūra, kuri kėblina per veją 
- taip, kėblina, o ne eina - pakelia galvą tą akimirką, kai su- 
grubę Lizės pirštai spūsteli mygtuką. 

- Lize, čia jyga! - nuskamba riksmas, vos tik užsižiebia 
šviesa. Ar jis galėjo pasirinkti geresnę akimirką? Vargu bau. 
Sprendžiant iš balso, Skotas triumfuoja, tarytum būtų iš- 
sprendęs visas problemas. - Ir ne šiaip jyga, o kruvinoji 
jyga! 

Nors žodį Lizė girdi pirmą kartą, jo nesumaišo su “jėga" 
arba “jė-jė" Tai jyga, dar vienas Skoto darinys, ir ne šiaip 
jyga, o kruvinoji jyga. Virtuvės žibintas nušviečia jį, ir Lizė 
mato, kad jos mylimas vyras lyg dovaną tiesia kažkuo apte- 
kusią kairiąją ranką. O Jėzau, Marija ir dailide Juozapai, kad 
tik jis būtų išsaugojęs pirštus, antraip turės užbaigti savo 
knygą ir darbuotis prie kitų romanų spūsčiodamas rašomo- 
sios mašinėlės klavišus viena, dešiniąja ranka. Nes kairioji 
virtusi raudona, varvančia mase. Jūros žvaigžde, kurios ga- 
lūnes, žinoma, atstoja pirštai, teka kraujas. Net ir bildėdama 
nuo prieangio, ji suskaičiuoja tuos raudonus praskėstus pa- 
vidalus - vienas, du, trys, keturi... ačiū Dievui; štai ir nykš- 
tys, penktasis. Tačiau Skoto džinsai aptiškę rusvomis dėmė- 
mis, o jis pats tebetiesia sumaitotą, kruviną ranką, kuria, 

prasibrovęs pro gyvatvorę, smogė į storą oranžerijos stiklą. 
Nūnai laiko ją kaip dovaną, savotiškai prašo atleisti už tai, 
kad pavėlavo, įteikia kruvinąją jygą. 

- Čia tau, - sako jis, kai Lizė nusitraukia palaidinukę ir 
šia apvynioja kapsinčią masę. Mato, kad medžiaga akimoju 
permirksta, jaučia nuo žaizdų tvoskiančią kaitrą, supranta 
(na, žinoma!), kodėl galvoje skambėjęs balselis taip bijojo, 
kad ji pripliurps, ko nereikia: Skotas įsimylėjęs tiek ją, tiek, 
tam tikra prasme, mirtį. Ir pasiruošęs sutikti su visais bjau- 
riais, skaudžiais dalykais, kuriuose kiti žmonės jam išsako. 

Kiti žmonės? 

Ne visai - Skotas anaiptol ne toks pažeidžiamas, - tik tie, 
kuriuos jis myli. Staiga Lizė sumoja, kad ji ne vienintelė, 
nieko nepasakojusi apie savo praeitį. 

- Čia tau. Aš prašau atleidimo, kad užmiršau mūsų pasi- 
matymą. Prižadu taip nebesielgti. Tai jyga. Mes... 

- Ša, Skotai. Viskas gerai. Aš ne... 

- Mes ją vadiname kruvinąja jyga. Ji ypatinga. Tėtis sakė 
man ir Polui... 

- Aš ant tavęs nesiuntu. Niekada nepykau. 

Skotas sustingsta prie rakščių pilnų laiptelių ir vėpso į 
ją kaip dešimtmetis berniukas. Lizės palaidinuke apvyniota 
ranka primena šarvinę riterio pirštinę. Geltonas audinys pra- 
žydęs raudoniu. Ji stovi pievoje viena liemenėle, jaučia, 
kaip kulkšnis kutena žolė. Iš virtuvės plūsta miglota gelsva 
šviesa, dėl kurios tarpkrūtį nudažo vingiuotas šešėlis. 

- Ar paimsi? 

Jis įsispitrijęs į Lizę maldingu vaikišku žvilgsniu. Ilge- 
singose akyse atsispindi skausmas, ir ji suvokia, kad Skotas 
kankinasi ne dėl sužalotos rankos, bet visiškai nenumano, 
ką atsakyti. Klaikiai supjaustytą dilbį vargais negalais ap- 
tvarstė, tačiau dabar stypso suakmenėjusi. Neranda žodžių. 

Tiksliau, bijo ištarti netinkamus, kurie vėl jį priverstų nu- 
trūkti nuo grandinės. 

Skotas jai padeda. 

- Jeigu paimsi jygą - ypač kruvinąją jygą, - vadinas, atsi- 
prašymas tau tiko. Taip sakydavo tėtis. Nuolat kaltodavo 
man ir Polui. - Ne “kartodavo", o “kaltodavo". Jis regresavo 
iki švepluojančios vaikiškos kalbėsenos. O Jėzau. 

- Gerai, paimsiu, - sulinksi Lizė. - Žiūrėti to titruoto 
švedų filmo vis vien nenorėjau. Man skauda kojas. Aš tie- 
siog ketinau su tavimi griūti į lovą. O dabar teks keliauti į 
ligoninės priimamąjį. 

Jis papurto galvą, lėtai, bet ryžtingai. 

- Skotai... 

- Jeigu tu nepykai, tuomet kodėl ant manęs vertei vien 
tik grasų krekulą? 

Vien tik grasus krekulas. Dar vienas vaikystės atviru- 
kas. Lizė įsimena frazę, nusprendusi apmąstysi ją vėliau. 

Nes nebegalėjau rėkti ant sesers. - Atsakymas nu- 
skamba juokingai. Ji prapliumpa taip kvatoti, kad pati nustė- 
ra ir netrukus apsipila ašaromis. Galvoje įsivyrauja svaigu- 
lys. Lizė prisėda ant prieangio laiptelio įsitikinusi, jog tuo- 
jau apalps. 

Skotas įsitaiso greta. Jam dvidešimt ketveri, ilgi plaukai 
mažne siekia pečius, smakras apžėlęs dviejų dienų ražieno- 
mis. Kairiąją ranką dengia jos palaidinukė, kurios viena ran- 
kovė atsivyniojo ir nukaro. Jis pabučiuoja Lizę į tvinkčio- 
jantį smilkinį, įbeda į mylimąją meilų, supratingą žvilgsnį. 
Kai prabyla, jo balsas skamba daugmaž įprastai. 

- Na, taip, šeimyniškiai knisa protą. 

- Aha, - sukužda ji. 

Jis apkabina Lizę kairiąja ranka, kurią ji mintyse jau pra- 

minė kruvinosios jygos ranka, Skoto dovanėle, brudino 
penktadienio vakaro siurprizu. 

- Išmesk juos iš galvos, - pratęsia Skotas šiurpiai romiu 
tonu, tarsi kairiosios savo galūnės ką tik nebūtų pavertęs 
kraujuojančiu mėsgaliu. - Klausyk, Lize: žmonės viską už- 
miršta. 

Jos akyse sužvilga dvejonė. 

- Nejaugi? 

- Taip. Šitas metas priklauso mums. Tau ir man. Štai kas 
svarbiausia. 

Tau ir man. Bet ar ji tikrai to nori? Dabar, kai pamatė, 
kokia nestabili Skoto psichika? Kai pamažu pradėjo įsivaiz- 
duoti, koks gyvenimas lauktų, jeigu su juo susietų likimą. 
Bet prisiminusi, kaip mylimo vyro lūpos palytėjo smilkinį, 
tą ypatingąjį taškelį, Lizė pagalvoja: Gal ir noriu. Juk akį 
turi kiekvienas uraganas, ar ne? 

- Tikrai? 

Kelias sekundes Skotas tyli. Tiesiog laiko ją savo glėby- 
je. Nuo Klyvs Milso centro sklinda variklių riaumojimas, 
riksmai, ūkčiojantis gagenimas. Kaip visada įsišėlo penkta- 
dienio vakaro sulaukę Berniukai Pamestinukai. Užtat čia ra- 
mu. Nuožulnus, vasaros laukiantis kiemelis atsiduoda vejos 
kvapu, kaimynų valdose amsi Plutas, pečius šildo mylimojo 
ranka - nors drėgna nuo kraujo, kurio žymės lieka ant diaf- 
ragmos, ji teikia paguodą. 

- Mažule, - sako jis. 

Pauzė. 

- Širdele, - priduria. 

Lizai Debušer, dvidešimt dvejų metų merginai, pailsu- 
siai nuo savo šeimos ir nuo vienatvės, to užtenka. Galų gale 
užtenka. Tamsoje Lizė susitaiko su jo skotiškumu, ir nuo 
šios akimirkos nė sykio nesigręžioja atgal. 

Kai jiedu grįžta į virtuvę, ji nuvynioja palaidinukę ir ap- 
žiūri žaizdas. Žvelgiant į kraują, užlieja dar viena alpulio 
banga, kuri iš pradžių pakelia į ryškios šviesos aukštybes, 
bet po akimirkos baudžiasi nugramzdinti į tamsos gelmes. 
Lizė stengiasi neprarasti sąmonės vis sau kartodama: Jam 
manęs reikia. Privalau jį nuvežti į Derio ligoninės pri- 
imamąjį. 

Skotui kažkaip pavyko nesusipjaustyti venų, mėlynuo- 
jančių riešo paviršiuje - tikras stebuklas, - bet delną vagoja 
mažiausiai keturi pjūviai, kai kur oda atvipusi lyg tapetų 
kraštai. Išgremžti ir trys “storieji pirštai", kaip pasakytų jos 
tėtis. Svarbiausia, dilbį subjaurojo gilus rėžis, iš kurio it 
ryklio pelekas kyšo žalia stora šukė. Skotui ją ištraukus 
(kone atsainiai) ir nusviedus į šiukšliadėžę, Lizė nejučia aik- 
teli: fe. Jis laiko kiaurai peršlapusią palaidinukę po ranka, 
idant krauju neištepliotų virtuvės grindų. Ant linoleumo vis 
dėlto nuvarva keli lašai, bet ne tiek daug, kad juos valant 
tektų sugaišti nemažai laiko. Skotas ištiesia kruviną dilbį 
virš kriauklės ir įsitaiso ant aukštos taburetės, ant kurios ji 
kartais pritupia, kai pjausto daržoves arba plauna indus (aš- 
tuonias valandas prasiblaškius tarp kavinės staliukų, stengies 
sėstis visur, kur įmanoma). Jis sako paaiškinsiąs, kokių 
priemonių reikės imtis. 

- Tau būtina keliauti į ligoninę! - atšauna Lizė. - Skotai, 
surimtėk! Rankose pilna sausgyslių! O jeigu kurią nors pa- 
žeidei ir ateityje nebegalėsi valdyti pirštų? Nerimauji, ką 
pagalvos gydytojai? Sumąstyk kokią istoriją - juk tuo užsii- 
mi pragyvenimui... 

- Važiuosime rytoj, - prižada jis, - jei tuo metu vis dar 
spirsies. - Skotas kalba visiškai normaliai, protingu, kerin- 
čiu, hipnozuojamai įtaigiu balsu. - Nesijaudink, per naktį nė- 
mirsiu. Žaizdos beveik nebekraujuoja. Beje, ar žinai, kaip 
penktadienio vakarais atrodo ligoninės priimamasis? Ten 
vyksta girtuoklių paradas! Šeštadienio rytai man kur kas pri- 
imtinesni. - Jo veidą nušviečia žavinga šypsena, tarsi sakan- 
ti: brangute, tvarkelė ir masinanti atsakyti tuo pačiu. Lizė 
mėgina išsaugoti rimtą išraišką, bet jaučia mūšį pralaiminti. 
- Be to, visi Lendonai pasižymi gebėjimu sparčiai gyti. Nie- 
ko kito mums nelieka. Tuojau parodysiu, ką daryti. 

- Elgiesi taip, lyg plikomis rankomis būtum suskaldęs 
tuziną oranžerijos stiklų. 

- Ne. - Jo vypsnis mažumėle suvirpa. - Šį vakarą buvo 
pirmas kartas. Bet aš kai ką sužinojau apie skausmą. Aš ir 
Polas. 

- Tavo brolis? 

- Aha. Jis miręs. Lize, pripilk dubenį šilto vandens. Šilto, 
bet ne karšto. 

Jai magėtų išklausinėti apie brolį, 

(Nuolat kaltodavo man ir Polui) 

kurio nė neįtarė egzistuojant, bet dabar tam ne laikas. 
Atsisako ir minties tempti jį į ligoninę, bent jau iki ryto. 
Jeigu Skotas sutiktų, Lizė turėtų sėsti už vairo, tačiau vargu 
ar virpančiomis rankomis sugebėtų jį nulaikyti. Juolab kad 
žaizdos išties kraujuoja silpniau. Dėkui Viešpačiui už men- 
kas malones. 

Iš po kriauklės Lizė išgriebia baltą plastikinį dubenį 
(pirktą “Mamot Mart"' parduotuvėje už septyniasdešimt de- 
vynis centus), ir jį pripildo šiltu vandeniu, į kurį Skotas 
įmerkia sužalotą ranką. Iš pradžių ji jaučiasi neblogai - į tin- 
giai vinguriuojančias raudonas gijas nekreipia dėmesio, - 

bet kai jis švelniai patrina dilbį ir vanduo parausta, Lizė nu- 
sisuka klausdama savęs, kodėl Skotas, dėl Dievo meilės, 
krapšto tuos pjūvius. 

- Aš noriu nuplauti žaizdas, - prataria jis. - Išvalyti prieš 
keliaudamas į... - po trumpos pauzės užbaigia: - ...į lovą. Juk 
pas tave likti galėsiu? Prašau? 

- Žinoma, - užtikrina Lizė ir pagalvoja: tau ant liežuvio 
galo sukosi kažkas kita. 

Pagaliau užbaigęs procedūrą Skotas išpila vandenį ir pa- 
rodo jai drėgną, žvilgančią ranką. Rėžiai nebeatrodo taip 
baisiai kaip anksčiau, bet nemaloniai primena žuvų žiaunas, 
kurių rausvumas patamsėja iki sodraus raudonio. 

- Nieko prieš, jei ištuštinčiau tavo arbatos dėžutę? - 
klausia jis. - Nupirksiu tau kitą. Pažadu. Netrukus gausiu ka- 
rališką čekį. Penkis gabalus. Mano agentas prisiekė moti- 
nos vardu. Aš balsu nusistebėjau, kad jis išvis turi gimdyto- 
ją. Beje, tai pokštas. 

- Suprantu. Aš ne tokia kvaila, kaip manai... 

- Tu nesi kvaila. 

- Skotai, kam tau arbatos pakeliai? 

- Duokš ir sužinosi. 

Ji įvykdo prašymą. Tebesėdėdamas ant aukštosios tabu-' 
retės Skotas viena ranka pripila dubenį ne itin karšto van- 
dens. Tuomet atplėšia “Lipton" arbatos dėžutę. 

- Polo išradimas, - džiugiai paskelbia. Kaip vaikas, mąs- 
to ji. Pažvelk, kokį šaunų lėktuvo modelį suklijavau; pa- 
žvelk, iš cheminių medžiagų rinkinio sumaišiau nemato- 
mą rašalą. Skotas sumeta pakelius į dubenį, visus aštuonio-: 
lika. Vanduo kaipmat įgauna dulsvą gintarinį atspalvį. - Tru- 
putį gelia, bet veikia nepriekaištingai. Žiūrėk. 

Aha, nepriekaištingai, pastebi Lizė. 

Jis nuleidžia ranką į arbatos skystimėlį ir sekundei pra- 
šiepia kreivokus, šiek tiek nublukusius dantis. 

- Mažumėle dilgsi, bet tai padeda. Garbės žodis. 

- Taip, - atsiliepia Lizė. Gydymo priemonė gan keistoka, 
bet ji turbūt apsaugo nuo infekcijos ir priverčia žaizdą spar- 
čiau užsitraukti. Čakis Gendronas, virėjas iš kavinės, dievi- 
na “Insider", retsykiais ir ji perverčia žurnalą. Prieš porą sa- 
vaičių skaitė straipsnį, kurio autorius rašė apie arbatos nau- 
dą. Aišku, tame pačiame puslapyje buvo ir žinutė, jog Mine- 
sotoje rasti sniego žmogaus kaulai. - Taip, rodos, tu teisus. 

- Ne aš, o Polas. - Jis įsiaudrinęs, atgavęs įprastą veido 
spalvą. Lyg nė nebūtų susižeidęs, sukirba mintis jos galvo- 
je. 

Skotas smakro kryptelėjimu parodo į vidinę švarko kiše- 
nę. 

- Širdele, pridek man cigaretę. 

- Ar tau derėtų rūkyti... 

- Prašau. 

Ji sužvejoja pakelį, sukanda vieną cigaretę, prie kurios 
galo prikiša užžiebtą degtuką. Link įdubusių, drėgmės dė- 
mėmis nusėtų virtuvės lubų nuvingiuoja melsvi kvapnūs dū- 
mai (jai visada patiks tas aromatas). Lizei knieti pakamanti- 
nėti apie jygas, o konkrečiai - apie kruvinąsias jygas. Ji pra- 
deda susigaudyti, ką tai reiškia. 

- Skotai, tave su broliu užaugino tėvas ir motina? 

- Ne-e. - Jis kyšteli cigaretę į lūpų kamputį ir primerkia 
vieną akį, idant šios negraužtų dūmai. - Mama pasimirė ma- 
ne gimdydama. Tėtis vis sakydavo, kad aš ją pražudžiau, nes 
buvau miegalius ir pernelyg išstorėjęs. - Skotas suprunkš- 
čia, tarsi išgirdęs juokingiausią pasaulyje sąmojį. Tačiau jis 
krizena dirgliai, panašiai kaip vaikas, kuriam papasakojo ne- 
švankų ir ne visai suprantamą anekdotą. 

Lizė tyli. Bijo prabilti. 

Jis nukreipia akis į dubenį, pilną kruvinos arbatos. Supap- 
si “Herbert Tareyton" cigariuku, ir baltas popierius virsta 
pelenų stulpeliu. Akis vis dar primerkta, todėl Skotas atro- 
do kitoks. Pažįstamas, bet kitoks. Kaip... 

Na, tarkim kaip vyresnis, jau miręs brolis. 

- Pasak tėvelio, aš nekaltas, kad parpiau, kai atėjo metas 
išnirti laukan. Jis aiškino, esą mama turėjo pliaukšėjimais 
neleisti man užmigti. Bet ji to nedarė. Aš užaugau per dide- 
lis, ir motina padėjo galvą. Jyga, pabaiga. - Skotas nusijuo- 
kia. Nė nepastebi, kaip pelenai nukrenta ant spintelės. Tie- 
siog dėbso į tamsų vandenį, netardamas nė žodžio. 

Lizė susiduria su keblia dilema. Pateikti dar vieną klau- 
simą ar ne? Ji baiminasi, jog Skotas neatsakys arba užrėks. 
(Paleisti gerklę sugeba. Teko įsitikinti, palankius jo semi-+ 
narus apie nūdienos rašytojus). Bijo, kad atsakys. Ir tai la- 
biausiai tikėtina. 

- Skotai? - tyliai prataria. 

- Mm-hmm? - cigaretė jau sutrumpėjusi per tris ketvir- 
čius, beveik iki filtrą primenančio kandiklio. 

- Jygas darė tavo tėvas? 

- Aha, kruvinąsias jygas. Kai mes kažko išsigąsdavome 
arba kai reikėdavo išsklaidyti grasų krekulą. Polas mokėjo 
daryti puikias jygas. Smagias. Mudu tarsi ieškodavome |0- 
bių. Dairykis užuominų. “Jyga! Pabaiga!" - ir tu gauni prizą. 
Saldainį arba “RC kolą"'. - Nuo cigaretės galo vėl nuplevena 
pelenai. Skotas neatplėšia akių nuo kraujo spalvos arbatos. 
Bet tėtis dovanoja bučinį. - Jis pažvelgia į Lizę, kuri netikė- 
tai sumoja, kad Skotas žino, ko drovisi paklausti mylima 
mergina ir stengiasi atsakyti kaip įmanydamas aiškiau. Tiek, 
kiek drįsta. - Toks yra tėčio prizas. Bučinys, kurio sulaukia- 
me po skaudinimo. 

Savo vaistų spintelėje Lizė neturi tvarsčių, todėl į ilgas 
juostas sudrasko paklodę. Nors šioji ir sena, netektis vis 
tiek kursto liūdesį. Sunku papildyti lininių audinių atsargas, 
kai tegauni padavėjos atlyginimą (prie kurio prisiduri elge- 
tiškus Berniukų Pamestinukų ir šiek tiek dosnesnius fakul- 
teto narių, pietaujančių “Peto" picerijoje, arbatpinigius). Ta- 
čiau prisiminus kryžmus delnų pjūvius ir ilgesnes, dilbį iš- 
raižiusias žiaunas, visos dvejonės išgaruoja. 

Nuvirtęs ant absurdiškai siauros jos lovos, savo pusėje, 
padėjęs galvą ant pagalvės, Skotas bematant ima kirmyti. 
Lizė mano, kad jai sumerkti akių neleis mintys, bet įminga, 
vos tik prisiglaudžia prie mylimo vyro. 

Naktį ji pabunda du kartus. Pirmą sykį atsikelia, nes mie- 
gą išblaško perpildyta šlapimo pūslė. Lova tuščia. Lizė tar- 
si lunatikė nusvyruoja į tualetą. Pakeliui iki strėnų kilsteli 
per didelius, naktinukus pakeitusius Meino universiteto 
marškinėlius ir suniurna: “Skotai, paskubėk; gerai? Man la- 
bai reikia..." Bet įžengusi pro duris, vienišos lemputės, ku- 
rią ji naktimis visada palieka įjungtą, šviesoje Lizė neišvysta 
nė gyvos dvasios. Tualeto sėdynė taip pat nepakelta (nusi- 
čiurškęs Skotas amžinai užmiršdavo ją nuleisti.) 

Poreikis nusišlapinti akimoju išblėsta. Lizė persigąsta, 
kad jis pakirdo, mintyse atgamino, kokius savo gyvenimo 
epizodus atskleidė, ir palūžo neatlaikęs - kaip ten rašo Ča- 
kio “Insider" - pažadintų prisiminimų.. 

Gal jis paprasčiausiai slėpė tuos dalykus nuo kitų? Kas 
žino... vis dėlto vaikiška Skoto kalbėsena įvarė nemažai bai- 
mės. Tarkim, jis grįžo prie oranžerijos užbaigti pradėtą dar- 
bą. Tik šįsyk persipjaus ne ranką, o gerklę? 

Lizė buvo beeinanti į blausią virtuvę, be kurios butelyje 
tėra miegamasis, bet akies krašteliu užfiksuoja jį, susirietu- 
sį lovoje sau įprastoje embriono pozoje, keliais bemaž sie- 
kiantį krūtinę, kaktą įrėmusį į sieną (kai rudenį E išsi- 
ženklas). Į nuolatinius Pasiniraus persikelti prie išorinės l0- 
vos pusės jis nereaguodavo. Nūnai Skotas truputį pasimuis- 
to, spyruoklės sugirgžda, ir gatvės žibintas pro langą nušvie- 
čia tamsią, ant jo skruosto užkritusią plaukų sruogą. 

Lovoje jo nebuvo. 

Betgi štai jis, guli šalia sienos. Jei kyla abejonių, jas iš- 
sklaidyti galima palietus plaukus, į kuriuos Lizė žvelgia. 

Man turbūt prisisapnavo, kad Skotas pradingo. 

Matyt. Tačiau nupėdinusi į vonios kambarį ir prisėdusi 
ant klozeto ji pagalvoja: Ne, kai aš atsikėliau, brudina lo-. 
va buvo tuščia. 2 

Lizė nusišlapina, atsistoja ir pakelia dangtį - to betrūko,. 
kad jį aptaškytų mieguistas, taip pat į tualetą užsimanęs Sko-. 
tas. Tuomet grįžta į lovą. Iki jos nusigauna jau snūduriuoda-, , 
ma. Bet dabar svarbiausia, kad mylimasis guli greta. A 

Antrą sykį ji nubunda ne savo valia. 

- Lize. 

Pečius purto Skotas. 

- Lize, mažoji Lize. 

Ji priešinasi - juk dieną, po velnių, visą savaitę taip sun- 
kiai dirbo, - bet Skotas neatlyžta. 

- Lize, kelkis! 

Atsimerkus akių neapspigina ryto šviesa, kaip ji tikisi. 
Kambaryje tamsu. : 

- Skotai? Kapseksi? 

Jai maga paklausti, ar žaizdos nekraujuoja, o gal nuo jų 
nuslydo tvarstis, bet apsunkęs liežuvis nepajėgia minčių pa- 
versti žodžiais todėl tenka pasitenkinti: kapseksi? 

Jis pasvyra virš Lizės. Atrodo visiškai išsibudinęs ir įsi- 
audrinęs, bet ne sunerimęs arba apimtas skausmo. 

- Žinai, ilgiau taip gyventi negalima. 

Gąsdinanti pastaba išblaško miegą. Ką jis pliauškia? Ne- 
jau nori skirtis? 

- Skotai? - Lizė pagraibo grindis, suranda “Taimeks" 
laikroduką ir pažvairuoja į ciferblatą. - Dar tik penkiolika po 
keturių! - Ji suirzusi ir drauge pašiurpusi iš baimės. 

- Lize, mums reikia nusipirkti namą, - sukužda Skotas ir 
papurto galvą. - Minutėle, pradėjau nuo galo. Man rodos, 
mudviem derėtų susituokti. 

Lengviau atsidususi ji sudrimba ant lovos. Laikrodis iš- 
sprūsta iš suglebusių pirštų ir barkšteli ant grindų. Nieko 
baisaus. “Taimeks", atlaikęs smūgį, tebetiksi. Palengvėjimo 
jausmas užleidžia vietą nuostabai. Jai ką tik pasipiršo, kaip 
panelei iš meilės romano. Širdį netikėtai nutvilko panikos 
dilgsnis. Vaikinas, kuris siūlo tekėti (beje, be penkiolikos 
puse penkių ryto), vakare pavėlavo į pasimatymą ir dėl to 
(bei kitų dalykų) buvo iškoneveiktas, susimaitojo ranką, 
grįžo į pievelę ir atkišo kruviną kumštį tarsi brudiną kalė- 
dinę dovanėlę. Vyrukas, turintis mirusį brolį, apie kurio eg- 
zistavimą ji ką tik sužinojo, ir amžinatilsę motiną, nuėjusią 
anapilin, nes jis - kaip ten pasakė karštagalvis jaunasis rašy- 
tojas - buvo miegalius ir pernelyg išstorėjęs. 

- Lize? 

- Užsičiaupk, Skotai, aš mąstau. - Ak, bet kai mėnulis 
nusileidęs ir neaišku, kokia dabar valanda, kad ir ką tvirtintų 
patikimasis “Taimeks" laikrodukas, surikiuoti mintis neap- 
sakomai sunku. 

- Aš tave myliu, - švelniai prataria jis. 

- Žinau. Ir aš tave myliu. Ne čia esmė. 

- Gal ir čia. Turiu omenyje tai, kad mane myli. Pirmas 
žmogus po Polo. - Patylėjęs prideda: - Ir, ko gero, po tėčio. 

Ji pasiremia alkūne. 

- Skotai, daug kas tave myli. Kai susiruoši skaityti sky- 
rius iš paskutinės savo knygos ir tos, kurią rašai dabar... - Li- 
zė susiraukia. Naujasis romanas vadinasi “Pabėgę iš praga- 
ro“, bet jo ištraukos susižavėjimo nekėlė. - Kai skaitai, pa- 
siklausyti susirenka beveik penki šimtai žmonių. Iš “Meino 
svetainės" tave derėtų perkelti į Hoko salę. Kai užbaigi pa- 
sirodymą, žiūrovai tau ploja stovėdami. 

- Tai ne meilė, o smalsumas, - pataiso jis. - Tarp mūsų 
kalbant, aš viso labo dalyvauju apsigimėlių spektaklyje. Kai 
pirmąjį romaną išleidi dvidešimt vienerių, apie apsigimė- 
lius sužinai viską, net jei prakeiktą rašliavą teperka bibliote- 
kos, o apie didelį tiražą nė neverta svajoti. Bet, Lize, tokie 
vunderkindiški dalykai tau nerūpi... 

- Dar ir kaip rūpi. - Mieguistumas galutinai išnyko. 

- Taip, bet... pridek man cigariuką, širdele. - Jo pakelis 
guli ant grindų, vėžlio pavidalo peleninėje. Lizė šią pakelia, 
įspraudžia cigaretę jam tarp lūpų ir prikiša žiebtuvėlį. Skotas 
pratęsia: - Bet tau svarbu ir tai, ar aš valausi dantis... 

- Suprantama... 

- Ar šampūnas, kuriuo naudojuos, padeda atsikratyti 
pleiskanų. 

Ji kai ką prisiminė. 

- Nupirkau tau “Tegrin" buteliuką. Padėjau vonios kam- 
baryje. Turėtum jį išbandyti. 

Skotas prajunka. 

- Matai? Matai? Štai puikiausias pavyzdys. Tavo pažiūros 
- grynai holistinės. 

- Aš nežinau, ką reiškia šitas žodis, - suraukusi antakius 
prisipažįsta Lizė. 

Peleninėje jis sumaigo per ketvirtį nurūkytą cigaretę. 

- Ogi tai, kad mane matuodama žvilgsniu tu regi visumą. 

Ji trumpam susimąsto ir galiausiai linkteli. 

- Aha, turbūt. 

- Tu neįsivaizduoji, kokia mano padėtis. Vaikystėje bu- 
vau... na, vienoks. Pastaruosius šešerius metus esu pasikei- 
tęs. Gyvenimu skųsti negalėčiau, bet daugumai - tiek vieti- 
niams, tiek iš Pitsburgo universiteto - Skotas Lendonas tė- 
ra, hmm... šventas automatinis patefonas. Įmesk porą “žalių" 
į plyšį, ir išgitsi brudiną istoriją. - Jis kalba ramiai, bet Li- 
zė numano, kad Skotas gali įpykti. Bėgant laikui. Jeigu ne- 
turės vietos, kur jaustųsi saugus... kur būtų vertinamas kaip 
paprastas žmogus. Taip, ji sugebėtų tapti tuo ramsčiu ir pasi- 
rūpinti namų jaukumu. Skotas padėtų. Tam tikra prasme, 
juodu jau siejo artimi sutuoktinių ryšiai. 

- Lize, tu ne tokia kaip aplinkiniai. Supratau, kai pirmą 
kartą tave išvydau. Per bliuzo vakarą “Meino svetainėje". 
Pameni? 

Jėzau, Marija ir staliau Juozapai, aišku, kad prisiminė. Tą 
vakarą atvažiavo į universiteto miestelį, nes panūdo apsilan- 
kyti Hartgeno meno parodoje, surengtoje netoli Hoko salės, 
išgirdo melodiją, sklindančią iš “Svetainės", ir netikėtai sau 
pačiai - bet ne vien todėl, kad užėjo noras - užsuko į klubą. 
Jis pasirodė po kelių minčių, apsidairė ir neradęs tuščių 
vietų paklausė, ar galėtų prisisėti ant jos kušetės. Mažai trū- 
ko, kad Lizė būtų numojusi ranka į muziką ir išėjusi, idant 
spėtų į autobusą, pusę devintos pajudantį Klyvs Milso pu- 
sėn. Tąkart vos per plauką neatsidūrė lovoje viena. Vien nuo 
tokios minties jai suvirpa pakinkliai, panašiai kaip iš aukšty- 
bių, pro langą, nukreipus akis į žemę. 


161 


Užuot atsiliepusi, Lizė linkteli. 

- Man tu esi, kaip... - Skoto veidą nutvieskia dieviška 
šypsena - ir nusispjaut, kad jo dantys kreivi. - Kaip telkinys, 
iš kurio mes visi geriame. Ar aš tau pasakojau apie telkinį? 

Ji taip pat nusišypso ir vėl sukinkuoja galva. Pokalbių 
šia tema klausėsi netiesiogiai, per skaitymus arba paskaitas, 
kurias lankė sulaukusi entuziastingo jo kvietimo, įsitaisiusi 
Bordman Holo 101 auditorijos arba Litl Holo 112 auditori- 
jos kampeliuose. Kai šneka apie telkinį, Skotas visuomet 
ištiesia rankas, lyg norėdamas jas įmerkti arba kažką iš- 
griebti, pavyzdžiui, kalbos žuveles. Gestas atrodo žavingas ir 
berniokiškas. Retsykiais jį vadina istorijų arba žodžių šalti- 
niu. Pasak Skoto, kiekvieną kartą, kai kitą žmogų apšauki 
nuokara, tu geri iš minėtojo telkinio arba seklumoje gau- 
dai buožgalvius. O išsiųsdamas vaiką į karą, nes išmokei jį 
mylėti savo šalies vėliavą, plaukioji gelmėse, kur apstu 
stambių, alkanų, aštriadančių padarų. 

- Kaip minėjau, kai į mane žiūri, tu matai visumą, - aiš- 
kina Skotas. - Myli mane tokį, koks aš esu, o ne dėl istorijų. 
Uždarę tavo buto duris, atsitvėrę nuo išorinio pasaulio, mu- 
du tampame lygūs visais atžvilgiais. 

- Pats esi kur kas aukštesnis už mane. 

- Tu gerai supranti, ką turiu galvoje. 

Taip, veikiausiai. Išsakyti žodžiai taip sujaudina Lizę, kad 
ji nedrįsta vidury nakties pritarti tam, dėl ko gali gailėtis iš 
ryto. 

- Pašnekėsime rytoj, - atsiliepia ji ir ant grindų nuleidžia 
peleninę. - Jei tik norėsi. 

- Be abejo, - užtikrintai patvirtina Skotas. 

- Pažiūrėsime. Dabar miegokime. 

Jis nusisuka ant šono. Guli beveik išsitiesęs, tačiau, at- 

slenkant miegui, vis labiau riečiasi. Netrukus keliai priartės 
prie siauros krūtinės, o kakta, už kurios nardo egzotiškos 
istorijų žuvelės, įsirems į sieną. 

Aš jį pažįstu. Bent jau pradedu pažinti. 

Lizę užlieja meilės banga ir jai tenka prikąsti liežuvį, 
kad pro lūpas neišsiveržtų pavojingi žodžiai, kuriuos sudė- 
tinga atsiimti, jeigu sykį juos ištarei. Galbūt neįmanoma. 
Krūtimis ji prisišlieja prie Skoto nugaros, pilvu - prie nuo- 
gos jo sėdynės. Už lango čerška keli niekaip nenurimstantys 
svirpliai, po pertraukėlės suamsi Plutas. Lizė ima snūdu- 
riuoti. 

- Lize? - balsas, regis, atvilnija iš kito pasaulio. 


- Mm-hmm? 
- Aš žinau, jog tau nepatinka “Pabėgę iš pragaro“ 
- Siaubing.... - sumurma ji, dabartinėje būsenoje nebe- 


įstengdama aiškiau išdėstyti savo įvertinimo, nenumaldomai 
grimzdama į miego glėbį. 

- Aha, ir ne tau vienai. Bet knyga susižavėjęs mano re- 
daktorius. Anot jo, “Seiler Haus“ leidykla nusprendė, kad 
parašiau siaubo romaną. Man jokio skirtumo. Žinai tą seną 
posakį? “Elkis kaip išmanai, tik nekvaršink mano galvos“ 

Balsas vis tolsta, tarsi sklisdamas iš ilgo tamsaus kori- 
doriaus. 

- Man nebūtina išklausyti Karsono Forėjaus arba redak- 
toriaus nuomonės, kad suprasčiau: “Pabėgę iš pragaro" už- 
dirbs krūvą šlamančiųjų. Aš nustojau blaškytis, Lize. Atra- 
dau savo kelią, tik nenoriu juo eiti vienas. Ar tu palaikysi 
man draugiją? 

- Ša, Sko... mieg... 

Neaišku, ar jis užmiega, bet (tikras stebuklas!) pagaliau 
užsičiaupia. 

Lizė Debušer atsimerkia šeštadienio rytą, leidusi sau iš- 
simiegoti iki devynių, ir užuodžia kepamo kumpio kvapą. 
Grindis bei lovą fantastiškomis juostomis nutvieskia saulės 
spinduliai. Ji nupėdina į virtuvę. Skotas stovi prie keptuvės. 
vien su trumpikėmis. Lizė su siaubu pastebi, kad jis nusiri- 
šęs tvarstį. Į priekaištus atšauna, esą jam niežtėjo. 

- Be to, - priduria ir ištiesia ranką (lygiai taip pat kaip 
vakar, kai išniro iš šešėlių - mintyse sušmėžavęs vaizdas pri- 
verčia ją virptelėti), - dienos šviesoje sužalojimai neatrodo 
labai baisiai, tiesa? 

Lizė lyg chiromantė spokso į delną, kol jis atšlyja pa- 
reikšdamas, jog keptuvėje reikia apversti kumpio gabalą. Ji 
nesijaučia priblokšta ar apstulbusi. Tokios emocijos papras- 
tai apninka naktimis, tamsiuose kambariuose, o ne saulėtais 
savaitgalio rytais, besiklausant seno “Filko" imtuvo, tran- 
sliuojančio malonią, nors ir ne visiškai suprantamą dainą 
apie žemadugnį automobilį. Ne pritrenkta... bet suglumusi. 
Dėl to, kad rėžiai pasirodė kraupesni, nei iš tiesų buvo, tik- 
riausiai kalta panika. Nes jie nė iš tolo neprimena rimtų 
žaizdų. Tie pjūviai netgi apšašėję. Jeigu dabar nuvežtų jį į 
Derio ligoninės priimamąjį, gydytojas, ko gero, ją išvarytų. 

Visi Lendonai pasižymi gebėjimu sparčiai gyti. Nieko 
kito mums nelieka. 

Šakute išgriebtą apskrudusį kumpio gabalėlį Skotas nu- ; į 
purto ant sulenktos popierinės servetėlės. Jis ne tik geras | 4 
rašytojas, dingteli Lizei, bet ir gali būti nuostabus virėjas.“ 
Jei užsigeidžia. Tiktai šitam nuostabiam virėjui derėtų įsigy- 
ti naujas trumpikes, nes tos, kurias mūvi, užpakaly nukaru- | 

sios, 0 juosmens gumelė išsitampiusi. Ji įkalbės Skotą nu- 
sipirkti naujas, kai leidėjai pateiks “karališką" čekį. Žinoma, 
šiuo momentu Lizei rūpi ne trumpikės. Tai yra ne tik jos. 
Mintyse ji stengiasi palyginti vakarykštes žaizdas - rausvas, 
sodrų raudonį įgaunančias žiaunas - su ryto vaizdeliu. Pa- 
prasti įpjovimai skiriasi nuo gilių suraižymų, ar ne? Negi 
tikri žmonės, ne kokie Biblijos veikėjai, išties gali taip 
sparčiai išgyti? Juk Skotas kumščiu sudaužė ne langą, o sto- 
rą oranžerijos stiklą, kurį jam, aišku, reikės pakeisti... 

- Lize. 

Ji krūpteli ir suvokia sėdinti už virtuvės stalo, tarp šlau- 
nų nervingai suspaudusi marškinėlių kraštus. 

- Ką? 

- Vieną kiaušinį ar du? 

- Gal du, - pasvarsčiusi atsako ji. 

- Įmušt ar išplakt? 

- Imušk. 

- Eisi už manęs? - lygiai tokiu pačiu tonu teiraujasi Sko- 
tas sveikąja ranka į keptuvę įdauždamas kiaušinį: pliumpt. 

Lizė šypteli ne tiek iš dalykiškos intonacijos, kiek iš 
mažumėlę archaiškai skambančios frazės, bet nė kiek nesi- 
stebi. Širdyje tikėjosi, kad Skotas vėl pasipirš. Ko gero, net 
miegodama pasąmoningai mintijo, ką atsakyti. 

- Tikrai to nori? - klausia ji. 

- Aišku. Ką /4 manai, širdele? 

- Širdelė mano, jog tavo planas visai neblogas. 

- Gerai. Labai gerai. - Patylėjęs jis priduria: - Ačiū. 

Minutę abu tyli. Senas, ant palangės riogsantis “Filkas" 
įskeltu korpusu transliuoja melodijas, kokių tėtis Debuše- 
ras niekada nesiklausė. Keptuvėje spirga kiaušiniai. Ji alka- 
na. Ir laiminga. 

- Rudenį, - sako Lizė. 

Skotas sulinksi, siekia lėkštės. 

- Puiku. Spalį? 

- Gal vėliau. Kai sulauksime Padėkos dienos. Maždaug 
tuo metu. Tau kiaušinių liko? 

- Vienas, bet man užteks. 

- Netekėsiu už tavęs, jei nenusipirksi naujų trumpikių. 

Jis nesijuokia. 

- Į savo prioritetų sąrašą jas įtrauksiu pirmu numeriu. 

Skotas padeda ant stalo lėkštę. Keptus kiaušinius su 
kumpiu. Ji išbadėjusi. Kol Lizė šlamščia pusryčius, į keptu- 
vę jis įsimuša paskutinį kiaušinį. 

- Liza Lendon, - prataria. - Kaip skamba? 

- Prikausto dėmesį... kaip tu sakai, kai žodžiai prasideda 
ta pačia raide? 

- Aliteracija. 

- Aha, būtent. - Ji pakartoja. - Liza Lendon. - Žavinga, 
kaip ir pusryčių skonis. 

- Mažoji Lizė Lendon, - suniurna jis ir į orą sviedžia ke- 
pamą kiaušinį. Tas, du sykius apsivertęs, šlepteli atgal į čirš- 
kančius kumpio taukus. 

- Ar tu, Skotai Lendonai, pažadi mylėti ir išlaikyti šitą 
nenaudėlę? - teiraujasi Lizė. 

- Taip, mylėsiu džiaugsme ir varge, - sutinka jis, ir abų. 
prapliumpa kvatoti. Griausmingą klegenimą papildo saulės. 
nušviesto imtuvo garsai. 

Skoto draugijoje ji juokdavosi dažnai. Po savaitės delną 
ir netgi dilbį išraižę pjūviai užgijo. 
Nė neliko randų. 

Vėl atsimerkusi Lizė nebesusigaudė, koks dabar laikme- 
tis - praeitis ar nūdiena. Tačiau į kambarį įsiskverbė pakan- 
kamai blausios šviesos, kad ji įžvelgtų žydrus tapetus ir ant 
sienos kabantį jūros peizažą. Taigi čia Amandos miegama- 
sis. Vis dėlto Lizę užvaldė keistas pojūtis, tvirtinantis, esą ji 
guli ant savo siauros lovelės, kuria iki lapkritį planuojamų 
vestuvių dalysis su Skotu, ir sapnuoja ateitį. 

Kas ją prižadino? 

Amanda drybsojo ant šono, o jaunesnioji sesuo - prili- 
pusi prie jos kaip šaukštas. Krūtys įremtos į Mendės nugarą, 
pilvas - į prakaulią sėdynę. Kodėl gi ji pakirdo? Į tualetą lyg 
ir nenorėjo... bent ne tiek, kad savyje rastų jėgų nusirangyti 
nuo lovos. Tuomet kodėl?.. 

Amanda, kažką sakei? Kažko nori? Gal atsigerti? 
Oranžerijos stiklo šukės, su kuria galėtum persipjauti 
riešus? 

Lizė nė neketino ištarti to, kas šmėkštelėjo sąmonėje, 
nes į galvą šovė keista mintis: nors prieš save matė sparčiai 
žilstančius Mendės gaurus ir naktinių apykaklę puošiančius 
rauktinukus, jai dingojosi, kad guli lovoje kartu su Skotu. 
Taip! Naktį, kažkuriuo momentu Skotas... ką jis padarė? Iš 
Lizės atsiminimų peršliaužė į Amandos kūną? Na, taip. 
Skamba juokingai, bet prasižioti vis vien nesinorėjo. Kas, 
jeigu jai prabilus, Mendė atsilieps Skoto balsu? Kaip ji rea- 
guos? Ar suriks? Klyks taip, kad iš kapo duobės prikels 
numirėlius, kaip sakoma? Ne, tai grynas absurdas, nors... 

Bet pažiūrėk, kaip Amanda miega. Pritraukusi kelius 
prie krūtinės, palenkusi galvą. Jeigu čia būtų siena, kak- 

ta prie jos neabejotinai priliptų. Nenuostabu, kad ma- 
nai... 

Ir staiga priešaušrio tamsoje, nusukusi veidą taip, kad 
Lizė negalėtų jo įžvelgti, Amanda pratarė: 

- Mažule. 

Po pauzės: 

- Širdele. 

Jei vakar Lizės kūno temperatūra nukrito trisdešimčia 
laipsnių, tai šįryt - visomis šešiomis dešimtimis*. Balsas 
neginčytinai buvo moteriškas, tačiau jis priklausė ir Skotui. 
Lizė gyveno su vyru ilgiau nei dvidešimt metų, todėl jo in- 
tonacijas atpažindavo visada. 

Aš sapnuoju, patikino save. Todėl ir nesuvokiu, kur 
esu: praeityje ar dabartyje. Jei pakreipsiu galvą, kamba- 
rio kampe išvysiu plevenantį stebuklingąjį PILSBERIO 
MILTŲ kilimą. 

Bet ji nė nepajėgė krustelėti. Galiausiai prašnekti pri- 
vertė stiprėjanti ryto šviesa. Naktis beveik baigėsi. Jei Sko- 
tas sugrįžo - jei čia ne sapnas, o tikrovė, - tam turėjo būti , 
svari priežastis. Žinoma, pasirodęs velionis vyras nieku By-i 
vu jos neskaudintų. Bent jau... ne specialiai. Išspausti jo ar-“ 
ba Amandos vardą neapsivertė liežuvis. Ir vienas, ir kitas : 
skambėtų ne vietoje. Mintyse Lizė pamatė, kaip sugriebia | | 
seserį už peties ir ją atverčia. Kieno veidas būtų pasislėpęs | 
po žilstančiais Mendės karčiuūkais? Tarkim, Skoto? Viešpa::, | 
tie švenčiausias, tarkim. Ė 

Dienos šviesa sėkmingai vaiko sutemas. Lizę netikėtai.) | 
apėmė tikrumo jausmas, kad jeigu ji tylės, kol tekės saulė, ;. 2 
praeitį bei nūdieną skiriančios durys užsitrenks, atimdamos'| 
bet kokią galimybę išgauti atsakymus. : 

Spjauk į vardus. Spjauk į tai, kas, velniai griebtų, ti | i 
no tuose naktiniuose marškiniuose. 


* Apytiksliai nuo 36,69 C iki 209 C ir iki 3,39 C. 

- Kodėl Amanda sakė “jyga"? - pasiteiravo ji kimu balsu, 
kuris pervėrė blausų, bet vis labiau šviesėjantį miegamąjį. 

- Aš tau palikau jygą, - atsiliepė kitas, lovoje gulintis as- 
muo. Lizės pilvas prilipęs prie jo sėdimosios. 

O Dieve, o Dieve, o Dieve, tai grasus krekulas, jei tik 
jis išvis yra... 

Tvardykis. Netriesk ir laikykis. Girdi? 

- Ar tai... - jos balsas ėmė dar labiau gargždėti. O šviesa, 
regis, brovėsi į kambarį pernelyg mitriai. Saulė pakils virš 
rytinio horizonto bet kurią sekundę. - Ar tai kruvinoji jyga? 

- Tavęs laukia kruvinoji jyga, - tarsi apgailestaudamas 
atsakė žmogus. Ak, jis kalbėjo visai kaip Skotas. Ir kartu, 
kaip Amanda, dėl ko Lizei ant sprando pasistiebė gyvaplau- 
kiai. 

Pašnekovas ūmai pagyvėjo. 

- Bet tu susidursi su gera jyga. Ji slepiasi už purpurinės 
uždangos. Tris pirmuosius punktus jau atradai. Dar keli, ir 
gausi prizą. 

- Kokį prizą? 

- Gėrimą. 

- “Koka kolą"', “RC kolą"? 

- Ša. Mes norime stebėti aukštąsias piliarožes. 

Balsą atmiešė keistas begalinis ilgesys. Kuo gi jis pa- 
žįstamas? Kodėl atrodė, kad žmogus ištarė vardą, o ne krū- 
mų pavadinimą? Galbūt šioji smulkmena, kaip ir kitos, sly- 
pėjo už purpurinės uždangos, kuri retsykiais apgaubdavo jos 
prisiminimus? Lizė neturėjo laiko apmąstymams ir juo la- 
biau klausimams, nes pro langą smigo raudonas saulės spin- 
dulys. Dabartis po truputį užgožė praeitį, ir ją, nors ir persi- 
gandusią, nudiegė apmaudo dūris. 

- Kada man laukti kruvinosios jygos? 

Tyla. Ji nujautė atsakymo neišgirsianti, tačiau, kerus 

sklaidančiai saulei kylant virš horizonto, širdyje vis vien iš- 
sikerojo susierzinimas, kuris nuslopino siaubą bei sąmyšį. 

- Kada jos laukti? Po velnių, kada? - riktelėjo ir taip 
stipriai papurtė už peties, kad sudrebėjo žilos plaukų sruo- 
gos. Neišgirdusi atsakymo, Lizė įniršo. - Skotai, neerzink 
manęs! Kada?! 

Ji trūktelėjo už baltų naktinių, ir kitas, ant lovos susirie- 
tęs kūnas glebiai apsivertė. Lizės akiratyje, aišku, pasirodė. 
Amanda. Išplėstomis akimis, tebealsuojanti, netgi truputį 
paraudusiais skruostais, bet visiškai tuščiu žvilgsniu, liudi- 
jančiu, kad ir vėl nutrūko triušelės Mendės ryšys su realybe. 
Neaišku, fantazavo ji pusiau būdraudama, ar Skotas išties 
kalbėjo sesers lūpomis, bet dėl vieno dalyko abejonių neki- 
lo: naktį, kažkuriuo metu, Amandai vėl apsiblausė protas, ir 
ji dingo. Šįsyk, ko gero, visam laikui. 


2 DALIS 
LBKA 


“Ji apsisuko ir išvydo milžinišką, baltą, virš kalvos 
pakilusį mėnulį. Krūtinę tarytum perregimą bran- 
gakmenį nutvieskė švytėjimas. Krūtys prasiskyrė leis- 
damos mėnesienai užlieti kūną, kuris plačiai atsivė- 
rė, nelyginant švelni, virpanti, mėnulio palytėta plu- 
kė" 
D. H. Lorensas, “Vaivorykštė" 


V. LIZĖ IR PRAILGĘS KETVIRTADIENIS 
(JYGOS PUNKTAI) 

Lizė gan greit suprato, jog dabartinė Amandos būklė kur 
kas prastesnė nei per pirmus tris kartus, kai ji ilsėjosi nuo 
tikrovės, apimta, anot psichoterapeutės, “pasyvios dalinės 
katatonijos". Rodės, tarsi paprastai erzinanti ir net varginan- 
ti sesuo tapo didžiule kvėpuojančia lėle. Sukaupus visas jė- 
gas, Lizei pavyko pasodinti Mendę ir pasukti taip, kad jos 
kojos nuslystų per lovos kraštą, tačiau moteris baltais med- 
vilniniais naktinukais, kuri prieš pat aušrą kalbėjo (arba ne) 
mirusio Skoto Lendono balsu, niekaip nereagavo į tariamą, 
šaukiamą ar net į veidą išstaugtą savo vardą. Tiesiog sėdėjo 
nuleidusi rankas ant kelių ir bukomis akimis spoksojo į jau- 
nesniąją seserį. Kai toji pasitraukė į šoną, Mendės žvilgsnis 
nė niekryptelėjo. 

Nulėkusi į vonios kambarį, Lizė šaltu vandeniu suvilgė 
skudurėlį. Kai grįžo, pamatė, kad Amanda kiurkso sulinkusi, 
įrėmusi kojas į grindis. Visi mėginimai užkelti Mendę aukš- 
tyn baigėsi tuo, kad jos sėdimoji ėmė čiuožti nuo lovos 
krašto. Dar truputis, ir vyresnioji sesuo būtų nukritusi. 

- Triušele Mende! 

Į vaikystės pravardę - jokios reakcijos. Lizė nusprendė 
pabandyti dar kartą. 

- Ei, dičke sese, triušele Mende! 

Nieko. Užuot išsigandusi (baimė atslinks neilgai tru- 
kus), Lizė pajuto įniršį, kurio Amanda beveik niekada ne- 
sugebėdavo jai pakurstyti. Netgi tada, kai labai stengdavosi. 

- Liaukis! Užkelk savo pasturgalį ant lovos, antraip 
išsidrėbsi! 

Nulis emocijų. Ji pasilenkė, šlapiu skudurėliu apšluostė 
bereikšmį Amandos veidą, bet sesuo nė nesumirksėjo. Lizė 
pašiurpo. Skaitmeninis laikrodis, stovintis greta lovos, ro- 
dė, jog dar tik po šešių. Galima paskambinti Darlai nesibai- 
minant prižadinti Meto, kuris šiuo metu knarkė Monrealyje, 
bet kol kas pulti prie telefono ji nenorėjo. Taip pripažintų 
savo pralaimėjimą, o tam dar nebuvo pasirengusi. 

Lizė apėjo lovą, stvėrė Amandą už pažastų ir trūktelėjo į 
save. Užduotis pasirodė sunkesnė nei ji tikėjosi - juk Men- 
dės kūnas toks kaulėtas. 

Širdele, jos kūnas sustingęs kaip lavono. Štai kur es- 
mė. 

- Užsičiaupk, - iškošė Lizė nė nenumanydama, į ką krei- 
piasi. - Patylėk. 

Ji pati atsiklaupė ant lovos, apžergusi Amandos šlaunis, 
delnais suspausdama sprandą. Tokioje, aktyvumą demonst- 
ruojančio meilužio pozoje galėjo žiūrėti tiesiai į sesers vei- 
dą. Per ankstesnius priepuolius Mendė lyg ir leisdavosi val- 
doma... kaip užhipnotizuotas žmogus. Šįsyk, Lizės manymu, 
vyresnioji sesuo visiškai atsijungė. Beliko tikėtis, kad ji 
klydo, nes rytais žmogus privalo kai ką atlikti. Jei tik minė-. 
tasis asmuo tebenori gyventi vienas savo mažajame kotedže, . 

- Amanda! - suriko Lizė ir pridėjo, nors jautėsi šiek | 
tiek kvailokai (kita vertus, jųdviejų nestebėjo jokios pašali- 
nės akys): Sese... Triušele Mende! Atsistok... stoKIS... eik į 
tupyklą... ir prisėsk ant klozeto! Ant klozeto, triušele | 
Mende! Drožk, kai pasakysiu "trys"! VIENAS... DU... į 
TRYS! - sulig paskutiniu žodžiu Lizė sugebėjo ją kilstelėt 
nuo lovos tiek, kad Amanda pusiau atsisėdo, pusiau susirie- 
tė. Dabartinis užsiėmimas priminė tą dieną, kai sėdusi uži 

pirmojo savo automobilio, 1974-ųjų “Pinto", Lizė dvi be 
galo ilgas minutes klausėsi starterio džeržgėjimo, kol maši- 
na atgijo ir tuojau pat išleido paskutinį kvapą, nes su pasku- 
tiniais gyvybės lašeliais atsisveikino akumuliatorius. Aman- 
da neišsitiesė ir nesileido nuvedama į vonios kambarį, o pa- 
prasčiausiai griuvo atgal ant lovos - krito susilenkusi, todėl 
Lizė puolė į priekį, vėl griebė seserį už pažastų ir besikeik- 
dama patraukė aukštyn, idant ji nenučiuožtų ant grindų. 

- Šliundra, tu apsimetinėji! - sustūgo Amandai, nors 
puikiai žinojo, jog tai netiesa. - Kaip nori! Gulėk... - išgir- 
dusi savo riaumojimą - tokie klyksmai galėjo pažadinti kita- 
pus gatvės gyvenančią ponią Džouns, - pridūrė tyliau: - Gu- 
lėk čia ir nudvėsk. Aha. Bet jei galvoji, kad kiaurą rytą ap- 
link tave šokinėsiu, tu velnioniškai klysti. Aš nusileisiu į 
pirmą aukštą, išsivirsiu kavos ir suvalgysiu avižinių dribsnių. 
Jeigu Jūsų Karališkąją Didenybę atgaivins kvapai, šūktelėk. 
Arba... na, nežinau, atsiųsk savo liokajų. 

Sunku pasakyti, kaip į aromatus reagavo Amanda, užtat 
Lizei jie - ypač juodos kavos - pasirodė malonūs. Prieš su- 
šlamšdama dubenėlį dribsnių ji išmaukė puodelį, paskui pri- 
sipylė dar vieną ir jį pagardino grietinėle bei cukrumi. Kol 
gurkšnojo, galvoje sukosi įkyri mintis: jei tik galėčiau su- 
traukti cigariuką, ištempčiau dieną be jokio vargo. Bru- 
diną lengvą “Salem" cigariuką. 

Lizė užgniaužė norą pamąstyti apie sapnus ir prisimini- 
mus (iš SKOTO IR LIZĖS ANKSTYVŲJŲ LAIKŲ, o taip). 
Neleido sau galvoti ir apie tai, kas įvyko, kai ji pakirdo. 
Tam bus laiko vėliau. Dabar svarbiausia pasirūpinti vyresnią- 
ja sese. 

O jeigu vaistų spintelėje tavo vyresnioji sesė susiras 
žavingą vienkartinį skutimosi peiliuką ir juo persipjaus 
riešus? Arba gerklę? 

Lizė pašoko nuo stalo spėliodama, ar Darla pašalino vi- 
sus aštrius daiktus iš antro aukšto vonios... tiksliau, iš visų 
ten esančių kambarių? Mažne bėgte užlėkė laiptais. Mintyse 
jau piešė vaizdus, kaip ji įvirs į miegamąjį ir ant lovos teiš- 
vys porą įdubusių pagalvių. 

Amanda tebegulėjo ta pačia poza ir dėbsojo į lubas. Ne- 
krustelėjo nė per colį. Lizę užliejo palengvėjimas, kurį po 
akimirkos pakeitė bloga nuojauta. Ji prisėdo ant lovos kraš- 
to, suėmė sesers delną - šiltus, glebius ir blyškius kaip nu- 
mirėlio pirštus. 

- Mende, ką gi mums su tavimi daryti? 

Tyla. 

Lizė nejučia pridūrė, matyt, todėl, kad kambaryje, be 
veidrodyje regimų jų atspindžių, daugiau nieko nebuvo: 

- Tai ne Skoto darbas, ar ne? Meldžiu, Mende, pasakyk, 
kad Skotas niekuo dėtas... kad jis, man pasivaidenęs... hmm, 
tau nepakenkė. | 

Amanda, žinoma, neatsiliepė, tad po kurio laiko Lizė 
nukulniavo patyrinėti vonios kambarį. Paaiškėjo, jog Darla, 
čia jau lankėsi, nes iš visų bent kiek aštresnių daiktų pavyko, 
rasti tiktai manikiūrines žirklutes, nugrūstas į apatinį spinte- 
lės stalčių. Be abejo, žmogui, pasiryžusiam atimti sau gyvy+ 
bę, užtektų ir tokio įnagio. Juk Skoto tėvas.... 

(ša, Lize, ne, Lize) 

- Tiek to, - ištarė ji, išsigandusi panikos pliūpsnio, kuris. 
burnoje atsidavė vario prieskoniu, purpurinio švytėjimo;: 
ūmai užtvindžiusio akiratį, ir to, kaip savo pirštais suspaudė. 
radinį. - Užmiršk. 

Žirkles Lizė paslėpė už dulkėtų, rankšluosčių spintelėje, 
sustatytų šampūno pavyzdžių ir nesumąstydama, kuo dar gar. 
lėtų užsiimti, nusprendė išsimaudyti po dušu. Kai grįžo į; 

nas, ir suprato, jog šįsyk savo jėgomis seserys Debušer su 
problemomis nesusidoros. Ji pakišo rankšluostį po šlapia 
Mendės sėdyne, dirstelėjo į laikrodį, stovinį ant naktinio 
staliuko, atsiduso, pakėlė telefono ragelį ir surinko Darlos 
numerį. 


Anądien Skoto žodžiai galvoje skambėjo kuo aiškiau- 
siai: Širdele, aš tau palikau žinutę. Lizė manė, kad papras- 
čiausiai mėgdžiojo jo balsą. Galbūt - greičiausiai, - bet da- 
bar, karštą, prailgusią ketvirtadienio popietę, maždaug prieš 
tris, drauge su Darla sėdėdama Liuistono “Tėtušio" kavinė- 
je, ji neabejojo tik dėl vieno dalyko: velionis vyras paliko 
pasiutiškai gerą dovaną. Pasiutišką jygos prizą, kaip pasakytų 
pats Skotas. Diena prasidėjo siaubingai prastai, bet galėjo 
būti ir dar klaikesnė, jei ne Skotas Lendonas, nors ir pasi- 
miręs prieš dvejus metus. 

Darla atrodė lygiai taip pat nusiplūkusi, kaip Lizė jautė- 
si. Kažkuriuo metu ji rado laiko pasidažyti, tačiau savo ran- 
kinėje nesinešiojo tokių kosmetikos atsargų, kad sugebėtų 
ištrinti paakiuose juoduojančius ratilus. Iš valdingos, tūž- 
mingos trisdešimties su viršum moteriškės, kuri aštunto 
dešimtmečio pabaigoje kas savaitę skambindavo Lizei ir 
piktindavosi, esą šiai neberūpi šeimos reikalai, neliko nė 
ženklo. 

- Per daug negerk, nes pripurtysi centukų, - pastebėjo 
Darla. 

Lizės ranka, siekusi dėžutės su sacharinu, pakeitė kryptį, 
stvėrė senamadišką cukrinę ir padorų žiupsnį subėrė į savo 
puodelį. 

- Šiandien - kavos ketvirtadienis, - atšovė. - Tai yra kavos 
su tikru cukrumi ketvirtadienis. Jei neklystu, jau tuštinų de- 
šimtą puoduką. 

- Aš taip pat, - linktelėjo Darla. - Išvietėje lankiausi pus- 
tuzinį kartų ir planuoju dar sykį ten užsukti, kol neišėjome 
iš šitos žavingos įstaigos. Dėkui Dievui už vaistus nuo rė- 
mens. 

Lizė šaukšteliu pamaišė cukrų, susiraukė ir vėl gurkšte- 
lėjo lašą. 

- Tu tikrai viena sukrausi jos lagaminą? 

- Na, kažkam reikia tai padaryti. Juk tu mirtinai pervar- 
gusi. 

- Ak, iš dėkingumo tuoj apsitriesiu. 

- Kas tau pasakys tiesą, jei ne sesuo? 

Šią frazę Lizė girdėjo daugybę kartų, kaip ir “Pareigai 
nerūpi leidimai" arba visų laikų populiariausiąjį iš Darlos 
sąrašo: “Gyvenimas nesąžiningas". Bet šiandieną tie žodžiai 
nenudilgino. Netgi privertė kilstelėti lūpų kampučius. 

- Nesijaudink, Darla, dėl pirmumo teisės su tavimi nesi- 
varžysiu. 

- Tai nereiškia, kad aš labai noriu. Tiesiog padarysiu, ir 
baigta. Tu su ja nakvojai, prižiūrėjai ir iš ryto. Sakyčiau, pri- 
vargai užtektinai. Atleisk, einu papurtyti centukus. 

Lizė palydėjo ją žvilgsniu mąstydama: ir vėl vaizdingi 
žodeliai. Debušerų šeimoje visiems gyvenimo atvejams eg- 
zistavo saviti posakiai. Jeigu užsimanydavo nusišlapinti, jie 
pareikšdavo einą papurtyti centukus, jeigu tuštintis - saky- 
davo ketiną palaidoti kvakerį. Skotas dievino pastarąją fra- 
zę, skambančią keistai, bet teisingai. Aiškino, neva ji susiju- 
si su senaisiais škotais. Gali būti. Dauguma Debušerų kilo 
iš Airijos, o visi Andersonai - iš Anglijos, bent taip teigė ge- 
roji mamulė. Vis dėlto paklydėlių pasitaikydavo kiekvienos 
je šeimoje, ar ne? Vienaip ar kitaip, ją labiau domino tai, kad 

“papurtyti centukus" ir “palaidoti kvakerį" priklausė Skoto 
žodžių telkiniui, ir nuo vakar dienos velionis vyras, rodės, 
alsavo jai į ausį... 

Lize, tu sapnavai... juk pati supranti. 

Kad ir kas šįryt nutiko Amandos miegamajame (sapną 
priminė net mėginimai pastatyti sesę ant kojų ir nuvesti į 
vonios kambarį), dėl vieno dalyko sukti galvos nebereikės: 
artimiausią savaitę Mendė praleis “Žaliosios vejos" reabili- 
tacijos centre, į kurį ją įkišti pasisekė kur kas lengviau, nei 
Lizė su Darla tikėjosi. Už viską, tiesą sakant, derėtų dėkoti 
Skotui. Čia 

(čy-ya-a) 

bei dabar užteko ir to. 


Į jaukųjį Mendės kotedžą Darla atvažiavo prieš septynias 
ryto. Plaukų, kurie paprastai krisdavo elegantiškomis sruo- 
gomis, beveik nešukavusi. Viena palaidinukės saga buvo at- 
segta, ir pro tarpą šelmiškai veržėsi rožinės liemenėlės l0- 
pinėlis. Lizė pranešė, jog Amanda nieko nevalgė. Pasodinta 
ir atremta į galvūgalį leido jaunesniajai seseriai įkišti 
šaukštą kiaušinienės jai į burną - galų gale seiles rijo, - ta- 
čiau užsižiebusi viltis, kad maistą Mendė nugurgs, veikiai iš- 
blėso. Ji pakėpsojo su kiaušiniais, kyšančiais pro lūpas, ta- 
rytum sučiaumojusi kanarėlę, ir po pusės minutės liežuviu 
viską išstūmė laukan. Pora trupinėlių prilipo prie smakro. 
Likę gabaliukai nubyrėjo ant naktinių. Plačiai atmerktos 
Amandos akys tebevėpsojo į tuštumą. Arba į slėpiningus to- 
lius, jeigu prijaučiate Van Morisonui kaip Skotas, nors de- 
šimtojo dešimtmečio pradžioje jo susižavėjimas seniu Van 

Morisonu mažumėlę susilpnėjo. Būtent tada Lizės vyras 
ėmė dažniau klausytis Henko Viljamso ir Loretos Lin. 

Darla netikėjo, kad Amanda nevalgo, ko! pati pabandė at- 
likti eksperimentą. Jai ruošiantis kepti kiaušinienę, Lizė su- 
graibė pirmojo patiekalo likučius ir išmetė juos į šiukšlia- 
dėžę. Į tūkstančio jardo tolybes įsmeigtas vyresniosios se- 
sės žvilgsnis atėmė bet kokį apetitą. 

Kai Darla įžygiavo į koridorių, Amanda jau buvo nu- 
šliuožusi nuo galvūgalio, ir seserims teko vėl ją pasodinti. 
Lizė su džiaugsmu priėmė pagalbą, nes jai ėmė diegti nuga- 
rą. Net sunku įsivaizduoti, kiek jėgų reikėtų atiduoti, diena 
iš dienos, neribotą laiko tarpą, globojant tokios būklės 
žmogų. 

- Amanda, noriu, kad užkąstum, - paskelbė Darla griežtu, 
prieštaravimų nepripažįstančiu balsu, kurį jaunystėje Lizė 
girdėjo per daugybę telefoninių pokalbių. Tonas, laikysena 
ir atkištas smakras liudijo, kad, Darlos nuomone, Mendė si- 
muliuoja. Apsimetinėja kaip valiūkas, išrėžtų Dendis - štai 
eilinis spalvingas, beprasmiškas Deivo Debušero posakis iš 
visos jų šimtinės. Bet, tarė sau Lizė, argi ne taip Darla į tave 
žiūrėdavo, jeigu elgdavaisi kitaip, nei ji reikalaudavo? Argi 
nemanydavo, jog tu apsimetinėji kaip valiūkas? 

- Amanda, tučtuojau suvalgyk kiaušinienę. 

Lizė prasižiojo, ketindama kažką pasakyti, bet paskutinę 
akimirką persigalvojo. Įvykiai klostysis sparčiau, jeigu Dar“ 
la pati įsitikins, kad padėtis - praktiškai be išeities. Ką gi. 
teks daryti? Labiausiai tikėtina, jog jos važiuos į Oberną. į 
“Žaliosios vejos" reabilitacijos centrą, kuriuo ji su Skotu: 
SAS 2001-aisiais, po paskutinio Amandos * 'išsilieji= 

". Ačiū Dievui, vyras su “Žaliąja pieva" bendravo konkres“ 
čiau, negu žmona numanė. E 

Darla įgrūdo kiaušinienės gabalėlį į Amandos burnąį 

triumfuodama išsišiepė ir atsisuko į Lizę. £ 

- Va! Tiesiog reikėjo tvirčiau... 

Tuo momentu tarp suglebusių Mendės lūpų vėl pasirodė 
liežuvis, išstūmęs kanarėlės spalvos maistą. Kąsnis šlepte- 
lėjo tiesiai ant naktinių, kuriuos po paskutinio mėginimo ją 
pamaitinti vis dar bjaurojo drėgnos dėmės. 

- Ką ten sakei? - švelniai pasiteiravo Lizė. 

Minutę kitą Darla gręžė žvilgsniu vyresniąją seserį. Kai 
pagaliau atsigręžė į jaunėlę, ryžto nebespinduliavo. Atrodė 
kaip bet kuri kita vidutinio amžiaus, šeimyninių problemų 
per anksti iš lovos išversta moteris. Nedaug trūko, kad ji 
pravirktų; žydros, kaip ir visų Debušerų šeimos mergaičių, 
akys žvilgėjo nuo besikaupiančių ašarų. 

- Nieko panašaus anksčiau nematėme, tiesa? 

- Taip. 

- Ar naktį atsitiko kas nors netikėto? 

- Ne, - be jokių dvejonių pareiškė Lizė. 

- Ji nežliumbė, neniršo? 

- Ne. 

- O varge, ką gi mes darysime? 

Lizė žinojo, ką atsakyti. Nieko nuostabaus. Galbūt Darla 
taip nemanė, bet iš visų seserų praktiškumo nestokojo tiktai 
Džodė su Lize. 

- Paguldysime Mendę, sulauksime, kada pradės dirbti 
registratūra, ir paskambinsime į “Žaliąją veją", - atsakė ji. - 
Tikiuosi, per tą laiką ji nebeprišlapins į lovą. 

Lūkuriuodamos jos išgėrė kavos ir sulošė kribidžą, kurį 
Dendis išmokė savo mergaites anksčiau, nei tos pirmą kartą 
sėdo į didžiulį geltoną, mokyklinį Lisbon Folso autobusą. 

Kas trečią ar ketvirtą kirtį kažkuri iš jų pažiūrėdavo, kaip lai- 
kosi Amanda. Toji nejudėdama tysojo ant nugaros ir spitri- 
josi į lubas. Per pirmąją partiją Darla jaunesniąją seserį su- 
triuškino. Antrąją išsigelbėjo su trijų kortų “eile", palikdama 
priešininkę kvailės vietoje. Tai, kad žaidimas pakėlė Darlai 
nuotaiką, nors antrame aukšte gulėjo galutinai nuo realybės 
atitrūkusi Mendė, suteikė peno apmąstymams... bet savo 
minčių Lizė, aišku, balsu neišklojo. Diena žadėjo būti ilga, 
tad nieko baisaus, jeigu Darla ją pradės su šypsena veide. Li- 
zė atsisakė trečios partijos, ir jos abi, įsijungusios televizo- 
rių, spėjo pamatyti paskutinę “Šiandienos" dalį, kurioje da- 
lyvavo kažkoks kantri stiliaus dainininkas. Stebėdamas jį, 
Skotas veikiausiai pasakytų: Tas tipas nė už ką neišmes se- 
nio Henko iš balno. Žinoma, kalbėtų apie Henką Viljamsą, 
nes kantri muzikoje jam egzistavo tiktai senis Henkas... ir 
visi kiti. 

Po devynių penkios Lizė atsisėdo prie telefono, abo- 
nentų knygoje susirado “Žaliosios vejos" numerį ir pažiūrė- 
jusi į seserį nervingai šyptelėjo. 

- Na, Darla, palinkėk sėkmės. 

- Linkiu. Patikėk, linkiu. 

Lizė suspaudė mygtukus. Po vieno pyptelėjimo kitame; 
laido gale atsiliepė malonus moteriškas balsas: | 

- “Žaliosios vejos" reabilitacijos centras, Federso svei- 
katos korporacijos tarnyba. 4 

- Sveiki, aš esu... - Lizė nespėjo pratęsti, nes moteriškas! 
balsas pradėjo vardinti, kaip pašnekovui užmegzti ryšį sų 
pageidaujamais skyriais... jei tik jo arba jos telefonas su. 
mygtukais. Ragelyje buvo girdėti įrašas. Lizei iškišo jygą. 

Aha, bet ji skamba taip gyvai, pagalvojo Lizė spausda- 
ma sė3iEių “5", sujungiantį su “Pacientų priėmimo informai 
cija" 

- Prašom minutėlę palaukti, - tarė malonusis moteriškas 
balsas, ir po sekundės jį pakeitė Prozako orkestras, grojantis 
motyvą, kuris miglotai priminė Polo Saimono “Namolio". 

Lizė apsisuko, ketindama Darlai pranešti, kad jai liepė 
luktelėti, bet sesuo buvo užlipusi į antrą aukštą patikrinti 
Amandos būklės. 

Nesąmonės, pervėrė sąmonę mintis. Ji paprasčiausiai 
neįstengė pakelti įtamp... 

- Sveiki, su jumis kalba Kasandra. Kuo galėčiau jums 
padėti? 

Bloga lemiantis vardas, išklojo savo nuomonę jos gal- 
voje lizdelį susisukęs Skotas. 

- Aš esu Liza Lendon... Skoto Lendono žmona. 

Per visus santuokos metus ji prisistatė esanti antroji 
Skoto Lendono pusė, ko gero, ne daugiau kaip pustuzinį kar- 
tų, ir nė sykio - per dvidešimt šešis našlystės mėnesius. 
Kodėl dabar užsiminė apie savo vyrą, nesunku suprasti. Ga- 
limybę pasigirti, su kokiu garsiu žmogumi palaikydavai arti- 
mus santykius, Skotas vadino “įžymybės kortele“, kuria ir 
pats retai naudodavosi. Iš dalies, tvirtino jis, todėl, kad ne- 
norėjo jaustis arogantišku mulkiu. Be to, baiminosi, jog 
restorane sumurmėjęs kokią nors frazės “Nejau nežinote, 
kas aš toks?" versiją padavėjui į ausį, išgirs burbtelėjimą: 
“Ne, mesjė - kas gi jūs tuoks, po šymts-s-s?"* 

Bevardindama, kiek sykių sesuo buvo susižalojusi ir nu- 
grimzdusi į pasyvią dalinę katatoniją, neskaitant rimto šian- 
dieninio pablogėjimo, Lizė išgirdo švelnų kompiuterio kla- 
višų caksėjimą. Kai ji trumpam nutilo, Kasandra tarė: 

- Aš suprantu jūsų padėtį, ponia Lendon, bet šiuo metu 
“Žaliojoje vejoje"" nėra vietų. 

Lizė nusiminė ir mintyse išvydo Amandą, gulinčią No- 
Piepos Stivenso Memorialinėje ligoninėje, spintos dydžio 

palatoje, dėvinčią maistu ištepliotą chalatėlį, pro grotuotą 
langą žiopsančią į šviesoforą, pakibusį 117-ojo ir 19-ojo 
kelių sankryžoje. 

- O, aišku. Ar... hmm, ar tikrai? Aš jums nebrukčiau svei- 
katos draudimo kortelių. Mokėčiau grynais... - ji įsikibo į 
šiaudą, nors ir jautėsi idiotiškai. Kita vertus, kai niekas ne- 
padeda, tenka sulošti pinigų korta. - Jei tik jums ne vis vien, 
- išlemeno užbaigdama. 

- Ponia Lendon, mums nėra skirtumo, kaip mokėtumė- 
te. - Atrodo, Kasandros balse pasigirdo. šaltukas, ir Lizei dar 
labiau suspaudė širdį. - Svarbiausia yra erdvė ir įsipareigoji- 
mai. Matot, mes teturime... 

Lizės ausis pasiekė švelnus dzingtelėjimas, panašus į 
garsą, kurį išgauna krosnelė, kai pašyla “Pop-Tarts" javinu- 
kai arba buritos. 

- Ponia Lendon, ar galite truputį palaukti? 

- Žinoma. 

Ragelyje vėl užgrojo Prozako orkestras, šįsyk pasiūlęs 
motyvą iš filmo “Šaftas". Lizė klausėsi melodijos apimta 
šiokio tokio nerealumo jausmo, mąstydama, kad jei šiuos 
garsus išgirstų Aizekas Heisas, garso takelio kūrėjas, jis tur- 
būt susirangytų vonioje, ant galvos užsimaukšlinęs celofani- 
nį maišelį. Laikas prailgo, ir Lizė ėmė įtarti, kad ją papras- 
čiausiai užmiršo - Dievas mato, taip buvo nutikę ir anksčiau, 
pavyzdžiui, perkant lėktuvo bilietus arba bandant pakeisti iš- 
sinuomotą automobilį. Darla nusileido laiptais ir gestu pa- 
klausė: Kas vyksta? Dėstyk! Lizės galvos krestelėjimas ga- 
lėjo reikšti tiek “nieko", tiek “nežinau". , 

Staiga klaiki muzika nutyko, ir į ragelį vėl prašneko Ka-' 
sandra. Iš jos intonacijos pradingo ledinės gaidelės. Dabar! 
toji moteris pirmą kartą kalbėjo kaip normalus žmogus.; 
Netgi savotiškai pažįstamai. 


iuzaZR 


184 4 


- Ponia Lendon? 

- Taip? 

- Atleiskit, kad taip ilgai jus užlaikiau, bet savo kompiu- 
teryje radau žinutę, kuri man liepė susisiekti su daktaru Al- 
bernesu, jeigu skambinsite jūs arba jūsų vyras. Pageidausite, 
kad sujungčiau su daktaro Alberneso kabinetu? 

- Taip. - Dabar Lizė tiksliai žinojo, ko tikėtis. Nujautė, 
jog prieš reikalų aptarimą gydytojas išreikš užuojautą dėl 
netekties, tarytum Skotas būtų miręs aną mėnesį arba prieš 
savaitę. O ji maloniai padėkos. Tiesą pasakius, jei daktaras 
Albernesas prižadėtų priimti Amandą, rasti jai vietelę per- 
pildytoje “Žaliojoje vejoje", Lizė mielai atsiklauptų ir iki 
žemės nusilenktų. Vien nuo tokios minties gerklę sukuteno 
beprotiškas juokas, ir porai sekundžių jai teko kietai su- 
čiaupti lūpas. Beje, paaiškėjo ir tai, kodėl Kasandros balsas 
tapo keistai pažįstamas: būtent taip šnekėdavo žmonės, 
ūmai suvokę, jog prieš save regi Skotą - individą, kuris pui- 
kavosi ant brudino “Newsweek" žurnalo viršelio. Jų nuo- 
mone, jei įžymybė tave apkabindavo, nuo jos “užsikrėsda- 
vai" garsumu. Tarsi suleidus injekciją, kaip pats Skotas kartą 
minėjo. 

- Alio, - pratarė sodrus vyriškas balsas. - Čia Hju Alber- 
nesas. Aš kalbu su ponia Lendon? 

- Taip, daktare. - Lizė gestu paragino Darlą nustoti sukti 
ratus ir prisėsti. 

- Ponia Lendon, visų pirmą norėčiau pasakyti, kad labai 
užjaučiu dėl vyro netekties. Jis man pasirašė penkiose savo 
knygose, kurias itin branginu. 

- Ačiū, daktare Albernesai, - atsiliepė Lizė, pažiūrėjo į 
seserį ir smiliumi bei nykščiu parodė apskritimą, bylojantį: 
tvarkelė. - Jūs labai malonus. 

Kai Darla išniro iš “Tėtušio"' kavinės tualeto, Lizė sau 
priminė, jog ten reikėtų apsilankyti ir jai - nuo Kasl Vju jas 
skyrė dvidešimt mylių, be to, po pietų eismas gerokai sulė- 
tėdavo. Darlai šioji kelionė tebus pirmasis etapas. Sudėjusi 
Amandos daiktus (rytą abi užmiršo tai padaryti), ji grįš į 
“Žaliąją veją". Pristatys bagažą ir vėl trauks atgal į Kas! Vju. 
Prie savo namų pririedės ne anksčiau kaip puse devintos va- 
karo, jei tiktai nusišypsos sėkmė, ir keliuose nebus inten- 
syvaus judėjimo. 

- Jeigu eisi į tupyklą, tavimi dėta, sulaikyčiau kvapą, - 
pastebėjo vyresnioji sesuo. 

- Taip dvokia? 

Darla gūžtelėjo. 

- Teko regėti ir prastesnių užeigų. 

Kaip ir Lizei, ypač per išvykas su Skotu. Įsitempusi ji 
atidarė išvietės duris, pritūpė virš klozeto, bet prie sėdynės 
nesilietė - paraidžiui įvykdė “Kelionių gido" siūlymą, - nu- 
leido vandenį, nusiplovė rankas, apsišlakstė veidą, susišuka- 
vo plaukus ir pažvelgė į veidrodį. 

- Naujai užgimusi moteris, - pareiškė savo atspindžiui. - 
Amerikos gražuolė - pridūrė iššiepdama dantis, kuriems, 
taisyti paaukojo įspūdingas sumas. Bet virš krokodiliško 
vypsnio žvilgančiose akyse buvo matyti dvejonė. 

“Ponas Lendonas prašė, kad jeigu mudu susitiktume, 
aš paklausčiau... 

Išmesk tai iš galvos. 

“Paklausčiau, kaip Nešvilyje jis išgąsdino seselę... 

- Skotas sakė ne “išgąsdino", - sumurmėjo ji atspindžiui. 

Užsičiaupk, mažoji Lize! 

- O jygasdino. Teisingai? 

Burnoje vėl nusėdo vario prieskonis, kuris asocijavosi 
su panika. Taip, Skotas sakė jygasdino. Prašė daktaro Alber- 
neso paklausti (jei tiktai jiedu kada nors susitiks), kaip Ne- 
švilyje jis jygasdino seselę, puikiai suvokdamas, kad žmona 
suvoks žinutės esmę. 

Jis siuntė pranešimus? Netgi anuomet? 

- Išmesk tai iš galvos, - pakartojo Lizė savo mintį ir iš- 
drožė iš moterų tualeto jausdama apmaudą, kad nepavyksta 
nuslopinti to vidinio, nuolat apie save primenančio balselio. 
Ilgą laiką jis tylėjo - matyt, pritarė šeimininkei, jog apie tam 
tikrus dalykus paprasčiausiai neverta diskutuoti. Net ir su 
įvairiais savo esybės aspektais. Pavyzdžiui, apie tai, ką sakė 
seselė, kai Skotą pašovė. Arba, 

(ša, ša) 

kas įvyko 

(Ša!) 

1996-ųjų žiemą. 

(TUČTUOJAU UŽSIČIAUPK!) 

O, stebukle, balselis išties nuščiuvo, bet Lizės širdį 
varstė baimingas įsitikinimas, kad jis stebi ir klausosi. 


Atidariusi tualeto duris, ji spėjo pamatyti, kaip Darla ka- 
bina mokamo telefono ragelį. 

- Skambinau į motelį, įsikūrusį priešais “Žaliąją veją", - 
pratarė sesuo. - Vieta man pasirodė švari, todėl šiam vakarui 
užsisakiau kambarį. Nė kiek netrokštu vakare važiuoti atgal 
į Kasl Vju. Bus geriau, jei nakvosiu čia. Taip galėsiu pasi- 

matyti su Mende iš pat ryto. Man tereikia įsijausti į viščiuko 
kailį ir pereiti gatvę. - Ji nukreipė į Lizę išgąstingą žvilgsnį, 
kuris atrodė mažumėlę siurrealistiškas - juk tiek metų teko 
kęsti Darlos nurodinėjimus, paprastai dėstytūs šaižiu, kate- 
gorišku tonu. - Skamba kvailai, ar ne? 

- Tavo sumanymas puikus. - Lizė suspaudė Darlos delną, 
krūptelėjo išvydusi palengvėjimo šypseną, kuri nušvito se- 
sers veide, ir pagalvojo: Štai dar vienas pinigų privalu- 
mas. Dėl jų žmonės į tave žiūri kaip į proto bokštą. Kaip į 
viršininką. - Eime. Aš sėsiu prie vairo - ką pasakysi? 

- Neprieštarauju, - atsiliepė Darla ir įkandin jaunesnės. 
sesers išpėdino laukan. 


Lizės nuogąstavimai pasitvirtino - kelionė į Kasl Vju už- 
truko. Jas pristabdė perkrautas, vos pajudantis rąstvežis, ku- 
rio kalvose ir vingiuose buvo neįmanoma aplenkti. Beliko; 
atsitraukti tolėliau nuo vilkiko, idant abi seserys neuždustų; 
išmetamosiomis jo dujomis. Laiko apmąstyti dieną užteko) 
su kaupu. Bent tiek gerai. 4 

Pokalbis su daktaru Albernesu panėšėjo į bandymą į įsi- 
traukti į beisbolo rungtynes ketvirtojo padavimo pabaigoje: ši 
Vėlgi nieko naujo. Gyvenant su Skotu, gan dažnai tekdavo! 
prisitaikyti prie netikėtai pasikeitusių aplinkybių. Ji prisi“, 
minė, kaip iš Portlendo atbildėjęs baldų furgonas pristatė, 
dviejų tūkstančių dolerių vertės surenkamą sofą. Skotas) 
darbavosi studijoje, kurtinamai griausmingai įsijungęs gros. 
tuvą - Styvo Erlo “Gitaros miesto" motyvas, prasibrovęg 
pro garsui nepralaidžias sienas, atpleveno net iki namų, - ir 
dėl trukdžių galėjo taip paleisti gerklę, jog, Lizės nuomone,, 

už jos ausų būgnelių, nukentėjusių nuo triukšmo, gydymą 
būtų tekę pakloti dar porą tūkstančių “žalių". Baldus gabe- 
nantys vyrukai paaiškino, esą “ponas" tvirtino, kad ji pasa- 
kys, kur padėti pirkinį. Lizė nedelsdama jiems liepė nunešti 
senąją sofą - puikios būklės senąją sofą - į daržinę, o nau- 
jąją, surenkamąją, pastatyti jos vietoje. Laimei, spalvos de- 
rėjo prie kambario. Skotas, žinoma, neminėjo, ką ketinąs 
įsigyti, nors visus priekaištus būtų audringai užginčijęs ir at- 
šovęs, kad jie tarėsi dėl naujo baldo. Galbūt ir bandė tartis, 
pamanė Lizė, bet tik savo galvoje. Kartais vyras primiršdavo 
išreikšti savo mintis balsu. Užmaršumą Skotas šlifavo kaip 
įgūdį. 

Apie pusryčius su Hju Albernesu jis irgi nieko neminė- 
jo. Visai įmanoma, kad Lizei papasakoti ketino ir, paklaustas 
po pusmečio ar metų, būtų atsakęs, jog šią naujieną žmonai 
išklojo: Pusryčiai su Albernesu? Aišku, apšviečiau tave 
tą patį vakarą. Nors tą vakarą savo studijoje jis klausėsi 
naują kompaktinį Dilano diską ir rašė apsakymą. 

Gal šįsyk viskas buvo kitaip? Galbūt Skotas ne pamiršo 
(kaip jų pasimatymą arba tai, kad mylimajai derėtų atskleisti 
šiokias tokias smulkmenas apie itin brudiną savo vaikys- 
tę), o slėpė užuominas su viltimis, kad Lizė jas atras po 
mirties, kurią jis jau anuomet numatė? Išdėstė, anot jo, “jy- 
gos punktus". 

Kad ir kaip ten būtų, su panašiomis problemomis Lizei 
ne kartą teko susidurti anksčiau, ir dabar daugumą tuščių 
spragų ji užpildė įdėmiai klausydamasi, atitinkamais mo- 
mentais į ragelį murmėdama “aha", “nejaugi"' arba “ak, visai 
išdulkėjo iš atminties" 

Kai 2001-aisiais Amanda nusprendė išsipjauti bambą ir 
savaitei paniro į, kaip teigė jos psichoterapeutė, pasyvią da- 
linę katatoniją per vieną iš emocionalių ir neretai pagiežin- 

gų pietų, kuriuos Lizė taip gerai atminė, šeima ėmė tartis, 
ar nevertėtų Mendės išsiųsti į “Žaliąją veją" (tiksliau - į ko- 
kią nors psichiatrinę ligoninę). Per pokalbį Skotas knebinė- 
jo maistą ir sėdėjo neįprastai tylus. Kai įnirtingos diskusi- 
jos aprimo, jis pasakė gausiąs brošiūrų arba lankstinukų, ku- 
riuos visi galės patyrinėti. 

- Čia tau ne atostogų kruizas, - gan pašaipiai išrėžė Kan- 
tata. 

Skotas patraukė pečiais, ir Lizė, sekdama įkandin rąstve- 
žio, važiuodama palei skylutėmis išvarpytą ženklą su užra- 
šu: SVEIKI ATVYKĘ Į KASLO APYGARDĄ, atsiminė, kaip 
jis pasakė: 

- Amanda atitrūko nuo tikrovės. Kažkam reikėtų parodyti 
kelią namo, jei tik ji tebenori sugrįžti. 

Kantos vyras prunkštelėjo. Toji smulkmena, kad iš savo 
knygų Skotas uždirbo milijonus, Ričardui nemaišė į jį žiūrė- 
ti kaip į naivų svajoklį, o savo Ričio nuomonei Kantata Lo- 
lor visuomet pritardavo. Lizei niekada nešovė į galvą jiems 
paaiškinti, kad Skotas žinojo, apie ką kalba. Tiesa, nūnai, kai 
atgamino praeities įvykius, ji prisiminė pati tą dieną valgiusi 
nedaug. 

Taigi Skotas atvežė pluoštą “Žaliosios vejos" lankstinu- 
kų ir išskleidė juos ant virtuvės spintelės. Viename Lizė iš- 
vydo įspūdingos apimties pastatą, tarsi Taros plantacijos 
dvarą iš “Vėjo nublokštų", ir antraštę: Psichinės ligos, jūsų 
šeima ir jūs pats. Bet temos apie “Žaliąją veją" jie neplėto- 
jo. Ir kam to reikėjo? Atsipeikėjusi Amanda veikiai pasitai-- 
sė. O Skotas tikrai neminėjo 2001-ųjų spalį - praėjus mė-- 
nesiams nuo tada, kai Mendė atgavo savitą normalią būseną: 
- pusryčiavęs su daktaru Albernesu. 

Reaguodamas į Lizės “aha", “oi, nejaugi" ir “atleiskit, už- 
miršau“, gydytojas prasitarė, kad, anot Skoto, Amandai De- 

bušer grėsė kur kas rimtesnis atotrūkis nuo realybės, galbūt 
ilgalaikis. Susipažinęs su brošiūromis, kartu su geruoju dak- 
taru apžiūrėjęs įstaigą, jis įsitikino, jog “Žalioji veja" suge- 
bėtų deramai pasirūpinti panele Debušer, jei įvyktų blogiau- 
sia. Lizė nė kiek nenustebo išgirdusi, kad Skotas išgavo iš 
Alberneso pažadą jo brolienei rasti vietą reabilitacijos cen- 
tre - ir tik už penkias pasirašytas knygas. Na, ji ne vienerius 
metus stebėjo, kaip pažintis su garsenybe svaigindavo kai 
kuriuos žmones. 

Lizė jau siekė radijo imtuvo, ketindama pasiklausyti 
kantri muzikos (štai dar vienas iš Skoto perimtas, iki šiol 
neatsikratytas įprotis), kai dirstelėjo į Darlą ir pamatė, kad 
sesuo užmigo įrėmusi galvą į langą. Ne, dabar ne pats tinka- 
miausias laikas “Šauliui"" Dženingsui arba “BigėzRich"". Ji at- 
siduso ir nuleido ranką. 


Daktaras Albernesas geidavo pasidalyti prisiminimais 
apie pusryčius su didžiu Skotu Lendonu, ir Lizė mielai suti- 
ko jo išklausyti nepaisydama Darlos gestų, dauguma kurių 
reiškė: ar negali paskubėti? 

Tvarkant reikalus, skubėjimas nepadėtų, manė Lizė. Be 
to, ji spirgėjo iš smalsumo. Ir jautėsi ištroškusi. Ko? Žinių 
apie Skotą. Tam tikra prasme pokalbis su daktaru Albernesu 
panėšėjo į mėginimus apžiūrėti studijoje vingiuojančią kny- 
gangį. Nežinia, ar visi daktaro atsiminimai sudarė vieną iš 
vyro “jygos punktų" - tikriausiai ne, - tačiau jo besiklausant, 
širdyje sudilgčiojo nestiprūs skausmo dūriai. Nejau po dvi- 
ejų metų iš sielvarto tik tiek beliko? Tik slegiančios liūde- 
sio nuosėdos? 

Iš pradžių jos vyras Albernesui paskambino. Iš anksto ži- 
nojo, jog daktaras yra klaikai didžiū-ūlis jo gerbėjas, ar tai 
viso labo sutapimas? Antrasis variantas Lizei pasirodė mažai 
tikėtinas. Kita vertus, iš kur Skotas galėjo žinoti? Ji nesu- 
mąstė, kaip iškamantinėti pašnekovą, nenutraukiant jo atsi- 
minimų srauto, todėl numojo ranka. Koks dabar skirtumas? 
Taigi sulaukęs skambučio Albernesas apsidžiaugė (iš nuo- 
stabos kone virto iš koto, kaip sakoma), entuziastingai atsa- 
kė į žymaus rašytojo klausimus, susijusius su jo broliene, ir 
mielai sutiko kartu papusryčiauti. Nieko tokio, pasiteiravo 
daktaras, jeigu jis atsineštų kelis mėgstamiausius Lendono 
romanus, o Skotas juos pasirašytų? Lizės- vyras užtikrino 
prašymą išpildysiąs su didžiausiu malonumu. 

Albernesas atsinešė knygas, o Skotas pristatė medicini- 
nę Amandos kortelę. Lizei, kurią dabar nuo vyriausios se+ 
sers kotedžo skyrė mažiau nei mylia, iškilo dar vienas klau- 
simas: kaip jam pavyko gauti Mendės ligos istoriją? Išprašė 
ją iš Amandos? Iš Džeinės Vitlou, karoliukais apsikarsčiu- 
sios psichoterapeutės? Iš jų abiejų? Ko gero. Savo kerais 
Skotas apžavėdavo ne visus, pavyzdžiui, Dešmilui, pietie= 
čiui seiliui, padarė neigiamą įspūdį, bet didžiuma žmonių 
jiems lengvai pasiduodavo. Kaip ir Amanda, nors Lizė ne“ 
abejojo, jog sesuo niekada iki galo Skotu nepasitikėjo 
(Mendė perskaitė visas jo knygas, netgi “Pabėgusius iš pra= 
garo“... po kurios, kaip pati teigė, visą savaitę miegojo kam- 
baryje užsidegusi šviesą). Kaip į jos vyrą reagavo Džeinė 
Vitlou, Lizė neturėjo nė menkiausio supratimo. 

Ji nujautė nepajėgsianti sužinoti, kokiu būdu Skotas įsi- 
gijo medicininę kortelę. Matyt, teks numalšinti smalsumą 
ir pasitenkinti esminiu faktu: savo tikslą jis įvykdė, o dakta- 
ras Albernesas mielai peržiūrėjo ligos istoriją ir sutiko su 
Skoto nuomone, jog ateitis Amandai Debušer greičiausiai 

žadėjo rimtas problemas. Kažkuriuo momentu (turbūt anks- 
čiau, nei jie įniko doroti desertus) gydytojas prižadėjo my- 
limam rašytojui, kad panelei Debušer būtinai ras vietą “Ža- 
liojoje vejoje", jeigu jos psichika galutinai sutriks. 

- Jūs labai malonus, - pasakė Lizė, ir dabar, antrą sykį 
per dieną artėdama prie Amandos namelio, paklausė savęs, 
kokiu metu per jųdviejų pokalbį daktaras pasiteiravo, iš kur 
Skotas sėmėsi idėjų. Per užkandžius ar prie kavos puodelio? 

- Darla, kelkis, - tarė ji išjungusi variklį. - Mes jau atva- 
žiavome. 

Sesuo išsitiesė, pažiūrėjo į Amandos kotedžą ir burbte- 
lėjo: 

- Šūdas. 

Lizė prapliupo juoktis. Tiesiog nesusitvardė. 

Kraunant Mendės daiktus, jas netikėtai prislėgė liūdesys. 
Trečiojo aukšto kambarėlyje, atstojusiame palėpę, seserys 
rado porą apdaužytų “Samsonait" lagaminų, vis dar su MA- 
JAMIO lipdukais, užsilikusiais nuo kelionės į Floridą, kur 
gyveno Džodota... Kada tai buvo? Prieš septynerius metus? 

Ne, pagalvojo Lizė, prieš dešimt. Ji niūriai nužvelgė la- 
gaminus ir čiupo didesnįjį. 

- Gal paimkime abu? - pasiūlė Darla ir atžagaria ranka 
nusišluostė veidą. - Fui, kaip čia tvanku! 

- Ne, neverta, - atsakė Lizė bei prikando liežuvį, idant 
nepridurtų, kad šįmet Amandai veikiausiai nelemta dalyvauti 
katatonikų baliuje. Pažvelgusi į prakaituotą, nuilsusį Darlos 
veidą suprato, jog dabar ne metas laidyti sąmojingas repli- 
kas. - Čia tilps tiek drabužių, kad jų užteks savaitei. Po rea- 

bilitacijos centrą Mendė vis vien nesiblaškys. Pameni, ką 
sakė daktaras? 

Darla linktelėjo ir vėl nusivalė veidą. 

- Ji gulės savo kambaryje, bent jau iš pat pradžių. 

Įprastomis aplinkybėmis “Žalioji veja?* įpareigotų vieną 
iš savo gydytojų nuvažiuoti pas Amandą ir ją ištirti, bet Al- 
bernesas nusprendė griebti jautį už ragų (už ką reikėtų padė- 
koti Skotui). Sužinojęs, jog daktarė Vitlou išvykusi, o Aman- 
da negali arba nenori paeiti (be to, nelaiko šlapimo), jis pa- 
skelbė, kad atsiųs sanitarinį “Žaliosios vejos" automobilį - 
be jokių skiriamųjų ženklų, pabrėžė. Aplinkiniams mašina 
primins eilinį siuntinius išvežiojantį furgoną. Abi seserys 
važiavo iš paskos ir jautėsi neapsakomai dėkingos. Darla - 
Albernesui, o Lizė - Skotui. Mendės apžiūra truko keturias- 
dešimt pernelyg užsitęsusių minučių ir, kai daktaras išniro 
iš kabineto, jo ataskaita vilčių neįkvėpė. Nūnai Lizei magė- 
jo sutelkti dėmesį į vienintelį dalyką, kurį Darla ką tik pa- 
minėjo: didžiąją pirmosios savaitės dalį Amanda praleis sa- 
vo palatoje arba terasoje, jei tik leisis įtikinama ten persi- 
kelti, ir bus atidžiai stebima. Netgi nesilankys bendrajame. 
kambaryje, nebent drastiškai pagerėtų jos būklė. “Ko, žino- 
ma, aš nesitikiu, - prisipažino Albernesas. - Taip nutinka, bet. 
labai retai. Manau, jūs, ponios, norėtumėte išgirsti tiesą, 0 
ji tokia, kad panelė Debušer, iš visko sprendžiant, atkrito il- 
gam". 

- Šiaip ar taip, ketinu jai nupirkti naujus lagaminus, - tarė. 
Lizė, - nes aniedu visiškai nusidėvėję. 

- Leisk tuo užsiimti man, - Darlos balsas nuskambėjo, 
kimiai ir verksmingai. - Tu tiek daug dėl mūsų darai. Bran-: 
gioji, mažoji Lize. - Ji suėmė sesers delną, kilstelėjo prie: 
lūpų ir pabučiavo. : 

Lizė nustebo - bemaž apstulbo. Senus nesutarimus, ku-; 


194 


rie užsibaigdavo audringais kivirčais, su vyresnėle seniai už- 
glostė, bet tokio švelnumo priepuolio iš jos nesitikėjo. 

- Ar tikrai? 

Darla energingai sulinksėjo, išsižiojo, tarsi norėdama 
kažką pasakyti, ir vėl įniko trinti veidą. 

- Ar tu gerai jautiesi? 

Ji kartelį kinktelėjo, sudvejojo ir po pauzės papurtė gal- 
vą. 

- Nauji lagaminai! - sušuko. - Nei juoktis, nei verkti! 
Manai, jai prireiks bagažo? Juk girdėjai, ką daktaras sakė - į 
skardžius garsus ir gnybius Mendė nereaguoja. Žinai, kaip 
seselės vadina tokius žmones? Daržovėmis! Nusispjaut, ką 
Albernesas aiškino apie terapiją ir naujausius vaistus! Jeigu 
ji kada nors atsigaivelės, tai bus tikras stebuklas! 

Kaip sakoma, pagalvojo Lizė ir nusišypsojo... bet tik 
mintyse, kur vypsnio niekas negalėjo matyti. Ji padėjo aša- 
rojančiai seseriai nusileisti trumpais, stačiais, siaubingai 
karštos palėpės laiptais. Tuomet, užuot paskelbusi, esą viltis 
neišblėsta, kol rusena gyvybė, esą derėtų aukščiau pakelti 
nosį, €są prieš aušrą visuomet tvyro juodžiausia tamsa, arba 
sumurmėjusi dar kokį nors neva išmintingą, šunėko iššiktą 
pastebėjimą, tiesiog stipriai ją suspaudė savo glėbyje. Nes 
retsykiais užtekdavo ir apkabinimo. Šito, be kitų dalykų, pri- 
mokė vyrą, į kurio pavardę pakeitė savąją - kartais geriausia 
užčiaupti nuolat tarškančią burną ir iš paskutiniųjų laikytis. 

Lizė vėl pasiteiravo, ar keliauti kartu į “Žaliąją veją", bet 
Darla pakratė galvą. Ji turėjo seną, į kasetę įrašytą Maiklo 
Nūnano romaną, kurio šį vakarą mielai pasiklausytų. Nusi- 

prausus Amandos vonios kambaryje, vėl pasidažius ir susi- 
šukavus, jos išvaizda pagerėjo. O Lizė iš patirties žinojo, 
kad moteris, kuri atrodo neblogai, paprastai taip ir jaučiasi. 
Spūstelėjusi sesers ranką, prigrasiusi važiuoti atsargiai, ji 
palydėjo automobilį žvilgsniu. Po minutės kitos lėtai grįžo 
į Mendės namelį. Laukan išėjo įsitikinusi, jog viską užraki- 
no: langus, duris, rūsį, garažą. Du pastarojo langelius per 
ketvirtį colio paliko pravirus, kad viduje neįsivyrautų nepa- 
keliamas karštis. Taip elgdavosi Skotas, savo ruožtu perė- 
męs gudrybę iš tėvo, rūsčiojo “Degtuko" Lendono... kuris, 
beje, išmokė jį skaityti (neįtikėtina, bet vos dvejų metų), 
sudėti skaičius, braižant juos ant lentelės, padėtos šalia vi-. 
ryklės, koridoriuje šokti nuo suoliuko su šūksniu lūpose: 
Op!... supažindino, aišku, ir su kruvinosiomis jygomis. 

“Jygos punktai kažkuo primena kryžiaus kelią", išta- 
ria jis ir sukrizena. Dirgliai, tarytum žmogus, besidai- 
rantis per petį. Lyg vaikas, prajukęs iš nešvankaus anek- 
doto. 

- Aha, būtent, - murmtelėjo Lizė ir suvirpėjo, nors lauke. 
karšta. Nerimą kėlė senų atsiminimų pastangos išnirti į da-- 
bartį. Rodės, tarsi praeitis niekur neišnyko ir iki šiol egzis-. 
tavo kažkokiame didžio laiko bokšto matmenyje. 

Jei taip galvosi, prisišauksi nelaimę, ir tave apsės 
grasus krekulas. 

- Nė neabejoju, - suniurnėjo ji, pati nervingai nusijuokė: 
ir nudrožė link savo automobilio, ant dešiniojo smiliaus pa-: 
sikabinusi Amandos raktų žiedą, gerokai sunkesnį už nuosa-: 
vų Lizės raktų rinkinuką, nors jos namas buvo kur kas dides-: 
nis. Nuojauta kuždėjo, neva negandos jau užgriuvo. Mendės: 
atsisveikinimas su realybe tebuvo pradžia. Nereikėtų už“ 
miršti ir “Zako Makulo“ bei sūimauto inkunko - profeso-' 
riaus Vudbedžio. Dėl visų dienos įvykių tuodu išgaravo iš 

atminties, bet tai nereiškė, jog porelė pradingo. Lizė jautėsi 
pernelyg išsekusi ir prislėgta, kad susiremtų su Vudbedžiu 
ar bent išsiaiškintų, kokioje irštvoje jis slepiasi... bet min- 
ties pašnekėti su inkunku neatsisakė. Vien dėl bičiulio “Za- 
ko“, kuris, sprendžiant iš balso, galėjo būti pavojingas. 

Ji sėdo į mašiną, numetė triušelės Mendės raktus į dėk- 
lę ir įjungę pavarą. Riedant takeliu, už nugaros ir ant vidinės 
“BMW" stogo pusės nušvito saulėlydžio atspindžiai. Lizė 
nuspaudė stabdį, dirstelėjo per petį ir išvydo sidabrinį kas- 
tuvą. PRABŽIĄ ŠIPMENO BIBLIOTEKA, Palietusi medinį kotą, 
mažumėlę aprimo. Galiausiai pažiūrėjo abiem asfaltuoto 
kelio kryptimis ir pasuko namų pusėn. Jai pamojavo savo 
prieangyje sėdinti ponia Džouns. Lizė atsakė tuo pačiu, vėl 
ištiesė ranką link užpakalinių sėdynių ir užčiuopė kastuvo 
kotą. 

Reikėtų būti atvirai su savimi, tarė ji sau, išsiruošusi į 
trumpąją kelionę namo, ir pripažinti, jog didesnę baimę kė- 
lė atgyjantys prisiminimai - pojūtis, kad būtasis laikas virsta 
esamuoju, - o ne potyriai, išgyventi prieš saulėtekį. Šiuos 
galima palaikyti (na... greičiausiai) sapnais, užgimusiais ne- 
ramioje, pusiau būdraujančioje sąmonėje. Tačiau apie Ger- 
dą Aleną Koulą ji nemąstė visą amžinybę, o paklausta, kuo 
vardu Skoto tėvas arba kur jis dirbo, nuoširdžiai atsakytų, 
kad nepamena. 

- “U. S. Džipsum" gamykloje, - pasakė Lizė. - Tik “Deg- 
tukas“ ją vadino “U. S. Gipsu“ - Tyliu, beveik nuožmiu balsu 
save subarė: - Užteks! Liaukis, tučtuojau! 

Bet ar tai įmanoma? Štai klausimas - svarbus klausimas, 

nes velionis vyras ne vienintelis iš galvos gynė skausmin- 
gus, gąsdinančius atsiminimus. Mintyse ji nuleido savotišką 
užuolaidą, ir LIZĖ! ANKSTYVIEJI LAIKAI! atsitvėrė nuo 
DABARTIES LIZĖS. Visuomet manė, jog uždanga ganėti- 
nai atspari, bet šį vakarą tuo tikra nebuvo. Suprantama, spra- 
gų niekada netrūko, ir nukreipusi į jas akis purpurinėje mig- 
loje rizikavai išvysti tam tikrus dalykus, kurių nė kiek ne- 
troškai pamatyti. Verčiau išvis ten nesižvalgyti. Lygiai taip 
pat nepatartina sutemus žiūrėti į veidrodį, nebent kambaryje 
degtų šviesa, ir po saulėlydžio valgyti 

(naktipiečius) 

apelsiną arba žemuoges. Kai kurie prisiminimai nuteik- 
davo džiugiai, tačiau pasitaikydavo ir gąsdinančių bei pavo- 
jingų. Geriausia gyventi nūdiena, nes jei sąmonėje atgamin- 
si bjaurius praeities mornentus, jie gali... 

- Ką gali? - paklausė Lizė tūžmingu drebančiu balsu ir 
bematant pridūrė: - Aš nenoriu žinoti. 

Iš priešingos pusės, kur leidosi saulė, atūžė “Kraisleris 
PT Kruizeris". Jai mostelėjo už vairo sėdintis vyrukas. Lizė 
irgi pakėlė ranką, nors neturėjo pažįstamų, kuriems būtų pri- 
klausęs “PT Kruizeris“. Na, jei čia, Stiksvilyje, tau kas nors 
pamodavo, tu atsakydavai tuo pačiu, kaip reikalavo elemen- 
tarus mandagumas. Tiesą pasakius, mintimis ji klaidžiojo ki- 
tur. Lizė suvokė neturinti teisės užgniaužti visų prisiminimų 
vien todėl, kad kai kuriuos 

(Skotas, kiūtintis supamajame krėsle, išsproginęs 
akis, besiklausantis, kaip už lango staugia nuožmus vė- 
jas, atūžęs net nuo Jelounaifo) 

magėjo ištrinti. Beje, ne visi slėpėsi purpurinėje miglo- 
je. Nestigo ir tokių, kurie paprasčiausiai buvo nukišti - bet. 
nepaslėpti - į sąmonėje glūdinčią knygangies atitikmenį. Pa-: 
vyzdžiui, jygos. Kartą Skotas ją išsamiai supažindino su jy 
gomis, ar ne? 


198 


- Taip, - ištarė ji ir palenkė skydelį, kad akių nespigintų 
saulėlydžio spinduliai. - Niu Hempšyre. Likus mėnesiui iki 
vestuvių. Bet aš tiksliai nepamenu kur. 

Toji vieta vadinasi “Elnio ragai". 

Na, ir kas, baisus čia daiktas. Tebūnie “Elnio ragai". Tą- 
syk Skotas siūlė pasimėgauti išankstinių medaus mėnesiu ar 
kaip jis ten minėjo... 

Priešlaikiniu medaus mėnesiu, štai, kaip sako, ir pri- 
duria: “Na, širdele, kraukis daiktus ir laikykis" 

- O kai širdelė pasidomėjo, kur mes keliausime... - su- 
niurnėjo ji. 

Kai Lizė pasidomi, kur jie vyks, Skotas atšauna: “Su- 
žinosime, kai nukasime į vietą" Taip jie ir daro. Dangus 
pabaltuoja, per radiją praneša, neva žadamas sniegas, 
nors tuo sunku patikėti regint vos pradėjusius geltonuoti 
medžių lapus... 

Jiedu nutarė atšvęsti išparduotą “Pabėgusių iš pragaro“ 
(šiurpaus romano, praturtinusio Skotą Lendoną ir suteiku- 
sio jam šansą pamatysi savo pavardę populiariausiųjų knygų 
sąraše) tiražą. Paaiškėjo, kad, be jų, motelyje nebuvo jokių 
kitų svečių. Tą dieną, kaip kartais nutikdavo ankstyvą rude- 
nį, įsisiautėjo pūga. Šeštadienį jie apsiavė sniegbačius, ta- 
keliu nukulniavo į mišką ir prisėdo po 

(niam niam medžiu) 

medžiu - po ypatingu medžiu. Skotas prisidegė cigaretę 
ir tarė ketinąs jai pasakyti šį tą labai svarbaus. Jeigu Lizė 
persigalvos ir atsisakys tekėti, jis nusimins... po velnių, jam 
plyš širdis, tačiau... 

Lizė ūmai pasuko į 17-ojo plento šalikelę ir sustabdė 
automobilį įkandin savęs sukeldama dulkių debesį. Dienos 
šviesa, nors dar neapsiblaususi, keitėsi ir pamažu sodrėjo 
iki šilkinio, ekstravagantiškai svajingo žvilgesio, būdingo 

birželio vakarams Naujojoje Anglijoje, iki vasarinio žiora- 
vimo, kurį suaugusieji, gimę į šiaurę nuo Masačiusetso, at- 
mena iš savo vaikystės. 

Aš nenoriu grįžti į “Elnio raguose" praleistą savait- 
galį. Nenoriu galvoti apie stebuklingai tviskėjusį sniegą, 
niam niam medį, po kurio šakomis valgėme sumuštinius 
ir gėrėme vyną, lovą motelyje, jo pasakotas istorijas apie 
suoliukus, jygas ir pakvaišėlius tėvus. Man baisu, jog at- 
siminimai privers pamatyti tai, į ką nedrįstu žiūrėti. Mel- 
džiu, daugiau nereikia. 

Ji sugavo save tyliai kartojančią paskutinius žodžius: 

- Daugiau nereikia, daugiau nereikia, daugiau nereikia. 

Bet dabar, prasidėjus jygos paieškai, galbūt per vėlu kar- 
toti “nereikia". Esybė, su kuria šįryt gulėjo vienoje lovoje, 
aiškino, kad ji jau atrado pirmuosius tris punktus. Aptiks dar 
keletą - ir galės atsiimti prizą. Kartais jį atstodavo saldainis, 
retsykiais - “RC kola" Tačiau dovanėlę visada papildydavo 
kortelė su užrašu: JYGA! Pabaiga! 

Aš tau palikau jygą, tvirtino padaras Mendės naktiniais. 
Šiuo metu, leidžiantis saulei, Lizei vis sunkiau sekėsi pati- 
kėti, kad su ja išties kalbėjo Amanda. Tiksliau, vien tik 
Amanda. 

Tavęs laukia kruvinoji jyga. 

- Iš pradžių susidursiu su gera jyga, - sumurmėjo ji. - 
Dar keli punktai, ir gausiu prizą. Galbūt gėrimą. Pageidau- 
čiau dvigubą viskio porciją. - Pro lūpas ištrūko mažne iste- 
riškas juokas. - Bet jei tie punktai slypi už purpurinės už- 
dangos, kaip, velniai rautų, jie gali būti geri? Aš nenoriu 
ten žvalgytis. 

Ar jygos punktus sudarė jos atsiminimai? Jei taip, per. 
pastarąsias dvidešimt keturias valandas Lizė mintyse regėjo:: 
tris ryškius praeities epizodus. Matė, kaip nokautavo bepro-; 

tį, kaip klūpėjo šalia Skoto ant įkaitusio asfalto, kaip jis iš- 
niro iš tamsos, tiesdamas kraujuotą ranką tarsi auką. 

Lize, čia jyga! Ir ne šiaip jyga, o kruvinoji jyga! 

Tuo metu, kai tysojo ant žemės, Skotas pasakė, kad ilgšis 
- padaras begaliniu keršu šonu - labai arti ir pridūrė: Ko! kas 
jo nematau, bet... girdžiu, kaip jis ėda. 

- Aš nebenoriu apie tai galvoti!- išgirdo Lizė savo 
riksmą, bet jos balsas, rodės, sklido iš siaubingų tolybių, at- 
pleveno per prarają. Realus pasaulis staiga ėmė trūkinėti it 
ledas. Arba veidrodis, į kurį išdrįsdavai pažiūrėti ne daugiau 
kaip porą kartų. 

Aš galėčiau pakviesti. Jis ateitų. 

Įsikibusi į savojo "BMW" vairą, Lizė prisiminė, kaip vy- 
ras meldė ledo. Tai, kad šio pavyko gauti, prilygo stebuklui. 
Puikiai improvizuoti sugebėdavo Skotas, o ne ji, bet kai Al- 
bernesas pasidomėjo apie seselę iš Nešvilio, Lizė pasisten- 
gė “priburti", neva jos vyras užsimerkė, sulaikė kvapą - ki- 
taip tariant, apsimetė mirusiu - ir daktaras nusikvatojo lyg 
išgirdęs juokingiausią sąmojį per visą gyvenimą. Reabilita- 
cijos centro personalui nenusisekė su vadovu, pagalvojo Li- 
zė, bet tai - jų rūpestis. Svarbiausia, kad ji išsisuko iš keb- 
lios padėties ir atsisveikino su “Žaliąja veja". Dabar sėdėjo 
užmiesčio šalikelėje jausdama, kaip galvoje krebžda seni 
prisiminimai, kurie lyg išbadėję šunys kandžiojo purpurinę 
uždangą... nekenčiamą, bet brangiąją purpurinę uždangą. 

- O varge, kokia aš pasimetusi. - Ji nuleido rankas. Iš- 
spaudė vangų prunkštelėjimą. - Pasimetusi tankiausioje, 
tamsiausioje brudinoje girioje. 

Ne, tankiausia ir tamsiausia giria veši priešakyje 
kur stūkso medžiai storais kamienais ir salsvu kvapu at- 
siduodančia žieve, kur iki šiol egzistuoja praeitis. Ar pa- 
meni, kaip tą dieną su juo išvažiavai iš namų ir miške 
maknojai per keistą spalio sniegą? 

Na, žinoma. Jis išklydo iš takelio, o Lizė nusekė iš pas- 
kos mėgindama statyti kojas į gluminančio jaunuolio pėdsa- 
kus. Dabar jai knietėjo užsiimti tuo pačiu. Bet pirmiausia 
reikėtų atgaminti dar vieną praeities įvykį. 

Lizė įjungė automatinės dėžės pavarą, pažvelgė į veidro- 
dėlį, idant įsitikintų, kad iš užnugario niekas neatvažiuoja, 
apsuko “BMW"' ir nurūko ten, iš kur ką tik atkeliavo. 

Tą prailgusį ketvirtadienį “Patelio" krautuvėlėje dirbo 
pats savininkas, Narešas Patelis, kai maždaug po penkių į 
parduotuvę įžengė Lizė. Jis sėdėjo ant sudedamos kėdutės, 
už kasos aparato, šlamštė aštrų ragu ir per kantri muzikos 
kanalą stebėjo, kaip rangėsi Šanija Tvein. Išvydęs klientę, 
nustūmė savo patiekalą į šoną ir netgi atsistojo. Nešiojo 
trumparankovius marškinėlius, ant kurių buvo užrašyta: AŠ 
P DARK SKORO EŽERĄ. 

- Duokite lengvų “Salem" cigarečių pakelį, - paprašė Li--. 
zė. - Ne, verčiau du. 

Ponas Patelis darbavosi prekybos sistemoje - iš pradžių 
tėvo parduotuvėje, vėliau savoje - beveik keturiasdešimt 
metų, todėl susilaikydavo nuo komentarų pamatęs akivaizdų; 
blaivininką, perkantį svaigalus, arba nerūkantįjį, kuris užsi- | 
manydavo cigarečių. Iš gausiai užpildytos lentynėlės jis be“ 
žodžių išgriebė ponios pageidautus nuodus, nuleido juos: 
ant prekystalio ir tarstelėjo, kad už lango - nuostabi diena. . 
Apsimetė nepastebėjęs, koks šokas apėmė ponią Lendon, . 
išvydus rūkalų kainą. Nuostabos kupina išraiška tik įrodė, , 
kaip seniai ji buvo atsisakiusi cigarečių. Šioji moteris bent ; 
jau galėjo sau leisti jas įpirkti. Pas poną Patelį netrūko | 


" 

klientų, kurie dėl nelemtų nuodų aukodavo vaikų maistui 
skirtus pinigus. 

- Ačiū, - padėkojo Lizė. 

- Nėra už ką, apsilankykite dar kartą, - atsakė ponas Pa- 
telis ir įsitaisęs ant kėdutės vėl nukreipė akis į televizorių. 
Kantri muzikos kanalas transliavo Darilo Vorlio “Siaubingą, 
kerintį gyvenimą", vieną iš jo mėgstamiausių dainų. 

Lizė pastatė automobilį greta parduotuvės, nes nenorėjo 
trukdyti kitoms mašinoms privažiuoti prie degalų kolonėlių 
- iš viso keturiolikos vienetų, iškilusių virš septynių neprie- 
kaištingai švarių salelių. Vėl atsisėdusi už vairo ji užvedė 
variklį, kad galėtų nuleisti langą. Po skydeliu atgijo “XM" 
radijas (ak, kaip Skotas susižavėtų muzikinių kanalų gausa), 
ir salone nuvilnijo tylūs melodijos garsai. Imtuvas buvo nu- 
reguliuotas taip, kad iš karto įsijungtų šešto dešimtmečio 
dainas transliuojanti stotis. Lizė nė kiek nenustebo išgirdu- 
si “Š-bum". Bet grojo ne “The Chords“. Originalą perdirbo 
ir įrašė kvartetas, kurį Skotas užsispyręs vadino “Keturiais 
baltais berniukas“. Įkaušęs pervadindavo į “Keturis švarei- 
vas baltaskūrius". 

Ji nuplėšė celofaną nuo vieno pakelio, išsitraukė cigare- 
tę ir įsikišo tarp lūpų. Pirmą kartą po... kada paskutinį sykį 
neatsilaikė pagundai užsirūkyti? Prieš penkerius metus? 
Septynerius? Kai spragtelėjo ir iš savo vietos iššoko 
“BMW"* žiebtuvėlis, Lizė prisidegė cigaretę, atsargiai įtrau- 
kė mėtinį dūmą ir apsiašarojusi kaipmat jį iškosėjo. Paban- 
dė antrą kartą. Šįsyk gerklės negraužė, bet galva akimoju ap- 
svaigo. Trečias dūmas. Krenkšti nebesinorėjo, tačiau ji pa- 

juto, jog tuojau apalps. Jeigu užgrius ant vairo, ims žviegt 
signalas, ir ponas Patelis išlėks laukan pažiūrėti, kas atsiti 
ko. Gal net spės atbėgti ir neleisti jai susideginti. Kas daž 
niausiai taip atsisveikindavo su gyvenimu - pasiaukojanty, 
žmonės ar tie, kuriuos vis vien kada nors išspirtų pro viršu 
tinį daugiaaukščio langą? Į šitą klausimą atsakytų Skotas. Ji 
daug ką žinojo, net ir tai, kas atliko juodąją “Š-bum" versiji 
(“The Chords“) arba kam iš “Paskutinio seanso“ priklaus: 
biliardinė (Liūtui Semui). 

Bet Skoto, “The Chords" ir Liūto Semo jau nebėra. 

Lizė sumaigė nuorūką į švarią peleninę. Iš atminties gi 
lumos ji nepajėgė iškrapštyti motelio, kuriame apsistojo iš 
vykusi iš ligoninės (kuriame jiedu su vyru įsikūrė atkeliavi 
į Nešvilį), pavadinimo. Prisiminė tik tai, kad registratoriu: 
davė raktus nuo vieno iš galinių, apšiurusių kambarėlių. Pr( 
langą tebuvo matyti aukšta medinė tvora, o lauke, regis, lojt 
visi Nešvilio šunys. Palyginti su jais, Plutas - gailiai amsin: 
tis ciuckis. Lizė išsitiesė ant dvigulės lovos žinodama, kai 
nė neįstengs sudėti bluosto, nes, artėjant miegui, pamatys 
kaip Blondinas pasuka pistoleto vamzdį į Skoto širdį, ištaria 
Privalau nutraukti nelemtą bim bam dėl frezijų, ir tuome 
besimerkiančios akys vėl išsprogs. Vis dėlto ji užmigo, nu: 
snaudė tiek, kad užtektų jėgų ištverti kitą dieną - tris ketu 
rias valandas. Kaip pasisekė atlikti tokį nepaprastą žygdarbį: 
Padedant sidabriniam kastuvui, štai kaip. Lizė jį pasidėjo ša 
lia lovos, nes norėjo pasiekti kotą nuleidusi ranką. Tam ati 
vejui, jei save imtų kaltinti dėl pernelyg lėtos reakcijos. At 
ba jei pradėtų kankinti bloga nuojauta, teigianti, jog nakt 
Skoto būklė pablogės. Apie tas akimirkas ji nemąstė dauge! 
metų. Lizė persikreipė, palietė kastuvą, prisidegė antrą cigai 
retę ir mintyse išvydo, kaip kitą rytą po šūvio aplankė vyrą 
Pamatė save kopiančią laiptais į trečiame aukšte įrengtą ini 

tensyvios terapijos skyrių, prakaituojančią tvankiame karš- 
tyje, nes šitoje ligoninės pusėje, ant vienintelių dviejų liftų, 
kuriais galėjo naudotis pacientai, kabėjo lentelės, infor- 
muojančios: NEVEIKIA. Artėdama prie palatos ji galvojo 
apie vakarykščius įvykius. Ir jeigu ne tas absurdiškas mo- 
mentas... 

Gyvenime pasitaiko absurdiškų momentų, kai nė nenorė- 
damas vos ne iki nuomario išgąsdini kitą žmogų. Užlipusi 
laiptais, Lizė žingsniuoja koridoriumi, o iš 319-os palatos 
išnyra seselė, kuri laiko padėklą ir susiraukusi per petį žvel- 
gia į kambarį. Lizė pasisveikina su mergina (ne vyresne kaip 
dvidešimt trejų metų, atrodančia gerokai jaunesne). Ištaria 
“sveiki" tyliu, maloniu balsu, tačiau seselė vis vien spygteli 
ir iš rankų paleidžia padėklą. Lėkštė ir kavos puodelis, pa- 
tvarūs kavinės senbuviai, nesudūžta, tačiau sulčių stiklinė 
virsta šukėmis, o apelsinų gėrimas išsilieja ant linoleumo ir 
švarių baltų merginos batelių. Ji išplečia akis nelyginant 
stirna, tamsią naktį išbėgusi į plentą, nutvieksta priešakinių 
automobilių šviesų, akimirką, rodos, svarsto, ar nereikėtų 
parodyti kulnis, galiausiai susitvardo ir pasako tradicinę fra- 
zę: “Atleiskit, jūs mane išgąsdinote". Tuomet pritupia - cha- 
latėlio pridurkai pakyla virš kelių, aptrauktų baltomis koji- 
nėmis, kokiomis pasipuošusi ir seselė Nensė iš pornofil- 
mo, - čiumpa lėkštę su puodeliu, nuleidžia juos ant padėklo 
ir mitriais, grakščiais judesiais ima rinkti duženas. Lizė pa- 
silenkia, norėdama jai pagelbėti. 

- Oi, mem, nereikia, - papurto galvą mergina. Ji kalba su 
stipriu pietietišku akcentu. - Tai mano kaltė. Aš nežiūrėjau, 
kur einu. 

- Nieko tokio, - atsako Lizė. Sugraibiusi šukes, keliomis 

daugiau negu seselė, ji kišenėje sužvejoja servetėlę, kuria 
sugeria sultis. - Indus jūs nešėte iš mano vyro palatos. 
Jausčiaus nesmagiai, jeigu jums nepadėčiau. 

Seselė keistai į ją įsispokso, tarsi klausdama: Jūs ište- 
kėjusi už JO? Prie tokių žvilgsnių Lizė įpratusi, bet ji mato, 
kad jaunuolės veide atsispindi dar kažkas. Po sekundės mer- 
gina nuduria akis ir pradeda dairytis druzgų, kurių galėjo ne- 
pastebėti. 

- Jis valgė? - nusišypsodama teiraujasi Lizė. 

- Taip, mem. Ir gan niemažai. Keista, žinant, ką jam teko 
išgyventi. Ištuštino pusę puodelio kavos - šiuo metu dau- 
giau negalima, - sudorojo kiaušinienę su obuolių padažų. 
Tik neišgėrė visų apelsinų sulčių. - Ji atsistoja su padėklu. - 
Iš seselių kambario atsinešiu rankšluostį ir išvalysiu liku- 
čius. 

Padvejojusi mergina nervingai sukikena. 

- Jūsų vyras moka parodyti vieną kitą fokusą, ar ne? 

Lizė be jokios akivaizdžios priežasties pagalvoja: 
LBKA: laikykis bet kokiomis aplinkybėmis. Užgniaužusi 
mintį, vypteli ir atsiliepia: 

- O taip, jo galva pramušta triukams. Tiek bjauriems, tiek 
žaviems. Kokį pademonstravo jums? - ji kone pasąmoningai 
prisimena pirmosios jygos naktį, kai mieguista nulingavo į 
tualetą murmėdama: Skotai, paskubėk, gerai, nes nerado 
jo lovoje. 

- Aš užsukau patikrinti, kaip jis laikosi, - sako seselė. - 
Galėčiau prisiekti, kad lova buvo tuščia. Lašinė stovėjo, mai- 
šeliai ant jos kybojo, bet... Jis turbūt išsitraukė adatą, pama- 
niau, ir nuėjo į tualetą. Žinote, apsvaigę pacientai iškrečia 
keisčiausių dalykų. 

Lizė linkteli vildamasi, kad veide išsaugojo šypsenėlę, 
kuri tarsi tvirtino: šitą istoriją esu girdėjusi ne kartą, bet 
ji man dar nepabodusi. 

- Žengiau į vonios kambarį, bet ir ten nieko neradau. Kai 
apsigręžiau... 

- Išvydote jį lovoje, - užbaigia Lizė, vis dar išrietusi lūpų 
kampelius. - Abrakadabra ir ta ta! - jyga! Pabaiga, dingteli 
jai. 

- Kaip jūs atspėjote? 

- Na, - šiepiasi Lizė, - Skotas puikiai geba susilieti su 
aplinka. 

Paaiškinimas, nors ir idiotiškas - jį sugalvoti galėtų tik 
vaizduotės stokojantis žmogus, - kvailai neskamba. Nes tai 
anaiptol ne melas. Prekybos centruose arba specializuotose 
parduotuvėse (kur Skoto kažkodėl niekas neatpažįsta) ji 
nuolat pameta vyrą iš akių. Kartą beveik pusę valandos jo 
ieškojo Meino universiteto bibliotekoje, kol aptiko perio- 
dinių leidinių salėje, į kurią prieš tai buvo įkišusi nosį du 
sykius. Į priekaištus, esą jai teko gaišti laiką, besidairant 
Skoto tokioje vietoje, kur netgi nevalia pakelti balso, jis su- 
reagavo gūžtėlėjimu. Be to, pareiškė, kad skaitė naujus po- 
ezijos žurnalus ir iš periodinių leidinių salės nekėlė kojos. 
Atvirai kalbant, Lizė nemanė, jog vyras perdeda arba meluo- 
ja. Matyt, jis kažkaip... prasprūdo pro akis. 

Seselė nušvinta. 

- Tą patį sakė ir Skotas. Kad jis susilieja su aplinka.- 
Mergina nurausta. - Hmm, ponas Lendonas prašė į jį kreip- 
tis vardu. Netgi reikalavo. Tikiuosi, jūs, ponia Lendon, ne- 
prieštaraujate. - Jaunuolė iškraipo žodį “ponia" į “puo-o0- 
nia“, tačiau jos tarsena nerėžia Lizės ausies kaip Dešmilo 
sniaukrojimas. 

- Žinoma, ne. Jis to prašo visų panelių. Ypač žavių. 

Išsišiepusi seselė nusidažo dar sodresniu raudoniu. 

- Skotas patikino, kad matė, kaip praėjau pro šalį ir žvel- 
giau į jį kiaurai. Pridūrė: “Aš ir anksčiau priklausiau balčiau- 

siems iš balčiausių žmonių, bet dabar, kai praradau tiek 
kraujo, turbūt atsidūriau pirmame dešimtuke“. 

Lizė mandagiai nusijuokia, tačiau jaučia, kad jai susuka 
vidurius. 

- O kur dar baltos paklodės ir chalatas... - jaunoji seselė 
nuščiūva. Ji mori tuo tikėti, galvoja Lizė, ir, be abejo, pari- 
kėjo, kai klausėsi Skoto aiškinimo ir spiginosi į šviesiai ru- 
das jo akis, bet dabar pradeda suvokti, kokie beprasmiški at- 
rodo jos išvedžiojimai. 

- Beje, jis moka suakmenėti kaip statula, - ištiesia Lizė 
pagalbos ranką, nors Skotas yra vienas iš labiausiai vietoje 
nenustygstančių vyrukų, kuriuos ji pažįsta. Kai skaito knygą, 
nuolat muistosi, graužia nagus (įprotį metė po nuožmios ti- 
rados Klyvs Milse, bet netrukus vėl ėmė kaišioti pirštus į 
burną), kasosi rankas, lyg dozės ištroškęs narkomanas, pro- 
tarpiais ritinėja penkių svarų svarmenis, riogsančius po jo 
mėgstamu krėslu. Aprimsta tiktai kietai miegodamas arba 
kai rašo, ir darbas einasi kaip iš pypkės. Seselė niekaip 
neatsikrato dvejonių, todėl Lizė pratęsia nerūpestingu ir, 
jos pačios požiūriu, siaubingai dirbtinu tonu: - Prisiekiu, 
retsykiais Skotas panašus į baldą. Ne kartą esu pro jį pra- 
ėjusi, bet nepastebėjusi. - Palietusi seselės ranką užtikrina: 
- Guldau galvą, brangute, jog būtent taip ir įvyko. 

Aišku, ji nėra garantuota tuo, ką sako, tačiau mergina dė- 
kingai nusišypso, ir Skoto temos nebeplėtoja. Tiksliau, mes 
ją aplenkiame kaip inksto akmenėlį, topteli Lizei. 

- Šiandieną Skotas jaučiasi daug geriau, - prabyla seselė. 
- Per rytinę vizitaciją jį apžiūrėjęs daktaras Vendelštatas ne- 
patikėjo savo akimis. 

Kurgi ne. Lizė ištaria žodžius, kuriuos prieš daugelį me- 
tų išgirdo Klyvs Milso butuke. Anuomet manė, kad Skotas 
bandė ją apraminti, bet dabar nuoširdžiai jais tiki. 

- Visi Lendonai pasižymi gebėjimu sparčiai gyti, - pasa- 
ko ir žengia į vyro palatą. 

Jis guli užsimerkęs, ant šono pakreipęs galvą - blyškus 
žmogus baltutėlėje lovoje, tačiau nepastebėti tamsių, pečius 
siekiančių plaukų neįmanoma. Lizė prisėda ant kėdės, sto- 
vinčios toje pačioje vietoje, kaip ir vakar, pasiima knygą - 
Širlės Konran “Laukinius". Ištraukusi puslapį žyminčią po- 
pierinių degtukų dėžutę pajunta, kad Skotas į ją žiūri, ir pa- 
kelia akis. 

- Kaip laikaisi, brangusis? - teiraujasi. 

Ilgą laiką jis tyli. Alsuodamas gargia, bet nešvokščia, 
kaip mašinų stovėjimo aikštelėje, kai meldė ledo. Jam tik- 
rai geriau, pagalvoja Lizė. Ne be pastangų kilstelėjęs ran- 
ką, Skotas ,suspaudžia jos delną ir truputį prašiepia lūpas 
(siaubingai sudžiūvusias - vėliau reikės nupirkti drėkinantį 
“Čep Stik" arba “Karmeks" balzamą). 

- Lize, - prataria. - Mažoji Lize. 

Skotas vėl užmiega, bet pirštų nepatraukia. Na, ir gerai. 
Lizė gali versti puslapius laisva ranka. 

Ji sukrutėjo tarsi busdama iš snaudulio, nukreipė žvilgs- 
nį į "BMW" langą. Ant švaraus juodo asfalto akivaizdžiai 
pailgėjo automobilio šešėlis. Iš peleninės kyšojo ne viena 
ar dvi nuorūkos, o visos trys. Lizė įbedė akis į priekį ir už 
langelio, įstiklinto užpakalinėje parduotuvės pusėje, vei- 

kiausiai sandėlyje, išvydo veidą. Jis išnyko nespėjus supras- 
ti, kas spoksojo į mašiną: pono Patelio žmona ar viena iš 
dviejų jo dukterų. Tačiau pasisekė įžiūrėti išraišką, spindu- 
liuojančią nerimą bei smalsumą. Šiaip ar taip, jai laikas ju- 
dėti. Lizė išriedėjo iš savo vietos džiaugdamasi, kad sumai- 
gė cigaretes savo peleninėje, o ne išmetė jas ant keistai, 
šiurpokai švaraus asfalto, ir vėl pasuko namų kryptimi. 

Atsiminusi tą dieną ligoninėje ir seselės žodžius, pa- 
siekiau dar vieną jygos punktą. 

Taip? Taip. 

Rytą lovoje kažkas su ja gulėjo, ir bent jau šiuo metu 
Lizė nusprendė tikėti, kad vienu guoliu dalijosi su Skotu. 
Dėl kažkokios neaiškios priežasties velionis vyras kurstė ją 
leistis į jygos paiešką, kaip pats elgdavosi priimdamas vy- 
resniojo brolio Polo nustatytas žaidimo sąlygas, kai jie abu 
buvo pora nelaimingų, kaimiškoje Pensilvanijos vietovėje 
augančių berniukų. Tik vietoj mįslių, kurias įminęs atrasda- 
vai kitą punktą, Lizę vedė... 

- Tu mane vedi į praeitį, - sumurmėjo ji. - Bet kodėl? 
Kodėl? Juk ten slypi grasus krekulas? 

Tu susidursi su gera jyga. Ji slepiasi už purpurinės 
uždangos. 

- Skotai, man nė kiek nesinori kilnoti purpurinės uždan- 
gos. - Lizė artėjo prie savo namo. - Kad aš brude priburbu- 
liuočiau, jei ten žiūrėsiu. 

Deja, kitos išeities nėra. 

Jeigu tai tiesa, ir kitą jygos punktą įkūnijo prisiminimai 
apie viešnagę “Elnio raguose" - apie priešlaikinį, pasak Sko- 
to, medaus mėnesį, - tuomet jai prisireiks kedrinės gero- 
sios mamulės skrynios. Dabar, kai pradingo visi 

(vilniai) 

vilnoniai apklotai, iš motinos tik tiek ir beliko - kukles- 

nis studijoje įkurtos atsiminimų kertelės variantas, tokia 
vieta, kurioje Lizė saugojo suvenyrus iš 

(SKOTAS IR LIZĖ! ANKSTYVIEJI LAIKAI!) 

pirmojo santuokos dešimtmečio: nuotraukas, atvirukus, 
servetėles, degtukų dėžutes, valgiaraščius, gėrimų padėkliu- 
kus ir panašias smulkmenas. Kiek laiko jas rinko? Dešimt 
metų? Ne, ne taip ilgai. Ilgiausiai šešerius. Gal net trum- 
piau. Po “Pabėgusių iš pragaro" juos užgriuvo permainų la- 
vina - ne vien išvyka į Vokietiją, bet ir visa kita. Vedybinis 
gyvenimas abu įsuko į keistą siautulingą verpetą (mes tarsi 
sukomės beprotiškoje karuselėje, dingtelėjo jai), kokį Al- 
fredas Hičkokas demonstravo “Nepažįstamuosiuose trauki- 
nyje". Lizė liovėsi kolekcionavusi kokteilių servetėles arba 
suvenyrines degtukų dėžutes, nes tiesiog pametė viešbučių 
restoranų arba holų, kuriuose jie lankėsi, skaičių. Atidaryta 
gerosios mamulės skrynia taip gardžiai kvepėdavo... kurgi ji 
nukišta? Kažkur name, neabejojo Lizė, ketindama ją surasti. 

Galbūt paaiškės, kad aš aptikau dar vieną jygos 
punktą, pamanė ir priešakyje išvydo pašto dėžutę. Dangtelis 
buvo nuleistas, o laiškų pluoštas - prie jos pritvirtintas gu- 
mele. Smalsaudama Lizė sustabdė mašiną prie stulpo. Prieš 
vyro mirtį pašto dėžė neretai užsikimšdavo nuo korespon- 
dencijos, tačiau pastarosios šūsniai ėmė plonėti, vos tik ji 
tapo našle. Dabar iš po guminės juostos viso labo kyšojo 
keturi vokai ir atvirukas. Ponas Simonsas, paštininkas, į dė- 
žutę greičiausiai įgrūdo siuntinį, nors nevėjuotomis, ramio- 
mis dienomis laiškus būtų priplojęs prie metalinės vėliavė- 
lės, kurią apvyniotų guma. Lizė žvilgtelėjo į juos - sąskaitas, 
reklamines viliones, atviruką iš Kantatos - ir įkišo ranką į 
pašto dėžę. Užčiuopė minkštą, drėgną kailį. Iš nuostabos su- 
riko ir žaibiškai ištraukė pirštus. Kai ant jų pamanė kraują, 
vėl aiktelėjo, šįkart iš siaubo. Akimirką įtikėjo, kad jai įkan- 

do: kažkas užsiropštė kedriniu stulpu ir prasiskverbė į dėžu- 
tę. Gal žiurkė, gal pasiutęs švilpikas arba meškėno jauniklis. 

Lizė nusišluostė delną į palaidinukę dusulingai žiopčio- 
dama, bet nedejuodama ir nenoromis iškėlė ranką priešais 
veidą - pasiruošė suskaičiuoti žaizdeles, pažiūrėti, ar jos gi- 
lios. Iš pradžių atrodė, kad įkandimų žymės išties matyti. Po 
sekundės ji sumirksėjo ir grįžo į realybę. Taip, pirštai išter- 
lioti krauju, bet oda nepažeista. Pašto dėžėje tikrai kažkas 
tūnojo - klaikus, kailiniuotas siurprizas, - tačiau kandžiotis 
jis nebegalėjo. 

Ji atidarė daiktadėžę, ir ant sėdynės nukrito praplėštas 
cigarečių pakelis. Panaršė dėklę, kol aptiko mažutį, vienkar- 
tinį žibintuvėlį, čia perkeltą iš paskutinio automobilio, 
“Leksuso" - vairavo jį ketverius metus. Išmainė į “BMW" 
tik todėl, kad mašina asocijavosi su Skotu, kuris ją praminė 
“Seksualiuoju Lizės Leksiuku". Stebėtina, kaip skaudindavo 
smulkmenos, kai mirdavo tau artimas ir brangus žmogus. 
Jos keldavo ne menkesnius sopulius negu brudinas žirnis - 
princesei. Dabar beliko viltis, kad žibinto elementas neišse- 
ko. 

Laimė nuo jos nenusigręžė. Nuspaudus mygtuką, užsi- 
žiebė ryškus spindulys. Lizė pasimuistė sėdynėje, giliai 
įkvėpė ir pašvietė į dėžutę. Taip kietai susičiaupė, kad ėmė 
mausti lūpas. Iš pradžių įžvelgė dulsvą pavidalą ir žalią mir- 
guliavimą, tarytum nuo marmuro atsispindintį švytėjimą. Ir 
drėgną gofruotą metalo pagrindą. Spėjo, jog šis aptekęs 
krauju. Ji pasislinko dar labiau į kairę, šonu įsispaudė į vai- 
ruotojo dureles, ištiesė ranką su žibintuvėliu arčiau pašto 
dėžės. Tamsus kūnas įgavo kailį, ausis, nosį, kuri dienos 
šviesoje turbūt atrodytų rausva. Lizė aiškiausiai matė akis, 
nors po mirties ir sustiklėjusias. Pašto dėžėje glūdėjo ne- 
gyvas katinas. 

Ji nusikvatojo. Ne taip, kaip anekdotą išgirdę žmonės, 
bet ir ne isteriškai. Veikiau nuoširdžiai. Ir be Skoto aiškini- 
mų galėjo pastebėti akivaizdžias užuominas į “Lemtingą po- 
traukį'', kurį Lizė matė du kartus - tai ne švediškas titruotas 
filmas. Ji susiėmė už pilvo, nes katino neturėjo. 

Palaukusi, kol juoko banga atslūgs, Lizė prisidegė ciga- 
retę ir nuriedėjo takeliu, vedančiu link namo. 


VI. LIZĖ IR PROFESORIUS 
(ŠTAI, KĄ GAUNATE) 


Baimės ji nejautė, bet trumpalaikį žvingavimo priepuolį 
pakeitė akinantis įniršis. “"BMW" Lizė paliko priešais užra- 
kintą daržinę ir lyg ant kojūkų nužirgliojo į namus. Pėdinda- 
ma mintijo, kur ras naujojo bičiulio laiškelį: prie laukujų ar 
virtuvės durų. Nė neabejojo, kad žinutę jis paliko, ir, aišku, 
neklydo. Aptiko baltą voką, kyšantį tarp staktos bei durų, ku- 
rios vedė į vidinį kiemą. Dantimis sukandusi cigaretę, Lizė 
praplėšė vokelį, išpurtė popieriaus lapą ir perskaitė rašomą- 
ja mašinėle atspausdintą pranešimą: 


Ponia: atleiskit, kad taip elgiuosi, aš myliu gyvūnus, bet jau 
vrčau kenča jūsų katė negu jūs. Aš nenoriu jūsų skaudinti. Tik 
paskambinkite numeriu 412-298-8188 ir pasakykite "žmogui", 
kad, jo nurodymu, rankašius, apie kuriuos mes kalbėjome, au- 
kojat koležo bibliotekai. Nelaukit, kol po kojomis užels žolė. 
Paskamininte jam iki 8 vakaro, o jis su manim susisieks. Už- 
baigim šyta reikalą, kad niekas nenukentėtų, išskyrus varšgą 
jūsų gyvūnėlį, dėl kurio labai ATSIPRAŠAU. 

Jūsų draugs, 

Zakas 

PS: Aš nė kiek nepykstu, kad liepėte man "UŽSIKR" Žinau, 
kad buvote nusimynus. 

Z 

Lizė įsistebeilijo į raidę “Z"", kuria “Zakas Makulas“ ta- 
rytum padėjo tašką, ir mintyse išvydo Zoro, jojantį tamso- 
je, įsisiautusį į vėjo plaikstomą mantiją. Pajuto, kaip sudrė- 
ko akys. Sekundę manė tuojau pravirksianti, bet staiga suvo- 
kė, jog ašaros varva dėl dūmų. Tarp lūpų styranti cigaretė su- 
smilko iki filtro. Lizė ją išspjovė ant tako plytelių ir sutrynė 
kulnu. Pakreipusi galvą nužvelgė aukštą medinę tvorą, juo- 
siančią visą užpakalinį kiemą... grynai dėl simetrijos, nes 
vieninteliai kaimynai gyveno pietų pusėje, iš kairės Lizei, 
kuri stovėjo šalia virtuvės durų ir delne gniaužė siutinantį, 
su klaidomis atspausdintą “Zako Makulo“ ultimatumą. Ge- 
lovėjai, kaimynai, turėjo pustuzinį kačių, čionykščių vadina- 
mų “klojimų rainiais" Kartais jie prasmukdavo į Lendonų 
kiemą, ypač kai nieko nebūdavo namuose. Lizė galėjo lažin- 
tis, kad pašto dėžutėje atsidūrė Gelovėjų murklys, buvo tikra 
ir dėl to, jog “Zakas" vairavo “PT Kruizerį", su kuriuo teko 
susidurti, pasišalinus iš Amandos kotedžo. Ponas “PT Krui- 
zeris“ traukė į rytus, važiavo iš saulėlydžio pusės, todėl įžiū- 
rėti jo veido nepavyko. Prakeiktas niekšas netgi drįso moste- 
lėti ranka. Labutis, poniut, pašto dėžutėje palikau jums do- 
vanėlę! Ji irgi pamojavo, nes Stiksvilyje taip įprasta. 

- Šunsnukis, - sugriežė dantimis Lizė, tokia įtūžusi, jog 
nė nenutuokė, ką keikia: Zaką ar jį užsiundžiusį pakvaišėlį 
inkunką. Kadangi raštelio autorius taip apdairiai užrašė Vud- 
bedžio telefono numerį (ji iš karto atpažino Pitsburgo ko- 
dą), pirmiausia aptarti reikalus derėtų su profesoriumi. Lizė 
suvokė nekantriai laukianti akistatos. Žinoma, ją surengti 
turės truputį vėliau, kai atliks pasibjaurėtiną, tačiau būtiną 
darbą. 

Įkišusi “Zako Makulo" laišką į užpakalinę kišenę, neju- 
čia palietusi Amandos Manijų knygelę, ji sugraibė ir iš- 
krapštė raktus. Pyktis užgožė visas mintis, kurias galėjo pa- 

siūlyti blaivus protas, įskaitant ir tai, kad ant raštelio turbūt 
liko autoriaus pirštų atspaudai. Lizė nesiruošė skambinti ir 
į apygardos šerifo kontorą, nors dar ne taip seniai tokią už- 
duotį buvo įtraukusi į savo prioritetų sąrašą. Įniršis taip su- 
siaurino protingų minčių srautą, kad šis priminė pašto dėžu- 
tės gelmes nutvieskusį žibintuvėlio spindulį. Dabar jai terū- 
pėjo du dalykai: atsikratyti katinu ir susisiekus su Vudbedžiu 
pareikalauti, jog tas atšauktų “Zaką Makulą". Antraip... 

Virtuvėje iš spintelės po kriaukle Lizė paėmė du kibirus, 
kelis švarius skudurus, senas gumines “Pleiteks" pirštines ir 
šiukšlių maišą, kurį įgrūdo į užpakalinę kelnių kišenę. Į vie- 
ną kibirą ji švirkštelėjo “Top Džob'' valiklio, stvėrė maišy- 
tuvo ilgintuvą ir paleido karšto vandens srovę, idant valymo 
priemonė kuo greičiau suputotų. Prieš išeidama pro duris 
prigriebė žnyples, Skoto pramintas “daiktų traukikliu" - di- 
džiąsias, kuriomis naudodavosi tais retais atvejais, kai užsi- 
manydavo lauke, ant grilio, išsikepti mėsos. Ji išgirdo save 
niūniuojančią eilutę iš “Džambalajos": 

- “Ei, drauguži, užtakyje bus smagu!" 

Smagu. Tai jau tikrai. 

Lauke Lizė stvėrė žarną ir šaltu vandeniu pripildė antrą 
kibirą. Galop suėmė abi rankenas ir nužingsniavo takeliu. 
Skudurus nešėsi užsimetusi ant peties, iš vienos džinsų kišė- 
nės kyšojo ilgos žnyplės, iš kitos - maišas. Prie pašto dėžės 
kibirus nuleido ir susiraukė. Ji užuodė kraują? O gal dėl 
kvapo kalta įsiaudrinusi vaizduotė? Lizė pažiūrėjo į dėžutės 
ertmę, tačiau prieblandoje ne ką teįžvelgė. Man derėjo pri- 
griebti žibintuvėlį, pagalvojo, bet atgal grįžti nesiruošė. 
Metas imtis darbo. 

Ji įgrūdo žnyplių galus į pašto dėžę, praskėtė juos kuo 
plačiau, o kai palietė pusiau minkštą, pusiau kietą paviršių, 
suspaudė ir trūktelėjo į save. Rodės, kad nieko nepešė. Vis 
dėlto katino lavonas galiausiai ėmė slinkti pirmyn. 

Žnyplės atsikabino nuo kailio ir sučeškėjo. Lizė jas iš- 
traukė. Menteles, Skoto pramintas “graibštuvais" (Ji atsimi- 
nė, kaip sakė vyrui, esą “graibštuvai" tėra eilinė nudvėsusi 
žuvelė, kurią jis rado plūduriuojančią žodžių telkinio pavir- 
šiuje. Pastaba Skotą prajuokino.), išterliojo kraujas ir kele- 
tas pilkšvų plaukelių. 

Lizė pritūpė ir įbedė akis į pašto dėžės gilumą. Į priekį 
pajudėjusią gaišeną jau įžvelgė. Niekuo neišsiskiriančios 
dūmų spalvos katinas aiškiai priklausė Gelovėjų “klojinių 
rainiams“. Ji du sykius (kad sektųsi) sukapliavo žnyplėmis ir 
staiga išgirdo iš rytų pusės atriedančią mašiną. Atsigręžė 
jausdama, kaip susisuko viduriai. Lizė nemanė, o žinojo, jog 
savo sportišku mažuoju “PT Kruizeriu" grįžta Zakas. Jis su- 
stos, persisvers pro langą ir pasidomės, gal jai praverstų pa- 
galba. Sakytų “pagaba". Ei, poniut, ar jums reikia pagabos? 
Bet pro šalį pralėkė kažkoks visureigis, už kurio vairo sėdė- 
jo moteris. 

Lize, tave apsėdo paranoja. 

Veikiausiai. Nieko nuostabaus, atsižvelgiant į aplinky- 
bes. 

Ji vėl įgrūdo žnyples į dėžę, tik šįkart žiūrėjo, ką daro. 
Praskyrė graibštuvus ir į juos įspraudė sustingusią nelaimė- 
lio katino leteną. Mintyse pamatė, kaip Dikas Pauelas iš kaž- 
kokio seno nespalvoto filmo pjausto kalakutą, ausyse nu- 
skambėjo jo balsas: Kam kojelę? Šnerves nutvilkė kraujo 
smarvė. Ji sužiaukčiojo, palenkė galvą ir nusispjovė tarp 
sportinių batelių. 

Užbaik, ką pradėjai. 

Lizė suspaudė graibštuvus (beje, žodis visai vykęs, ypač 
kai prie jo įpranti) ir patraukė žnyples į save. Kitoje rankoje 
jau laikė praskleistą žalią šiukšlių maišą, į kurį katinas stačia 
galva ir įvirto. Maišelio galus teko susukti į mazgą, nes ma- 
žoji kvailoji Lizė užmiršo pasiimti geltoną plastikinį segtu- 
ką. Sužvejojusi lavoną, ji įniko ryžtingai gremžti kruvinas, 
pūkuotas pašto dėžutės gelmes. 


Lizė išvalė dėžę, čiupo kibirus ir vakaro prieblandoje 
nulingavo namo. Iš ryto, prie pusryčių stalo, teišgėrė kavos 
ir nurijo keletą avižinių dribsnių kąsnių, per priešpiečius 
užkando tuno su majonezu bei salotų lapą, todėl dabar jautė- 
si išbadėjusi, ir velniop tą negyvą katiną. Ji nusprendė susi- 
siekti su Vudbedžiu vėliau, kai prikimš pilvą. Mintis, jog 
vertėtų paskambinti į šerifo kontorą - arba bet kam kitam, 
dėvinčiam mėlyną uniformą - dar nebuvo grįžusi į galvą. 

Rankas Lizė plovė tris minutes, pasileidusi labai karštą 
vandenį, iš panagių grandydama visus kraujo taškelius. Ga- 
lop susirado plastikinį indą, kuriame kėpsojo sūrio pyrago 
likučiai, išvertė juos į lėkštę, o šią įkišo į mikrobangų 
krosnelę. Belaukdama skambučio, iš šaldytuvo išgriebė pep- 
sikolą. Netikėtai prisiminė, kaip galvojo, kad numalšinusi 
alkį prie “Hamburger Helper“" pakelio turinio nebeprisilies. 
Na, tai galima įtraukti į labai ilgą sąrašą “dalykų, dėl kurių 
Lizė klydo" Ir ką? Baisus čia daiktelis, kaip paauglystėje 
mėgdavo kartoti Kantata. 

- Aš niekada nesakiau, kad esu šeimos smegenys, - krei- 
pėsi ji į tuščią virtuvę. Tarsi patvirtinusi šiuos žodžius, cyp- 
telėjo mikrobangų krosnelė. 

Pyrago masė taip įkaito, jog degino gerklę, bet Lizė vis 
vien ją čiaumojo atvėsindama burną šaltos, putojančios pep- 
sikolos gurkšniais. Kai įveikė paskutinį kąsnį, prisiminė, 
kaip į pašto dėžės skardą šiugždėjo katino kailis ir kaip ne- 
noromis kūnas slinko į priekį. Matyt, bičiulis Zakas turėjo 
paprakaituoti, kol jį ten įkimšo, sušmėžavo galvoje mintis, 
kuriai vėl paantrino nespalvotasis Dikas Pauelas, siūlantis: 
Paragaukite ir įdaro! 

Ji taip žaibiškai pašoko ir pripuolė prie kriauklės, kad 
vos nenuvertė kėdės. Tą akimirką buvo tikra, kad išvems vis- 
ką, ką suvalgė - tuštins skrandį, šliaukuos, lups ožius, at- 
sisveikins su pietumis. Lizė pasviro virš kriauklės užsimer- 
kusi, prasižiojusi, apimta blogumo jausmo. Po penkias se- 
kundes užtrukusios, įtampos sklidinos pauzės iškriokė riau- 
gėjimą, kurtinantį tarytum cikados čirškesys. Pastovėjo dar 
kurį laiką nejudėdama, kol įsitikino, kad pykinimas atlėgo. 
Galų gale prasiskalavo burną, nusispjovė ir iš kišenės iš- 
krapštė “Zako Makulo“ laišką. Metas paskambinti Džozefui 
Vudbedžiui. 


4 


Lizė manė, kad prisiskambins į Pitsburgo universitetą, - 
kas gi duotų namų numerį tokiam kuoktelėjusiam tipui kaip 
Zakas, - ir buvo pasiruošusi jo autoatsakiklyje palikti “klai- 
kiai provokacinę žinutę“, kaip pasakytų Skotas. Tačiau po 
antrojo pyptelėjimo atsiliepė malonus, turbūt nuo pirmojo 
priešpietinio gėrimo sušvelnėjęs moteriškas balsas, kuris 
pranešė, kad Lizę sujungė su Vudbedžių rezidencija, ir pa- 
klausė, kas skambina. Antrą kartą per dieną ji prisistatė 
esanti pono Skoto Lendono žmona. 

- Norėčiau pašnekėti su profesoriumi Vudbedžiu, - ro- 
miai pridūrė. 

- Ar galėčiau sužinoti, kokiu klausimu? 

- Dėl mano velionio vyro užrašų, - atsakė Lizė, ant ka- 
vos staliuko pirštu sukdama pradarytą “Salem" pakelį. Ji ne- 
tikėtai pastebėjo, kad neturi kuo pridegti cigaretės. Gal tai 
perspėjimas mesti žalingą įprotį, kol geltoni jo nagučiai ne- 
spėjo įsikibti į smegenų kamieną? Lizė norėjo pridurti “Esu 
tikra, kad jis neatsisakys su manimi pakalbėti", bet persigal- 
vojo. Jo žmona turėtų žinoti, su kuo bendrauja. 

- Minutėlę. 

Lizė kantriai lūkuriavo. Ji kol kas nenutuokė, ką išklos 
profesoriui, kaip ir priderėjo elgtis pagal Lendonų taisyk- 
les: planuok, ką pasakysi, tiktai nesutarimų atveju. Jeigu esi 
įsiutęs - jei trokšti kažkam išdraskyti antrą šiknaskylę, - 
verčiau giliai įkvėpk ir išliek tulžį. 

Taigi ji paprasčiausiai sėdėjo iš galvos išgujusi visas 
mintis ir ratu sukiojo cigarečių pakelį. 

Galiausiai ragelyje pasigirdo meilus, jau pažįstamas vy- 
riškas balsas. 

- Sveiki, ponia Lendon, koks malonus netikėtumas. 

LBKA, širdele. LBKA. 

- Ne, - išrėžė ji. - Anaiptol ne malonus. 

- Atleiskit? - po trumputės pauzės atsargiai atsiliepė 
Vudbedis. - Čia Liza Lendon? Skoto Lendono žmo... 

- Klausykit, šunkara. Prie manęs priekabiauja vienas vy- 
rukas. Regis, pavojingas. Vakar jis prigrasino mane sužaloti. 

- Ponia Lendon... 

- Žadėjo, kad pajusiu skausmą ten, kur berniukams per 
mokyklos šokius neleisdavau prisiliesti. O šį vakarą... 

- Ponia Lendon, aš nesu... 

- Šį vakarą į mano pašto dėžutę įgrūdo negyvą katiną, ir 

prie durų paliko laiškelį su telefono numeriu... ši/uo nume- 
riu, todėl neaiškinkite, kad nesuprantate, apie ką kalbu! - Li- 
zė tvojo per pakelį lyg per badmintono muselę, ir tas nu- 
skriejo per visą kambarį, cigaretėmis nubarstydamas grin- 
dis. Ji alsavo giliai ir energingai, plačiai prasižiojusi. Neno- 
rėjo, kad Vudbedis ją išgirstų ir įniršį supainiotų su baime. 

Profesorius nepratarė nė žodžio. Lizė davė jam laiko 
apmąstymui. Kai pauzė užsitęsė, ji pareiškė: 

- Jūsų paties labui, tikiuosi, jog nuo telefono nepabėgo- 
te. 

Vudbedžiui atsiliepus, sklandus dėstytojo tonas buvo 
kažkur išgaravęs. Jį pakeitė jaunesnis ir drauge keistai se- 
nesnis balsas. 

- Ponia Lendon, truputį palaukite. Aš pakelsiu ragelį sa- 
vo studijoje. 

- Kad mūsų negirdėtų jūsų žmona? 

- Luktelėkite. 

- Tik netempkite laiko, Vudbrude, antraip... 

Pasigirdo spragtelėjimas, kurį lydėjo tyla. Lizė gailėjo- 
si, jog nesumąstė rinkti numerio belaidžiame virtuvės tele- 
fone. Jai magėjo matuoti kambarį žingsniais, nuo viryklės 
prisidegti cigariuką. Bet gal ir gerai, kad ji priversta sėdėti 
ir tramdyti įtūžį, nors pastangos kone kėlė fizinį skausmą. 

Praėjo dešimt sekundžių. Dvidešimt. Trisdešimt. Lizė 
jau ketino nutrenkti ragelį ant telefono aparato, kai ausies 
būgnelį nudiegė antras trakštelėjimas, ir į ją vėl kreipėsi in- 
kunkų karalius, prabilęs naujuoju jaunu-senu balsu, kuris, 
beje, mažumėlę virpčiojo. Profesoriaus širdis taip daužo- 
si krūtinėje, kad aš girdžiu tvinksnius, suprato ji, o gal pa- 
stabą pašnibždėjo Skotas. Siekiau įvaryti jam priepuolį? 
Ką gi, savo tikslą įgyvendinau. Bet kodėl baimė tvilko ir 
mane? 

O taip, Lizė irgi jautėsi išsigandusi. Skaisčiai raudonoje 
įniršio marškoje, rodės, šmėkščiojo geltona panikos gija. 

- Ponia Lendon, su jumis susisiekė žmogus, pavarde 
Dūlis? Džeimsas arba Džimas Dūlis? Aukštas, liesas vyru- 
kas kalniečio tarsena? Lyg būtų kilęs iš Vakarų Virdži... 

- Kai šnekėjomės telefonu, jis prisistatė Zaku Makulu. 
Taip pat pasirašė ir savo... 

- Šūdas, - sušvokštė Vudbedis. Tiksliau nutęsė žodį taip 
dė garsą, panašų į dejonę. Lizės sąmonėje pirmąją geltonąją 
giją papildė antra. 

- Kas yra? - dygiai paklausė. 

- Čia jis, - atsakė profesorius. - Ne kitaip. Man davė 
elektroninio pašto adresą, kuris prasideda: “Zakas991". 

- Liepėte jam mane įbauginti, kad jums atiduočiau ne- 
spausdintus Skoto darbus, teisingai? 

- Ponia Lendon, jūs nesupran.... 

- Dar ir kaip suprantu. Po vyro mirties man teko bendrau- 
ti su keletu kvaištelėjusių individų. Palyginti su kolekcio- 
nieriais, kai kurie akademikai visai neturi gėdos, bet net ir 
jie atrodo normalūs, palyginti su jumis. Štai kodėl iš pradžių 
jums pasisekė nuslėpti, kas esate. Rimtai su protu susipyku- 
siems tipams būtinas toks įgūdis, kad jie galėtų išgyventi. 

- Ponia Lendon, jei tik leistumėte man paaiškin... 

- Ką ten aiškinti? Man grasina, ir jūs dėl to atsakingas. 
Įdėmiai manęs klausykitės: atšaukite savo draugužį. Valdžiai 
jūsų pavardės dar neišdaviau, bet dabar policija jums turėtų 
rūpėti mažiausiai. Jeigu iš jūsų kosmoso kaubojaus sulauk- 
siu dar bent vieno skambučio, laiško arba gaišenos, kreip- 
siuos tiesiai į žiniasklaidą. - Ją aplankė įkvėpimas. - Pradė- 
sių nuo Pitsburgo. Žurnalistai pašėls iš džiaugsmo. IŠPRO- 
TĖJĘS AKADEMIKAS GRASINA ŽYMAUS RAŠYTOJO 


222 


NAŠLEI. Kai pirmuosiuose laikraščių puslapiuose atsiras 
tokia antraštė, keli klausimai, kuriuos pateiktų Meino poli- 
cininkai, jums pasirodys nereikšminga smulkmena. Etati- 
niam dėstytojo darbui galėsite sakyti sudie. 

Puikus monologas, nutarė Lizė. Be to, jis ištrynė gelto- 
nąsias gijas. Nelaimei, šias skaisčiai išryškino Vudbedžio at- 
sakymas. 

- Ponia Lendon, jūs nesuprantate, ko prašote. Aš negaliu 
jo atšaukti. 


Lizė nustėro. 

- Ką turite omenyje? - paklausė, kai atgavo amą. 

- Aš jau bandžiau. Tik nesėkmingai. 

- O kaip elektroninio pašto adresas? “Zakas999" ar kaip 
ten? 

- “Zakas991 (gsail.com" jeigu tiksliau. Skaičius galite 
rinkti, kokius norite. Niekas nepadeda. Porą kartų šituo ad- 
resu mano laiškelius nusiųsdavo, bet vėliau juos atgaudavau 
su prierašu: PERDUOTI ŽINUTĖS NEĮMANOMA. 

Vudbedis ėmė veblenti apie kitus savo bandymus, tačiau 
Lizė jo beveik nesiklausė. Mintyse atgamino pokalbį su 
“Zaku Makulu“ - arba Džimu Dūliu, jei toks tikrasis jo var- 
das. Prisiminė, kaip pašnekovas minėjo, esą Vudbedis jam 
paskambins arba... 

- Jūs turite kokią atvirą el. pašto dėžutę? - nutraukė ji 
Vudbedį vidury žodžio. - “Zakas" minėjo, kad jam pasiųsite 
elektroninę žinią. Gal norėjo pasakyti, kad ją paliksite savo 
pašto dėžutėje? Kurgi ją atsidarėte? Universitete, savo kabi- 
nete? Interneto kavinėje? 

- Ne! - bemaž sustūgo profesorius. - Klausyk, darbe nau- 
dojamo adreso Dūliui neišdaviau! Juk aš ne beprotis! Paštą 
bet kada gali patikrinti pora mano studentų, jau nekalbant 
apie anglų kalbos fakulteto sekretorę! 

- O namų? 

- Taip, šitą jam užrašiau, bet Dūlis man žinučių niekada 
nesiuntė. 

- Kodėl jam paprasčiausiai nepaskambinate? 

Kuriam laikui įsivyravo tyla. Kai Vudbedis atsiliepė, jo 
balsas išdavė nuoširdų sąmyšį, tik pakursčiusį Lizės baimę. 
Ji nukreipė akis į platų svetainės langą ir pastebėjo, jog 
šiaurės rytuose dangus įgavo levandų atspalvį. Netrukus su- 
tems. Ir naktis žadėjo prailgti. 

- Nepaskambinu? - perklausė profesorius. - Dūlis man 
nedavė telefono numerio. Tik elektroninio pašto adresą, ku- 
ris priėmė vos du mano laiškelius ir “nulūžo". Arba jis me- 
lavo, arba fantazavo. 

- Kuris variantas, jūsų nuomone, tikslesnis? 

- Nežinau, - kone sušnibždėjo Vudbedis. 

Lizės įsitikinimu, inkunkas taip drebino kinkas, kad ne- 
drįso prisipažinti, ką išties galvojo. Dūlis išprotėjęs, štai ką 
jis manė. 

- Šiek tiek palaukite. - Jau buvo benuleidžianti ragelį, bet 
paskutinę akimirką pridūrė: - Patarčiau jums, profesoriau, 
likti savo vietoje, kol aš grįšiu. 

Naudotis virykle vis dėlto nereikėjo. Nuo grindų ji pa- 
stvėrė “Salem"' cigaretę ir į židinio mūrą brūkštelėjo vieną iš 
ilgų dekoratyvinių, ugniakurui skirtų degtukų, kurie kyšojo 
iš žalvarinės, greta žarsteklio padėtos spjaudyklės. Vietoj 
peleninės Lizė paėmė keraminę vazą, ištraukė iš jos gėles, 
dar kartą pagalvojo, jog rūkymas - bjauriausias įprotis pa- 
saulyje. Grįžusi prie sofos atsisėdo ir pakėlė ragelį. 

- Pasakokit, kas atsitiko. 

- Ponia Lendon, mudu su žmona ketinome išeiti... 

- Jūsų planai pasikeitė, - atkirto Lizė. - Pradėkit nuo pra- 
džių. 


Na, žinoma, pradėti reikėtų nuo pačių inkunkų, garbinan- 
čių originalius tekstus ir į leidyklų akiratį nepatekusius ran- 
kraščius. Profesorius Džozefas Vudbedis buvo jų karalius, 
bent jau Lizės požiūriu. Vienas Dievas žino, kiek jis atspaus- 
dino mokslinių straipsnių, susijusių su Skoto Lendono dar- 
bais, ir kiek iš jo veikalų galėjo rinkti dulkes daržinės kny- 
gangyje. Vudbedį, be abejo, kankino mintis, jog Skoto studi- 
joje įmanoma rasti ir niekur neleistų jo apsakymų arba ro- 
manų, bet Lizei tai nerūpėjo. Svarbiausia, kad grįždamas iš 
darbo namo jis du ar tris kartus per savaitę apsilankydavo 
užeigoje (visą laiką toje pačioje), pavadintoje “Vietele", kur 
išlenkdavo keletą bokalų alaus. Aplink Pitsburgo universite- 
tą netrūko girdymo įstaigų - tiek pigių alinių, tiek madingų 
barų, kuriuos rinkdavosi fakultetų darbuotojai ir socialiai 
sąmoningi aspirantai, kur ant palangių želdavo kuokštiniai 
chlorofitai, o automatiniai patefonai, vietoj “My Chemical 
Romance“ grodavo “Bright Eyes" dainas. “Vietelėje", darbi- 
ninkų užeigoje, įsikūrusioje už mylios nuo universitetinio 
miestelio, į roko “gabalą" panašiausią kūrinį, kokį pavykda- 
vo rasti automatiniame patefone, atstojo Treviso Trito ir 
Džono Melenkempo dueto dainos. Vudbedis aiškino, kad 
jam patiko baras, nes darbo dienų popietėmis arba anksty- 
vais vakarais ten tvyrodavo ramybė ir aplinka kurstydavo 
prisiminimus apie jo tėvą, plušėjusį “U. S. Styl" valcavimo 

staklyne. (Lizei nė velnio nerūpėjo nelemto Vudbrudo tėtu- 
šis.) Būtent toje užeigoje ir susipažino su tipu, prisistačiu- 
siu Džimu Dūliu, dar vienu mėgėju vėlyvą popietę/ankstyvą 
pavakarę pasigardžiuoti alumi, švelniabalsiu vyruku, kuris 
paprastai vilkėdavo medvilninius darbinius marškinėlius su 
kitos spalvos rankovėmis. Lygiai taip pat rengdavosi ir Vud- 
bedžio tėvas. Profesorius apibūdino Dūlį kaip ilgakojį, ma- 
žumėlę besikūprinantį, šešių pėdų ir colio* ūgio individą 
tamsiais, retėjančiais, gan dažnai ant kaktos krentančiais 
plaukais. Jis galvojo, kad vaikino akys mėlynos, tačiau ga- 
rantuoti negalėjo, nors drauge jiedu maukė alų šešias savai- 
tes ir tapo, anot Vudbedžio, “savotiškais bičiuliais". Vienas 
kitam neklojo gyvenimo istorijų, tik tam tikrus epizodus, 
kaip būdinga baruose gurkšnojantiems vyrams. Profesorius 
teigė pasakodavęs tiesą ir neturėjęs jokio pagrindo manyti, 
jog Dūlis meluoja. Taip, visai įmanoma, jog vyrukas išties 
prieš dvylika ar keturiolika metų iš Vakarų Virdžinijos atsi- 
kėlė į Pitsburgą ir per tą laiką, matyt, pakeitė galybę prastai 
apmokamų juodų darbų. Taip, už grotų veikiausiai buvojo, 
nes savo išvaizda truputį priminė kalinį: siekdamas alaus vi- 
suomet pažvairuodavo į veidrodį, kybantį už baro, kulniuo- 
damas į tualetą bent sykį dirstelėdavo per petį. Ir taip, ran- 
das virš jo dešiniojo riešo, ko gero, liko po trumpų, tačiau 
nuožmių peštynių kalėjimo skalbykloje. Arba ne. Ei, kas ži- 
no, galbūt vaikystėje jis nuvirto nuo triratuko ir užgriuvo ant 
stiklo šukės. Abejonių nekilo tik dėl vieno - Dūlis skaitė vi- 
sas Skoto Lendono knygas ir sugebėjo išmintingas jas ap- 
tarti. Be to, su užuojauta klausėsi Vudbedžio aimanų apie 
Lendono našlę, užgrobusią intelektualinį lobį: nespausdin- 
tus rankraščius ir, pasak gandų, užbaigtą romaną. Tiesa, šiuo 
atžvilgiu žodis “užuojauta" per švelnus. Vyrukas atvirai pik- 
tinosi, ir kuo toliau, tuo labiau. 

*Maždaug 186 cm. 

Vudbedžio teigimu, būtent Dūlis ją praminė Joko.* 

Profesorius tikino, jog “Vietelėje" jiedu susitikdavo re- 
tai, bet reguliariai. Paprasčiau kalbant, nusprendė Lizė, po- 
relė bambėdavo ir keikdavo Joko Lendon keturias ar pen- 
kias popietes per savaitę, o sakydamas, kad jie ištuštindavo 
po du bokalus alaus, Vudbedis greičiausiai turėjo omenyje 
kelis ąsočius. Taigi tie intelektualūs Oskaro ir Felikso** 
atitikmenys prisisiurbdavo kiekvieną darbo dieną, iš pradžių 
liaupsindavo Skoto knygas, galop imdavo guostis, kokia ap- 
gailėtina šykšti kalė pasirodė besanti jo našlė. 

Kaip užtikrino profesorius, šia linkme pašnekesį nu- 
kreipdavo ne kas kitas, o Dūlis. Vargu ar jam prisireikdavo 
įdėti daug pastangų, manė Lizė, žinanti, kaip pasišiaušdavo 
Vudbedis, negavęs, ko nori. 

Kažkuriuo metu Dūlis pareiškė sugebėsiąs įtikinti našlę, 
kad ši atiduotų niekur nespausdintus rankraščius. Negi at- 
vesti ją į protą būtų taip sudėtinga? Vyro raštai vis vien kada 
nors atsidurs Pitsburgo universitete, kur saugoma Lendono 
kolekcija. Jis puikiai moka įkalbinėti žmones, aiškino Dū- 
lis. Tam turi įgimtą Dievo dovaną. Inkunkų karalius (spokso- 
damas į bičiulį apsiblaususiomis, bet įžvalgiomis girto aki- 
mis) pasidomėjo, ką jis norėtų gauti už tokią paslaugą. Dūlis 
atsakė nesiekiąs pelno. Jie gi troško pasitarnauti žmonijai, 
teisingai? Perimti lobį iš moters, kuri per daug paikša, kad 
suvoktų, ką savinasi, kaip višta perekšlė, kėpsanti ant kiauši- 
nių. Na, taip, sutiko Vudbedis, bet kiekvienas darbas turi sa- 
vo kainą. Dūlis apsvarstė jo žodžius ir pasakė, jog išlaidas 
fiksuos užrašų knygelėje. Dėl atlygio bus galima pašnekėti 
vėliau, kai rankraščiai atsidurs pas Vudbedį. Virš baro jis iš- 
*Užuomina į Džono Lenono žmoną, Joko Ono, neva išardžiusią “The Beatles" 


grupę. 
** Veikėjai iš filmo “Keistoji porelė" (1968) su Džeku Lemonu ir Volteriu Matau. 

tiesė ranką, tarytum jiedu būtų sudarę tikrą sandorį. Profe- 
sorius paspaudė vyruko delną, apimtas tiek džiaugsmo, 
tiek pasibjaurėjimo. Jis apmąstė visas penkias ar septynias 
pažinties savaites, mintyse pabandė įvertinti Dūlio asme- 
nybę. Protarpiais šis iš tikrųjų sudarydavo kieto riešutėlio 
įspūdį - atrodė kaip savamokslis kalėjimo šviesuolis, kurio 
kraują stingdančios istorijos apie susirėmimus ir pjauty- 
nes peiliais, pasigamintais iš šaukštų, neprasilenkdavo su 
tiesa. Bet pasitaikydavo dienų (kaip toji, kai jiedu sukirto 
rankomis), kuomet Vudbedis neabejodavo, jog Džimas 
Dūlis temoka malti liežuviu, ir rimčiausias jo nusikaltimas 
- iš Monrovilio “Vol-Mart" parduotuvės, kur 2004-aisiais 
vyrukas dirbo šešis mėnesius, pavogti pora galonų dažų 
skiediklio. Profesoriui pasiūlymas asocijavosi su pokštu, 
juolab kad Dūlis paskelbė ketinąs atlikti užduotį, vardan 
Meno. Bent taip inkunkų karalius aiškino Lizei. Nors, ži- 
noma, tas pats inkunkų karalius įkaušęs kiurksodavo bare 
kartu su beveik nepažįstamu vyriškiu, tariamu “zeku", abu 
ją pravardžiuodavo Joko ir vienas kitą tikindavo, jog Skotas 
nepaleido žmonos iš glėbio dėl vienintelės priežasties, 
nes kam dar ji galėjo būti reikalinga? Anot Vudbedžio, į ši- 
tą reikalą jis žiūrėjo su šypsena, kaip į nekaltus įgėrusių 
vyrų paistalus. Taip, jie apsikeitė elektroninio pašto adre- 
sais, bet nūdien pastaruosius turi visi, ar ne? Po to, kai jie- 
du sumušė rankomis, su savo ištikimuoju pavaldiniu in- 
kunkų karalius matėsi tik kartą. Dar po dviejų dienų. Dūlis 
apsiribojo vienu bokalu, paaiškinęs Vudbedžiui, esą jo lau- 
kia “apmokymai"'. Išmaukė alų, nuslydo nuo kėdutės ir pa- 
sakė keliaująs susitikti su “vienu vaikinu“. Pridūrė, kad su 
profesoriumi, ko gero, pasimatys rytoj, garantuotai kitą 
savaitę. Tačiau išgaravo visam laikui. Po savaitės kitos 

Vudbedis nustojo žvalgytis į duris su viltimi, jog į barą 
įžengs naujasis bičiulis. Elektroninio pašto dėžutė, kurios 
adresas prasidėjo “Zaku991", žinučių nebepriimdavo. Gal 
ir gerai, kad Džimas Dūlis pradingo, galvojo inkunkų kara- 
lius. Pastaruoju metu jis per daug gerdavo, be to, su vyruku 
buvo kažkas ne taip (per vėlai susiprotėjai, dingtelėjo 
Lizei niūri mintis). Pamažu Vudbedžio suvartojamo alaus 
kiekis sumažėjo iki įprasto vieno dviejų bokalų per savai- 
tę. Jis pats nepastebėjo, kaip persikraustė į barą, esantį už 
poros kvartalų. Vėliau (kai prašviesėjo galva, tikino pro- 
fesorius) suvokė nesąmoningai mėginąs nutolti nuo tos 
vietos, kur bendraudavo su Dūliu, ir, atvirai kalbant, apgai- 
lestaująs dėl viso sumanymo. Jei tik šis nebuvo eilinė fan- 
tazija, kurią Džo Vudbedis kurstydavo alkoholyje skandin- 
damas nekenčiamos Pitsburgo žiemos savaites. Ir jis tuo 
tikėjo, užtikrino Lizę nuoširdžiai kaip advokatas, kurio 
klientui grėsė mirtina injekcija, jeigu nepavyktų laimėti 
bylos. Džimas Dūlis neabejotinai išgalvojo istorijas apie 
plėšikavimą bei pastangas išgyventi “Bruši Mauntin" sun- 
kiųjų darbų kalėjime. Ir savo plano iš ponios Lendon išrei- 
kalauti jos velionio vyro rankraščius, aišku, įgyvendinti ne- 
siruošė. Jų sandėris niekuo nesiskyrė nuo vaikiško žaidimo 
“Kas būtų, jeigu būtų". 

- Man tik įdomu, - tarė Lizė, - ar jūs sutiktumėte paimti 
Skoto apsakymus, jei Dūlis vis dėlto juos pristatytų? 

- Nežinau. 

Sąžiningas atsakymas, nusprendė Lizė ir paklausė: 

- Ar jūs suprantate, į ką įsivėlėte? Kokį stimulą suteikėte 
tam žmogui? 

Šįsyk Vudbedis nutylėjo. Vėlgi, pamanė ji, elgėsi sąži- 
ningai. Kiek įmanydamas. 

Po pauzės Lizė pasiteiravo: 

- Mano telefono numerį jam davėte jūs? Padėkoti turė- 
čiau ir už tai? 

- Ne! Garbės žodis, ne! Jokio numerio jam nedaviau! 

Lizė patikėjo. 

- Profesoriau, dėl manęs jums teks kai ką padaryti. Jei 
Dūlis vėl sų jumis susisieks - gal panorės perduoti, kad rei- 
kalai klostosi puikiai, jūs pasakysite, jog sandėrį nutraukia- 
te. 

- Būtinai. - Pašnekovo užsidegimas kone kėlė pasibjau- 
rėjimą. - Klausykit, aš tikrai ne... - jį nutraukė kažko klau- 
siantis moteriškas balsas, greičiausiai žmonos. Pasigirdo 
šiugždėjimas, kurį Vudbedis išgavo delnu pridengęs apatinę 
ragelio dalį. 

Lizė protestuoti nesirengė. Ji pabandė įvertinti padėtį ir 
suprato, jog toji anaiptol ne džiuginanti. Dūlis sakė, kad iš- 
vengti nemalonumų galima vieninteliu būdu - Vudbedžiui 
atidavus Skoto užrašus ir neišspausdintus rankraščius. Pro- 
fesorius paskambins bepročiui, praneš laikąs siuntinuką ran- 
koje, ir tuo viskas užsibaigs. Tačiau, buvusio inkunkų kara- 
liaus teigimu, užmegzti ryšio su Dūliu jis nebeįstengė, ir 
Lizė tuo tikėjo. Gal pakvaišęs vyrukas per neapsižiūrėjimą 
suklydo? Jo planuose atsirado spragų? Dūlis turbūt ketino 
pasirodyti Vudbedžio darbo kabinete (arba priemiesčio pi- 
laitėje) nešinas Skoto palikimu... bet iš pradžių jam knietėjo 
paterorizuoti Lizę, įskaudinti ten, kur berniukams per mo- 
kyklos šokius ji neleisdavo prisiliesti. Tuomet kam verstis 
per galvą, mėginant užtikrinti ir profesorių, ir Lizę, kad, jai 
sutikus bendradarbiauti, niekas nenukentės? 

Galbūt jam reikalinga dingstis? 

Panašu į tiesą. Vėliau, kai ją nužudys arba suluošins taip, 
kad Lizė geis mirties, Džimas Dūlis ramia sąžine save pati- 
kins, esą ponia Lendon pati kalta. Aš suteikiau jai progą, 
mąstys bičiulis “Zakas". Bet ji užsispyrė ir nutarė iki galo 
vaidinti Joko. 

Na, gerai. Jeigu tas tipas pasirodys, Lizė jam numes rak- 
tus nuo daržinės bei studijos. Tegul ima, ką nori. Mielai 
prašom, jauskis kaip namuose. 

Vien nuo šios minties jos lūpos persikreipė, o akyse nu- 
švito šaltas žvilgsnis, kurį veikiausiai atpažintų tiktai sese- 
rys ir velionis vyras, tokią žmonos išraišką praminęs “Lizės 
tornadu"'. 

- Brudą jis gaus, - iškošė ir pasidairė sidabrinio kastu- 
vo. Niekur jo neišvydo. Matyt, paliko “BMW". Ką gi, teks 
nužygiuoti prie automobilio, ir kuo greičiau, kol galutinai 
nesute... 

- Ponia Lendon? - prabilo profesorius, iš nerimo, aiš- 
kiai vos nustygstantis vietoje. Jis visiškai iškrito Lizei iš 
galvos. 

- Štai, ką gaunate, - atsiliepė ji. 

- Atleiskit, nesupratau? 

- Dar ir kaip supratote. Kalbu apie tuos dalykus, kuriuos 
jums knietėjo pasiglemžti. Bet štai, ką gaunate. Nemalonius, 
švelniai tariant, pojūčius. Ir klausimus... į juos turėsite atsa- 
kyti, kai padėsiu ragelį. 

- Ponia Lendon, aš ne... 

- Jeigu jums skambins policija, išklokite viską, ką pasa- 
kojote man. Tad verčiau pirmiausia atsakykite į žmonos 
klausimus. 

- Ponia Lendon, maldauju... - akivaizdžiai supanikavo 
Vudbedis. 


231 


- Jūs pats įklimpote į mėšlą. Jūs ir jūsų draugužis Dūlis. 

- Liaukitės jį vadinusi mano draugužiu! 

Lizės lūpos taip įsitempė, kad už jų subolavo dantys. 
Akys susiaurėjo iki plyšelių, kuriuose tebuvo matyti žydros 
kibirkštys - įtūžio kupinas, visiems Debušerams būdingas 
žvilgsnis. 

- Bet tai tiesa! - suriko ji. - Argi ne jūs su juo gėrėte, ar- 
gi ne jūs jam dūsavote ir juokėtės, kai Dūlis mane praminė 
Joko Lendon? Kas kitas, jei ne jūs, jį užsiundėte? Paaiškė- 
jo, kad vyrukas netekęs daugiau nei vieno šulo, ir jūs nega- 
lite. jo atšaukti. Todėl taip, profesoriau, aš paskambinsiu 
apygardos šerifui ir taip, sere, išduosiu policijai jūsų pa- 
vardę. Atskleisiu visas smulkmenas, kurios padėtų rasti jūsų 
draugužį, nes, pats gerai žinote, savo užmačių jis neatsisa- 
kė. Tiesiog nenori. Dūliui velnioniškai smagu. Štai, ką jūs 
gaunate. Prisivirėte košės, tad dabar srėbkite. Aišku? Aiš- 
ku? 

Jokio atsakymo. Ji išgirdo dūsuojantį alsavimą ir sumo- 
jo, kad buvęs inkunkų karalius mėgina sutramdyti ašaras. 
Nuleidusi ragelį, Lizė nuo grindų pakėlė ir prisidegė cigare- 
tę. Grįžo prie telefono, papurtė galvą. Ne, šerifo numerį su- 
rinks po minutės. Visų pirma iš “BMW" salono pasiims si- 
dabrinį kastuvą. Ji nenorėjo laukti, kol išblės dienos šviesa, 
ir vietinį pasaulio kraštą prarys naktis. 


Kieme, prie laukujų durų, jau viešpatavo nemaloni tam- 
sa, nors danguje dar nė nebuvo nušvitusi Venera, norų pildy- 
toja. "BMW" stovėjo vos už dvidešimties pėdų nuo šešėlių, 
juoduojančių ties daržinės ir įrankių sandėliuko kampu. Bet 

vargu ar Dūlis ten slėpėsi. Jeigu ir įsibrovė į Lendonų val- 
das, jis galėjo būti bet kur: šlietis į persirengimo kambarėlį, 
dunksantį šalia baseino, spigintis iš už namo kampo, tupėti 
už rūsio antstato... 

Lizė žaibiškai apsisuko ant kulno, tačiau prieblandoje 
sugebėjo įžiūrėti, kad abipus antstato nėra nė gyvos dvasios. 
Durys buvo užrakintos, todėl nerimauti, jog Dūlis tūno rū- 
syje, nevertėjo. Nebent jis kažkaip įsilaužė į namus ir pasi- 
slėpė apačioje... 

Liaukis! Užteks save gąsdinti! 

Ji suakmenėjo įsikibusi į užpakalinių “BMW" durelių 
rankeną. Pastypsojo nekrutėdama, galop iš pirštų paleido 
nuorūką ir ją sutrynė padu. Pajuodavusiame daržinės ir įran- 
kių sandėliuko kampe, regis, kažkas stovėjo. Aukšta, sustin- 
gusi būtybė... 

Lizė atšovė dureles ir iš salono ištraukė kastuvą. Maši- 
noje nutviskusi lemputė tebešvytėjo net ir užtrenkus duris. 
Ji pamiršo, kad uždarytame automobilyje šviesa išsijungda- 
vo tik po kelių sekundžių. Mintis, jog Dūlis ją regi, o apspi- 
ginta Lizė jo įžiūrėti nebegalėjo, džiaugsmo nesuteikė. Ji 
atsitraukė nuo automobilio, įstrižai krūtinės laikydama kas- 
tuvo kotą. Galų gale “BMW" salonas aptemo, bet padėtis tik 
pablogėjo. Po blunkančiu levandų spalvos dangumi Lizė ma- 
tė tiktai miglotus purpurinius pavidalus. Nūnai buvo tikra, 
jog beprotis stryktelės iš šešėlių, griebs ją už gerklės ir du- 
sindamas pasidomės, kodėl “poniutė" jo nepaklausė. 

Nieko panašaus neįvyko. Maždaug per tris sekundes 
akys įprato prie sutemų, ir Lizė vėl jį išvydo - aukštą, tiesų, 
apmirusį, stovintį ties didžiojo pastato ir mažutės pašiūrės 
kampu. Kažką pasidėjusį prie kojų. Lyg ir kvadratinį paketą. 
O gal lagaminą. 

Viešpatie, negi Dūlis galvoja, kad juo sugebės išsi- 

nešti visus Skoto rankraščius, pagalvojo ji ir atsargiai 
žengtelėjo į kairę, spausdama sidabrinį kastuvą nuo įtampos 
virpančiuose kumščiuose. 

- Zakai, čia jūs? - dar vienas žingsnis. Antras. Trečias. 

Netoliese pasigirdo mašinos burzgimas. Jai priartėjus, 
priekinių žibintų šviesa užlies visą kiemą. Būtent tada jis ir 
šoks iš savo slėptuvės. Lizė iškėlė kastuvą virš peties, kaip 
1988-ųjų rugpjūtį. Iki galo užsimojo tuo momentu, kai au- 
tomobilis pasiekė Šugahilo kalvos viršūnę ir švytėjimu 
trumpam užtvindė kiemą, nutvieksdamas žoliapjovę, kurią ji 
pati paliko prie daržinės kampo. Rankenos šešėlis dryktelė- 
jo statinio siena ir išblėso kartu su priešakinėmis mašinos 
šviesomis. Dabar žoliapjovė vėl priminė žmogų, ant žemės 
nuleidusį lagaminą. Bet, žinoma, kai paaiškėja tiesa... 

Šiuo momentu siaubo filme iš tamsos iššoktų ir mane 
užpultų monstras, sukirbėjo mintis galvoje. Vos tik atsipa- 
laiduočiau... 

Suprantama, iš šešėlių niekas neišniro. Vis dėlto kastuvą 
Lizė nutarė neštis į namus, bent jau kaip amuletą. Sugniau- 
žusi jį ties koto ir sidabrinės mentės sandūra, nudrožė pa- 
skambinti Norisui Ridžvikui, Kaslo apygardos šerifui. 

VII. LIZĖ IR POLICIJA 
(MANIJA IR NUALINTAS PROTAS) 


Kitame laido gale atsiliepė moteris, kuri prisistatė ry- 
šių pareigūne Soums ir pasakė negalinti Lizės sujungti su 
šerifu Ridžviku, nes tas prieš savaitę susituokė. Kartu su 
antrąją puse jis iškeliavo į Maui salą, kur atostogaus dar pus- 
antros savaitės. 

- Į ką aš galėčiau kreiptis? - paklausė Lizė. Nė kiek 
neapsidžiaugė savo balse išgirdusi šaižokas gaideles, bet su- 
prato, kodėl prašneko rėksmingu tonu. Diena buvo siaubin- 
gai ilga. 

- Luktelėkit, mem, - atsiliepė RP Soums ir pranyko už- 
leisdama vietą pėdsekiui Makgrafui*, kuris įniko bambėti 
apie būtinybę burtis į vietines stebėtojų grupes. Na, vis ge- 
riau negu melodija iš 2000 į komą panirusių čirentojų. Maž- 
daug po minutės Makgrafą pakeitė policininkas, kurio pa- 
varde Skotas būtų akimoju susižavėjęs. 

- Kalba šerifo pavaduotojas Endis Klaterbakas. Mem, 
kuo galėčiau jums padėti? 

Trečią kartą per dieną - trečias kartas nemeluoja, kaip 
pasakytų geroji mamulė - Lizė paskelbė esanti Skoto Len- 
dono žmona ir išdėstė sutrumpintą istorijos apie “Zaką Ma- 
kulą“' variantą, pradėjusi nuo vakarykščio skambučio, užbai- 
gusi šiandieniniu, per kurį išgirdo Džimo Dūlio vardą. Kla- 


*Pėdsekys Makgrafas - pieštas, įgarsintas šuo, kurį Amerikos policija naudoja 
kaip prevencinę visuomenės švietimo priemonę. 

terbakas jos išklausė tik retsykiais įterpdamas “Mm-hmm" 
ir panašius mykimus. Galų gale pasidomėjo, kas atskleidė 
tikrąją “Zako Makulo" tapatybę. 

Nors širdį trumpam nutvilkė sąžinės graužimas, 

(Tirlim pim pi, čia sulėkė šunys visi.) 

kuris šiek tiek pralinksmino, Lizė papasakojo apie in- 
kunkų karalių. Tik jo nevadino Vudbrudu. 

- Jūs su juo pašnekėsite? 

- Tai savaime suprantama, ar ne? 

- Taip, turbūt, - atsakė Lizė mintyse spėliodama, ar apy- 
gardos šerifo pareigas einantis pareigūnas išgaus iš Vudbe- 
džio papildomos informacijos. Visko gali būti - jos nuovo- 
ką temdė įniršis. Antra vertus, dėl to Lizei galvos neskaudė- 
jo. - Jūs jį suimsite? 

- Remiantis jūsų žodžiais? Neišdegs. Pagrindą civili- 
niam ieškiniui gal ir turite - pasitarkite su savo teisininku, - 
bet tik ne baudžiamajai bylai. Teisme ponas Vudbedis pasa- 
kytų, kad, jo manymu, Dūlis viso labo ketino pasibelsti į jū- 
sų duris ir išbandyti spaudimo metodą, kuriuo naudojasi gat- 
vės prekeiviai. Tvirtintų nieko nežinojęs apie negyvus kati- 
nus pašto dėžutėse arba grasinimus sužaloti... ir nemeluotų, 
sprendžiant iš jūsų žodžių. Teisingai? 

Lizė apniuko, bet sau prisipažino, kad policininkas ne- 
klysta. 

- Man reikės persekiotojo laiškelio, - pratęsė Klaterba- 
kas, - ir katino. Kur padėjote lavoną? 

- Prie mūsų namo prijungtas medinis... kaip jis ten vadi- 
nas... - Lizė griebė cigaretę, pasukiojo ją tarp pirštų ir nulei- 
do ant stalo. - Mano vyras tą priestatą kažkaip praminė, - sa- 
vitai pramindavo kiekvieną daiktą, - bet, nors užmuškite, aš 
nepamenu kaip būtent. Svarbiausia, kad jis sulaiko meškė- 
nus, kurie nepajėgia pragraužti medinių sienelių ir prasi- 
brauti iki šiukšlių. Katino palaikus įkišau į maišą, o šį nune- 

šiau į apatinį denį. - Vos tik Lizė nustojo kankintis mėginda- 
ma atsiminti Skoto žodelius, jie patys atklydo į galvą. 

- Mm-hmm, mm-hmm... šaldiklį turite? 

- Taip... - ji su siaubu laukė, ko pareigūnas Klaterbakas 
paprašys. 

- Gerai. Ponia Lendon, perkelkite katiną į šaldiklį. Gali- 
te jį palikti maiše. Rytoj lavoną kas nors paims ir nuveš 
Kendelui bei Džepersonui - veterinarams, su kuriais ben- 
dradarbiauja apygardos policija. Jie nustatys mirties prie- 
žastį... 

- Sudėtinga nebus, - pastebėjo Lizė. - Visa pašto dėžutė 
išterliota krauju. 

- Mm-hmm. Gaila, kad prieš ją išvalydama nepadarėte 
poros momentinių nuotraukų. 

- Ak, atleiskit už mano pasibaisėtiną nenuovokumą! - už- 
siplieskė Lizė 

- Nurimkite, - maloniai atsiliepė Klaterbakas. - Natūralu, 
kad jūs prislėgta. Kiekvienas taip jaustųsi. 

Tik ne jūs, apmaudžiai pagalvojo ji. Jūs būtumėte šal- 
tas, kaip... kaip negyvas katinas šaldiklyje. 

- Profesoriumi Vudbedžiu ir katino palaikais pasirūpin- 
site, - pratarė, - o kaipgi aš? 

Klaterbakas prižadėjo, kad laišką paims vienas iš parei- 
gūnų - Bokmanas arba Alstonas, jis nupaveiksluos ir negyvą 
katiną. Visi šerifo pavaduotojai savo mašinose vežiodavosi 
“Polaroid" fotoaparatus. Vėliau 19 kelyje jis užims stebėji- 
mo vietą (11-tą vakaro užleis postą savo pamainai), ten, iš 
kur matysis namas. Atsitrauks nuo Lendonų valdų tik tuo at- 
veju, jeigu jį iškvies dėl avarijos arba kokio kito nelaimingo 
atsitikimo. Jei Dūlis nuspręstų čia “užsukti" (kaip keistai 
delikačiai išsireiškė Klaterbakas), jis pastebės apygardos 
policijos automobilį ir pasišalins. 

Lizė tegalėjo viltis, kad jos pašnekovas neapsirinka. 

Tokie vyrukai kaip Dūlis, tęsė Klaterbakas, paprastai la- 
biau mėgsta plakti liežuviu nei griebtis veiksmų. Jeigu gąs- 
dinimo akcija nenusisekdavo, savo užmačių jie dažniausiai 
atsisakydavo. 

- Spėju, kad su juo nebesusitiksite. 

Vėlgi Lizei neliko nieko kita, kaip tikėtis, jog šerifo pa- 
vaduotojas teisus. Ji pati abejonių neatsikratė. Vis mintijo 
apie tai, kaip “Zakas" organizavo savo veiklą. Kaip pasisten- 
gė, kad niekas (ar bent jau žmogus, pasamdęs išgauti Skoto 
Lendono darbus) nepajėgtų su juo susisiekti. 

Nuo pokalbio su šerifo pavaduotoju Klaterbaku (kurį 
nuvargusiam jos protui magėjo vadinti pareigūnu Meiliasa- 
ku arba - matyt, dėl pastabų apie “Polaroid" nuotraukas - 
Lęšiaspraku) tepraėjus dvidešimčiai minučių, į laukujes du- 
ris pastukseno liaunas vyriškis chaki spalvos uniforma ir 
masyviu, iš diržo dėklo kyšančiu pistoletu. Jis pareiškė esąs 
šerifo pavaduotojas Denas Bokmanas, pridūrė turįs paimti 
“tam tikrą laišką" ir nufotografuoti “tam tikrą velionį gyvū- 
ną". Lizė susilaikė nuo prunkštelėjimo, išsaugojo ramią vei- 
do išraišką, nors šitą žygdarbį atliko tik stipriai sukandusi 
vidinę skruosto pusę. Bokmanas įkišo raštelį (kartu su baltu 
voku) į celofaninį jos duotą maišiuką, ir paklausė, ar ponia 
Lendon perkėlė “velionį gyvūną? į šaldiklį. Lizė nutrenkė la- 
voną į didįjį “Trolsen" agregatą, kur riogsojo nuo senų laikų 
užsilikę, šerkšnuotuose maišeliuose paslėpti briedienos 
kepsniai - Smailio Flanderso, jų elektriko, dovana. 2001-ai- 
siais ar 2002-aisiais Smailis loterijoje laimėjo leidimą me- 
džioti briedžius ir prigriebęs “pakenčiamą šaudyklę“, jo žo- 

džiais tariant, išbraukė į Sent Džono slėnį, kur, beje, Čarlis 
Korivo susimedžiojo nuotaką. Gelovėjų “klojinių rainis“ 
gulėjo greta mėsos, kurios ji garantuotai niekuomet neval- 
gys (nebent, jei prasidės atominis karas). Lizė paprašė šeri- 
fo pavaduotojo Bokmano, kad baigęs fotografuoti jis palik- 
tų lavoną vietoje. Pareigūnas visiškai rimtai prižadėjo “pa- 
klusiąs tokiam reikalavimui", ir jai vėl teko prikąsti vidinę 
skruosto pusę. Šįsyk nedaug trūko, kad krizenimas bžtų pra- 
siveržęs pro lūpas. Vos tik jis nutrepsėjo rūsio laiptais, Lizė 
įrėmė kaktą į sieną, delnais prisidengė burną it neklaužada 
vaikas ir cypčiodama sukikeno. 

Kai juoko priepuolis atlėgo, mintimis ji vėl grįžo prie 
kedrinės gerosios mamulės skrynios (Lizė niekuomet ne- 
žiūrėjo į tą dėžę, kaip į savo daiktą, nors ir turėjo ją ilgiau 
nei trisdešimt penkerius metus). Isterišką linksmumą padė- 
jo užgniaužti prisiminimai apie skrynioje paslėptus suveny- 
rus. Širdyje vis stiprėjo įsitikinimas (pagelbėjęs galutinai 
susitvardyti), kad ji užkelta į pastogę. Nieko nuostabaus, ži- 
noma. Darbo dienas Skotas praleisdavo daržinės studijoje, 
o Lizė - name, kurį pati išsirinko ir kurį jie abu pamilo. 

Palėpėje dulkėjo mažiausiai keturi į ritinius susukti tur- 
kiški kilimai, kadaise kėlę susižavėjimą, bet kažkuriuo mo- 
mentu, rodos, visai be jokios akivaizdžios priežasties, pra- 
dėję ją šiurpinti... 

Trys rinkiniai lagaminų, skraidžiusių pora tuzinų oro li- 
nijų, paprastai dailiais, miniatiūriniais lėktuvais - kovose ap- 
talžyti kariai, nusipelnę medalių bei paradų, bet turintys ten- 
kintis garbingu poilsiu pastogėje (ei, čia kėpsoti maloniau 
negu miesto sąvartyne)... 

Šiuolaikiniai daniški svetainės baldai, Skoto požiūriu, 
perdėm pretenzingos išvaizdos - ak, kaip ji siuto ant vyro už 
tokius žodžius, galbūt todėl, kad jis buvo teisus... 

Rašomasis stalas su atverčiamu viršumi ir viena trum- 
pesne kojele, po kuria nuolat reikėjo kažką pakišti. Viena 
dieną pleištas išslydo iš savo vietos ir dangtis užkrito jai ant 
pirštų, todėl brudinas stalas tiesiu taikymu nukeliavo į pa- 
lėpę... 

Peleninės ant stovų, primenančios tuos laikus, kai jie rū- 
kė... 

Senoji Skoto elektrinė “IBM Selectric" rašomoji maši- 
nėlė. Lizė ja naudojosi rašydama laiškus, kol pritrūko juos- 
telių ir niekur nebegalėjo jų gauti... 

Virš kambarių, visiškai kitame pasaulyje, nestigo įvai- 
riausių daiktų bei smulkmenų, ir tarp jų - gal už žurnalų šūs- 
nies arba ant supamojo krėslo nepatikima, įskilusia atkalte, 
- neabejotinai dunksojo kedrinė skrynia. Sunku pasakyti ko- 
dėl, bet Lizei ji asocijavosi su šaltu vandeniu, kuriuo karštą 
dieną knieti suvilgyti gerklę. 

Kai iš rūsio išniro šerifo pavaduotojas Bokmanas neši- 
nas momentinėmis nuotraukomis, ji nebenustygo vietoje. 
Nekantraudama laukė, kol pareigūnas pasišalins, bet jis lyg 
tyčia tempė laiką (kankino kaip danties skausmas, pasa- 
kytų tėtis Debušeras). Iš pradžių paaiškino, kad katinas, iš 
pirmo žvilgsnio, nudurtas kažkokiu įrankiu (veikiausiai at- 
suktuvu), tuomet patikino sėdėsiąs savo mašinoje, prie pat 
jos namų. Galbūt ant automobilio durelių ir nebus užrašyta 
TARNAUTI IR SAUGOTI, tačiau ir viena, ir kita paslauga jai 
bus užtikrinta, todėl ponia Lendon gali jaustis visiškai sau- 
gi. Aš tokia rami, atsakė Lizė, kad mielai griūčiau į lovą. 
Diena buvo ilga, jai teko spręsti šeimynines problemas, o 
dar tas persekiotojas... Žodžiu, jėgų neliko nė lašelio. Pa- 
reigūnas Bokmanas pagaliau suprato užuominą, žengė pro 
duris, atsigręžęs paskutinį sykį garantavo, kad jai niekas ne- 
gresia, todėl nėra reikalo miegoti pramerkus vieną akį, ir 

nuplumpsėjo prieangio laipteliais lygiai taip pat abejingai, 
kaip ir leisdamasis į rūsį. Prieblandoje pavartė momentines 
nuotraukas, kol dar įstengė jas įžiūrėti. Po dviejų minučių 
Lizė išgirdo, kaip suriaumojo variklis. Užsižiebę priekiniai 
žibintai nušvietė kiemo veją ir netikėtai aptemo. Ji pagalvo- 
jo apie šerifo pavaduotoją Denielį Bokmaną, kuris patogiai 
įsitaisė policijos mašinoje, kitoje kelio pusėje, ir nusišyp- 
sojo. Galop nudrožė į pastogę. Nė nenumanė, jog po dviejų 
valandų tysos lovoje nenusirengusi, išsekusi, paplūdusi aša- 
romis. 


Manijai lengviausia paveikti nualintą protą. Po pusva- 
landžio bergždžių paieškų tvankioje, blausioje palėpėje, kur 
klastingi šešėliai stengėsi įsibrauti į kiekvieną kertelę, Lizė 
pati nepastebėjo, kaip leidosi apsėdama įkyrios minties. Ji 
nenutuokė, kodėl užsigeidė rasti skrynią, tik nujautė, jog ten 
aptiks kažkokį daikčiuką - gal suvenyrą iš ankstyvųjų san- 
tuokos laikų, - įkūnysiantį dar vieną jygos punktą. Gan veik 
pagrindiniu tikslu tapo pati dėžė, kedrinė gerosios mamulės 
skrynia. Pėdos ilgio, maždaug devynių colių pločio ir šešių 
colių gylio artefaktas, - štai, kas jai rūpėjo, ir velniop visas 
tas jygas. Lizė žinojo, kad neįstengs užmigti, jeigu išnaršiu- 
si pastogę nieko nepeš. Tiesiog gulės ir grauš save mintimis 
apie negyvus katinus, velionius vyrus, tuščias lovas, inkunkų 
karius, save žalojančias seseris, tėvus, kurie pjausto... 

(ša, Lize, ša) 

Na, ji drybsos atsimerkusi, ir baigta. 

Po valandos Lizė nusprendė, jog kedrinė skrynia vis 
dėlto ne pastogėje. Pamažu įtikėjo, kad ji greičiausiai padė- 

ta svečių miegamajame. Tokia prielaida atrodė visai pagrįs- 
ta... tačiau per kitas keturiasdešimt minučių išnaršius visas 
kambario pakampes (įskaitant viršutinę spintos lentyną, ku- 
rioje teko knistis, svyruojant ant skečiamųjų kopėčių) ir 
nieko neradus, ji sumetė, kad skrynia rūsyje. Neabejotinai. 
Turbūt riogso prie laiptų, tarp krūvos dėžių su užuolaidomis, 
nutrintais kilimėliais, seno grotuvo dalimis bei sporto reik- 
menimis: pačiūžomis, kroketo inventoriumi, skylėtu bad- 
mintono tinkleliu. Bildėdama į rūsį (užmiršusi apie katino 
lavoną, nukištą į šaldiklį, greta suakmenėjusios briedienos), 
Lizė buvo tikra, jog apačioje išties matė skrynią. Nuovargis 
jau slėgė pečius, bet apie tai ji beveik negalvojo. 

Prireikė dvidešimties minučių, kol iš savo vietų pavyko 
ištampyti kartonines dėžes. Kai kurios pasirodė besančios 
drėgnos ir praplyšusios. Perkračius visų turinį, iš pervargi- 
mo jai ėmė drebėti galūnės, prie kūno prilipo drabužiai, pa- 
kaušį įniko varstyti bjaurūs sopulio dūriai. Lizė nustūmė at- 
gal sveikąsias dėžes, o sutežusias paliko ten, kur jas rausė. 
Vis dėlto gerosios mamulės skrynia užkelta į palėpę. Ne ki- 
taip. Kantriai lūkuriavo savininkės, kol toji krapštėsi prie 
surūdijusių pačiūžų ir senų dėlionių. Lizė prisiminė ma- 
žiausiai pustuzinį pro akis prasprūdusių kerčių. Pavyzdžiui, 
ankštą erdvės plotelį, nusidriekusį žemiau pakraigės. Taip, 
toji vieta labiausiai tikėtina. Ji nugrūdo ten skrynią ir pa- 
miršo... 

Mintis ūmai nutrūko, Lizei suvokus, kad už nugaros kaž- 
kas stovi. Pastebėjo jį akies krašteliu. Po akimirkos Džimas 
Dūlis ar Zakas Makulas nuleis ranką ant prakaituoto jos pe- 
ties ir pratars: “Ei, poniut" Štai /uomet bus, dėl ko neri- 
mauti. 

Lizę apėmė tokia baimė, kad jai dingojos, tarsi ausis pa- 
siekė Dūlio kojų šiugždėjimas. Ji apsisuko keldama rankas 

prie veido. Išvydo “Huver" dulkių siurblį, kurį pati išstūmė 
iš po laiptų, ir užkliuvo už apiplėkusios kartoninės dėžės su 
senu badmintono tinkleliu. Sumostagavo rankomis, tačiau 
atgauti pusiausvyros nepavyko. Spėjo pagalvoti - 01, šūdo 
garas - ir dribo ant žemės. Viršugalviu tik per plauką ne- 
kliudė apatinės laiptų pusės. Keli centimetrai aukščiau - ir 
pakaušį būtų išvagojusi plati trūkio linija, o ji pati susmuktų 
be sąmonės. Arba negyva, jei galva iš visų jėgų trenktųsi į 
betonines grindis. Lizė sušvelnino smūgį išskėsdama ran- 
kas, vienu keliu sėkmingai įsiremdama į apipuvusio tinkle- 
lio gniužulą, kitu skaudžiai dunkstelėdama į rūsio grindis. 
Laimei, ji tebemūvėjo džinsus. 

Gal ir gerai, kad nugriuvau, mąstė Lizė po penkioli- 
kos minučių, susirietusi lovoje ir jau išsiverkusi. Ašarų liūtį 
pakeitė kūkčiojimas ir gailūs žiopčiojimai, bylojantys apie 
stiprias emocines pagirias. Išgąstis bei smūgis į žemę pra- 
blaivė sąmonę. Ji būtų ieškojusi skrynios dar dvi valandas - 
gal net ilgiau, jei tik išsilaikytų ant kojų. Atgal į palėpę, atgal 
į svečių miegamąjį, atgal į rūsį. Atgal į ateitį, pridurtų Sko- 
tas, mėgdavęs šmaikštauti netinkamiausiu momentu. Arba, 
kaip vėliau paaiškėjo, kaip tik tinkamiausiu. 

Vienaip ar kitaip, be jokių apčiuopiamų rezultatų ji būtų 
vertųsi namus iki paryčių. Dabar Lizė galėjo kirsti lažybų, 
jog skrynia riogsojo pernelyg akivaizdžioje vietoje, pro ku- 
rią ji praėjo pustuzinį kartų. Nebent dėžę nugvelbė valytoja, 
tvarkiusi Lendonų būstą ne vienerius metus, arba koks dar- 
bininkas, nužiūrėjęs ją savo žmonai, įsitikinęs, kad Lendono 
poniutė (keista, kaip tas žodis įstrigo į smegeninę), tokio 
menkniekio nepasiges. 

Tralia lia, mažoji Lize, suniūniavo Skotas, įsitaisęs jos 
galvoje. Apie tai pagalvosi kitą rytą, nes rytoj išauš nauja 
diena. 

- Aha, - tarstelėjo Lizė ir atsisėdo staiga suvokusi, jog 
tebedėvi prakaituotus, purvinus drabužius. Kaip įmanydama 
sparčiau jais atsikratė, paliko šalia lovos ir nupėdino į vo- 
nios kambarį. Į rūsio betoną nusibrozdino abu delnus, bet 
dilginimo nepaisė. Du kartus šampūnu išsitrynė plaukus ir 
sustingo dušinėje, putoms leisdama nutekėti veidu. Kone 
penkias minutes apsnūdusi stovėjo po karštu, tekančiu van- 
deniu, galų gale ryžtingai pasuko dušo rankenėlę iki atžymos 
Š, pakišo galvą po ledinėmis čiurkšlėmis ir aikčiodama at- 
sitraukė. Išsitrynė kūną vienu iš didžiųjų rankšluosčių. Kai jį 
nusviedė į skalbinių pintinę, pasijuto atsigaivelėjusi ir pasi- 
ruošusi ištarti šiai dienai sudie. 

Lizė grįžo į lovą. Prieš užsimerkdama mintimis nuklydo 
į tamsą, kur budėjo šerifo pavaduotojas Bokmanas. Polici- 
ninko draugija veikė raminamai, ypač po bauginančių aki- 
mirkų rūsyje, pamanė ji ir įmigo kaip užmušta. Pūtė į akį, 
kol ausų būgnelius nutvilkė veriantis telefono žirzimas. 

Iš Bostono skambino Kantata. Nenuostabu. Jai naujienas 
pranešė Darla. Kai iškildavo bėda, jos visada susisiekdavo, 
paprastai nieko nedelsdamos. Kanta paklausė, ar jai grįžti 
namo. Lizė užtikrino seserį, esą keliauti atgal iš Bostono 
nėra jokios prasmės, kad ir kaip sielvartingai Darla kalbėjo. 
Amanda įkurdinta patogiame reabilitacijos centre, o Kanta- 
ta niekuo jai nepadės. 

- Galėsi Mendę aplankyti, bet, jei nebus jokių reikšmin- 
gų pokyčių, - daktaras Albernesas jų nesitiki, - tu-nė nežino- 
si, ar ji supranta, ką prieš save mato. 

- Jėzau, - išspaudė Kanta, - koks siaubas. 

- Taip, bet dabar ją globoja žmonės, kurie sugeba rūpin- 
tis tokiais ligoniais. Mudvi su Darla perduosimė tau žinią, 
kai... 

Ji slankiojo po miegamąjį spausdama prie ausies belai- 
dos Manijų knygelę, beveik išslydusią iš užpakalinės ant 
grindų nušveistų džinsų kišenės. Tiesa, dabar neįveikiamas 
potraukis arba manija užvaldė pačią Lizę. 

- Liza? - taip ją vadindavo vienintelė Kanta. Bet šis var- 
das labiau tiko panelėms, per televizijos viktorinas de- 
monstruojančioms prizus - Liza, parodyk Henkui ir Mar- 
tai, ką jie laimėjo! - Liza, tu mane girdi? 

- Taip, brangute. - Akys įsmeigtos į užrašų knygelę, ku- 
rioje galbūt slypėjo žinutės. - Aš sakiau, kad mudvi sų Darla 
tau pranešime, kai padėtis taps aiškesnė. - Puslapiai išriesti 
kaip jos sėdmenys, prie kurių tiek daug valandų buvo prisik- 
lijavę. Bežiūrint į juos, Kantos balsas, rodės, kažkur nutolo. 
Lizė išgirdo save dudenančią, esą Kanta elgtųsi lygiai taip 
pat, jei būtų čia. Ji pasilenkė ir.sugriebė užrašų knygelę. 
Prižadėjo seseriai vakare paskambinti, pasakė, kad ją myli 
ir belaidį telefoną nutrenkė ant lovos. Nė akimirkai nenu- 
leido akių nuo suglamžytos knygelės, kuri “Volgryn" arba 
“Reksal"* parduotuvėse kainuoja septyniasdešimt devynis 
centus. Ir kodėl Lizė jautėsi pakerėta? Nes dabar rytas, ir ji 
pailsėjusi? Skaistiems saulės spinduliams plūstant pro lan- 
gą, vakarykštės kedrinės skrynios paieškos atrodė idiotiš- 
kos - į jas įsivelti pakurstė per dieną susikaupęs nerimas. 
Kita vertus, užrašų knygutė su kvailystėmis nesiasocijavo. 
Nė trupučio. 

Lyg prisijungdamas prie linksmybių, galvoje kur kas aiš- 
kiau nei bet kada anksčiau nuskambėjo Skoto balsas. Dieve, 
kaip aiškiai! 

Širdele, aš tau palikau žinutę. Aš tau palikau jygą. 

Lizė prisiminė, kaip Skotas sėdėjo po niam niam me- 
džiu krentant keistam spalio sniegui, ir pasakojo apie Polą, 
erzinusį jį sudėtingomis (bet ne per daug) jygomis. Apie tai 
negalvojo daugelį metų. Nūnai pasistengė išvaikyti mintis 
kartu su kitais dalykais, kuriais nenorėjo kvaršinti savo 
smegeninės, nustumti juos už purpurinės uždangos. Ko gi ji 
baiminosi? 

- Jis niekada nekrėtė piktų pokštų, - kalbėjo Skotas su 
ašaromis akyse, bet ne balso intonacijoje: tarė žodžius ra- 
miu, tvirtu balsu. Kaip visada, kai norėdavo, kad kiti išklau- 
sytų jo porinamą istoriją. - Kai buvau mažas, Polas visuo- 
met gražiai su manimi elgėsi. Aš atsakydavau tuo pačiu. Mes 
laikėmės vienas kito. Neturėjome, iš ko rinktis. Aš jį mylė- 
jau... taip stipriai mylėjau... 

Pervertusi Amandos prikeverzotus skaičius, ji tepamatė 
tuščius puslapius. Lizė įniko juos versti sparčiau, įsitikinu- 
si, jog aptiks kažkokį svarbų, blunkantį užrašą, Galų gale lū- 
kesčiai pasitvirtino, ir ji išvydo žodžius: 

AUKŠTOSIOS PILIAROŽĖS 

Kodėl augalo pavadinimas rodos girdėtas? Ji susiraukė 
mėgindama sumoti, kur šuo pakastas. Pastangos perniek 
nenuėjo. Kokį prizą, klausė Lizė nugarą atsukusio, Aman- 
dos naktinukuose pasislėpusio padaro. Gėrimą, sulaukė at- 
sakymo. Kokakolą, “RC kolą“, neatlyžo ji, o būtybė pa- 
skelbė... 

- Paskelbė: “Ša. Mes norime stebėti aukštąsias piliaro- 
žes" 

Taip, teisingai, ar bent jau panašu į tiesą. Žodis lyg ir 
kažką jai reiškė. O gal ir ne. Lizė į jį padėbsojo kelias se- 
kundės, peržiūrėjo likusius, deja, taip pat tuščius, puslapius 

ir jau ketino numesti knygelę, kai sž paskutinio puslapėlio 
įžvelgė užrašą. Paaiškėjo, kad šis įspaustas vidinėje viršelio 
pusėje: 

4-ąsi : žiūrė V 


Prieš lenkdamasi iki palovio, Lizė dirstelėjo į skaičius 
knygelės pradžioje ir į AUKŠTĄSIAS PILIAROŽES, 
kurias pastebėjo už pustuzinio puslapių nuo galo. Pasitvir- 
tino tai, ką ji ir taip žinojo: Amanda rašydavo ketvertus, 
kaip mokydavo mokykloje, tai yra stačiu kampu sujungda- 
ma linijas ir šias papildydama šoniniu brūkšneliu: 4. Bū- 
tent Skoto ketvertukai primindavo ženklą “4:"*: 4. Būtent 
Skotas žodžiuose atskirdavo vienas raides nuo kitų ir buvo 
įpratęs savo pastabas bei raštelius pabraukti ilgu ištisiniu 
brėžiu. O Amanda mėgdavo keverzoti miniatiūrinėmis di- 
džiosiomis raidėmis, šiek tiek išplėsdama raides “U", “P", 
R", “O". 

Lizė vis vartė puslapius tai įsispigindama į AUKŠ- 
TĄSIAS PILIAROŽES, tai žvilgsniu varstydama žinu- 
tę: 4-asis punktas: žiūrėk po lova. Galėjo guldyti 
galvą, kad, jei abu pavyzdžius padėtų priešais Darlą ir Kantą, 
jos be jokių dvejonių pirmąjį priskirtų Amandos rankai, ant- 
rąjį - Skoto. 

O tas padaras, su kuriuo vakar dienos rytą gulėjo vieno- 
je lovoje... 

- Jis kalbėjo ir Mendės, ir Skoto balsu, - sušnabždėjo 
Lizė jausdama, kaip odą nukrato šiurpuliukai. - Žmonės sa- 
kytų, kad aš išprotėjau, bet tai gryna tiesa. 

Žiūrėk po lova. 

Nurodymą ji įvykdė. Bet viso labo pamatė senas, nutrin- 
tas šlepetes. 

Lizė Lendon sėdėjo nutvieksta ryto saulės, ties blauzdi- 
kauliais sukryžiavusi kojas, nuleidusi rankas ant kelių girne- 
lių. Ji miegojo nuoga, bet iki šiol neapsirengė. Ant liauno 
kūno krito perregimų užuolaidų, dengiančių rytinį langą, še- 
šėlis. Lizė vėl nukreipė akis į žinutę, nurodančią, kur ieškoti 
ketvirtojo jygos (geros) punkto - dar keli, ir ji gaus prizą. 

Kartais Polas mane erzindavo sudėtingomis (bet ne 
per daug) jygomis. 

Ne per daug. 

Ji su trenksmu užvožė knygelę, įsispitrijo į užpakalinį 
viršelį ir po “Denison" prekyženkliu įžvelgė tamsias raide- 
les: 


mein gott 


Pašokusi Lizė čiupo drabužius. 


Medis uždaro juos savajame pasaulyje. Atskiria nuo 
sniego. Ir po niam niam medžiu tegirdėti hipnotizuojantis 
Skoto balsas. Negi ji išties manė, kad “Pabėgę iš pragaro" 
buvo gąsdinanti knyga? Štai tikra siaubo istorija, kurią jis 
dėsto - pasakoja, kaip jiedu su Polu drauge išgyveno pjaus- 
tynes, košmarą, kraują ant grindų - neužsikertančiu balsu, 
nors akyse ir žvilga ašaros. 

- Į jygos paieškas mes niekuomet nesileisdavome, kai 
tėtis būdavo namuose. Tik tada, kai jis dirbdavo. - Per moks- 

lų metus Skotas beveik atsikratė Vakarų Pensilvanijos ak- 
cento, bet dabar šis pamažu tampa vis ryškesnis, beveik toks 
pat akivaizdus, kaip jos jankiška tartis, ir skamba keistai vai- 
kiškai. “Namuose"' virto “niamu-uos"', žodis “dirbdavo" išvis 
priminė priebalsių kratinį: “drbdvo". - Pirmąją Polas palik- 
davo netoliese. Su užrašais “5 jygos punktai" (taip atskleis- 
davo, kiek užuominų turėsiu ieškoti) ir, pavyzdžiui, “Panar- 
šyk spintą". Į pirmąją retai kada įtraukdavo mįslę, užtat į ki- 
tas - visada. Pamenu vieną, kuriame perskaičiau “eik ten, 
kur tėtis nuspyrė katiną" Paprasčiau tariant, man reikėjo 
drožti prie senojo šulinio. Kitas ragino: “eik prie “fermos" 
Truputį pasukęs galvą supratau, kad Polas turėjo omenyje 
“Fermos" traktorių. Jygos punktą, aišku, radau ant jo sėdy- 
nės, prispaustą akmeniu. Nes jygos punktus atstodavo per- 
lenkti rašteliai. Man dažniausiai tekdavo minti mįsles, bet 
jei kuri nors pasirodydavo per sunki, Polas duodavo užuo- 
minų. Galiausiai, kai visas perprasdavau, gaudavau prizą. 
Kokakolą, “RC kolą" arba ledinuką. 

Skotas įbeda į ją akis. Pats sėdi baltos sienos fone. Nu- 
svirusios niam niam medžio - tiksliau, gluosnio - šakos ati- 
tveria juodu nuo išorinio pasaulio. 

Jis prabyla po pauzės: 

- Kartais tėtį užvaldydavo grasus krekulas, kuriuo ne vi- 
sada pavykdavo atsikratyti pjūviais. Vieną dieną taip apsėstas 
jis pastatė mane... 


„„ant koridoriaus suoliuko, tokie buvo jo žodžiai. Da- 
bar Lizė juos atminė (norėjo to ar ne), bet plačiau praskleis- 
ti purpurinės uždangos, už kurios slypėjo prisiminimai, ne- 

spėjo, nes atvirame prieangyje, iš vidinio kiemo pusės, iš- 
vydo žmogų. Tikrą žmogų, ne žoliapjovę ar dulkių siurblį. 
Laimei, laiku pastebėjo, kad atėjūnas vilki chaki spalvos 
uniformą, kaip ir šerifo pavaduotojas Bokmanas, antraip 
būtų suklykusi lyg Džeimė Li Kertis iš “Visų šventųjų die- 
nos" 

Svečias prisistatė šerifo pavaduotoju Alstonu. Jis atėjo 
iš šaldiklio paimti negyvą katiną ir užtikrinti, jog per šią 
dieną dar ne sykį patikrins, kaip jai sekasi. Kai paklausė, ar 
Lizė turi mobilųjį telefoną, toji linktelėjo. Mobilusis gulėjo 
“BMW" salono dėklėje. Gal netgi nebuvo išsikrovęs. Alsto- 
nas pasiūlė nepaleisti jo iš rankų ir į greitojo rinkimo sąrašą 
įsivesti šerifo kontoros numerį. Pamatęs jos veido išraišką 
pridūrė, kad pats galėtų atlikti šitą darbą, jeigu “ponia Len- 
don nesusipažinusi su ta programėle“. 

Lizė, kuri retai kada naudodavosi savo mažuoju mobi- 
liuoju, nuvedė šerifo pavaduotoją Alstoną prie "BMW". Te- 
lefonas pasirodė besąs tik pusiau įkrautas, tačiau jo laidas 
glūdėjo daiktadėžėje, tarp sėdynių. Pareigūnas iš prietaisų 
skydelio ištraukė žiebtuvėlį, pastebėjo, kad jis vietomis ap- 
lipęs pelenais, ir sustingo. 

- Pirmyn, - paragino Lizė. - Aš maniau, jog vėl grįšiu 
prie senų įpročių, bet surūkiau kelias cigaretes ir persigal- 
vojau. 

- Išmintingai pasielgėte, mem, - visiškai rimtai atsiliepė 
Alstonas. Padėjo žiebtuvėlį į šoną ir į jo lizdą įspraudė lai- 
do kištuką. Lizė nė nenumanė, kad prie patrono galima pri- 
jungti mobilųjį. Savąjį “Motorola" aparatą visada įkraudavo 
virtuvėje, jei tiktai prisimindavo tai padaryti. Telefoną turė- 
jo dvejus metus, bet taip ir neįprato prie minties, jog aplin- 
kui nėra kito žmogaus, kuris perskaitytų instrukcijas ir pa- 
aiškintų, ką reiškia “pav. 1 ir “pav. 2". 

Ji pasidomėjo, kiek laiko užtruks įkrovimo procedūra. 

- Ne ilgiau kaip valandą. Gal trumpiau. Tuo metu siūly- 
čiau per toli neatsitraukti nuo kitų telefonų. 

- Suprantama. Vienas jų yra daržinėje. Ten ir kuisiuos. 

- Puiku. Kai mobilusis įsikraus, prisitvirtinkite jį prie 
diržo arba užsikabinkite už kelnių juosmens. Menkiausio 
pavojaus atveju spūstelkite “1*... ir bum - jus iš karto su- 
jungs su policija. 

- Dėkui. 

- Nėra už ką. Kaip minėjau, aš pas jus dar apsilankysiu. 
Vakare mane pakeis Denas Bokmanas, nebent jį skubiai iš- 
kviestų. Taip nutikti gali, nes nedideliuose miesteliuose 
penktadieniais darbo netrūksta. Bet jūs turite telefoną, žino- 
te greitojo rinkimo numerį, ir jeigu jį nuspausite, Bokma- 
nas kaipmat sugrįš. 

- Nuostabu. Ar jau ką nors girdėjote apie mane persekio- 
jantį žmogų? 

- Ničnieko, mem, - ramiai atsiliepė šerifo pavaduotojas. 
Antra vertus, ko Alstonui nerimauti? Niekas negrasino jo su- 
žaloti, ir vargu ar kas išdrįstų kibti prie šešių pėdų penkių 
colių ūgio vyro, kuris svėrė ne mažiau kaip du šimtus pen- 
kiasdešimt svarų. Pakiurksojęs tupykloje, laisvai atsikra- 
tytų septyniasdešimties svarų*, nesusilaikytų nepridėjęs 
jos tėvas; Lisbon Folse Dendis Debušeras garsėjo savo 
šmaikštumu. - 

- Gavęs naujos informacijos, Endis - šerifo pavaduoto- 
jas Klaterbakas, kuris vadovauja mūsų kontorai, kol šerifas 
Ridžvikas atsidžiaugs medaus mėnesiu, - tučtuojau su jumis 
susisieks. Jums tereikia imtis įprastų atsargumo priemonių. 
Kai esate namuose, ypač sutemus, užrakinkite visas duris. 

- Aišku. 


*Maždaug 198 cm, 113 kg ir 31 kg. 

- Ir laikykite mobilųjį po ranka. 

- Būtinai. 

Jis iškėlė nykštį ir nusišypsojo, kai Lizė pakartojo ges- 
tą. 

- Dabar prigriebsiu katinėlį. Manau, apsidžiaugsite juo 
atsikračiusi. 

- O taip, - patvirtino Lizė, nors jai labiausiai knietėjo at- 
sikratyti šerifo pavaduotoju Alstonu, nulėkti į daržinę ir pa- 
tikrinti, kas tūno po lova, pastaruosius dvidešimt metų pra- 
stovėjusia nubalintame vištų garde. Įsigyta 

(mein gott) 

Vokietijoje, kur 


persekioja vienos nesėkmės. 

Lizė nepamena, kur girdėjo šią frazę, bet svarbiausia, 
kad per devynis mėnesius, praleistus Brėmene, ji vis daž- 
niau atklysta į galvą. Juos persekioja vienos nesėkmės. 

Rudenį namą, stovintį Bergenštrase Žiedo kelyje, varsto 
skersvėjai, žiemą čia šalta; kai atslenka varganas pavasaris, 
kambariuose įsivyrauja drėgmė, o pro stogą laša. Pirmojo 
aukšto tualetas siaubingai kriokia. Pastato savininkas vis Ža- 
da jį sutaisyti, bet po kurio laiko nė nebesiteikia atsakyti į 
skambučius. Galop Skotas už pasakišką sumą nusisamdo 
vokiečių teisininkus - nes, aiškina žmonai, nenori, kad pra- 
keiktas savininkas taip lengvai išsisuktų, negali leisti jam 
laimėti. Ir “prakeiktam" namo šeimininkui retsykiais, kai 
Skotas nemato, mirksinčiam Lizei (ši nedrįsta jo išduoti vy- 
rui, kuris, susidūręs su “prakeiktais" pastatų savininkais, pra- 
randa humoro jausmą) tenka nusileisti. Išsigandęs teisinių 

problemų, jis kai ką paremontuoja: sutvarko stogą, pasirūpi- 
na, kad tualetas vidurnakčiais nežadintų nuomininkų savo 
klaikiu kvatojimu, netgi pakeičia - tikras stebuklas - radia- 
torius. Vieną vakarą pasirodo girtas ir apšaukia juos vokiečių 
bei anglų kalbos mišiniu, išvadindamas Skotą amerikiečių 
komunistų uitena (pastarąjį žodelį jos vyras su pasimėgavi- 
mu atmena iki gyvenimo pabaigos). Skotas, pats toli gražu 
ne blaivus - Vokietijoje su sausu įstatymu nedraugavo - kaž- 
kuriuo momentu įkyruoliui pasiūlo cigaretę: Nagi, nagi, 
mein Fūhrer, bitte, bitte! Tais metais Skotas geria, laido 
sąmojus, teisininkais siundo “prakeiktus" namų savininkus, 
tačiau rašomosios mašinėlės neliečia. Nerašo, nes visada 
įkaušęs? O gal visuomet girtas todėl, kad nerašo? Lizė atsa- 
kymo nežino. Koks skirtumas? Juk šeši ir pustuzinis yra 
vienas ir tas pats. Gegužę, kai jis, ačiū Dievui, pagaliau už- 
baigs trumpalaikę dėstytojo karjerą, ji tetrokš atsidurti ten, 
kur pokalbiai prekybos centruose ir krautuvėlėse neprimena 
baidyklių burbuliavimo iš “Daktaro Moro salos". Aišku, taip 
sakyti negražu, bet esmė ta, kad per viešnagę Brėmene Lizė 
neįstengia susirasti draugų netgi tarp angliškai kalbančių fa- 
kulteto darbuotojų žmonų, o vyras nuolat pradingęs univer- 
sitete. Ji per daug laiko leidžia vėjų traukiamame būste įsi- 
supusi į skarą, tačiau vis vien sušalusi, dažniausiai vieniša ir 
liūdna, žiūri nesuprantamas televizijos programas, klausosi, 
kaip riaumoja žiediniu keliu į kalną dardantys sunkvežimiai. 
Nuo stambiųjų, “Pežo", griausmo dreba grindys. Suprati- 
mas, jog Skotas irgi kankinasi, nes jam nenusisekė su stu- 
dentais, o pačios paskaitos prilygo katastrofai, jai nė kiek 
nepadeda. Kas čia keisto? Nežinia, kas teigė, neva “kančia 
dievina draugiją", tačiau jis arba ji velnioniškai klydo. Ma- 
tyt, derėtų pripažinti faktą, kad juos persekioja vienos ne- 
sėkmės, ir taškas. 

Kai Skotas grįžta namo, jis smakso akiratyje dažniau 
nei Lizė įpratusi, nes į savo niaurų kambarėlį, turėjusį atsto- 
ti darbo studiją, neropoja. Iš pradžių bando rašyti, bet gruo- 
dį pertraukėlės tarp mėginimų vis labiau prailgsta, o vasarį 
savo užmačių jis galų gale atsisako. Žmogus, gebantis tauk- 
šėti rašomosios mašinėlės klavišais 6-ajame motelyje, palei 
kurį driekiasi aštuonios automobiliais užgrūstos juostos, o 
antrame aukšte klega vakarėlį surengę studentų brolijos na- 
riai, visiškai ištežo ir užmiršo savo priesaką: “laikykis" 
Užuot kūręs apsakymus, ilgus, triukšmingus, netgi varginan- 
čius savaitgalius jis leidžia su žmona. Ji dažnai geria ir pri- 
sisprogsta kartu su Skotu, kadangi nesumąsto, kuo dar, be 
pasidulkinimų, galėtų užsiimti. Pirmadieniais, kai ima kan- 
kinti juodos pagirios, Lizė kone džiaugiasi matydama jį ei- 
nantį pro duris, tačiau dešimtą vakaro, Skotui vis dar negrį- 
žus, ji paprastai įsitaiso prie svetainės lango, dėbso į Žiedo 
kelią, nekantriai laukia, kol pasirodys jų išsinuomota “Au- 
di", svarsto, kur vyras užsisėdėjo ir su kuo lėbauja. Tiksliau, 
kokį svaigalų kiekį sudorojo. Kai kuriais šeštadieniais Sko- 
tas ją kalbina erdviame, skersvėjuotame name pažaisti slė- 
pynių ir bent jau taip sušilti. Retsykiais jie vaikosi vienas 
kitą, strykčioja laiptais, laksto po koridorius absurdiškomis 
lederhosen*, kvatoja, kaip žolės prisirūkę (ir, žinoma, sek- 
sualiai įsiaistrinę) paaugliai, klykauja vokiškus žodelius: 
ahtung, jawohl, ich habe kopfschmersen ir dažniausiai 
mein gott**. Paprastai, tie kvailiojimai užsibaigia seksu. Tą 
žiemą ir pavasarį Skotui nuolat maga kruštis, tiek įkaušus, 
tiek blaiviam (nors su alkoholiu jis ilgam neišsiskirdavo). 
Prieš apleisdami namą Bergenštrase Žiedo kelyje, jie glam- 
žėsi visose gyvenamose patalpose, daugumoje vonios kam- 
"*Odiniai šortai su petnešomis (vok). |||] 


**Dėmesio, taip, klausau, man skauda galvą, o Dieve (vok.). 

barių (įskaitant šiurpiai gargaliuojančio tualeto draugiją), ir 
net kai kuriose spintose. Sekso perteklius - viena iš priežas- 
čių, dėl kurios ji niekada nesijaudina (na, beveik niekada), 
jog Skotas su kažkuo užmezgė meilės ryšį, nors namo grįžta 
vėlai, be paliovos geria ir nedaro to, kam yra sutvertas. Ki- 
taip tariant, nerašo savo istorijų. 

Be abejo, Lizė irgi neužsiima tuo, kas jai skirta. Kart- 
kartėmis šis supratimas perveria sąmonę. Ne, Skotas neme- 
lavo, nenukreipė šnekos kitomis temomis. Ne, nieko pana- 
šaus. Savo reikalavimą išsakė tiktai sykį, bet tiesiai šviesiai: 
vaikų jiedu neturės. Jeigu Lizė jaučia, kad norės kūdikio, - 
juk pati kilusi iš gausios šeimos, - susituokti jie negalės. Iš 
skausmo jam plyš širdis, bet kaip nors su tuo susitaikys. 
Taip išklojo po niam niam medžiu, kur abu sėdėjo, apsupti 
keisto spalio sniego. Brėmene ji leidžia sau prisiminti po- 
kalbį tik vienišomis darbo dienų popietėmis, kai neaišku, 
kuri valanda - kai už lango boluoja dangus, o keliu nenu- 
trūkstamu srautu plūsta automobiliai, drebindami lovą, kurią 
jis nupirko ir vėliau užsispirs perkelti į Ameriką. Lizė nere- 
tai guli ranka prisidengusi akis, mąstydama, kad mintis ke- 
liauti į Vokietiją buvo siaubingai kvaila, nors savaitgaliais 
abu daug kvatoja ir aistringai (protarpiais karštligiškai) my- 
lisi. Per pasidulkinimus jie krečia tokius dalykus, kurie 
prieš pusę metų nė nebūtų šovę jai į galvą. Ir Lizė žino, jog 
tas variacijas pakurstė ne tiek meilė, kiek nuobodulys, namų 
ilgesys, alkoholis ir nuolatinė melancholijos būsena. Jo po- 
traukis į svaigalus pradeda Lizę gąsdinti. Jeigu Skotas neiš- 
blaivės, jam gresia rimti nemalonumai. Depresiją jai kelia ir 
tuščios įsčios. Jie taip susitarė, gryna teisybė, tačiau anuo- 
met, po niam niam medžiu, Lizė nepajėgė suvokti, kad me- 
tai bėga, o laiko našta ima vis labiau slėgti. Galbūt grįžęs į 
Jungtines Valstijas vyras vėl rašys, bet ką veiks ji? Brėmene 

tysodama ant lovos, ranka prispaudusi akis, Lizė pagalvoja: 
Jis man niekada nemelavo, bet nujaučia, kad netolimoje at- 
eityje šis faktas gali jos nebetenkinti. Perspektyvos baugi- 
na. Kartais ji gailisi su Skotu Lendonu sėdėjusi po brudinu 
gluosniu. 

Kartais gailisi išvis jį pažinusi. 

- Netiesa, - sukuždėjo šešėliuose skendinčiai daržinei, 
bet jos tvirtinimą, rodos, paneigė antrame aukšte įrengta 
studija - visos tos knygos, istorijos, praėjęs gyvenimas. Dėl 
santuokos Lizė neapgailestavo, vis dėlto... taip, momentų, 
kai ji gailėdavosi sutikusi savo sudėtingo charakterio, tam 
tikrų bėdų kamuojamą vyrą, pasitaikydavo. Ir kodėl negalėjo 
įsimylėti kito žmogaus? Pavyzdžiui, programuotojo, kuris 
per metus uždirbtų septyniasdešimt tūkstančių dolerių ir jai 
padovanotų tris mielus vaikelius? (Porą berniukų bei mer- 
gaitę. Vienas jau būtų užaugęs ir vedęs, kiti du dar lankytų 
vidurinę mokyklą.) Tačiau jai išpuolė kitoks gyvenimas. 

Užuot iš karto patraukusi prie vokiškos lovos, Lizė žen- 
gė į savo tariamą kabinetą. Ir ką ji ketino čia veikti, kol Sko- 
tas antrame aukšte sėdėdavo prie rašomojo stalo? Sunku pa- 
sakyti. Viena aišku: dabar ją atviliojo autoatsakiklis. Lange- 
lyje, pažymėtame užrašu NEIŠKLAUSYTOS ŽINUTĖS žvil- 
gėjo raudonas vienetukas. Galbūt reikėtų susisiekti su šeri- 
fo pavaduotoju Alstonu ir leisti jam išklausyti pranešimo? 
Ne, neverta. Jei skambino Dūlis, perduoti jo žinią policijai 
bus galima vėliau. 

Žinoma, kad Dūlis - kas gi dar? 

Lizė įsitempė, pasiruošusi ir vėl išgirsti grasinimus, iš- 


256 


tartus ramiu, neva supratingu, balsu, ir spūstelėjo atsakiklio 
mygtuką. Po akimirkos jauna moteris, vardu Ema, ėmė aiš- 
kinti, kaip išaugtų namo šeimininkės santaupos, jeigu ji pa- 
sirinktų MCI kompaniją. Lizė išjungė entuziastingu tonu iš- 
suoktą pranešimą vidury žodžio, paspaudė IŠTRINTI ir pa- 
galvojo: Ir tai, vadinasi, moteriška intuicija! 

Ji pasišalino iš kabineto prunkšdama. 

Lizė žvelgė į Brėmene įsigytą lovą be jokios nostalgijos 
ar liūdesio, nors su vyru ant jos mylėjosi - bent jau dulkino- 
si, nes neaišku kiek per SKOTO IR LIZĖS VIEŠNAGĘ 
VOKIETIJOJE buvo tikros meilės - šimtus kartų. Šimtus? 
Per devynių mėnesių laikotarpį, ypač kai darbo dienomis, 
pasičiupęs lagaminėlį, kuris trinksėdavo į kelią, jis pro du- 
ris neretai išsvyruodavo septintą ryto, o grįždavo, gan dažnai 
įkaušęs, dešimtą vakaro ar net be penkiolikos vienuolika? Ar 
tai įmanoma? Taip, greičiausiai, jeigu visus savaitgalius pa- 
skiri, kaip pasakytų Skotas, “birbinimosi maratonui". Kodėl 
ji turėtų puoselėti švelnius jausmus tam tyliam paklodėmis 
aptiestam monstrui? Nors ant jo ir lingavo begalę sykių? 
Nelemtas baldas veikiau nusipelnė neapykantos, nes ji pasą- 
moningai suvokė (per vieną vakarėlį išgirdo, kaip Skotas 
kažkam išrėžė: Lizė velniškai sumani, jei tik nepradeda 
apie tai mąstyti, bet nežinojo, kaip reaguoti - jaustis pama- 
lonintai ar susigėsti), jog toje lovoje vos nežlugo jų santuo- 
ka. Na, ir kas, kad seksas vedė iš proto arba kad besidulkin- 
dama ji patirdavo daugybę orgazmų, ir tokių galingų, jog iš 
pasitenkinimo dilgsėdavo kiekvienas nervas; na, ir kas, kad 
jai pavyko rasti vieną vietelę, kurią paliesdavo prieš jam iš- 


257 


siliejant - retsykiais Skotas tik suvirpėdavo, kartais užstaug- 
davo vis dar į ją įsispraudęs, įkaitęs kaip.... na, įkaitęs, kaip 
šutykla, ir Lizės oda nueidavo pagaugais. Tą prakeiktą daiktą 
derėtų apdengti drobule lyg milžinišką lavoną, nes per ne- 
pilnus metus Vokietijoje audringos emocijų vėtros juodu 
nuginė klystkeliais. Abu vis stipriau ir energingiau gniaužė 
vedybų gerklę. Meilė? Pasimylėjimas? Galbūt vieną kitą 
kartą. Tačiau juos užgožė tūžmingo krušimosi gausa. Po 
kiekvieno pasibarškinimo esybei, kurią įkūnijo Skotas bei 
Lizė, vis sunkiau sekėsi kvėpuoti. Galiausiai jie išsinešdino 
iš Vokietijos. Sautemptone nusipirko bilietus į “Karalienę 
Elžbietą 2" ir išplaukė į Niujorką. Antrąją kelionės dieną pa- 
sivaikščiojusi po denį ji sustojo prie savo kajutės durų, pa- 
kreipė galvą ir įsiklausė. Iš vidaus atsklido neskubrus, bet 
ritmiškas rašomosios mašinėlės taukšėjimas. Lizė nusišyp- 
sojo. 

Ji nedrįso patikėti, kad nesėkmingas periodas užsibaigė, 
tačiau suvokus, jog Skotas vėl atsidėjo rašymui, dvejonės 
pamažu ėmė sklaidytis. Kai jis pareiškė nusprendęs atsi- 
siųsti “mein gott lovą" į Jungtines Valstijas, Lizė tam nepri- 
eštaravo, nors ir žinojo, kad ant jos niekada nemiegos ir ne- 
simylės. Jeigu Skotas būtų paraginęs tuo užsiimti - cik kar- 
celi, mazoji Ly-yze, valdan senų gelų laikų, - ji būtų atsi- 
sakiusi. Tiksliau, pasiūliusi jam užsikrušti ir priburbuliuoti 
brudo krūvoje. Jeigu pasaulyje egzistavo apsėstas baldas, 
vadinasi, jiems pasisekė (arba ne) tokį įsigyti. 

Lizė priartėjo prie lovos, atsiklaupė ir pasilenkusi kils- 
telėjo užtiesalo kraštelį. Uždaroje, pelėsiais atsiduodančio- 
je erdvėje, kurioje tarsi grįžęs namo (kaip šuo, kuris seka 
paskui savo vėmalų kvapą, sušmėžavo mintis galvoje) tvy- 
rojo vištų išmatų tvaikas, ji rado tai, ko taip ilgai dairėsi. 

Šešėliuose dunksojo kedrinė gerosios mamulės Debu- 
šer skrynia. 

VIII. LIZĖ IR SKOTAS 
(PO NIAM NIAM MEDŽIU) 


| 


Telefonas suzirzė, vos tik ji įžengė į saulėtą virtuvę, glė- 
byje laikydama kedrinę skrynelę. Lizė nuleido nešulį ant 
stalo, pakėlė ragelį ir atsainiai tarė: “Alio" Džimo Dūlio 
balso nebebijojo. Jeigu skambino persekiotojas, ji išrėš 
apie grasinimus pranešusi policijai ir nutrauks ryšį. Dabar 
buvo per daug užsiėmusi, kad leistųsi užvaldoma baimės. 

Tačiau jos numerį surinko ne Dūlis, o vyresnioji sesuo, 
šiuo metu sėdinti “Žaliosios vejos" svečių kambaryje, ap- 
imta kaltės jausmo, jog susisiekė su Kanta, dėl ko Lizė nė 
kiek nesistebėjo. Įdomu, kaip jos elgtųsi, jeigu Meine būtų 
Kantata, o Bostone - Darla? Turbūt lygiai taip pat. Nežinia, 
ar Kantą su Darla tebesiejo švelnūs jausmai, bet jos iki šiol 
kibosi viena į kitą kaip alkoholikas, įsistveriantis į svaigalų 
butelį. Kai seserys dar buvo vaikai, geroji mamulė sakydavo, 
kad, Kantatai susirgus gripu, jos karštinę perimdavo Darla- 
na. 

Lizė mėgino parinkti tinkamus atsakymus, kaip ir anks- 
čiau, kai telefonu šnekėjosi su Kanta. Pastangas nulėmė ta- 
patūs motyvai: noras kuo greičiau užbaigti velnionišką po- 
kalbį ir imtis savų reikalų. Vėliau nerimas dėl seserų sugrįš 
- Lizė taip vylėsi, - bet nūnai sąžinės užkankinta Darla jai 
rūpėjo ne labiau negu daržove virtusi Amanda. Geriau pagal- 
vojus, ne labiau, negu dabartinė Džimo Dūlio buvimo vieta. 
Svarbiausia, kad vyrukas nesiblaškytų jos kambaryje mos- 
taguodamas peiliu. 

Ne, patikino ji Darlą, tu nesuklydai paskambinusi Kan- 
tai. Taip, elgeisi teisingai, kai liepei seseriai likti Bostone. 
Ir taip, šiandieną Lizė būtinai aplankys Amandą. 

- Tai siaubinga, - sielvartingai išspaudė Darla. - Ji klaiki. 
- Paskubomis pridūrė. - Ne, ne, žinoma, ne ji pati... man tie- 
siog šiurpu į Mendę žiūrėti. Ji sėdi nekrutėdama. Kai rytą 
užėjau į palatą, ryto saulė kaitino jos skruostą. Oda atrodė 
tokia pilka ir sena... 

- Ramiau, mieloji, - tarė Lizė ir pirštų galiukais perbrau- 
kė lakuotą, glotnų gerosios mamulės skrynios paviršių. 
Nors ir uždaryta, dėžutė skleidė salsvą kvapą. Pakėlusi 
dangtelį, Lizė įtrauks į šnerves tą aromatą. Pasijus taip, lyg 
alsuotų praeitimi. 

- Ją maitina per lašinę, - tęsė Darla. - Prijungia protar- 
piais. Bet jei Mendė nepradės valgyti pati, adata liks 
įsmeigta į ranką visą laiką. - Ragelyje pasigirdo garsus 
šniurkštelėjimas. - Ją maitina per /ašinę! Jau dabar Amanda 
atrodo tokia Jiesutė... ir nereaguoja į jokius kalbinimus. Pa- 
šnekėjau su sesele, kuri užsiminė, jog kai kurie ligoniai ne- 
atsipeikėja daugelį metų, kartais net iki mirties. Ak, man 
baisu apie tai pagalvoti! 

Pirštais užčiuopusi skrynios vyrius, Lizė vyptelėjo. Tie- 
są sakant, jos veidą nušvietė palengvėjimo šypsena. Darla 
įsijautė į sau įprastą dramų karalienės, primadonos vaidme- 
nį, vadinas, jos vėl stovi ant tvirto pamato. Dvi seserys, ben- 
draujančios pagal nuvalkiotą scenarijų. Viename laido gale - 
Jautrioji Darla. Paplokite jai, ponios ir ponai. Kitame - Ma- 
žoji Lizė. Smulkutė, bet ištverminga. Nepagailėkite aplo- 
dismentų ir jai. 

- Darla, aš pas tave atlėksiu popiet. Pakalbėsiu su Dakta- 
ru Albernesu. Tuo metu jis jau geriau žinos, kokia Amandos 
būklė... 

- Tikrai taip manai? - abejodama paklausė sesuo. 

- Be abejo, - užtikrino Lizė, nors neturėjo nė menkiau- 
sio supratimo, ar gydytojai bus ką nors išsiaiškinę. - Tau 
reikėtų keliauti namo ir prigulti. Galbūt nusnūsti. 

- Susimildama, aš neįstengsiu užmigti! - teatrališkai pa- 
skelbė Darla. 

Lizei buvo nė motais, ką sesuo veiks: valgys, trauks žo- 
lytę ar tries tarp begonijų. Ji tenorėjo nutrenkti telefoną ša- 
lin. 

- Brangioji, verčiau grįžk namo ir atsipūsk. Atleisk, turiu 
bėgti - šį tą kepu orkaitėje. 

- Nejaugi! Tu? - kaipmat džiaugsmingai pragydo Darla. 
Nuostabos šūksnis suerzino Lizę. Tarytum per savo gyveni- 
mą ji nebūtų kepusi nieko įmantresnio negu... na, negu 
maistą iš “Hamburger Helper“ pakelio. - Bananinį pyragą? 

- Panašiai. Žemuoginį. Noriu pažiūrėti, ar jis neapsvilo. 

- Bet pas Mendę šiandien atvyksi, tiesa? 

Lizė panūdo užstaugti. 

- Taip, popiet, - ramiai atsakė. 

- Tuomet... - sesers balse vėl buvo girdėti dvejonė. Įri- 
kink mane, prašė jis. Nesitrauk nuo telefono dar kokias 
penkiolika minučių ir įtikink mane. - ...turbūt važiuosiu na- 
mo. 

- Puiku. Sudie, Darla. 

- Bet tu iš tikrųjų manai, kad elgiausi teisingai skambin- 
dama Kantai? 

Taip! Gali skambinti, kam nori! Briusui Springstynui! 
Helui Holbrukui! Kondolizai Rais, po velnių! Tik PALIK 
MANE RAMYBĖJE! 

- Žinoma. Gerai, kad taip padarei. Jei išgirsi kažką nau- 
jo, perduok... - Lizė prisiminė užrašus, matytus Amandos 
Manijų knygelėje, - ...žinutę. 

- Aha... Na, Lize, iki pasimatymo. 

- Iki, Darla. 

Trakšt. 

Pagaliau. 

Ji užsimerkė, atvožė skrynelę ir įkvėpė sodrų kedrų kva- 
pą. Akimirką įsivaizdavo esanti penkerių, dėvinti išaugtus 
Darlos šortus, avinti savuosius kaubojiškus mažosios raite- 
lės batus su nublukusiomis rausvomis sagtimis. 

Galų gale Lizė pažiūrėjo į dėžės turinį. 


Pačiame viršuje gulėjo į foliją įvyniotas paketas, šešių 
ar aštuonių colių ilgio, keturių colių pločio ir dviejų colių 
storio. Iš šonų kyšojo pora gumulėlių, dėl kurių apvalkalas 
suapvalėjo. Kol traukė jį iš skrynios, nenutuokė, ką laiko 
rankoje, bet užuodė mėtų dvelktelėjimą (ar tik šitas aroma- 
tas nebuvo sumišęs su kedrų kvapu?) Prisiminė, kas čia glū- 
di, dar prieš nuplėšdama foliją ir pamatydama į akmenį su- 
kietėjusį vestuvių torto gabalėlį, iš kurio styrojo dvi plasti- 
kinės figūrėlės: vyrukas su fraku bei cilindru ir mergina 
balta nuotakos suknele. Lizė ketino Skotą pavaišinti skanės- 
tu per pirmąsias santuokos metines. Tai kažkoks prietaras? 
Jei taip, tortą reikėjo padėti šaldiklyje, o ne čia. 

Lizė nagu nuraikė truputį glajaus ir jo paragavo. Beveik 
jokio skonio, tik užuomina į saldumą ir mėtą. Jie susituokė 
Niumeno koplyčioje, pastatytoje Meino universiteto teri- 
torijoje, bet ne pagal bažnytines apeigas. Ceremonijoje da- 
lyvavo visos seserys, netgi Džodė. Jaunikiui nuotaką atvedė 
Linkolnas, vienintelis gyvas tėčio Debušero brolis, kuris at- 
vyko iš paties Sabato miestelio. Vestuves stebėjo Skoto 

draugai iš Pitsburgo bei Meino universitetų, jo agentas atli- 
ko vyriausiojo pabrolio pareigas. Lendonų giminė, aišku, 
neprisistatė. Skoto šeimyniškiai buvo mirę. 

Po suakmenėjusio torto gabalu gulėjo pora kvietimų į 
vestuves. Lizė su anuomet dar būsimu vyru parašė juos ran- 
ka, pasidalinę darbą pusiau. Ji išsaugojo po vieną sau ir Sko- 
tui. Po kortelėmis slypėjo suvenyrinė degtukų dėžutė. Jie 
svarstė, ar nereikėtų kvietimus ir degtukų paketėlius at- 
spausdinti - galėjo taip išlaidauti net ir nesulaukę pajamų 
srauto, kurį turėjo sukelti išparduotas “Pabėgusių iš praga- 
ro" tiražas, bet galiausiai nutarė, jog rankų darbo kūrinėliai 
atrodys asmeniškesni (ir, aišku, originalesni). Lizė prisimi- 
nė, kaip Klyvs Milso “IGA" prekybos centre nusipirko pen- 
kiasdešimt paprastų popierinių degtukų paketėlių ir juos api- 
pavidalino raudonu šratinuku. Dabar tikriausiai laikė pasku- 
tinius savo padermės atstovus. Ji įsmeigė akis į užrašą, spin- 
duliuodama archeologės smalsumą ir mylimosios širdgėlą. 


Skotas ir Liza Lendonai 
1979-ųjų lapkričio 19-oji 
“Dabar mes dviese“ 


Nuo besikaupiančių ašarų ėmė peršėti akys. Dabar mes 
dviese. Tai pakoreguotas knygelės apie Mikę Pūkuotuką 
“Dabar mes šešiese" pavadinimas, sakė Skotas, kuris ir pa- 
siūlė eilutę. Puikiai žinodama, apie ką jis kalba - vaikystėje 
daugybę sykių kamavo Džodotą arba Amandą prašymais pa- 
skaityti apie Šimtamylę girią, - Lizė pagyrę Skotą už nuosta- 
bų sumanymą ir netgi jį pabučiavo. Šiuo momentu vos pajė- 
gė žiūrėti į degtukų paketėlį bei kvailai narsų šūkį. Ji atsidū- 
rė kitame vaivorykštės gale, liko vienui viena... Įgrūdusi 
degtukus į palaidinukės kišenę, Lizė delnu perbraukė 

skruostus ir nusivalė ašaras - kelios vis dėlto ištryško. At- 
rodo, tyrinėjant praeitį, jas šluostyti teks ne kartą. 

Kas man daros? 

Už galimybę sužinoti atsakymą Lizė mielai būtų paau- 
kojusi savo “BMW" ir sumokėjusi dar daugiau. Viskas klo- 
jos taip gerai! Po laidotuvių ji apraudojo vyrą, tačiau gedulo 
tarpsnis baigėsi ir atėjo laikas žvelgti pirmyn. Dvejus metus 
tuo tikėjo, neabejojo, kad eilutė iš senos dainos byloja tiesą 
- “aš neblogai verčiuosi ir be tavęs", bet ėmėsi tvarkyti Sko- 
to studiją ir prikėlė jo vaiduoklį. Ne kokiame antgamtiška- 
me dvasių pasaulyje, o savyje. Netgi tiksliai žinojo, kada ir 
kur jį prižadino: baigiantis pirmai valymo dienai, ne visai 
trikampiame kampe, kurį Skotas praminė “atsiminimų kerte- 
le". Būtent čia, ant sienos, kabėjo visi apdovanojimai bei pa- 
dėkos - Nacionalinės knygos bei Pulicerio premijos ir raš- 
tas, patvirtinantis, kad “Pabėgę iš pragaro" įvardinti geriau- 
siu pasaulio fantastiniu romanu. Kas gi įvyko? 

- Aš palūžau, - sulemeno Lizė virpančiu, išgąsdinto vai- 
ko balseliu ir sužiedėjusio vestuvinio torto luistą vėl įvy- 
niojo į foliją. 

Šiuo atveju kitas žodis nė netiktų. Ji palūžo. Prisimini- 
mai apie nemalonų epizodą buvo kiek padūmavę, bet Lizė 
žinojo, kad viskas prasidėjo nuo troškulio. Atminė, kaip žen- 
gė į idiotišką, brudiną baro nišą - idiotišką, nes Skotas ne- 
bevartojo alkoholio, nors draugystė su svaigalais tęsėsi ge- 
rokai ilgiau negu meilės romanas su cigaretėmis, - tačiau 
nieko nepešė. Vietoj vandens čiaupas išspaudė vamzdžių 
pukšėjimą. Nelaukdama, kol garsus pakeis skystis, ji užsuko 
vandentiekį ir grįžo prie tarpdurio, baro nišą skiriančio nuo 
atsiminimų kertelės. Palubėje blausiai švietė prie reostato 
prijungta lemputė. Esant tokiam apšvietimui viskas atrodė 
įprastai - niekas nesikeičia, cha cha. Jai dingojos, jog po 

akimirkos Skotas atidarys studijos duris, įsvyruos į kamba- 
rį, visu garsu įjungs grotuvą ir sės rašyti. Lyg nė nebūtų am- 
žiams apleidęs žmonos. Ir ką ji tikėjosi pajusti? Liūdesį? 
Nostalgiją? Tikrai? Kažką tokio švelnaus, sielą šildančio, 
kaip nostalgija? Jei taip, panašūs lūkesčiai prilygo iš kojų 
griaunančiam pokštui, nes ją užliejo deginantis ir ledinis 


Praktiškąją Lizę, savitvardos neprarandančią Lizę (ne- 
skaitant galbūt tos dienos, kai užsimojo sidabriniu kastuvu. 
bet net ir tuomet ji pasirodė neblogai), mažąją Lizę, kuri iš- 
lieka šaltakraujiška, kai kiti nebeįstengia valdytis, užlieja 
akinantis, kunkuliuojantis įniršis, aptemdęs sąmonę ir už- 
valdęs kūną. Kad ir kaip keista (gal net paradoksalu), visaa- 
pimantis įtūžis prablaivo protą. Dveji metai - ganėtinai ilgas 
laiko tarpas, bet ji pagaliau įsisąmonina realybę. Tiesa išky- 
la aikštėn. 

Jis pakratęs kojas, kaip sakoma. (Ar patinka?) 

Jis nusprogęs. (Skamba neblogai?) 

Jis palindęs po velėna. (Šitą žuvėlę pasisekė sučiupti 
telkinyje, iš kurio mes geriame ir kuriame žvejojame.) 

Kai suvirškini esmę, kas iš jos lieka? Ogi tai, kad Skotas 
ją paviliojo ir metė. Paraitė kulnus. Parodė uodegą ir leido- 
si į kojas - pranyk, Džekai, kaip savo dainoje siūlė Rėjus 
Čarlzas, - sėdo į Vidurnakčio ekspresą, panūdo nusidanginti 
į Indėnų teritoriją. Paliko moterį, kuri jį mylėjo kiekviena 
kūno bei smegenų, glūdinčių ne itin išmoningoje galvoje, 
ląstele, ir šitą mėšliną... brudiną... kiautą. 

Lizė palūžta. Įsiveržusi į atsiminimų kertelę, regis, girdi 
Skotą raginant: LBKA, širdele, laikykis bet kokiomis aplin- 

kybėmis, tačiau tariamas balsas nuščiūva, ir ji puola nuo sie- 
nos draskyti nuotraukas, dekoratyvines lenteles, įrėmintus 
raštus. Griebia Lavkrafto biustą, kurį teisėjai, sprendžiantys, 
kokiai knygai skirti geriausio pasaulyje fantastinio romano 
titulą, įteikė už “Pabėgusius iš pragaro“, ir sviedžia per visą 
studiją staugdama: “Užsikrušk, Skotai, užsikrušk, šūdo ga- 
re!'* Po tos nakties, kai jis ranka suskaldė oranžerijos stiklą, 
po kruvinosios jygos nakties, Lizė vieną iš nedaugelio kartų 
pavartoja nepadailintą žodžio “šūdas" formą. Anksčiau nie- 
kada gyvenime taip ant jo nesiuto. Jeigu Skotas netikėtai čia 
išdygtų, Lizė, ko gero, jį nudobtų. Dabar įsisiautėjusi plėšo 
bevertes, vyro savimeilę glosčiusias atminimo dovanas, kol 
sienos lieka stūksoti plikos (retas kuris iš daiktų sudūžta, 
nes grindis dengia storas, minkštas kilimas - visa laimė, pa- 
galvos ji vėliau, kai atgaus sveiką protą). Sukdamasi ratu lyg 
tornadas, Lizė šaukia jo vardą, klykia - Skotai, Skotai, Sko- 
tai, rėkia iš sielvarto ir įsiūčio, krioksmu reikalauja sugrįž- 
ti. Niekas nesikeičia? Nė velnio, po jo mirties viskas pasi- 
keitė. Lizė nekenčia jo ir ilgisi, jaučia, kaip pro skylę, atsi- 
vėrusią širdyje, tvoskia vėjas, šaltesnis net už tą, kuris atūžė 
nuo pat Jelounaifo. Pasaulis toks tuščias ir nemielas, kai nė- 
ra žmogaus, galinčio tave pakviesti vardu. Iš atsiminimų 
kertelės ji stveria kompiuterio monitorių, ir tuo momentu 
stuburas perspėjamai sugirgžda. Et, ve/niop prakeiktą nuga- 
rą. Plikos sienos iš jos vaiposi, bet Lizė tebešėlsta. Neran- 
giai apsisuka ir sviedžią monitorių ten, kur anksčiau kabėjo 
apdovanojimai. Pasigirsta duslus trenksmas, ekranas išlaks- 
to į šipulius, ir pagaliau įsivyrauja tyla. 

Ne, lauke čerška svirpliai. 

Netekusi jėgų, kūkčiodama Lizė susmunka ant apšnerkš- 
to kilimo. Negi išties jį kažkaip prisišaukė? Privertė atgyti 
išliejusi tūžmingą, uždelstą širdperšą? Nejau Skotas ištrūko 
iš mirusiųjų pasaulio, kaip vanduo - iš čiaupo? Ji mano, kad 

- Ne, - sumurmėjo Lizė. Nes Skotas, iš visko spren- 
džiant, parengė jygos punktus gerokai prieš savo mirtį. Pa- 
vyzdžiui, susisiekė su daktaru Albernesu, kuris pasirodė be- 
sąs klaikiai didžiū-ūlis Lendono kūrybos gerbėjas. Gavo, 
nors ir neaišku kaip, Amandos ligos istoriją, kurią parodė 
gydytojui, dėl Dievo meilės. O štai įdomiausia vieta: Ponas 
Lendonas prašė, kad, jeigu mudu susitiktume, aš pa- 
klausčiau, kaip Nešvilyje jis išgąsdino seselę. 

Ir... kada jis nunešė kedrinę gerosios mamulės skrynią į 
daržinę ir padėjo po vokiška lova? Juk tai, be jokių abejonių, 
Skoto darbas. 

1996-aisiais? 

(ša) 

1996-ųjų žiemą, kai Skoto protas pakriko, ir... 

(ŠA, LIZE, UŽSIČIAUPK!) 

Tiek to, kol kas apie 1996-ųjų žiemą ji negalvos, bet šis 
laikotarpis atrodė tinkamiausias... 

Jygos paieška. Bet kam ji reikalinga? Kokiu tikslu? Kad 
Lizė galėtų etapais sugrįžti į praeitį, kurią siekė ištrinti iš 
atminties? Galbūt. Greičiausiai. Skotas išmanė tokius daly- 
kus ir prijautė sąmonei, trokštančiai paslėpti siaubingiau- 
sius prisiminimus už purpurinės marškos ar nugrūsti į sals- 
vai kvepiančias skryneles. 

Geroji jyga. 

Ak, Skotai, kuo gi ji gera? Kokia nauda iš skausmo ir 
sielvarto? 

Trumpoji jyga. 

Jei taip, kedrinė skrynia liudijo apie pabaigą arba jos ar- 

tėjimą, bet Lizė numanė, kad, išdrįsusi žengtelėti pirmyn, 
sugrįžti atgal nebeįstengs. 

Mažule, atsiduso Skotas... jos galvoje. Vaiduokliai neeg- 
zistavo. Tiktai atsiminimai. Tiktai velionio vyro balsas. Ji 
buvo visiškai tuo tikra. Žinojo, kad galėtų uždaryti skrynelę, 
užtraukti šiek tiek praskleistą užuolaidą ir palikti praeitį ra- 
mybėje. 

Širdele. 

Jis visuomet tardavo paskutinį žodį. Netgi miręs. 

Lizė atsiduso - išspaudė pratisą, liūdną, vienatve atsidūo- 
dantį garsą - ir nutarė tęsti paiešką. Įsijausti į Pandoros vaid- 
menį. 


Iš pigiai surengtų, ne bažnytinių vestuvių (tačiau pati san- 
tuoka buvo itin tvirta), ji išsaugojo nuotrauką, vaizduojančią 
banketą, kuris įvyko “ Uoloje" - nešvariausiame, triukšmin- 
giausiame, nuo rokenrolo griaudėjančiam Klyvs Milso bare. 
Jiedu su Skotu stovėjo susikibę, pasiruošę pirmam šokiui. 
Lizė vilkėjo baltą nėriniuotą suknelę, naujai iškeptas vyras 
buvo pasipuošęs specialiai šiai progai įsigytu juodu kostiumu 
- graboriaus uniforma, tvirtino jis, - kuriuo tą žiemą, važi- 
nėdamas po šalį ir reklamuodamas “Pabėgusius iš pragaro", 
rengėsi ne kartą. Fone ji matė Džodotą ir Amandą, neįtikė- 
tinai jaunas ir žavias, pasirūpinusias šukuosenomis, viduryje 
plojimo sustingusiomis rankomis. Jaunoji nenuleido akių 
nuo Skoto, o tas šypsojosi ir spaudė jos liemenį. O Dieve, 
kokius ilgus plaukus turėjo - jie beveik siekė pečius. 

Pirštų galiukais Lizė perbraukė nuotraukos paviršių, lei- 
do jiems nuslysti per žmones, dalyvavusius šventėje - ją ga- 

lima pavadinti SKOTAS IR LIZĖ, PRADŽIA!, - suvokė at- 
menanti grupės iš Bostono pavadinimą (“The Swinging Joh- 
nsons"), ir dainą, pagal kurią jaunavedžiai šoko prieš savo 
draugus: perdirbtą broliukų Kornelijų ir sesutės Rozos “Per 
vėlu sugrįžti". 

- Ak, Skotai, - sušnibždėjo ji. Pro akies kamputį išvarvė- 
jo dar viena ašara, ir Lizė ją nutrynė atsainiu rankos judesiu. 
Nuleido nuotrauką ant saulėtos virtuvės stalo, užsimaniusi 
įdėmiau patyrinėti vaizdelį. Skrynioje netrūko valgiaraščių, 
servetėlių, popierinių degtukų paketų iš motelių, įkurtų 
centrinėje Jungtinių Valstijų dalyje. Pavyko atrasti net pro- 
gramą iš Indianos universiteto, skelbiančią, esą Skotas Lin- 
denas skaitys ištrauką iš “Pabėgusių iš pragaro". Lizė ją iš- 
saugojo dėl spaudos klaidos; paaiškino vyrui, kad vieną die- 
ną toji programėlė bus verta pasakiškos sumos, o Skotas at- 
sakė: Širdele, tavo žodžiai - Dievui į ausį. Pono Lindeno 
pasirodymas turėjo įvykti 1980-ųjų kovo 19-ąją... o kur su- 
venyrai iš “Elnio ragų"? Negi nieko iš ten nepasiėmė? Anais 
laikais panašių niekniekių kolekcionavimas tapo jos hobiu, 
ir Lizė galėjo prisiekti... 

Pakėlusi “Skoto Lindeno" programėlę skrynioje ji išvy- 
do tamsiai purpurinį valgiaraštį su aukso spalvos užrašais: 
“Elnio Ragai" bci Rema, Niu Hempšyro valstija ir taip aiškiai išgirdo 
Skoto balsą, tarsi jis būtų kalbėjęs tiesiai į ausį: Kieno ve- 
žime sėdi, to ir giesmę giedi. Šiuos žodžius ištarė tą vakarą, 
valgomajame (tuščiame, neskaitant jų bei padavėjos) užsa- 
kęs firminį virėjo patiekalą, ir vėliau, lovoje, kai abu nuogi 
glaudėsi vienas prie kito. 

- Aš pasisiūliau sumokėti, - murmtelėjo Lizė, laikydama 
valgiaraštį tuščioje, saulės nutviekstoje virtuvėje, - bet tas 
vyrukas atsakė, kad nereikia. Nes mudu buvome vieninteliai 
svečiai. O už lango siautė pūga. 

Neįprasta spalio pūga. Viešbutyje jie praleido dvi paras 
vietoj vienos, kaip iš pradžių planavo. Antrąją naktį, Skotui 
įmigus, Lizė dar ilgai būdravo. Šalto oro frontas jau slinko 
šalin, ir nuo pakraigių lašėjo tirpstantis sniegas. Ji gulėjo 
toje keistoje lovoje (pirmoje iš daugybės, kuriomis dalysis 
su vyru), mąstė apie Endrių “Degtuką" Lendoną, Polą Len- 
doną ir Skotą Lendoną - vienintelį iš savo šeimos, kuris su- 
gebėjo išgyventi. Mąstė apie jygas - gerąsias ir kruvinąsias. 

Maąstė ir apie purpurinę uždangą. 

Kažkuriuo momentu vėjas išblaškė debesis. Pro langą 
įsismelkė mėnesiena, ir ji pagaliau užmigo. Kitą dieną, sek- 
madienį, jiedu išvažiavo atgal į miestą, iš žiemos grįžo į ru- 
denį. Beveik po mėnesio šoko pagal “The Swinging Joh- 
nsons“ traukiamą “Per vėlu sugrįžti" 

Lizė atvertė valgiaraštį norėdama pažiūrėti, kokį firminį 
patiekalą virėjas siūlė, ir iš valgiaraščio išslydo nuotrauka. 
Fotografavo užeigos namų savininkas, mažuoju Skoto “Ni- 
kon" aparatu. Vyrukas iš kažkur iškrapštė dvi poras sniegba- 
čių (kroso slides laikė sandėlyje, Šiauriniame Konvėjuje, 
kartu su keturiais sniegaeigiais) ir primygtinai jiems pasiūlė 
prasivaikščioti takeliu, vingiuojančiu už viešbutuko. Kai 
sninga, miškai atrodo fantastiškai, prisiminė Lizė jį sa- 
kant. Ir jums niekas netrukdys - nei slidinėtojai, nei sava- 
eigės rogės. Tokia proga pasitaiko kartą gyvenime. 

Jis net paruošė iškylai užkandžius, savo sąskaita pridė- 
jo raudono vyno butelį. Užsitraukę storas kelnes, įsimutu- 
riavę į skrandas su gobtuvais (Lizei kliuvo perdėm platus 
ir juokingai ilgas apsiaustas, kurio skvernai siekė kelius), 
iš malonios šeimininko žmonos gavę ausines, jie pasiren- 
gė nusifotografuoti. Stovėjo lauke, pūgos, primenančios 
specialiuosius Holivudo efektus, apsuptyje, įsispyrę į 

sniegbačius, išsišiepę kaip porelė palaimingai nusiteikusių 
vėplų. Į Skoto kuprinę įkišo užkandžius ir vyno butelį. Abu 
susiruošė traukti link niam niam medžio, nors tuo momen- 
tu nenutuokė, kur tiksliai nusigaus. Žygiuoti Atsiminimų 
keliu - tiesa, Skotui Lendonui šis veikiau panėšėjo į Siaubo 
skersgatvį, todėl nenuostabu, kad jis retai kada ten apsilan- 
kydavo. 

Bet tu žinojai, pamanė Lizė, pirštais braukydama jųdvie- 
jų atvaizdą, kaip ir vestuvių nuotrauką, jog, prieš mums su- 
situokiant, turėsi užklysti į prakeiktą skersgatvį. Norėjai 
man šį tą papasakoti. Paaiškinti savo nediskutuotinos 
sąlygos motyvus. Turbūt daireisi tinkamos vietos ištisas 
savaites. Supratai ją radęs, kai pamatei tą medį, gluosnį 
nusvirusiomis, sniegu aplipusiomis, tarytum grotą den- 
giančiomis šakomis. Įdomu, ar labai nervinaisi? Ar labai 
bijojai, kad išklausiusi istorijos atsisakysiu už tavęs te- 
kėti? 

Jis nerimavo, suprantama. Mašinoje sėdėjo neįprastai 
tylus. Jau tada Lizei kilo įtarimų, kad Skotas kažką sumąstė, 
nes dažniausiai jis pliurpdavo nesusičiaupdamas. 

- Bet tu mane pakankamai gerai pažinojai... - pradėjo ji ir 
prikando liežuvį. Su savimi kalbėtis smagu todėl, kad nebū- 
tina užbaigti sakinio. 1979-ųjų spalį jis pažinojo Lizę gan 
neblogai ir suvokė, jog mylimoji tuoktis neatsisakys. Po 
velnių, tikriausiai įtikėjo, kad jiems lemta gyventi kartu, kai 
susipjaustė ranką į oranžerijos stiklą, o Lizė vis vien nepa- 
varė jo šalin. Bet ar Skotas jaudinosi atskleisdamas senus 
prisiminimus, tarytum liesdamas neizoliuotus elektros lai- 
dus? Be abejo - ir ne šiaip jaudinosi, o buvo velnioniškai 
persigandęs. 

Vis dėlto jis suėmė pirštinėtą Lizės ranką ir pamojo. 

- Užkąskim po tuo 

- Užkąskim po tuo glosniu, - siūlo jis, ir Lizė mielai su- 
tinka. Visų pirma, ji išbadėjusi. Antra, nuo neįprastų treni- 
ruočių - kilstelėk sniegbatį, pakreipk ir papurtyk... kilste- 
lėk, pakreipk ir papurtyk - siaubingai maudžia kojas, ypač 
blauzdas. Bet labiausiai jai maga leisti akims pailsėti nuo 
krentančio sniego šuorų. Iškyla nuostabi, kaip ir žadėjo 
viešbutuko savininkas, o miško tylą ji atmins visą gyvenimą. 
Ausis tepasiekia sniegbačių girgždėjimas, jų pačių alsavi- 
mas ir kažkur tolumoje į medį nenuilstamai stuksenantis 
genys. Bet iš dangaus plūstanti didžiulių snaigių gausa pa- 
mažu ima erzinti. Sninga taip tirštai, kad akiratyje išskysta 
medžių kontūrai, ir dėl apsiblaususio vaizdo Lizei svaigsta 
galva. Gluosnis stūkso proskynos pakraštyje; vis dar žaliuo- 
jančias šakas, kurios primena ilgus palmių lapus, nusveria 
storas sniego sluoksnis - tarsi baltas glajus. 

Negi ir jam šakos primena palmių lapus, pagalvoja ji 
ir nutaria paklausti Skoto, kai jie valgys. Bet taip ir nepasi- 
domi. Nes dėmesį nukreipia kiti, svarbesni reikalai. 

Skotas priartėja prie gluosnio, Lizė kilnoja kojas, pa- 
kreipia jas, nupurto sniegbačius, bet iš sužadėtinio pėdsakų 
neišklysta. Pasiekęs medį, Skotas praskleidžia šakas nelygi- 
nant užuolaidą ir pažiūri, kas už jų slypi. Baltame fone vilio- 
jamai mėlynuoja džinsais aptepti jo sėdmenys. 

- Ei! Kaip čia gražu! Tuojau pamaty... 

Lizė iškelia sniegbatį (A), priploja jį prie mėlynais 
džinsais.aptraukto pasturgalio (B). Sužadėtinis (C), iš nuo- 
stabos nusikeikęs, prasmenga už gluosnį dengiančios sniego 

marškos (D). Nesusilaikiusi ji prajunka. Pati stovi pusnyje, 
visa baltutėlė, jausdama, kaip nuo snaigių apsunksta blaks- 
tienos. 

- Lize? - iš po balto skėčio atsklinda balsas. 

- Ką? 

- Tu mane matai? 

- Ne-e. | 

- Eikš arčiau. | 

Ji paklūsta, stato kojas į Skoto pėdsakus, nujaučia, kas 
laukia, bet, kai jo ranka šauna pro sniego portjerą, vis vien 
suspinga iš netikėtumo ir net truputį išsigąsta. Jis patraukia 
Lizę į save, ir akimirkai ją apakina ledinis baltumas. Skran- 
dos kapišonas nusmauktas, todėl sprandą nutvilko snaigės, 
kurių šaltukas žnaibo šiltą odą. Ant galvos persikreipia ausi- 
nės. Už nugaros nuo medžio šlumšteli sniegas. 

- Skotai! Tu mane išgąs... - sakinio Lizė neužbaigia. 

Jis klūpi, nuo viršugalvio taip pat nusitraukęs gobtuvą. 
Demonstruoja tamsią savo ševeliūrą, ne ką trumpesnę už jos 
plaukus. Ausines pasikabino ant kaklo. Kuprinę įrėmė į ka- 
mieną. Žvelgia į savo mylimąją su šypsena, laukia, kol ji su- 
sigaudys, kas čia vyksta. Ir Lizė supranta. Kuo puikiausiai. 
Susiprotėtų bet kas, šmėkšteli mintis jos galvoje. 

Lizė jaučiasi taip, lyg ją priimtų į klubo namelį, kuriame 
vyresnioji sesuo Mendė su draugėmis žaidė pirates... 

O ne, šita vieta daug geresnė, nes čia nesmirda pasenusia 
mediena, drėgnais žurnalais ir apiplėkusiomis pelių išmato- 
mis. Ji tarsi atsiduria kitame, slėpiningame pasaulyje, po 
baltastogiu kupolu, kuris priklauso tik jiem abiem. Rato 
skersmuo siekia dvidešimt pėdų, pačiame viduryje stūkso 
kamienas, aplipęs vasariškai žaliomis samanomis. 

- Ak, Skotai, - atsidūsta Lizė. Pro lūpas garai nesruvena. 

Čia šilta, suvokia ji ir prasisega striukę. Nuo šalčio apsaugo 
sniegas, slegiantis nusvirusias šakas. 

- Žavu, ar ne? Įsiklausyk į tylą. 

Skotas nuščiūva. Lizė paseka jo pavyzdžiu. Iš pradžių 
mano nieko negirdinti, bet, kai įsiklauso, ausimis pagauna 
vieną garsą. Neskubrų, prislopintą dunksėjimą. Savo širdies 
plakimą. Jis ištiesia rankas, nutraukia Lizės pirštines, suima 
delnus ir kiekvieną pabučiuoja į duobelę. Kelias sekundes 
abu neprataria nė žodžio. Tylą nutraukią suurzgęs jos pilvas. 
Skotas prapliumpa kvatoti, nugara prisišlieja prie kamieno ir 
į ją duria pirštu. 

- Aš taip pat galuojuos iš bado, - pareiškia. - Jau norėjau 
nusmaukti tas storas kelnes ir tave išbirbinti - šilumos už- 
tenka, - bet pabraidžiojęs po mišką peralkau. 

- Gal vėliau, - sako Lizė, nors žino, kad pasisotinusi ap- 
tings ir mylėtis nesiverš. Nieko baisaus. Jei nesiliaus snigę, 
“Elnio raguose" teks praleisti dar vieną naktį. Na, ir puiku. 

Iš atsegtos kuprinės ji išgriebia užkandžius: du storus 
sumuštinius su vištiena (ir galybe majonezo), salotas, ir po- 
rą masyvių pyrago su razinomis gabalėlių. 

- Niam, - suniurna Skotas, čiupdamas vienkartinę lėkšte- 
lę. 

- Žinoma, kad “niam", - pritaria Lizė. - Juk mes sėdime 
po niam niam medžiu. 

- Po niam niam medžiu - gražiai skamba, - nusijuokia jis 
ir bematant surimtėja. - Čia taip miela, ar ne? 

- Taip, labai. 

Skotas pasvyra virš salotų ir ją pabučiuoja. 

- Mažoji Lize, aš tave myliu. 

- Ir aš tave myliu. - Karštas jausmas niekada taip nede- 
gino krūtinės kaip dabar, pasislėpus nuo išorinio pasaulio, 
tūnant po baltu kupolu, nugrimzdus į paslaptingą tylą. 

Nors Skotas paskelbė, jog peralko, jis tesuvalgo pusę su- 
muštinio ir kelis salotų kąsnius. Prie pyrago su razinomis nė 
neprisiliečia, užtat vyno sau negaili. Lizė šlamščia maistą su 
apetitu, bet ne taip uoliai, kaip tikėjosi. Ją graužia nerimo 
kirminas. Kad ir ką Skotas ketina iškloti, pasakoti jam bus 
nelengva. Visai įmanoma, jog klausytis bus dar sunkiau. La- 
biausiai erzina tai, kad ji nenutuokia ką išgirsianti. Skotas 
konfliktavo su teisėsauga, kai augo kaimiškoje Vakarų Pen- 
silvanijos vietovėje? Turėjo nesantuokinį vaiką? Gal paaug- 
lystėje buvo vedęs merginą, kuri nuo jo pastojo, ir po kelių 
mėnesių santuoką anuliavo? Kalbės apie Polą, mirusį brolį? 
Ką gi, netrukus viskas paaiškės (Kaip Dievą myliu, pridurtų 
geroji mamulė). Jis spokso į pyragą, atrodo, svarsto, ar atsi- 
kąsti, galiausiai išsitraukia cigaretes. 

Ji atmena sužadėtinio žodžius - šeimyniškiai knisa pro- 
tą - ir sumoja: Skotas papasakos apie jygas. Nė kiek nesi- 
stebi, kad ši mintis įvaro baimės. 

- Lize, - prabyla jis. - Man reikia tau kai ką paaiškinti. 
Jei persigalvosi už manęs tekėti, kai baigsiu... 

- Skotai, vargu ar noriu tai girdėti... 

Jo šypsena atrodo pailsusi ir drauge šiurpinanti. 

- Natūralu. O aš netrykštu noru kalbėti, bet... tai panašu 
į skiepų injekciją. Ne, gal į nemalonesnę procedūrą, pa- 
vyzdžiui, į piktvotės operaciją. Tam tikri dalykai yra neiš- 
vengiami. - Skotas ją perveria savo rusvomis akimis. - Li- 
ze, jei mes susituoksime, vaikų neturėsime. Taškas. Neįsi- 
vaizduoju, ar dabar apie juos galvoji, bet tu kilusi iš gausios 
šeimos ir vieną dieną galbūt užsimanysi, kad erdviame name 

lakstytų būrys mažylių. Žinok, to nebus, jeigu liksi su mani- 
mi. Nenoriu, jog po penkių ar dešimties metų dėbsotum į 
mane iš kito kambario galo ir šauktum: “Mes taip nesitarė- 
me!“ 

Jis supapsi cigarete, pro šnerves išpučia pilkšvų dūmų 
čiurkšles. Veidas mirtinai išblyškęs, akys - milžiniškos. 
Kaip brangakmeniai, lyg užburta pamano Lizė. Pirmą ir 
paskutinį kartą jame mato ne simpatišką (atvirai kalbant, 
Skotas ne itin išvaizdus, nors atitinkamai apšviestoje aplin- 
koje gali atrodyti įspūdingai), o dieviškai patrauklų vyrą, gra- 
žų kaip kai kurios moterys. Vaizdas ir pakeri, ir kažkodėl su- 
kelia siaubą. 

- Lize, aš tave per daug myliu, kad meluočiau. Myliu vi- 
sa širdimi, ar bent jos atitikmeniu, kuris tvinksi krūtinėje. 
Manau, laikui bėgant, tokia visaapimanti meilė moteriai 
tampa našta, bet nieko kito tau pasiūlyti negaliu. Gana grei- 
tai dėl finansų mudviem sukti galvos nereikės, tačiau emo- 
cine prasme aš liksiu vargšas visą gyvenimą. Neilgai trukus 
pinigai ims tekėti srautu, bet nieko daugiau iš manęs nesiti- 
kėk. Neketinu pūsti miglos ar bent šiek tiek prasilenkti su 
tiesa. Tik ne tais žodžiais, kuriuos privalau tau ištarti. - Jis 
atsidūsta ilgesingu, virpančiu balsu ir vieną plaštaką prispau- 
džia prie kaktos vidurio, tarsi galvą būtų pervėręs skausmas. 
Nuleidžia ranką, vėl į ją pažvelgia. - Lize, jokių vaikų. Mes 
negalime jų turėti. Aš negaliu. 

- Skotai, ar tu... ką sako gydytojai... 

- Ne, fizinės problemos manęs nekankina. Klausyk, šir- 
dele. Esmė štai kur. - Jis smiliumi pabaksnoja sau į tarpua- 
kį. - Pamišimas ir Lendonai neatsiejami vienas nuo kito, 
kaip braškės - nuo grietinėlės. Aš turiu omenyje ne Edgaro 
Alano Po istorijas ar Viktorijos epochos romanus apie su- 
paikusias, palėpėse įkalintas tetules. Kalbu apie tikrus, pa- 
vojingus, įgimtus polinkius. 

- Skotai, tu nesi pakvaišęs... - tačiau Lizė atsimena, kaip 
jis išnyra iš tamsos tiesdamas iškruvintą, sumaitotą ranką, 
šnekėdamas triumfuojančiu, palengvėjimo sklidinu balsu. 
Beprotiško palengvėjimo. Atsimena, ką pati galvojo, kai sa- 
vo palaidinuke apvyniojo kraujuotą kumštį: galbūt Skotas 
jai puoselėja karštus jausmus, bet iš dalies jis įsimylėjęs ir 
mirtį. 

- Esu. O taip. Mane aplanko haliucinacijos ir vizijos. Aš 
paprasčiausiai jas užrašau, o žmonės man moka, kad galėtų 
visa tai perskaityti. 

Tie žodžiai taip ją pribloškia (o gal apstulbina mintys 
apie sužalotą ranką, kurią ji stengėsi užmiršti), jog Lizė ne- 
tenka amo. Skotas tvirtina, jog už savo amatą - kai skaito 
paskaitas, visada sako “amatas", o ne “menas", - turėtų būti 
dėkingas haliucinacijoms. Tai beprotystė. 

- Skotai, - galų gale išspaudžia, - rašymas yra tavo dar- 
bas. 

- Tu manai, jog suvoki, kuo užsiimu, bet iš tiesų nepajėgi 
įsisąmoninti, ką reiškia “dingti Tikiuosi, mažoji Lize, kad 
ir neįstengsi. Beje, aš tau neporinsiu visos Lendonų istori- 
jos, nes pats nedaug ką žinau. Patyrinėjau tris kartas, išsi- 
gandau kraujo, kurį aptikau ant sienų, ir užmačių atsisakiau. 
Vaikystėje kraujo prisižiūrėjau - ne tik kitų, bet ir savo. Kai 
buvau mažas, tėtis sakė, kad Lendonus, o prieš juos ir Len- 
dro šeimą, sudarė du tipai: nimpos ir grasūs krekulai. Jei 
priklausai pastariesiems, gyventi lengviau, nes grasų krekulą 
įmanoma išsklaidyti pjūviais. Raižytis privalėjai, antraip 
galėjai patekti į beprotnamį arba kalėjimą. 

- Skotai, tu šneki apie savęs žalojimą? 

Jis trukteli pečiais, lyg tiksliai nežinotų, ką atsakyti. Li- 
zė taip pat neatsikrato dvejonių. Juk mylimąjį ne sykį matė 
nuogą. Skotas turėjo randų, bet nedaug. 

- Apie kruvinąsias jygas? - teiraujasi ji. 

- Aha, teisingai. 

- Tą naktį, kai ranka suskaldei oranžerijos stiklą, bandei 
išsklaidyti grasų krekulą? 

- Mm-hmm, tam tikra prasme. - Jis sutrina nuorūką į žo- 
lę. Neskubėdamas, nukreipęs akis nuo Lizės. - Man sunku 
paaiškinti. Nepamiršk, kaip siaubingai anuomet jaučiausi. 
Tiek daug visko susikau... 

- Man nederėjo tavęs... 

- Ne, leisk man užbaigti. Antrą kartą tam jėgų neturėsiu. 

Ji nuščiūva. 

- Aš prisigėriau, jaučiausi klaikiai ir ilgą laiką nebuvau 
jo išsklaidęs. Privalėjau tai padaryti. Didžiąja dalimi dėl ta- 
vęs. 

Lizė turi seserį, kuri, įkopusi į trečią dešimtį, ne sykį 
kraupiai save žalojo. Priepuoliai Amandos nebekankina, - 
ačiū Dievui, - tačiau randų ji nestokoja. Dauguma vagojo 
dilbius bei šlaunis. 

- Skotai, jeigu tu pjaustaisi, kodėl ant kūno neliko jokių 
žymių? 

Klausimo jis, regis, negirdi. 

- Aną pavasarį, kai jau galvojau, kad jis užsičiaupė am- 
žiams, vėl išgirdau prakeiktą balsą. “Skutai, savo prigimties 
nepakeisi, - kuždėjo jis. - Motin mieliausioji, tavyje teka 
Lendonų kraujas" 

- Kas taip sakė? Kas pradėjo su tavimi šnekėtis? - turbūt 
tėvas arba Polas, suvokė Lizė, ir greičiausiai ne pastarasis. 

- Tėtis. Jis pareiškė: “Skuteri, jei nenori kuoktelėti, iš- 
sklaidyk grasų krekulą. Ir kuo skubiau. Nelauk, kol tas bru- 
das išsiverš per kraštus". Taip ir pasielgiau. Vienur... kitur... 
- Skotas pavaizduoja čekštelėjimus per skruostą bei ranką. - 
Kai tu persiutai... - jis pagūžčioja. - Atsikračiau likučiais. 
Galutinai. Ir man pagerėjo. Žinai, aš verčiau nukraujuosiu 

kaip skerdžiamas meitelis, bet niekada tavęs neįskaudinsiu. 
- Jo veidą perkreipia paniekos išraiška, kurios Lizė anks- 
čiau nematė. - Niekuomet nebūsiu, kaip jis. Mano tėtis. - 
Kone išspjaudamas priduria: - Sušiktas ponas Degiukas. 

Ji tyli. Nedrįsta prabilti. Vargu ar įstengtų. Pirmą kartą 
per daugelį mėnesių mintyse ima spėlioti, kodėl rėžiai ant 
jo kūno nesurandėjo. Juk tai neįmanoma. Jo ranka buvo ne 
šiaip išvagota pjūvių, o sumaitota, galvoja Lizė. 

Tuo tarpu Skotas mažumėlę virpančiais pirštais priside- 
ga eilinę “Herbert Tareyton"' cigaretę. 

- Papasakosiu tau istoriją, - ištaria. - Tik vieną, kuri at- 
spindės konkretaus žmogaus vaikystę. Juk aš gyvenu iš isto- 
rijų, - prideda dirstelėjęs į vingiuojantį dūmelį. - Žvejoju 
jas iš telkinio. Ar apie jį esu tau minėjęs? 

- Taip Skotai. Mes visi iš jo geriame. 

- Aha. Ir į gelmes sumetame savo tinklus. Retsykiais 
narsūs žvejai, pavyzdžiui, iš Ostenų, Dostojevskių, Folkne- 
rių giminės, laivais išplaukia į tolybes, kur plaukioja stam- 
būs laimikiai, bet telkinyje yra ir siurprizų. Jis didesnis ir 
gilesnis, nei atrodo iš pažiūros. Tam tikrais atžvilgiais kei- 
čiasi, ypač sutemus. 

Lizė neatsiliepia. Skotas apkabina jos kaklą. Kažkuriuo 
momentu pirštai nuslysta į prasegtos skrandos užantį ir su- 
ima krūtį. Ne geidulingai, veikiau ieškodami paguodos. 

- Ką gi, metas istorijai. Užsimerk, mažoji Lize. 

Ji paklūsta. Sekundei, sėdėdama po niam niam medžiu, 
nugrimzta į tamsą ir tylą, bet neišsigąsta. Užuodžia mylimo- 
jo kvapą, jaučia ranką, prigludusią prie jos raktikaulio. Pa- 
norėjęs Skotas lengvai galėtų ją uždusinti, tačiau Lizė ir be 
patikinimų žino, kad jis nė už ką jos neskaudintų, bent jau 
ne fiziškai. O taip, skausmą Skotas dar sukels, bet tik savo 
burna, kuri tarška neužsičiaupdama. 

- Ši istorija susideda iš keturių dalių, - taria vyriškis, už 
kurio beveik po mėnesio Lizė ištekės. - Pirmoji vadinasi 
“Skuteris ir suoliukas". 

- Kartą gyveno berniukas, įbaugintas liesutis mažylis, 
vardu Skotas. Tiesa, kai tėtį apsėsdavo grasus krekulas, ku- 
rio nepavykdavo išsklaidyti susipjaustant, į sūnų jis kreipda- 
vosi “Skuteriu" Vieną dieną - bjaurią, beprotišką dieną, - 
berniukas stovėjo aukštoje vietoje, žvelgė žemyn į siaubin- 
gai nutolusią, blizgančią, medinę plynę ir stebėjo, kaip bro- 
lio kraujas 


lėtai sruvena palei lentų plyšį. 

Šok, liepia tėvas. Ne pirmą sykį. Šok, suski, sumautas 
tryzniau. Tučiuojau! 

Tėti, man baisu. Čia per aukštai! 

Nieko panašaus. Ir man nusispjaut, bijai tu ar ne. 
Šok, brudgalvi, antraip pasigailėsi... arba pasigailės ta- 
vo bičiulis. Na, oplia! 

Tėtis trumpam sustingsta tekraipydamas akių obuolius, 
kaip visada, kai jį apsėda grasus krekulas, mažne tiksėdamas 
akimis, galiausiai vėl pasižiūri į trimetį, kuris dreba ant ilgo 
suolo, stovinčio didžiulio, apšiurusio, milijono skersvėjų 
traukomo pastato koridoriuje. Dreba nugara įsirėmęs į tra- 
faretinius rožinės sienos lapus. Pats namas dunkso kaimiš- 
koje vietovėje, kur žmonės nesidomi kitų reikalais. 

Skutai, gali sušukti "op!" Sako, tai padeda. Jei už- 
staugi iš visų plaučių, kai neri iš lėktuvo. 

Skotui praverčia bet kokia pagalba, todėl jis rikteli 
“O000P!"", bet atplėšti kojų nuo suolo ir šokti ant blizgan- 
čių, siaubingai nutolusių grindų vis vien nepajėgia. 

Ooch, brudinas tryzniau. 

Tėtis patraukia Polą į save.Vyresniajam broliui jau šeši, 
veikiai sukaks septyni, jis aukštas, tamsiai geltonais, iš šonų 
pernelyg ilgais plaukais. Polui verkiant reikia užsukti į Mar- 
tensburgą ir apsilankyti pono Baumerio kirpykloje. Ten, ant 
sienos, kybo briedžio ragai, o vitrinoje matyti išblukęs lip- 
dukas su Amerikos vėliava ir užrašu: AŠ TARNAVAU. Tačiau 
Skotas žino, kad artimiausiu metu jie į Martensburgą ne- 
vyks. Kai tėtį užkamuoja grasus krekulas, apie miestą gali- 
ma pamiršti. Jis netgi neina į darbą, į “U. S. Gipsą“", nes da- 
bar atostogauja. 

Polas turi žydras akis, ir Skotas myli jį labiau negu bet 
ką kitą - labiau už save. Šį rytą Polo rankos išraižytos kruvi- 
nais pjūviais. Tėtis vėl čiumpa tą nekenčiamą kišeninį pei- 
liuką, kuris išgėrė galybę jų kraujo, pakelia jį taip, kad ryto 
saulėje sublizga ašmenys. Bildėdamas žemyn laiptais, tėtis 
staugė: Jyga! Jyga! Ei, judu, ateikite čia! Jei jyga skirta 
Polui, jis pjausto Skotą, jeigu jyga apdovanoja pastarąjį, pei- 
lio neišvengia vyresnėlis. Netgi apsėstas grasaus krekulo, 
tėtis suvokia meilės jėgą. 

Šoksi, baily, ar man vėl teks pasidarbuoti ašmenimis? 

Ne, tėti, suspinga Skotas. Tik nereikia jo pjaustyti! Aš 
šoksiu! 

Tuomet pirmyn. Viršutinė jo lūpa atvimpa. Akiduobėse 
ritinėjasi akių obuoliai, tarytum tėvas spoksotų į kampuose 
susispietusius žiūrovus. Galbūt išties žiūri, nes retsykiais 
girdėti, kaip jis šnekasi su nematomais žmonėmis. Skotas su 
broliu juos vadina grasaus krekulo arba kruvinosios jygos 
žmogėkais. 

Ko lauki, Skuteri! Pirmyn, Skutai! Sušuk "Op!" ir 
stryktelėk! Šitoje šeimoje sumautų skystaklynių nebus! 

OOOP, iškriokia Skotas. Nors įsitempdamos suvirpa 

blauzdos, šokti jis neprisiverčia. Išdavikės kojos, išdavikės 
tryznės kojos. Antros progos tėtis nesuteikia. Jis stipriai 
braukia ašmenimis per Polo ranką, ir ant grindų pasrūva 
kraujas. Šiek tiek užtikšta ant brolio šortų bei sportbačių, ta- 
čiau didžiuma nuteka ant grindų. Polas susiraukia, bet nė ne- 
cypteli. Akimis meldžia, kad Skotas paklustų tėvui, burnos 
pražioti nesiruošia. 

“U. S. Džipsum" fabrike (arba “U. S. Gipso“, kaip, sekda- 
mi tėčio pavyzdžiu, jį vadino berniukai) Endrių Lendoną 
bendradarbiai praminė ponu Degtuku. Nūnai jo veidas iški- 
lęs virš Polo, nuo lelektros, kurios laidus jis tvarko darbe, 
žilstantys plaukai styro kuokštais, prašiepti kreivi dantys 
primena moliūgo iš Visų šventųjų nakties vypsnį, akyse tvy- 
ro tuštuma, nes tėtis kažkur dingęs. Jo drabužius dėvi gra- 
sus krekulas arba kruvinoji jyga žibančiomis akimis. 

Jei čia stovėsi, aš nupjausiu jam ausį, paskelbia pada- 
ras įelektrinta tėčio ševeliūra. Jei ir paskui nešoksi, perrė- 
šiu jam gerklę. Man nusišikt. Viskas priklauso nuo tavęs, 
Skuteri, Skuteri, seni Skuteri. Sakai, savo brolį myli? Ko- 
dėl gi verti jį pjaustyti? Kad mane sustabdytum, tau te- 
reikia nušokti nuo sumauto trijų pėdų aukščio suoliuko! 
Na, Polai, ką manai? Ką pasakysi savo skystakiaušiui 
broliukui? 

Tačiau Polas tyli. Tiesiog įsmeigia į Skotą tamsiai mėly- 
nus vyzdžius. Kol kas nežino, jog šiame pragare lindės dar 
du su puse tūkstančio dienų, begalinius septynerius metus. 
Elkis kaip išmanai ir dėl nieko nesuk galvos, byloja Polo 
akys, ir Skoto širdis plyšta iš skausmo. Šokti nuo suolo jį 
pakursto (giliai viduje vis dėlto tiki, jog lekia pasitikti mir- 
ties) ne tėvo grasinimai, o brolio akys, kurios suteikė leidi- 
mą likti vietoje, jeigu jaunėliui per daug baisu. 

Likti ant suolelio, net jei dėl to žus Polas Lendonas. 

Skotas nusileidžia ant kelių, kraujo baloje, ir apsiverkia 
suvokęs, kad išliko gyvas. Po akimirkos stipri tėvo ranka 
meiliai jį apkabina ir pakelia. Tėvo lūpos iš pradžių pabu- 
čiuoja skruostą, tuomet įsispaudžia į burnos kamputį. 

Matai, Skutai, seni Skuteri? Aš žinojau, jog tu suge- 
bėsi. 

Kruvinoji jyga baigta, ir dabar Skotas gali pasirūpinti 
broliu. Tėtis sako, kad jis - narsus kalės vaikelis, sako, kad 
jį myli. Ir triumfo akimirką Skotui neberūpi ant grindų išsi- 
liejęs kraujas. Jis taip pat myli savo pakvaišusį, kruvinąsias 
jygas dalinantį tėtuką, nes tas pagaliau liovėsi pjaustęs Polą. 
Myli, nors ir žino, - netgi būdamas trejų žino, - jog kito kar- 
to ilgai laukti nereikės. 


Skotas nuščiūva, žvilgsniu paieško vyno. Užuot šliukšte- 
lėjęs jo į taurę, geria tiesiai iš kakliuko. 

- Šuolis, aišku, buvo neįspūdingas, - prabyla ir gūžtelė- 
jęs priduria: - Tačiau trejų metų vaikui atrodė kitaip. 

- Viešpatie, - sulemena Lizė. - Ar dažnai jis taip elgdavo- 
si? 

- Neretai. Daugumą epizodų pasistengiau ištrinti iš at- 
minties. Bet to sykio, kai stovėjau ant suolelio, niekada ne- 
užmiršiu. Kaip minėjau, jis atspindi visus kitus. 

- Ar... ar tavo tėvas buvo girtas? 

- Ne, jis beveik negerdavo. Na, Lize, pasiruošusi antrai 
daliai? 

- Vargu, jeigu ji panaši į pirmąją. 

- Nesijaudink. Antroji dalis vadinasi “Polas ir šaunioji 
jyga". Ne, tuojau pasitaisysiu - “Polas ir geriausia jyga". 

Praėjus kelioms dienoms nuo to ryto, kai turėjau nušokti 
nuo suolelio, tėvą iškvietė į darbą. Vos .tik jo pikapas dingo 
iš akiračio, Polas pareiškė, jog trumpam išeis į “Mulio" 
parduotuvę, ir liepė man gražiai elgtis. - Jis nusijuokia ir 
kresteli galvą lyg supratęs, kad paikioja. - Išeis į “Miule- 
rio" parduotuvę, štai kur. Aš tau pasakojau, kaip grįžau į 
Martensburgą, tiesa? Kai bankas iš varžytinių pardavė Len- 
donų namą? Prieš mums susipažįstant? 

- Ne, Skotai. 

Jis sutrinka, sekundę kitą atrodo gąsdinančiai išsiblaš- 
kęs. 

- Ne? 

- Ne. - Dabar ne laikas aiškinti, kad apie savo vaikystę 
jis bemaž nieko nekalbėjo. 

Bemaž? Visiškai nieko. Prašneko tiktai šiandieną, po 
niam niam medžiu. 

- Na... - ištaria Skotas (truputį neryžtingai), - aš sulau- 
kiau laiško iš tėčio banko... Pirmojo žemės ūkio... cha, lyg 
kažkur egzistuotų antras... man pranešė, jog po tiek metų 
Lendonų valdos galų gale bus parduotos aukcione, o man 
teks dalis pajamų. Nusispjoviau ir grįžau į gimtuosius na- 
mus. Pirmą kartą per septynerius metus. Martensburgo vi- 
durinę baigiau šešiolikos. Atlikau galybę testų, gavau popie- 
žiaus palaiminimą... Apie tai tikrai pasakojau. 

- Ne, Skotai. 

Jis nesmagiai nusijuokia. 

- Klysti. Ei, “Krankliai", nedvejokit, pulkit juos ir užka- 
pokit! - Skotas sugargia, vėl nervingai prunkšteli ir nuryja 
didžiulį gurkšnį vyno. Butelis beveik tuščias. - Jei neapsi- 
rinku, namą pasisekė iškišti už septyniasdešimt “gabalų", iš 
kurių man atseikėjo trisdešimt du. Neblogai, a? Taigi prieš 
varžytines pasivažinėjau po Martensburgą ir pamačiau, jog 
parduotuvė tebestovi. Už kokios mylios nuo namų. Jei vai- 

kystėje man būtum pasakiusi, kad iki “Mulio" tėra mylia, aš 
būčiau atrėžęs, jog tu skiedi nesąmones. Krautuvėlės langus 
dengė lentos ir iškaba su išblukusi užrašu PARDUODAMA. 
Ženklas ant stogo išsaugojo ryškesnes spalvas, todėl aš be 
vargo perskaičiau: MIULERIO UNIVERSALINĖ PAR- 
DUOTUVĖ. Tik mes ją vadindavome “Muliu", kaip tėtis, ku- 
ris, pavyzdžiui, “U. S. Styl'* pravardžiavo “Ilgapirščių šutve", 
Pitsburgą - Mėšliaburgu, o... velnias, Lize, aš verkiu? 

- Taip, Skotai, - išgirdo ji savo balsą, ataidintį kažkur iš 
tolumos. 

Griebęs vieną iš popierinių servetėlių, jis nusišluosto 
akis. Nuleidžia ranką šypsodamasis. 

- Polas man liepė gražiai elgtis. Ir aš paklausiau. Kaip 
įprastai. Supranti? 

Lizė linkteli. Tiems, kuriuos myli, tu stengies būti ge- 
ras. Tiems, kuriuos myli, trokšti būti geras, nes žinai, jog 
kartu praleistas laikas - nors ir galybė dienų - teprilygs aki- 
mirkai. 

- Polas grįžo nešinas dviem buteliais “RC kolos". Su- 
mojęs, kad jis ketina paruošti gerą jygą, nušvitau. Man buvo 
liepta eiti į savo kambarį ir ten pasižvalgyti į knygas, kol jis 
viską parengs. Brolis užtruko, o tai reiškė, jog manęs laukė 
ilga šauni jyga. Aš dar labiau apsidžiaugiau. Galiausiai jis 
šūksniu pakvietė mane į virtuvę, kur turėjau pažiūrėti, kas 
guli ant stalo. 

- Ar jis kada kreipėsi į tave Skuteriu? - pasidomi Lizė. 

- Ne, niekuomet. Kai nusigavau į virtuvę, ten jo neradau. 
Polas slėpėsi. Bet aš žinojau, kad jis mane stebi. Ant stalo 
atradau popieriaus skiautę su žodžiu JYGA! Ir nurodymu... 

- Minutėlę, - nutraukia jį Lizė. 

Skotas pakelia antakius. 

- Tau buvo treji... jam - šeši... beveik septyneri... 

- Teisingai. 

- Bet jis sugebėdavo užrašyti mįsles, o /4 ne tik jas per- 
skaitydavai, bet ir įstengdavai atspėti. 

- Ir?.. - išriesti antakiai tarsi klausia, kas čia nuostabaus. 

- Skotai, ar tavo trenktas tėtukas suvokė smurtavęs prieš 
porelę vunderkindų? 

Jis nustebina Lizę atkragindamas galvą ir nusikvatoda- 
mas. 

- Tėčiui mažiausiai tai rūpėjo, - pareiškia. - Verčiau klau- 
sykis, nes toji diena - geriausia, kokią pamenu iš savo vai- 
kystės. Galbūt todėl, kad ji tęsėsi /abai ilgai. Matyt, “U.S. 
Džipsum“" gamykloje kažkas susimovė, ir mano tėvui teko 
darbuotis viršvalandžius. Šiaip ar taip, vieni namuose išbu- 
vome nuo aštuonių ryto iki saulėlydžio... 

- Ir jūsų neprižiūrėjo auklė? 

Skotas neatsiliepia. Tik dėbteli į Lizę, tarytum jai atsisu- 
ko vienas varžtelis. 

- Jokia kaimynė neateidavo patikrinti, kaip jūs laikotės? 

- Artimiausi kaimynai gyveno už keturių mylių. Netoli 
mūsų stovėjo tiktai “Mulio" krautuvėlė. Taip norėjo tėtis. 
Patikėk manimi, tokia padėtis tenkino ir aplinkinius. 

- Gerai, klok antrą dalį. Apie “Skotą ir šauniąją jygą". 

- “Polą ir šauniąją jygą". Nuostabiąją, fantastišką jygą. 
- Atsiminimai, kurie, regis suteikia atsvarą ant suolelio pa- 
tirtam siaubui, jo veide išlygina raukšleles. - Polas turėjo li- 
niuotą sąsiuvinuką, “Denison" užrašų knygelę. Kurdamas jy- 
gos punktus, išdrėksdavo puslapį ir sulankstydavo taip, kad 
jį galėtų suplėšyti į siauras juosteles. Buvo taupus, supranti? 

- Taip. 

- Bet tądien išplėšė du ar net tris puslapius. Įsivaizduoji, 
kokią ilgą jygą parengė? - palaiminga išraiška išdavė tikrąją, 
vaikišką jo esybę. - Skiautelėje, kurią radau ant stalo, per- 
skaičiau JYGA - šitą žodį visuomet rasdavau pirmoje ir pas- 
kutinėje, - o apačioje... 


286 


10 
Po JYGA Polas didžiosiomis raidėmis užrašęs: 
1 AŠ NETOLIESE, TEN, KUR SALDU! 16 


Kol kas įminti mįslės Skotas nebando. Jis žvelgia į skai- 
čių 16, apimtas kūną dilginančio pasitenkinimo. Šešiolika 
punktų! Puikiai žino, jog Polas niekada nesierzina. Jei paža- 
dėjo šešiolika punktų, vadinas, jo laukia penkiolika minklių. 
Ir jeigu Skotas vienos ar kitos neįmins, brolis padės. Iš sa- 
vo slėptuvės užbaubs gąsdinančiu balsu (tėčio balsu, nors 
Skotas tai suvoks tik po daugelio metų, kai pradės rašyti 
šiurpų romaną “Pabėgę iš pragaro"), duos užuominas, kurias 
jaunėlis broliukas supras. Tačiau kuo toliau, tuo rečiau Sko- 
tui reikia tokios pagalbos. Jis sparčiai tobulina savo deduk- 
cinius gebėjimus, tuo tarpu Polas ne ką lėčiau tobulėja mįs- 
lių kūrybos srityje. 

Aš netoliese, ten, kur saldu. 

Skotas apsidairo ir beveik iš karto įbeda žvilgsnį į di- 
džiulę baltą, ant stalo padėtą cukrinę, kurią nušviečia taške- 
liais išmarginta saulės spindulių juosta. Jis užsikabaroja ant 
kėdės ir sukikena išgirdęs Polo maurojimą: Tik neišpilk, 
šmiki! 

Atvožus dangtelį, akiratyje pasirodo dar viena popie- 
riaus skiautė su eiline dailiomis didžiosiomis raidėmis pa- 
rašyta žinute: 


2 AŠ ESU TEN, KUR SU SIŪLŲ RITĖMIS 
ŽAISDAVO KLAIDAS 

Klaidą, katiną, kuris pavasarį netikėtai pradingo, dievino 
abu berniukai, užtat tėtis jo negalėjo pakęsti, nes murklys 
nuolat kniaukdavo užsimanęs ištrūkti laukan arba prašyda- 
mas įleisti vidun. Nė vienas iš brolių nedrįsta išsakyti spė- 
lionių balsu (ir juo /abiau paklausti tėvo), bet numano, jog 
Klaidą sudorojo stambesnis, nuožmesnis padaras negu lapė 
arba kiaunė. Kad ir kaip ten būtų, Skotas gerai žino, kur ka- 
tinas žaisdavo. Nė nežvilgtelėdamas į kraujo dėmes, ruduo- 
jančias po kojomis, ir siaubingąjį suolelį (na, nebent kartą), 
jis skuodžia koridoriumi į užpakalinio kiemo verandą. Ten 
kėpso milžiniška kauburiuota sofa, kuri, jei ant jos prisėdi, 
išskiria keistus kvapus. Atsiduoda susvilusiais bezdalais, 
sykį pastebėjo Polas, ir Skotas gageno, kol prisisiusiojo. 
(Pamatęs šlapias kelnaites, tėtis perpyktų, bet jis, laimei, 
buvo darbe.) Išsitiesęs ant tos sofos, Klaidas letenomis 
siekdavo siūlų ričių, kurias virš jo siūbuodavo berniukai - 
žvelgiant į sieną susidarydavo įspūdis, jog milžiniškas kati- 
no šešėlis boksuojasi. Skotas ant jos užsiropščia, atsiklau- 
pia ir ima kilnoti gumuliuotas pagalvėles, kol aptinka trečią 
skiautę, trečią jygos punktą, nusiunčiantį... 

Kur mįslė siunčia Skotą, neturi jokios reikšmės. Svar- 
biausia, kad jis gali mėgautis neapsakomai ilga diena. Saulei 
pamažu kylant į bedugnes, giedras dausas, du berniukai kiau- 
rą rytą bėgioja lauke ir po sukežusį, kaimiškos vietovės gū- 
dumoje iškilusį namą. Tai paprasta istorija apie šūksnius, 
juoką, kiemo dulkes ir kojines, nuolat smunkančias iki mur- 
zinų kulkšnių; apie vaikus, kurie taip pasineria į žaidimą, 
kad, užuot bėgę į tualetą, išsičiurškia ant erškėtrožių, vešan- 
čių pietinėje pastato pusėje; apie mažą, ką tik iš sauskelnių 
išaugusį berniuką, kuris renka skiautes su mįslėmis - nuo 
kopėčių, vedančių į daržinės aukštą, iš po prieangio laipte- 
lių, iš po “Meitag" skalbimo mašinos, išmestos į kiemą, iš 
po akmens, pūpsančio greta išdžiūvusio šulinio (Tik ne- 

įkrisk, snargliau, baubia tėčio balsas, atsklindantis nuo pik- 
tžolių, kurios želia šalia pūdymui palikto pupų lauko.) Štai, 
ką Skotas pagaliau atranda: 


15 Aš SLEPOS PO TAVO SAPNAIS 


Slepiuosi po tavo sapnais, mąsto jis. Slepiuosi po ta- 
vo sapnais... kurgi toji vieta? 

Reikia pagalbos, snargliuk, susniaukroja gąsdinantis 
balsas. Aš jau išalkęs. 

Skotas irgi neatsisakytų užkąsti. Jis ieškojo jygos punk- 
tų ištisas valandas, kol įsidienojo, bet prašo dar minutės. 
Šiurpus tėčio tonas praneša, kad jam lieka trisdešimt sekun- 
džių. 

Slepiuosi po tavo sapnais... slepiuosi po tavo sap- 
nais... 

Kol kas jis nepasirengęs analizuoti pasąmoningų vaizdi- 
nių arba savo id, bet jau pradeda mąstyti metaforomis, ir ne- 
trukus atsakymas blyksteli galvoje, kaip akis kutenantis, 
smagus saulės zuikutis. Skotas nudriuokia laiptais taip grei- 
tai, kiek leidžia trumputės trimečio kojos - nuo įdegusios, 
purvinos kaktos atkrenta plaukai. Įlėkęs į jųdviejų su Polu 
kambarį pripuola prie savo lovos ir kilsteli pagalvę. Na, ži- 
noma, štai ir “RC kolos" butelis (didelis!) kartu su paskuti- 
ne popieriaus juostele, kurios žinutė, kaip įprastai, skelbia: 


16 JYGAI!I PABAIGAI 


Jis griebia butelį, pergalingai, kaip gerokai vėliau stver- 
damas tą sidabrinį kastuvą, ir apsisuka. Pro tarpdurį įžengia 
Polas, laikantis savąją “RC kolą" ir atidarytuvą, kurį paėmė 
iš virtuvės stalo stalčiaus. 

Neblogai, Skotuk. Šiek tiek užtrukai, bet tikslą pasiekei. 

Skoto brolis atidaro abu butelius, ir jie susidaužia ilgais 
kakliukais. Anot Polo, tokiu momentu derėtų sugalvoti norą. 

Ko tu norėtum, Skotai? 

Kad vasarą atvažiuotų bibliobusas. O tu? 

Brolis ramiai į jį pažvelgia. Neilgai trukus nusileis į vir- 
tuvę, porą riekelių suteps riešutų sviestu ir džemu, iš veran- 
dos, kur kadaise miegodavo bei išdykaudavo triukšmingas 
(savo nelaimei) naminis gyvūnėlis, pasiėmęs kėdutę, idant 
sandėliuke, nuo viršutinės lentynos, galėtų nukelti “Šed" 
marmelado stiklainį. Tačiau dabar jis sako 

Skotas nutyla. Dirsteli į vyno butelį, bet šis tuščias. Jie- 
du nusimetė skrandas, nes po niam niam medžiu kaip rei- 
kiant įšilę. Ne, veikiau karšta ir tvanku. Lizei dingteli: gan 
greit teks iš čia nešdintis, antraip mus užgrius aptirpęs, 
šakas slegiantis sniegas. 

Sėdėdama savoje virtuvėje, akimis varstydama “Elnio ra- 
gų" valgiaraštį, Lizė pagalvojo: Iš savo smegeninės man 
reikėtų išvyti prakeiktus atsiminimus, nes, jei to nepada- 
rysiu, mane užgrius šis tas sunkesnio negu sniegas. 

Bet argi ne to siekė Skotas? Argi ne tai planavo? Argi ne- 
norėjo, jog jygos paieška suteiktų jai galimybę “laikytis", 
kaip pats pasakytų? 

Man baisu. Aš pernelyg priartėjau... 

Prie ko? Prie ko priartėjau? 

- Ša, - sušnibždėjo Lizė ir pasipurtė lyg nuo šalto vėjo, 
galbūt atūžusio nuo pat Jelounaifo, dvelktelėjimo. Kita ver- 

tus, drebulį galėjo sukelti mintis, kad jos sąmonė bei širdis 
savotiškai suskilusios. - Ne, dar truputį. 

Tai pavojinga. Pavojinga, mažoji Lize. 

Ji nė kiek tuo neabejojo. Pro purpurinės uždangos sky- 
lutes jau dabar matė tviskančius tiesos trupinius. Girdėjo 
balsus, kuždančius, jog ne be priežasties negalima žiūrėti į 
veidrodžius, jei tam nėra būtinybės (ypač sutemus ir, žino- 
ma, vidurnaktį), ir valgyti vaisius po saulėlydžio arba juos 
liesti nuo dvyliktos nakties iki šešių ryto. Tos pačios prie- 
žasties, dėl kurios numirėlius reikėjo palikti ramybėje. 

Bet Lizė nenorėjo pasitraukti iš po niam niam medžio. 
Dar ne. 

Nenorėjo palikti jo. 

Skotas, vos trejų metų vaikis, užsigeidė bibliomobilio. 
O Polas? Koks buvo Polo 

- Skotai, koks buvo tavo brolio noras? - klausia ji. 

- Polas pasakė: “Aš trokštu, kad tėtis žūtų darbe. Kad jį 
mirtinai nukratytų lelektra“. 

Amo netekusios Lizės veide atsispindi siaubas bei užuo- 
jauta. 

Staiga Skotas ima krauti daiktus į kuprinę. 

- Keliaukime, kol neiškepėme, - pasiūlo. - Galvojau, jog 
sugebėsiu tau atskleisti daugiau, bet negaliu. Tik nesakyk, 
kad aš ne toks kaip mano senis. Esmė ta, jog šios savybės 
įgimtos visai mano šeimai. 

- Ir Polui? 

- Nežinau, ar dar pajėgsiu apie jį šnekėti. 

- Tiek to, žygiuojame atgal. Prigulsime ant lovos ir nu- 
snūsime. Vėliau gal sulipdysime senį besmegenį. 

Palaimingo dėkingumo žvilgsnis, kuriuo Skotas apdova- 
noja mylimąją, priverčia ją susigėsti, nes Lizei magėjo už- 
baigti pokalbį - išgirdo užtektinai. Kitaip tariant, ji pašiurpu- 
si. Bet smalsumo atsikratyti negali. Nujaučia, koks būtų pa- 
sakojimo tęsinys. Netgi mano, jog įstengtų pati jį užbaigti. 
Tik iš pradžių nori paklausti. 

- Skotai, kai tą rytą tavo brolis išėjo nupirkti “RC kolos" 
butelių... šauniosios jygos prizus... 

Jis linkteli išsišiepęs. 

- Nuostabiosios jygos. 

- Mm-hmm. Kai jis užsuko į parduotuvę... į “Mulį"... ne- 
gi niekas neatkreipė dėmesio, kad šešiametis išraižytas pjū- 
viais? Net jeigu tie aplipdyti pleistrais? 

Nustojęs knebinėti kuprinės sagtis, Skotas rimtai į ją pa- 
jo oda blyški - kone kaip lavono. 

- Lendonai pasižymi gebėjimu sparčiai gyti, - atsako. - 
Argi to neminėjau? 

- Minėjai, - sulinksi Lizė, bet neatlyžta, nors ir apimta 
baimės. - Septyneri metai... - prataria. 

- Aha, septyneri. - Skotas spokso į ją, kuprinę pasidėjęs 
tarp kelių, akimis teiraujasi, ką dar Lizei knieti sužinoti. Ką 
ji išdrįs paklausti? 

- Žodžiu, Polui buvo trylika, kai jis mirė? 

- Taip. - Balsas skamba ramiai, bet dabar veidas baltas it 
sniegas, nuo kaktos sruvena prakaitas, kuris sudrėkino plau- 
kus. - Beveik keturiolika. 

- Ir tavo tėvas... jį papjovė? 

- Ne, - lygiai taip pat šaltai atsiliepia Skotas. - Paleido 
kulką iš 30-06 kalibro šautuvo. Rūsyje. Bet Lize, viskas ne 
taip, kaip tau atrodo. 

Išvertus į normalią kalbą, Endrius Lendonas užmušė sū- 
nų ne užvaldytas įniršio, o šaltakraujiškai. Štai, ką ji mano 
sėdėdama po niam niam medžiu, neabejodama, jog trečia 

sužadėtinio istorijos dalis vadintųsi “Šventojo vyresniojo 
brolio žmogžudystė". 

Ša, Lize, ša, mažoji Lize, liepė ji sau virtuvėje siaubin- 
gai išsigandusi. Ne vien todėl, kad susidarė neteisingą vaiz- 
dą apie Polo Lendono mirtį. Klaiką kėlė pavėluotas suvoki- 
mas, jog kas padaryta, to neatitaisysi. Ir su tais dalykais, ku- 
riuos iškrapštai iš atminties gilumos, kažkaip teks susigy- 
venti. 

Net jeigu jie susiję su beprotyste. 

- Man nebūtina prisiminti, - sumurmėjo Lizė, glamžy- 
dama “Elnio ragų" valgiaraštį. - Man nebūtina, nebūtina, 
nebūtina prikelti mirusiųjų. Tokios velnioniškos, mėšlinos 
nesąmonės nenutinka, nes viskas 

- Viskas ne taip, kaip tau atrodo. 

Kad ir kaip Lizė myli Skotą Lendoną, ji nesijaučia su- 
varžyta gąsdinančios sužadėtinio praeities ir šiuo momentu 
vis dėlto galvoja numananti, ką jis patyrė. 

- O tau buvo dešimt, kai tėvas?.. 

- Taip. 

Vos dešimt mietų, kai tėvas sudorojo mylimą brolį. Kai 
tėvas nužudė mylimą brolį. Ketvirtoji istorijos dalis, žino- 
ma, pateiks neišvengiamą, tragišką pabaigą. Jai dėl to nekyla 
nė menkiausių abejonių. Na, ir kas, kad Skotas tebuvo sulau- 
kęs dešimties. Juk daugeliu atžvilgių jis turėjo teisę vadintis 
vunderkindu. 

- Ir tu jį užmušei? Savo tėvą? 

Skotas nuleidžia galvą. Veidas pasislepia po kadaruojan- 
čiomis ilgokų plaukų sruogomis. Iš už tamsios uždangos 
ūmai atsklinda gokčiojimas. Šį pakeičia tyla, bet Lizė mato, 
kaip kilnojasi mylimojo krūtinė, jam mėginant pripažinti 
tiesą. 

- Kol tėtis miegojo, suvariau jam į galvą kirtiklį, paskui 
nustūmiau į išdžiūvusį šulinį - pavasarį, per šlapdribą. Lau- 
kan jį ištempiau už kojų. Pabandžiau nuvilkti ten, kur palai- 
dotas Polas, tačiau nypajiegiau. Vis banžiau ir banžiau, bet 
tėtis nejudiejo. Guliejo kaip akmuo. Todėl buvau priverstas 
nustumti jį į šulinį. Gal iki šiol ten drybso, nors, kai bankas 
nusprendė parduoti fermą iš varžytinių aš... Lize... aš... aš... 
persigandau... 

Skotas aklai ištiesia rankas pirmyn. Ko gero, būtų prara- 
dęs pusiausvyrą ir nuvirtęs, jeigu priešais nestovėtų Lizė. Ta- 
čiau iš savo vietos ji niekur nepasitraukė, ir po sekundės 
jie... 

Jie atsiduria... 

Jie kažkaip atsiduria... 

- Ne! - sumaurojo Lizė, mažne į vamzdelį susuktą valgia- 
raštį šveitė atgal į kedrinę skrynią, su trenksmu užvožė 
dangtį. Deja, ji nužengė per toli ir atgal grįžti negalėjo. 

Neaišku kaip, bet jiedu persikelia už kupolo ribų, į pū- 
gos glėbį. 

Lizė jį apkabina po niam niam medžiu, ir kitą sekundę 
(Numygo! Jyga!) 
suvokia, kad juos supa sniego šuorai. 

Lizė užsimerkė. Priešais, ant stalo, tebedunksojo kedri- 
nė skrynelė. Rytinį langą pervėrę saulės spinduliai veržėsi 
po jos vokais, tamsą pavertė sodriai raudona burokėlių sriu- 
ba, kuri liulėjo sulig kiekvienu pernelyg sparčiai plakančios 
širdies tvinksniu. 

Na, gerai, mąstė ji, šiam atsiminimui pavyko prasmuk- 
ti į sąmonę. Kaip nors ištversiu. Jis manęs nenuvarys į 
kapus. 

Vis banžiau ir banžiau. 

Atsimerkusi Lizė nukreipė akis į skrynią, kurią taip 
kruopščiai išnaršė. Mintyse išgirdo Skotą, persakantį savo 
tėvo žodžius: Lendonus, o prieš juos ir Lendro šeimą, su- 
darė du tipai: nimpos ir grasūs krekulai. Pastarieji, be ki- 
tų manijų, turėjo polinkį žudyti. O nimpos? Anuomet jis pa- 
aiškino, kad nimpoms priklausė katatonikai, tokie kaip 
Amanda. 

- Skotai, jei tu panūdai išgelbėti Mendę, - murmtelėjo 
Lizė, - tavo sumanymas neišdegs. Aš myliu savo seserį, bet 
ne taip stipriai. Į tą... pragarą... grįžčiau dėl tavęs, bet ne 
dėl jos ar kurio nors kito. 

Svetainę pervėrė telefono skambutis. Ji pašoko lyg įgel- 
ta ir suspigo. 

IX. LIZĖ IR JUODASIS INKUNKŲ PRINCAS 
(MEILES PAREIGA) 


Jeigu Lizė ir kalbėjo nesavu balsu, Darla nieko nepaste- 
bėjo. Ji jautėsi pernelyg prasikaltusi. Ir per daug laiminga. 
Kanta prižadėjo grįžti iš Bostono ir “padėti prižiūrėti Men- 
dę". Tarytum galėtų. Tarytum kas nors galėtų, įskaitant 
Hju Albernesą ir visą “Žaliosios vejos" personalą, pagal- 
vojo Lizė, besiklausydama Darlos tarškėjimo. 

Tu galėtum, suniurnėjo Skotas, kaip visada tariantis 
paskutinį žodį. Jo nesustabdė net mirtis. Tu galėtum, širde- 
le. 

- ...pati taip nusprendė, - tikino Darla. 

- Mm-hmm. - Akivaizdu, kad Kanda iki šiol mėgautųsi 
išvyka su vyru, nežinodama, kas nutiko Amandai, jeigu Darla 
nebūtų pajutusi poreikio jai paskambinti (įsikišti į svetimus 
reikalus, kaip sakoma), tačiau Lizė nutylėjo, nes dabar vi- 
siškai netroško įsivelti į kivirčą. Labiau norėjo prakeiktą 
skrynią nukišti atgal po “mein gott lova" ir pasistengti už- 
miršti, kad ji išvis egzistavo. Bešnekant su seserimi, jai į 
galvą dingtelėjo vienas iš senų Skoto dėsnių: kuo sunkiau 
sekasi atplėšti paketą, tuo menkiau tave sudomina jo turi- 
nys. Šį pastebėjimą, aišku, įmanoma pritaikyti ir pradingu- 
siems daiktams - pavyzdžiui, kedrinėms skrynioms. 

- Ji atskrenda į Portlendo oro uostą šiek tiek po vidur- 
dienio. Sakė, kad išsinuomos mašiną, bet aš prižadėjau ją 
pasiimti. - Darla giliai įkvėpė besirengdama paskutinei tira- 

dai. - Jei nori, Lize, atvažiuok ir tu. Pavalgytume “Pūgoje" - 
tik mes, mergaitės, kaip senais gerais laikais. Vėliau užsuk- 
tume pas Amandą. 

Įdomu, apie kokius senus gerus laikus kalbi, mintyse 
nusivaipė Lizė. Tuos, kai tampydavai mano plaukus ar kai 
Kanta mane vaikydavosi pravardžiuodama panelyte Be- 
pape? Balsu ji atsiliepė: 

- Prisijungsiu, jei galėsiu. Pirmiausia turiu užbaigti vie- 
ną darbą... 

- Vėl kepi? - prisipažinus, kad pakurstė Kantai kaltės 
jausmą ir taip atviliojo atgal į šiaurę, Darlą apėmė šelmiška 
nuotaika. 

- Ne, Skoto rankraščius ketinau perduoti į atitinkamas 
rankas. - Tam tikra prasme ji sakė tiesą. Kad ir kaip užsibaig- 
tų konfliktas su Dūliu/Makulu, Lizė norėjo ištuštinti vyro 
studiją. Užteks švaistyti laiką. Visi raštai turbūt keliaus į 
Pitsburgą, kur jiems ir vieta, su sąlyga, jog šio turto nė pirš- 
tu nepalies jos bičiulis profesorius. Lai Vudbrudas pasika- 
ria. 

- O... - neva supratingai atsiliepė Darla, - tokiu atveju... 

- Prisijungsiu prie jūsų, jei galėsiu, - pakartojo Lizė. - 
Jei ne, pasimatysime popiet, “Žaliojoje vejoje“. 

Pasitenkinusi atsakymu, Darla informavo, kada tiksliai 
atskrenda Kanta, ir Lizė klusniai užsirašė valandą bei reiso 
numerį. Po velnių, galbūt ji ir nulėks į Portlendo oro uostą. 
Bent jau ištrūks iš namų - tolyn nuo telefono, kedrinės 
skrynios ir prisiminimų, kurie, rodės, pakibo virš galvos ta- 
rytum išpurtusios pinjatos turinys. 

Jai nespėjus susivokti, į galvą atklydo dar viena mintis: 
Ei, tu neišnirai iš po gluosnio šakų. Jis į tave įsikibo... 

- NE! - riktelėjo Lizė ir kumščiu tvojo per stalą. Nuo 
šūksnio kūnas nuėjo pagaugais, bet jis padėjo iš sąmonės iš- 

ginti pavojingų prisiminimų virtinę. Bėda ta, kad jie veikiau- 
siai sugrįš. 

Kedrinę skrynelę ji nudelbė baugščiu žvilgsniu, kokį 
moteris įsmeigtų į mylimą šunį, be jokios aiškios priežas- 
ties įkandusį į ranką. Tau metas atgal po lova, pamanė Lizė. 
Atgal po “mein gott lova" o kas toliau? 

- Jyga-pabaiga, štai kas, - tarė, paėmė skrynią, atsargiai, 
tarsi šioje slypėtų lengvai dūžtantys daiktai arba sprogme- 
nys, išėjo į kiemą ir nukulniavo link daržinės. 

Jos kabineto durys buvo atviros. Daržinės grindis nu- 
tvieskė žibinto švytėjimas, plūstantis pro stačiakampę ert- 
mę. Paskutinį sykį, kai čia lankėsi, Lizė apleido kambarėlį 
kvatodama. Bet dabar neįstengė prisiminti, ar duris uždarė. 
Lemputę, atrodo, išjungė. Kita vertus, ne taip seniai buvo 
visiškai tikra, kad kedrinė gerosios mamulės skrynia dunk- 
sojo palėpėje, ar ne? Gal čia užsuko vienas iš šerifo pava- 
duotojų, kuris ir paliko įjungtą šviesą? Taip, greičiausiai. 
Visai įmanoma. 

Prie krūtinės it ginklą spausdama skrynelę, ji priartėjo 
prie tarpdurio ir žvilgtelėjo į kabinetą. Šis pasirodė besąs 
tuščias, bet... 

Lizė be jokių sąmoningų pastangų vieną akį nukreipė į 
durų ir šoninės sienos kertę. “Zakas Makulas“ ten nestovė- 
jo. Tiksliau sakant, patalpoje nebuvo nė gyvos dvasios. Antrą 
sykį nužvelgusi kambarį ji pamatė, jog autoatsakiklio ekra- 
nėlyje vėl žvilga ryškiai raudonas vienetukas. Lizė žengė 
per slenkstį pasikišusi skrynią po pažastimi ir įjungė atsa- 
kiklį. Po akimirkos iš garsiakalbio prabilo ramus Džimo 
Dūlio balsas: 

- Poniut, man rodos, mes tarėmės, kad įvykdysite mano 
prašymą dar vakar, iki aštuntos valandos. Bet dabar jūsų na- 
mus supa farai. Aiškiai nesuvokiate, koks rimtas šis reikalas. 
Keista, jog negyvas katinas pašto dėžutėje neatvedė jūsų į 
protą. - Pauzė. Priblokšta Lizė įbedė akis į aparatą. Aš gir- 
džiu, kaip jis alsuoja, pagalvojo. - Iki pasimatymo, poniut. 

- Atsiknisk, brudo gare, - iškošė ji. 

- Vaje, poniut, kaip nedabai - tai yra negražiai - kalbate, 
- ištarė Džimas Dūlis, ir tuo momentu Lizei pasidingojo, 
tarsi į jos burnojimą sureagavo autoatsakiklis. Tik po se- 
kundės suvokė, jog balsas priklausė kitam Dūlio variantui, iš 
kūno bei kraujo, ir jis sklido iš užnugario. Atsisukant Lizę 
Lendon vėl apėmė jausmas, kad ji sapnuoja. 


Niekuo neįsidėmėtina nekviesto svečio išvaizda ją nuvy- 
lė. Nors vyrukas stovėjo kambarėlio, taip ir netapūsio jos 
kabinetu, tarpduryje, vienoje rankoje laikė pistoletą (kitoje 
gniaužė paketą primenantį priešpiečių maišelį), vargu ar per 
liudytojo akistatą Lizė pajėgtų jį atpažinti, jei tiktai kiti vy- 
rai irgi būtų lieso kūno sudėjimo, vilkėtų chaki spalvos dar- 
binius marškinius, viršugalvius slėptų po beisbolo kepurai- 
tėmis su “Ruonių" komandos emblema. Prakaulaus veido 
raukšlės nevagojo, akiduobėse spindėjo skaisčiai mėlynos 
akys - kitaip tariant, Dūlis atrodė kaip milijonas kitų jankių, 
jau nekalbant apie šešis ar septynis milijonus prasčiokų iš 
pietinių rajonų. Jo ūgis siekė šešias pėdas*, gal truputį ma- 
žiau. Iš po apvalaus kepurės snapelio kyšojo niekuo nėišsi- 
skiriančios rusvos spalvos sruoga. 

*Maždaug 183 cm. 

Lizė įsispitrijo į juodas ginklo žiotis ir pajuto, kad ją ap- 
leidžia jėgos. Tai ne pigus 22 kalibro žaisliukas, o rimta, au- 
tomatinė (bent ji manė, kad automatinė), šaudyklė, kuri krū- 
tinėje pragręžtų didžiulę skylę. Jai teko įsiremti į stalą. Jei 
šis nebūtų čia stovėjęs, Lizė garantuotai būtų susmukusi ant 
grindų. Vieną ilgą užsitęsusią sekundę ji neabejojo, jog pri- 
sišlapins į kelnaites, tačiau pūslę šiaip taip įstengė suvaldy- 
ti. Kuriam laikui. 

- Imkite, ką norite, - išspaudė ji pro lūpas, nutirpusias 
lyg po novokaino dozės. - Imkite viską. 

- Poniut, žygiuokite laiptais į antrą aukštą. Pašnekėsime 
viršuje. 

Vien nuo minties, kad su tuo žmogumi reikės būti Skoto 
studijoje, Lizę užvaldė siaubas ir pasibjaurėjimas. 

- Ne. Pasiimkite rankraščius ir išeikite. Palikite mane 
vieną. 

Dūlis nenuleido nuo jos kantraus žvilgsnio. Iš pažiūros 
kokių trisdešimt penkerių metų vyriškis. Bet akių kampu- 
čiuose išsiskleidusios mažutės raukšlelių vėduoklės bylo- 
jo, kad jam mažiausiai keturiasdešimt. 

- Pirmyn, poniut, į antrą aukštą. Nebent pageidaujate 
kopti vilkdama peršautą pėdą. Kol šnekėsime apie reikaliu- 
kus, jums velniškai skaudės. Pėdoje netrūksta kaulų ir saus- 
gyslių. 

- Jūs ne... jūs neišdrįsite... triukšmas... - sulig kiekvienu 
žodžiu jos balsas slopo ir tolo, tarytum būtų persisvėręs per 
traukinio, kuris pajuda iš stoties, langą ir šaukęs sudie. Atia 
atia, mažoji Lize, balsui metas iškeliauti, netrukus tu liksi 
bežadė. 

- O, triukšmas manęs nejaudina, - pralinksmėjęs atsakė 
Dūlis. - Kaimynų namuose nėra - turbūt išvykę į darbą, - fa- 
ras kažkur pasišalino. - Jo šypsena išblėso, priešingai nuo 
pakilios nuotaikos. - Ei, jūs visa papilkėjusi. Turbūt velniškai 

sukrėčiau. Kaip matau, poniut, tuojau atsijungsite. Na, išva- 
duotumėte mane nuo rūpesčių. 

- Liaukitės... liaukitės mane vadinęs... - poniut, norėjo 
užbaigti Lizė, tačiau pajuto, kad ją apgaubia tamsos sparnai. 
Kol vaizdas prieš akis galutinai neaptemo, ji spėjo pastebė- 
ti, kaip Dūlis už diržo užsikišo pistoletą (išsisprogdink 
kiaušus, lyg per miglą pagalvojo, būk toks malonus) ir nėrė 
į priekį. Lizė apalpo, taip ir nesužinojusi, ar neprašytam 
svečiui pavyko ją sugauti. 

Veidą suvilgė drėgmė, ir iš pradžių Lizei pasirodė, kad ją 
laižo šuo - galbūt Luiza. Bet Lu, kolių veislės kalė, gyveno 
Debušerų namuose, Lisbon Folse, senais senais laikais. Jie- 
du su Skotu šunų nelaikė, gal dėl tos pačios priežasties, dėl 
kurios neturėjo vaikų, nes ir vieni, ir kiti derėjo tarpusavyje 
kaip riešutų sviestas su džemu, kaip braškės su grieti... 

Pirmyn, poniut, į antrą aukštą... nebent pageidaujate 
kopti vilkdama peršautą pėdą. 

Sąmonėje nuskambėję žodžiai akimoju privertė atsipei- 
kėti. Lizė praplėšė vokus ir išvydo Dūlį, tupintį priešais su 
drėgna pašluoste rankoje, spoksantį žydromis akimis. Ji pa- 
bandė nukreipti žvilgsnį į šalį. Jau buvo besukanti galvą, kai 
pasigirdo metalinis žvangėjimas, o į petį kažkas skausmin- 
gai įsirėžė. 

- Oi! 

- Nejudėkite, ir jūs nesusižalosite, - tarstelėjo Dūlis ma- 
loniu balsu, lyg manydamas, kad šiomis aplinkybėmis jo 
komentaras skambėjo visiškai natūraliai. Matyt, panašiai 
galvotų visi puspročiai. 

Iš grotuvo, kuris dievai žino kiek laiko neveikė, veikiau- 
siai nuo 2004-ųjų balandžio ar gegužės, kai Skotas rašė sa- 
vo studijoje, vilnijo daina. “Veimoro bliuzas". Bet ne senio 
Henko originalas, o kažkieno perdirbinys - gal “The Cric- 
kets"'. Ne kurtinamai garsiai, kaip Skoto laikais, bet ir ne ty- 
liai. Ji numanė, 

(pajusite skausmą ten) 

kodėl ponas Džimas “Zakas Makūlas“ Dūlis įjungė gro- 
tuvą. Nenorėjo 

(kur berniukams per mokyklos šokius neleisdavote 
prisiliesti) 

apie tai mąstyti - šią akimirką labiausiai geidė vėl nu- 
leipti, - tačiau įkyri mintis galvos neapleido. “Sąmonė - 
kaip beždžionė“, sakydavo Skotas, ir Lizė, netgi dabar, sėdė- 
dama baro nišoje, po kriaukle, prie kurios vamzdžio antran- 
kiais buvo prirakintas vienas riešas, atminė, iš kur jis traukė 
tuos žodžius: iš Roberto Stouno romano “Kariai - šunys“. 

Atsistok priešais klasę, mažoji Lize. Jei tik, žinoma, 
gali paeiti. 

- Argi ne žavinga daina, a? - paklausė Dūlis, įsitaisęs ni- 
šos tarpduryje, patogiai sukryžiavęs kojas, tarp jų pasidėjęs 
rudą, popierinį priešpiečių maišelį. Pistoletas gulėjo ant 
grindų, greta dešiniosios rankos. - Ir kokie teisingi žodžiai. 
- Patylėjęs nuoširdžiai pridūrė: - Žinot, jums pasisekė, kad 
apalpote. - Jo balse Lizė išgirdo pietietišką tarseną, bet ne 
rėžiančią ausį, kaip seilėto avigalvio iš Nešvilio akcentas: 
žynot... jū-ūms pasysiek... 

Iš maišiuko Dūlis ištraukė kvortos talpos majonezo 
stiklainį su nenuplėštu “Helman" lipduku. Tarp stiklinių sie- 
nelių, skaidriame skystyje, mirko baltas skudurėlis. 

- Chloroformas, - paskelbė išdidžiai, kaip Smailis Flan- 
dersas, porindamas apie sumedžiotą briedį. - Vienas vyrukas 
paaiškino, kaip juo naudotis, bet įspėjo, jog šio skystimėlio 

lengva perdozuoti. Geriausiu atveju, poniut, būtumėte atsi- 
peikėjusi su plyštančia makaule. Bet aš nujaučiau, kad į dar- 
žinės pastogę laisva valia nerepečkosite. 

Jis pakreipė pirštą it pistoleto vamzdį ir nusivaipė. Per 
grotuvo garsiakalbį Dvaitas Jokamas užtraukė “Už tūkstan- 
čio mylių, pasaulio pakrašty“. Regis, Dūlis aptiko kompak- 
tinį diską, į kurį Skotas įrašė kantri dainų rinkinuką. 

- Pone Dūli, ar galiu atsigerti vandens? 

- Ką? O, žinoma! Perdžiūvo burna? Taip nutinka, kai 
žmogus išgyvena sukrėtimą. - Jis atsistojo palikęs ginklą 
savo vietoje - Lizė tikriausiai vis vien nebūtų pasiekusi pis- 
toleto, net ir įsirėžusi tiek, kiek leistų antrankių grandinė... 
be to, jei mėginimą lydėtų nesėkmė, įkalintojas jos nepa- 
glostytų. 

Dūlis atsuko čiaupą. Vamzdžiai ėmė pukšėti ir garga- 
liuoti. Po sekundės kitos į kriauklę ištryško vanduo. Taip, 
šaudyklė nepasiekiama, užtat vyruko paslėpsniai - tiesiai 
virš galvos, vos už pėdos. O prirakinta tik viena jos ranka. 

Tarsi perskaitęs Lizės mintis, jis tarė: 

- Jei norite, galite barkštelėti mano riešutėliais. Bet aš 
aviu “Dok Martens" aulinius, o jūs rankose ničnieko neturit. 
- “Ničnieko" Dūlis ištarė beveik be balsių, kaip “nšnik". - 
Elkitės protingai, poniut, ir apsiribokit šaltu gėrimu. Iš šito 
čiaupo vanduo seniai netekėjo, bet jis netrukus praskaidrės. 

- Praskalaukite stiklinę, - kimiu, beveik lūžtančiu balsu 
paprašė Lizė. - Iš jos irgi seniai niekas negėrė. 

- Klausau, bus atlikta. - Tikras mandagumo įsikūnijimas. 
Kaip bet kuris vietinio miestelio gyventojas. Kaip, pavyz- 
džiui, jos tėvukas. Aišku, Dūlis priminė ir Gerdą Aleną Kou- 
lą, autentiškąjį 51-50 vaikį*. Mažai trūko, kad Lizė vis dėl- 
to būtų sugniaužusi jo kiaušinius. Vien todėl, jog, prakeikto 


*Užuomina į Polo Markso apsakymo “51-50" veikėją, policijos detektyvą žudiką. 


303 


šunsnukio pastangomis, atsidūrė tokioje padėtyje. Jai vos 
pasisekė susitvardyti. 

Dūlis pasilenkė, ištiesė vieną iš sunkiųjų “Voterford" 
stiklinių, per tris ketvirčius pripildytą ne itin skaidriu, bet 
pakankamai švariu (iš pažiūros nepaprastai gardžiu) vande- 
niu, kad jį būtų galima gerti. 

- Tik nesikarščiuokit, - meiliai perspėjo vyrukas. - Pa- 
duosiu jums stiklą, bet jeigu jį mesite į mane, sulaužysiu jū- 
sų kulkšnį. Jei pataikysite, sutrėkšiu jas abi. Ir visai nesvar- 
bu, praliesite jūs kraują ar ne. Aš kalbu rimtai, aišku? 

Ji linktelėjo ir gurkštelėjo vandens. Grotuvo garsiakal- 
byje Dvaitas Jokamas užleido vietą pačiam seniui Henkui, 
kuriam rūpėjo amžinieji klausimai: kodėl kaip anksčiau ne- 
bemyli manęs, kodėl nori mane į šiukšlyną išmest? 

Dūlis pritūpė savo pasturgaliu kone liesdamas pakeltus 
kulnus, viena ranka apsivijęs kelius. Priminė fermerį, ste- 
bintį, kaip karvė geria iš upokšnio. Jis, žinoma, budrus, bet 
ne per daug. Nesitikėjo, kad ji svies masyviąją stiklinę, ir, 
be abejo, neklydo. Lizė nė kiek negeidė, jog vyrukas jai su- 
laužytų kulkšnis. 

Ei, aš netgi nesiryžau imti svarbiausių pirmųjų čiuoži- 
mo pamokų, į galvą atklydo mintis. Nors Oksfordo centrinė- 
je čiuožykloje antradienio vakarai skirti viengungiams. 

Numalšinusi troškulį, Lizė ištiesė stiklą. Dūlis jį pač- 
mė, įdėmiai apžiūrėjo. 

- Poniut, jūs tikrai nenorėsit paskutinių dviejų gurkšnių? 
- nė trupučio nepanašu į “gū-ūrkšn"'. Ją netikėtai aplankė 
nuojauta: Dūlis persistengia vaizduodamas gerą berniuką. 
Galbūt specialiai, gal net pats to nesuvokdamas. Jis bandė 
šnekėti kuo taisyklingiau, nes kalbą kraipydavo tiktai pre- 
tenzingi pasipūtėliai. Ar šis pastebėjimas kažkuo svarbus? 
Turbūt ne. 

- Man užteks. 

Tuos gurkšnelius Dūlis susivertė sau į burną - gerklėje, 
po blyškia oda, įniko slysčioti Adomo obuolys. Nuleidęs 
stiklinę jis pasiteiravo, ar Lizė jaučiasi geriau. 

- Aš jausiuos geriau, kai jūs išnyksite. 

- Supratau. Daug laiko iš jūsų neatimsiu. 

Jis užsikišo pistoletą už diržo ir atsistojo. Sutraškėju- 
sios kelių girnelės privertė Lizę dar kartą pagalvoti (veikiau 
nusistebėti): Aš nesapnuoju. Tai tikrovė. Dūlis atsainiai pa- 
spyrė stiklą, kuris nuriedėjo baltu kaip austrė, nuo vienos 
studijos sienos iki kitos nusidriekusiu kilimu. Jis timptelė- 
jo aukštyn kelnes. 

- Vis vien gaišti negaliu, poniut. Grįš jūsų faras, jis arba 
kitas, ir jei neapsirinku, jūs ketinate tvarkyti kažkokius rei- 
kalus su sesutėmis. Teisingai? 

Lizė neatsiliepė. 

Dūlis patraukė pečiais lyg sakydamas “kaip norite“ ir iš- 
kišo galvą iš baro nišos. Ją apėmė nerealumo jausmas. Kiek 
sykių teko matyti, kaip tokia poza sustingsta Skotas, viena 
ranka įsikibęs į atviro tarpdurio kraštą, basas kojas įrėmęs į 
medines nišos grindis, galva ir liemeniu išniręs į studiją? 
Bet chaki spalvos kelnių jis nemūvėdavo; nešiojo mėlynus 
džinsus iki pat gyvenimo pabaigos. Be to, ant jo viršugalvio 
plikė neblizgėjo. Mano vyras mirė išsaugojęs tankią ševe- 
liūrą, pagalvojo Lizė. 

Velniškai miela vietelė, - pastebėjo Dūlis. - Kas čia? 
Perdaryta daržinė? Greičiausiai. 

Ji nutylėjo. 

Vyrukas vis labiau svėrėsi pro tarpdurį; siūbuodamas ant 
kulnų dairėsi į kairę ir į dešinę. Tikrintojų valdovas, ding- 
telėjo Lizei. 

- Nuostabi vietelė, - tęsė jis. - Kažko panašaus ir tikė- 
jausi. Jūs turite tris kambarius ir tris stoglangius, todėl sau- 

lės šviesos čia netrūksta. Mano kraštuose tokie namai vadi- 
nami turčių trobelėmis, bet, žinoma, su lūšnomis jos neturi 
nieko bendra. 

Lizė neprasižiojo. 

Dūlis atsigręžė nutaisęs rimtą išraišką. 

- Poniut, nemanykite, kad aš jam pavydžiu. Aišku, jūsų, 
kaip našlės, padėtis irgi ne pati smagiausia. Tiesą sakant, ku- 
rį laiką man teko kiurksoti “Bruši Mauntin" valstijos kalėji- 
me. Manau, profesorius jums minėjo. Ir bjauriausius įkali- 
nimo momentus man padėjo ištverti jūsų vyras. Perskaičiau 
visus jo romanus. Žinote, kuris man labiausiai patiko? 

“Pabėgę iš pragaro", be abejo, pamanė Lizė. Turbūt 
skaitei tą knygą devynis kartus. 

Bet Dūlis ją nustebino. 

- “Kapitono duktė" Man romanas ne šiaip patiko. Jis 
mane pakerėjo. Nuo tada, kai radau knygą kalėjimo biblio- 
tekoje, aš ją skaičiau ištisus dvejus ar trejus metus. Beveik 
išmokau mintinai. Galėčiau cituoti pastraipas. Žinote, kokia 
vieta padarė didžiausią įspūdį? Kai Džynas atsikerta savo 
tėvui ir pareiškia, kad iškeliaus iš namų, nori senis to ar ne. 
Ar pamenate, ką išdrožė tam sušiktam šventeivai pirdžiui, 
atleiskit už posakį? 

Kad jis niekuomet nesuprato meilės pareigos, minty- 
se tarė sau Lizė, tačiau balsu neatsiliepė, o Dūlis ir nelaukė 
atsakymo. Dabar jis atrodė kaip apsėstas. 

- Džynas išdrožė, kad jo senis niekuomet nesuprato 
meilės pareigos. Meilės pareigos! Argi ne puikiai skamba? 
Kiek sykių mus buvo užvaldę panašūs jausmai, bet žodžių, 
kuriais galėtume juos išsakyti, taip ir nepavykdavo rasti. Ki- 
taip nei jūsų vyrui, kuris šnekėdavo už mus visus, bežadžius, 
kaip sakė profesorius. Matyt, poniut, Dievas labai mylėjo 
jūsų vyrą, todėl ir suteikė tokią iškalbą. 

Dūlis nukreipė akis į lubas. Ant įsitempusio kaklo išryš- 
kėjo gyslos. 

- MEILĖS PAREIGA! Savo numylėtinius Dievas pasi- 
kviečia anksčiausiai. Amen. - Jis trumpam nuleido galvą. Iš 
užpakalinės kelnių kišenės kyšojo piniginė. Prisegta prie 
grandinėlės. Nieko stebėtino. Džimo Dūlio tipo žmonės vi- 
suomet tvirtindavo pinigines prie grandinių, kurias savo 
ruožtu segdavo prie diržo kilpelių. Vėl pažvelgęs į ją vyru- 
kas pratarė: - Jis nusipelnė tokios puikios buveinės. Tikiuo- 
si, ja mėgavosi, kai nesikankindavo prie kūrinių. 

Lizė prisiminė, kaip Skotas, įsitaisęs prie stalo, kurį pra- 
minė “Drambliuko Dambo blynu“, spoksodavo į platų “Ma- 
kintoš“ kompiuterio ekraną ir prunkšdavo iš to, ką prieš aki- 
mirką parašė. Kramtydavo plastikinį šiaudelį arba grauždavo 
nagus. Kartais dainuodavo pritardamas per grotuvą sklindan- 
tiems atlikėjų balsams. Karštomis vasaros dienomis, kai sė- 
dėdavo iki pusės nuogas, pažastimi išgaudavo bezdėjimą. 
Štai kaip Kankindavosi prie savo brudinų kūrinių. Tačiau ji 
nutylėjo. Garso sistemoje senį Henką pakeitė sūnus. Jaunė- 
lis traukė “Prisilupti viskio ir drožti į pragarą". 

- Bandote mane ignoruoti? - paklausė Dūlis. - Elgiatės 
drąsiai, poniut, bet nieko gero nepešite. Jūsų laukia bausmė. 
Aš nemėginsiu skiesti, atseit man skaudės labiau negu jums. 
Bet turiu pripažinti, kad savo narsa mane sužavėjote, todėl 
porosedura - procedūra - bus nemaloni mums abiem. Pasi- 
stengsiu jus apdoroti kuo švelniau, nes nenorėčiau palaužti 
šaunios jūsų dvasios. Kad ir kaip ten būtų, mes šį tą sutarė- 
me, 0 jūs savo žodžio nesilaikėte. 

Sutarėme? Lizės kūną nutvilkė šaltukas. Ji pirmą kartą 
įsisąmonino, į kokį stangrų ir tankų beprotystės voratinklį 
įsipainiojęs Dūlis. Akiratyje vėl sušmėžavo tamsieji sparnai, 
bet šįsyk Lizė tūžmingai nuvijo juos šalin. 

Vyrukas išgirdo, kaip subarškėjo antrankiai (kuriuos, iš 
visko sprendžiant, atsinešė popieriniame maišelyje, kartu 
su majonezo stiklainiu), ir atsisuko. 

Ramiau, širdele, ramiau, sumurmėjo Skotas. Užkalbėk 
vaikinui dantis. Tarškėk neužsičiaupdama. 

Lizė ir be vyro patarimo sumojo, kad atidėti bausmę 
įmanoma tik pratęsiant pokalbį. 

- Paklausykite, pone Dūli. Mes dėl nieko nesitarėme, 
jūs klystate. - Jo kaktoje įsirėžė raukšlės, veidas apniuko, 
todėl ji paskubomis pridūrė: - Kartais, šnekant telefonu, 
vienam kitą suprasti nelengva, bet dabar aš pasirengusi ben- 
dradarbiauti. - Lizė nurijo seiles. Išdžiūvusi gerklė vėl rei- 
kalavo vandens - daug gaivaus vandens, - tačiau ji nebedrįso 
prašyti. Pasvirusi į priekį, įbedusi žvilgsnį į Dūlio akis, pra- 
bilo taip nuoširdžiai, kaip įstengė. - Aš tik sakau, kad savo 
mintis išdėstėte visiškai aiškiai. Žinote, prieš akimirką žiū- 
rėjote į rankraščius, kurių taip geidžia jūsų... hmm... kolega. 
Pastebėjote juodas dokumentų spinteles? 

Nūnai jis žvelgė į Lizę pakėlęs antakius, skeptiškai vyp- 
sodamas... o gal kaip deryboms pasirengęs žmogus? Bent ji 
taip vylėsi. 

- Apačioje taip pat pilna dėžių, - tarstelėjo Dūlis. - Gal- 
būt knygos sukrautos ir ten? 

- Ne kny... - ką jam pasakyti? Jog į dėžes sukrautos ne 
knygos, o jygos? Ko gero, bet Dūlis nesusigaudytų, apie ką 
ji šneka. Jyga tėra išdaiga, skotiškas niežulį sukeliančių 
miltelių ir plastikinių vėmalų atitikmuo. Šitai jis suprastų, 
bet vargu ar patikėtų. 

Dūlis tebedėbsojo į Lizę su skeptiška šypsenėle. Ne, 
derėtis neketino. Jo žvilgsnis tarsi klausė: Na, poniut, ką 
dar paporinsit? 

- Apačioje, į kartonines dėžes, sukišti senų dokumentų 

nuorašai ir tušti lapai, - išklojo Lizė, nors jautė, kad paaiš- 
kinimas skamba neįtikimai. Nieko keisto. Ji iš tikrųjų me- 
lavo. O ką turėtų sakyti? Pone Dūli, jūs pernelyg pakvai- 
šęs, kad pajėgtumėte suvokti tiesą. - Rankraščiai, kurių 
taip trokšta Vudbrudas, sudėti čia, antrame aukšte, - pratęsė. 
- Nespausdinti apsakymai, laiškų kitiems rašytojams kopi- 
jos ir atsakymai... 

Atkraginęs galvą Dūlis nusikvatojo. 

- Vudbrudas! Poniut, jūs, kaip ir velionis vyras, sugebate 
parinkti tinkamus žodžius. - Juokas nutyko, ir, nors lūpos vis 
dar viepėsi, iš jo akių padvelkė ledinis šaltis. - Ką jūs man 
siūlote? Nusibelsti į Oksfordą arba Mikenik Folsą, išsinuo- 
moti vilkiką ir grįžus pasiimti visas dokumentų spinteles? 
Gal dar pakviesite vieną iš tų šerifo pastumdėlių, kad jie 
man padėtų? 

- Aš... 

- Užsičiaupkit. - Jis dūrė į Lizę pirštu. Šypsena išgaravo. 
- Kai čia atvažiuočiau, manęs jau tykotų tuzinas kranklių iš 
valstijos policijos. Vėl tiesiu taikymu keliaučiau į kalėjimą. 
Žinote, poniut, aš nusipelnyčiau dešimties metų už grotų 
vien už tai, kad jumis patikėčiau. 

- Bet... 

- Ei, ir mes susisutarėm - susitarėm - kitaip. Jūs priva- 
lėjote paskambinti profesoriui, senajam Vudbrudui - oje, 
kaip šauniai skamba, - o jis turėjo atsiųsti pranešimą į ma- 
no elektroninio pašto dėžutę ir tik /uomet perimti rankraš- 
čius. Taip? 

Iš dalies jis tikrai tuo tikėjo, antraip dabar nebūtų skie- 
dęs tokių pasakėlių. 

- Mem? - Dūlio balse pasigirdo susirūpinimo gaidelės. - 
Poniut? 

Jeigu vyruką kažkas vertė riesti pramanus, nors aplinkui 

nebuvo jokių liudininkų, galbūt melą jis priimtų ir iš pašali- 
nio? Gal net išsaugojo lašą sveiko proto, į kurį ir derėtų 
kreiptis? 

- Pone Dūli, paklausykite manęs, - tyliai ir lėtai prabilo 
Lizė. Taip šnękėdavo su Skotu, kai šį kas nors įsiutindavo - 
pradedant neigiama knygos apžvalga, baigiant sugedusia san- 
technika. - Giliai širdyje gerai žinote, kad su jumis palaikyti 
ryšio profesorius Vudbedis negalėjo. Užtat aš su juo susi- 
siekiau. Paskambinau vakar. 

- Meluojate, - atsiliepė jis, bet šįkart Lizė sakė tiesą, ir 
Dūlis tai suprato. Kažkodėl nė kiek neapsidžiaugė. Deja, ji 
išprovokavo visiškai priešingą reakciją, nei norėjo - apra- 
minti jo nepasisekė, - tačiau sustoti neketino. Vis dar vylė- 
si, kad jos klausosi sveiko proto kruopelė, išlikusi Džimo 
Dūlio galvoje. 

- Ne. Jūs man palikote Vudbedžio telefono numerį, ku- 
riuo ir paskambinau. - Lizė žvilgsniu įsisiurbė į jo akis. Nu- 
klysdama atgal į Fantazijų pasaulį, prašneko kaip galėdama 
nuoširdžiau: - Prižadėjau atiduoti jam rankraščius ir papra- 
šiau jus atšaukti, tačiau profesorius atsakė negalintis to pa- 
daryti. Pirmas dvi išsiųstas žinutes jūsų pašto dėžutė pri- 
ėmė, bet vėliau ji užsidarė... 

-.Porelė melagio šmotų, - suniurzgė Džimas Dūlis. Įvy- 
kiai ėmė rutuliotis taip žaibiškai ir su tokiu žiaurumu, kad 
Lizė vos įstengė patikėti jų realumu, nors kiekviena talžy- 
mo bei žalojimo akimirka įstrigo sąmonėje visam gyveni- 
mui - tiek švokščiantis, dūsuojantis jos alsavimas, tiek chaki 
spalvos marškiniai, kurie įsitempė ties sagomis, kai jis ėmė 
tvatyti Lizės veidą iš kairės ir iš dešinės, iš kairės ir iš de- 
šinės, iš kairės ir iš dešinės, vėl iš kairės ir iš dešinės. Iš vi- 
so aštuoni smūgiai. Aštuoni, aštuoni, šoki, šoki, jei gali, 
skanduodavo ji vaikystėje, kai kiemo dulkėse kartu su sese- 

rimis strykčiodavo per šokdynę. Kirčių garsai priminė tuos, 
kokie išgaunami į kelį laužant sausus prakurus. Dūlis darba- 
vosi ranka, ant kurios žiedo nenešiojo, - ačiū bent už tai, - 
bet po ketvirto ir penkto trinktelėjimų iš lūpos ištryško 
kraujas, po šešto bei septinto smūgių jo čiurkšlės šovė fon- 
tanu, o paskutinis įtrėškė bei raudoniu nudažė nosį. Lizė 
klykė tiek iš baimės, tiek iš skausmo. Viršugalviu vis dunk- 
sėjo į kriauklės apačią, dėl ko ėmė spengti ausyse. Ji girdė- 
jo save rėkiančią, kad Dūlis liautųsi - lai ima ką nori, tik te- 
gul liaujasi mušti. Staiga jis aprimo, ir Lizė sau nepažįsta- 
mų balsu suinkštė: “Aš jums atiduosiu tikrą lobį - naujo, 
paskutinio romano rankraštį. Skotas jį užbaigė likus mėne- 
siui iki mirties, bet neperžiūrėjo. Vudbrudas pašėls iš 
džiaugsmo". Gan išradinga, pagalvojo. Ką darysi, jeigu jis 
nurys kabliuką? Bet Dūlio masalas nesuviliojo. Jis atsi- 
klaupė kimiai šnopuodamas (saulės svilinama daržinės pa- 
stogė jau įkaito - jei būtų žinojusi, kad šiandieną ją sumuš 
Skoto studijoje, Lizė pirmiausia būtų įjungusi oro kondi- 
cionierių) ir vėl panaršė savo maišelį. Po vyruko pažastimis 
išplito prakaito ratilai. 

- Poniut, man velniškai apmaudu, kad esu priverstas taip 
elgtis. Džiaukitės bent tuo, jog nekišiu nagų prie jūsų sky- 
lės. - Prieš jam nuplėšiant Lizės palaidinukę ir atverčiant 
liemenėlę, iš po kurios išvirto nedidukės krūtys, ji spėjo pa- 
stebėti du dalykus. Pirma: Dūliui nė trupučio ne apmaudu. 
Antra: dešinėje rankoje jis laikė objektą, neabejotinai pri- 
griebtą Lendonų virtuvėje, Skoto pramintą “japišku Lizės 
atkimštuku" - skardinių atidarytuvą sunkiomis guminėmis 
rankenėlėmis. 


NAUJAUSIAS ĮŽYMAUS 
RAŠYTOJO ROMANAS! 


Išgyvenusi santuokoje 25 metus, 
Lizė Debušer palaidojo savo vyrą Skotą, 
žymų rašytoją, prieš dvejus melus. 
Tik dabar ji išdrįsta prisiliesti 
prie likusių vyro rankraščių 
bėi stengiasi atgaivinti miglotus prisiminimus 
apie kartu praleistų vedybinį gyvenimų, 
Skotas buvo itin talentingas rašytojas 
ir labai sudėtinga - netgi lignista - asmenybė, 
Bandydama suprasti Skolo paliklas užuominas, 
Lizė susiruošia į pavojingą kelionę, 
kurioje gali netekti ne tik sveiko proto, 
bet ir gyvybės, Šioje kelionėje, 
vrumdamasi su Skoto bei 
savo pačios dėmonais ir šmėklomis, 
Lizė pateks į slaptą, kraupų pasaulį. 

